
MAI APROAPE DE 
HRISTOS 


Editura Renaşterea 


Mai aproape de Hristos 


cinci ani de zile de când sunt Păstorul Arhie- 

piscopiei Vadului, Feleacului şi Clujului şi Mi- 
tropolitul Clujului, Maramureșului și Sălajului. Timpul 
a trecut foarte repede şi are dreptate Proorocul David 
când zice: anii noştri s-au socotit ca pânza unui păianjen 
(Psalmul 89,10). 

Lucrul cel mai important, însă, este să ne folosim cu 
zgârcenie de timp să răscumpărăm vremea (Efeseni 5,16), 
din moment ce nu o putem opri. Cred că în acest fel a 
raționat şi Lucian Blaga când, adresându-l-se lui Dum- 
nezeu, Îi zicea aşa: Opreşte trecerea. Ştiu că unde nu e 
moarte nu e nici iubire, — şi totuşi, Te rog, opreşte, Doamne, 
ceasornicul cu care ne măsori destrămarea’. 

Cât am făcut, cât n-am făcut în aceşti ani ştie mai 
bine Dumnezeu. Nu voi face în această carte, în care 
sunt adunate editoriale din revista „Renaşterea” ale 
acestor ani, un bilanţ. Acest lucru, dacă se va întâmpla 
vreodată, îl vor face alții. Voi spune doar că m-am stră- 
duit atât cât am putut. 

Editorialele se referă la evenimentele majore ce au avut 
loc sau la praznicele importante. În toate militez, sau 
lucrul acesta l-am dorit, pentru o apropiere de Hristos. 


S e împlinesc pe 25 martie 2016, de Buna Vestire, 


1 Lucian BLAGA, Poezii, Editura Pentru Literatură, Bucureşti, 1966, p.77. 

Câţi ani îmi va mai da Dumnezeu, dimpreună cu 
preoții şi credincioşii Arhiepiscopiei şi cu ierarhii Mi- 
tropoliei, acelaşi lucru îl voi urmări. Chiar dacă sunt 
simple versurile dintr-o poezie, ele exprimă foarte bine 
această dorință: Un singur dor mai am şi eu/Acela de-a 
sluji mereu,/Lui Dumnezeu Cel Bun şi Sfânt, /Cât voi trăi 
pe acest pământ. 

Pe bună dreptate, Sfântul Apostol Pavel ne spune că 
lisus Hristos, ieri şi azi şi în veci, este Acelaşi (Evrei 13,8), 
iar Însuşi Domnul ne încredinţează că porunca Tatălui 
este viața veşnică (loan 12,50). 


“ANDREI 


Arhiepiscopul Vadului, Feleacului şi Clujului 
şi Mitropolitul Clujului, Maramureşului şi Sălajului 


La început de drum" 


N f ă 
n aceste momente solemne, cu smerenie, dau slavă 


Preasfintei Treimi pentru lucrarea ei minunată 
dintotdeauna, săvârşită în Biserica Sa. 

Apoi, cu recunoştinţă, mulțumesc Preafericitului 
Părinte Patriarh Daniel şi Sfântului Sinod, care m-au 
chemat la această slujire plină de responsabilitate; pe 
de o parte, această slujire îmi aduce mângâierea conti- 
nuării misiunii în slujba lui Hristos, în calitate de mi- 
tropolit, pe de altă parte, îmi oferă o cruce în plus. 

Mitropolitul este şi el episcop, doar că, din punct 
de vedere pastoral şi administrativ, are responsabilități 
mai mari. Referitor la slujirea episcopală Părintele 
Dumitru Stăniloae scrie că „episcopii sunt ramurile 
care, pornind din aceeaşi tulpină apostolică, extind 
harul şi conţinutul vieţii apostolice, în toate rămurele- 
le care sunt preoții şi în toate frunzele sau rodurile 
care sunt credincioşii. Mai bine zis, aceeaşi sevă care 
este Hristos se extinde prin episcopi şi preoți în tot 
pomul Bisericii, aflându-se în mod nemijlocit în fieca- 
re mădular al ei. Fără harul succesiunii apostolice a 
ierarhiei şi fără învăţătura apostolică transmisă odată 
cu el, n-ar fi creştini botezați, nu s-ar împărtăşi creşti- 
nii cu Hristos în Euharistie, nu L-ar cunoaşte pe Hris- 


"În revista Renașterea, nr. 3, martie /2011, p. 3. Cuvânt rostit în data de 25 
martie 2011, cu prilejul întronizării ca Arhiepiscop al Vadului, Feleacului 
și Clujului și Mitropolit al Clujului, Albei, Crișanei și Maramureșului. 

tos în lucrarea Lui în ei aşa cum a fost şi cum a lucrat 
în tot trecutul”. 

Convins de această realitate, în misiunea mea, mai 
întâi de toate în acţiunile ce le voi demara, mă voi con- 
sulta cu Preafericitul Părinte Patriarh şi voi fi în depli- 
nă ascultare față de hotărârile Sfântului Sinod al 
Bisericii Ortodoxe Române. În comuniune cu episco- 
patul ortodox al Bisericii noastre, cu tot episcopatul 
Bisericii Ortodoxe Universale, mă voi strădui să-L slu- 
jesc pe Hristos cu dăruire şi cu credincioşie. 

Ştiu că această slujire este înălțătoare şi sublimă dar, 
în acelaşi timp, grea, încărcată cu multe sarcini şi griji, 
pentru că, pe ierarh trebuie să-l întristeze şi să-l doară 
tot ce-l poate întrista şi durea pe Mântuitorul. Plecând 
de la persoana noastră, de la cei apropiaţi, de la cei pe 
care-i păstorim, de la oraşul nostru, de la eparhia noastră, 
de la Mitropolia noastră, de la Ţara noastră, de la lumea 
în care trăim, observăm cât de multe sunt necazurile şi 
problemele cu care se confruntă oamenii şi cât de cumplit 
este păcatul în diferitele lui ipostaze. Toate acestea-L dor 
pe Mântuitorul şi trebuie să ne doară şi pe noi! 

În testamentul pe care ni l-a lăsat înaintaşul nostru, 
vrednicul de pomenire Mitropolit Bartolomeu, luând 
în calcul situația complexă de astăzi, a scris: „La cârma 
Mitropoliei îmi doresc un urmaş vrednic şi demn, cre- 
dincios Bisericii Ortodoxe, responsabil, integru, adver- 
sar al corupției de orice fel şi sub orice formă, care să 
continue şi să desăvârşească ceea ce am început eu”. 
Ne vom strădui să împlinim și să continuăm misiunea 
pastorală transmisă nouă. 

În misiunea noastră, aşa cum specificam, vom fi în 
deplină conlucrare cu episcopii Sinodului Mitropolitan 
al Clujului, Albei, Crişanei şi Maramureşului. Dar, în 
acelaşi timp, vom fi în conlucrare cu ierarhii din Sino- 
dul Mitropoliei Ardealului. Şi, aşa cum ne-a sfătuit 
Părintele Patriarh Daniel, şi cum a hotărât Sfântul Sinod, 
pentru problemele de importanță comună, ne vom 
întâlni în sinaxă de două ori pe an, pentru că formăm 
o singură Transilvanie. lar pe episcopii vicari ai Arhi- 
episcopiei Clujului îi încredinţez de toată dragostea şi 
buna conlucrare. 

În ceea ce priveşte misiunea mea pastorală şi admi- 
nistrativă, în relaţiile cu preoții şi credincioşii, mă voi 
călăuzi după câteva principii: 

a) Atât cât îmi va permite timpul îi voi primi pe toți 
preoții şi credincioşii cu bucuriile, cu necazurile şi cu 
problemele lor. Toţi laolaltă formăm Biserica lui Dumne- 
zeu, iar drumul spre mântuire îl facem împreună. 

b) La Sfânta Liturghie şi în rugăciunile particulare 
ei toți vor fi în inima mea. În acest sens, Sfântul Apos- 
tol Pavel ne îndeamnă „să facem cereri, rugăciuni, 
mijlociri, pentru toți oamenii... că acesta este lucru bun 
şi primit înaintea lui Dumnezeu, Mântuitorul nostru, 
care voieşte ca toți oamenii să se mântuiască şi la cu- 
noştința adevărului să vină” (1 Timotei 2,1-4). 

c) Pe lângă disponibilitatea de a-i primi, asculta şi 
de a mă ruga pentru dânşii, mă voi strădui să-i ajut 
după puterile mele, potrivit tot îndemnului Sfântului 
Apostol Pavel, care zice: „purtaţi-vă sarcinile unii alto- 
ra şi aşa veţi împlini legea lui Hristos” (Galateni 6,2). 

Am pomenit aici doar aceste trei principii, întrucât 
le-am considerat mai importante. 

În acelaşi timp, sufletul meu aşteaptă şi din partea 
frăţiilor lor aceeaşi deschidere. Am nevoie de duhov- 
nicescul ataşament al clerului, al cinului monahal şi al 
credincioşilor. Am nevoie de rugăciunile, dragostea şi 
ascultarea lor. Acelaşi Sfânt Apostol Pavel zice: „Ascul- 
taţi pe mai-marii noştri şi vă supuneți lor, fiindcă ei 
priveghează pentru sufletele voastre, având să dea de 
ele seamă, ca să facă aceasta cu bucurie şi nu suspinând, 
căci aceasta nu v-ar fi de folos” (Evrei, 13,17). 

Mă voi opri acum la o altă importantă dimensiune a 
misiunii mele: și anume, relaţiile cu Universitatea și cu 
toate instituţiile din Cluj şi din Mitropolie. Intelectualii 
au un rol covârşitor în ceea ce priveşte progresul Româ- 
niei de astăzi şi de mâine. Ei îi formează pe tinerii noştri. 
Lor le spune Înțeleptul Solomon: „Deprinde pe tânăr cu 
purtarea pe care trebuie s-o aibă, şi chiar când va îmbă- 
trâni, nu se va abate de la ea” (Pilde 22,6). Cu gândul la 
această lucrare de maximă importanţă pe care o desfă- 
şoară, îi asigur de prețuirea, dragostea, conlucrarea şi 
ataşamentul meu. Intelectualitatea noastră nu-i scutită 
nici de ispite. Obiectivi fiind, ne dăm seama că intelec- 
tualitatea trăieşte de mult timp într-o lume secularizată 
şi secularizantă. De aceea, în cele ce urmează, vă voi 
reda o întrebare retorică a lui Octavian Goga: „Şi acum, 
fără a-ţi cere un răspuns, stau şi mă întreb: Care este 
credința dumneatale, intelectual al naţiei mele? Când ai 
pornit de acolo, din căsuţa de la ţară, şi te-ai dus la şcoa- 
lă, mai ziceai «Tatăl nostru» seara şi visai cu iele şi pri- 

colici. Duceai în suflet moştenirea din bătrâni: o 
candelă care licărea în taină şi-ţi lumina drumul. Dar ţi 
s-a risipit moştenirea asta. S-a spulberat zi de zi şi s-a 
fărâmiţat în calea ta. Şi, fără să vreau, îmi vine în minte 
o problemă atât de mare şi atât de nebăgată în seamă a 
vremii noastre frământate de patimi mici: educaţia reli- 
gioasă a cărturărimii noastre. Nu găsiți că ar trebui făcut 
ceva pentru a ne salva tineretul, dându-i dascăli luminaţi, 
cari în şcolile secundare să-l înveţe credinţa în Dumne- 
zeu, şi preoți cu guri de aur cari să cuvânteze acolo, în 
centrele studențimii noastre universitare? Fiindcă, aşa 
cum suntem astăzi, noi nu ştim ce vrem şi nu ştim unde 
mergem”. În mare măsură, cele afirmate de Goga atunci 
se potrivesc şi astăzi. 

Plecând de la această idee, îmi mărturisesc intenţia, 
așa cum a făcut înaintaşul meu, să mă ocup de tineri. 
De fapt, voi continua lucrarea de la Alba Iulia, unde 
am înființat două şcoli teologice, Facultatea de Teologie 
şi Seminarul Teologic, care au o aşezare duhovnicească 
bună şi pe care-o doresc și aici la Cluj. În acest sens, 
tinerii au deschisă poarta sufletului meu şi le voi răs- 
punde, după posibilități, solicitărilor. ASCOR-ul şi 
celelalte organizaţii de tineret vor fi tratate cu multă 
solicitudine. lar proiectul catehetic „Hristos împărtăşit 
copiilor” început de Preafericitul Părinte Patriarh Da- 
niel va fi implementat în toată Mitropolia. 

Punctual, la Catedrala Mitropolitană, duminică sea- 
ra, se va derula proiectul catehetic „O seară cu Domnul 
Hristos şi cu Preasfânta Sa Maică”. Postul de Radio 
„Renaşterea” pe care Mitropolitul Bartolomeu, prin 

testament, ni-l lasă în grijă, va fi în atenţia noastră. El 
va colabora cu mijloacele media ale Sfintei Patriarhii, 
iar revistele „Renaşterea” şi „Iabor” vom încerca să le 
menţinem la înălțimea cuvenită. 

O altă lucrare importantă a Bisericii este cea socială. 
În perioada de început a creştinismului două preocupări 
erau pe primul plan: participarea la Liturghie şi filan- 
tropia. De fapt, criteriul Judecăţii Universale îl vor 
constitui faptele milei sufleteşti şi trupeşti. „Flămând 
am fost, şi Mi-aţi dat să mănânc; însetat am fost, şi Mi- 
ați dat să beau; străin am fost, şi M-aţi primit; gol am 
fost, şi M-aţi îmbrăcat; bolnav am fost, şi M-aţi cercetat; 
în temniță am fost, şi aţi venit la Mine” (Matei 25,35-36), 
ne va spune Mântuitorul. Astfel, implicarea socială, 
într-o lume cu atât de mulți oameni necăjiţi, copii aban- 
donați, bătrâni singuri, bolnavi de toate felurile, va fi 
o preocupare de suflet. 

Avem în acest sens experienţa conlucrării cu admi- 
nistrațiile judeţene şi locale din Arhiepiscopia Alba 
Iuliei, obținând adesea rezultate bune, peste aşteptări. 
Cu atât mai mult sperăm la rezultate remarcabile în Cluj, 
unde instituțiile medicale sunt „de primă mână”, iar 

Clujul, metropolă a Transilvaniei, nu este locuit numai 
de români ortodocşi, ci şi de alte etnii şi confesiuni. Toţi 
însă viețuim prin harul și iubirea lui Dumnezeu. De 
aceea, în spirit ecumenic, fără a face rabat doctrinar, le 
deschidem braţele celorlalte confesiuni, începând cu gre- 
co-catolicii, continuând cu romano-catolici şi protestanții, 
urmând îndemnului Sfântului Apostol Pavel, care zice: 

„Îngăduiţi-vă unii pe alții în iubire, silindu-vă să păziți 
unitatea Duhului, întru legătura păcii” (Romani 4,2-3). 


Preafericirea Voastră, Onorată asistență, 


În aceste momente sfinte, gândul îmi merge depar- 
te, „la obârşie, la izvor”, la satul Oarţa de Sus din Ma- 
ramureş, la Părinţii Andrei şi Elena, la minunata mea 
bunică, luliana, a cărei credinţă o râvnesc şi acum. 
Preotul copilăriei mele a fost un intelectual cu o cultu- 
ră temeinică, pe nume loan Mihali. Minunata dăscăliță 
Margareta Chira mi-a pus creionul în mână, când eram 
copil, iar liceul l-am urmat în Cehul Silvaniei. 

După ce am absolvit Facultatea de Construcţii Căi 
Ferate am ajuns aici, în Cluj, la Întreprinderea de Con- 
strucţii Căi Ferate. În devenirea mea, din acea vreme, 
rămân în altarul sufletului, la loc de mare cinste, trei 
duhovnici: Părintele George Teodorescu de la Schitul 
Darvari din Bucureşti, Părintele Paisie Olaru de la Sihla 
(judeţul Neamţ) şi, mai apoi, Părintele Arsenie Papacioc 
de la Techirghiol. După ce am studiat la Institutul Teo- 
logic Universitar de la Sibiu, la 25 august 1978, în aceas- 
tă Catedrală, mult rugătorul Arhiepiscop Teofil 
Herineanu m-a hirotonit diacon, iar pe 27 august 1978, 
la Apahida, preot. Au urmat şapte ani de misiune pas- 
torală în orașul Turda. Am întâlnit acolo oameni deo- 
sebiți pe care, când a venit timpul să plec, i-am părăsit 
cu greu. Vrednicul de pomenire Arhiepiscop Teofil, 
gândindu-se că aș putea împlini o misiune mai mare, 
m-a transferat la Parohia „Iris” din Cluj, transfer care 

n-a fost recunoscut de către Departamentul Cultelor 
niciodată, Arhiepiscopul fiind nevoit să cedeze. Dar 
toate s-au petrecut cu îngăduinţa lui Dumnezeu, chiar 
şi încercările care au mai urmat. În 1985 Vrednicul de 
pomenire episcop Emilian Birdaș al Alba Iuliei, m-a 
solicitat să mă transfer la Alba Iulia, ca preot slujitor, şi 
am acceptat. Cinci ani am fost preot paroh la „Maieri 
T” în Alba Iulia; iar apoi, 21 de ani, chiriarhul Arhiepi- 
scopiei Alba Iuliei. Soborul de ierarhi care m-a hirotonit 
episcop în ziua de 25 februarie 1990 l-a avut protos pe 
Mitropolitul cărturar Antonie Plămădeală. lar părinte 
duhovnicesc mi-a fost blândul episcop loan Mihălţan, 
până s-a mutat la Domnul (2008). 

Cu mila şi binecuvântarea lui Dumnezeu, legăturile 
duhovniceşti cu oameni iubitori de cele sfinte au fost 
multe, iar lucrarea pastorală a fost rodnică. Acum, când 
Preafericirea Voastră şi Sfântul Sinod m-aţi chemat la 
această înaltă slujire, de a-i urma în scaun vrednicului 
Mitropolit Bartolomeu, mă gândesc cum a rodit lucra- 
rea pastorală prin cele două şcoli teologice înființate și 
îndrumate la Alba Iulia, prin cele 43 de vetre monaha- 
le noi, prin multele aşezăminte de asistenţă socială 
înființate şi organizate, prin postul de radio Reîntregirea, 
şi mai ales, prin jertfelnicia preoților și credincioşilor 
noștri dragi pe care i-am păstorit 21 de ani (1990-2011). 

Tuturor le mulțumesc din suflet şi vă asigur, pe Prea- 
fericirea Voastră, Sfântul Sinod, Sinodul Mitropolitan, 
clerul şi credincioşii acestei Mitropolii, că voi sluji Dom- 
nului Hristos cu râvnă şi dăruire. Aşa să-mi ajute Dum- 
nezeu! Amin! 

In familie se întemeiază rânduiala 
morală și spirituală a unui neam" 


emurile de nestatornicie în care ne aflăm dau 
o cruntă lovitură celei mai străvechi și sfinte 
instituţii sociale lăsată de Dumnezeu: familia. Fie 
că e vorba de secularizare, de globalizare, de lipsa valo- 
rilor etice sau, în cazul nostru, de sărăcia care-i obligă pe 
mulți români să plece la muncă în străinătate, toate aceste 
cauze fragilizează sau duc chiar la prăbuşirea familiei. 
lată de ce este foarte bine venit acest Simpozion Inter- 
național cu tema: „Familie, filantropie, etică socială. Parte- 
neriatul Biserică — Stat în Asistenţa Socială”. Nu ştiu câte 
probleme practice poate rezolva simpozionul, dar măcar 
ne va problematiza pe toţi vizavi de aceste realități triste. 
Și, pe deasupra, această întâlnire internațională este 
şi un jubileu: se împlinesc zece ani de când, fără între- 
rupere, primăvara ne întâlnim aici, la Facultatea de 
Teologie din Alba Iulia. Ne întâlnim și discutăm lucruri 
importante şi actuale. În urma fiecărui simpozion a 
rămas câte un volum de comunicări serioase şi utile. 
Nu putem uita apoi că însăşi Universitatea „1 De- 
cembrie 1918”, inclusiv Facultatea de Teologie, aniver- 
sează douăzeci de ani. Am început modest, în săli 
puse la îndemână de diverse instituții, şi, cu ajutorul 


* În revista Renașterea, nr. 5, mai / 2011, p. 1. 

lui Dumnezeu, am ridicat acest aşezământ minunat. El 
oferă, prin spaţiile generoase, cele mai bune condiţii de 
învățământ pentru studenții teologi. În ce priveşte 
implicarea socială practică, aici, la Alba Iulia, de zece 
ani de zile Arhiepiscopia Ortodoxă acţionează organi- 
zat şi eficient prin „Filantropia Ortodoxă”. Nu dorim să 
ne lăudăm, dar am făcut o lucrare de pionierat. 

Nădăjduim că ei, studenţii teologi, vor fi purtătorii 
de steag al unei concepții sănătoase despre familie. Că 
vor fi aluatul care dospeşte toată frământătura și le vor 
da și altora exemplu de familii creştine, puternice şi 
indestructibile. Că vor înţelege ei, și alți tineri credincioși, 
că pentru dăinuirea neamului trebuie ca orice familie 
să aibă măcar trei copii: unul pentru tata, unul pentru 
mama și altul pentru Biserică şi Ţară. 

Faptul că familia e atât de vulnerabilă se datorează 
lipsei de iubire jertfelnică. Vorbind la modul ideal vom 
spune că „familia este întemeiată pe cea mai trainică dimen- 
siune a Universului care nu piere niciodată şi aceasta este 
dragostea. lar dragostea adevărată începe cu jertfa de sine, 
pentru că numai unde stăpâneşte spiritul jertfei de sine este 
locul larg de viețuire pentru celălalt”.! Este loc şi pentru 
soți și pentru copii. Omul care nu e dispus la jertfelni- 
cie, la sacrificiu, nu-l poate odihni pe celălalt și nu 
primeşte pruncii ca pe un dar al Cerului. 

Privită ca un simplu contract social, care are drept 
motivaţie interesul egoist, familia se poate destrăma 
repede. Dispărând avantajele materiale la care năzuia 


1 JOAN ALEXANDRU, Iubirea de Patrie, Editura Eminescu, București 
1985, p. 93. 

unul dintre parteneri, familia se prăbușește. Se prăbușește 
pentru că n-are la temelie credinţa în Hristos, Care 
pentru mireasa Sa S-a adus jertfă pe Cruce. 

Familia este, aşa cum ne învaţă Sfântul loan Gură 
de Aur, „ecclesia domestica”, biserica cea mică, care, 
împreună cu alte biserici mici, alcătuiește Biserica cea 
mare, Biserica lui Hristos pe care nici porțile iadului 
nu o vor dărâma. 

O astfel de familie stă și la temelia neamului, la te- 
melia unei Patrii. Ea este locul „unde se întemeiază rân- 
duiala unei Patrii şi statornicii, în spiritul legilor morale, al 
jertfei de sine, al răbdării, încrederii şi dragostei”? 

Din păcate, într-o lume care nu mai este entuziasma- 
tă de acest mod de a privi familia și Patria totul se de- 
gradează. Paul Evdokimov spune, pe bună dreptate, că 
„Statul secularizat favorizează Iaicismul, care este un ateism 
latent în care persoana nu este decât un animal perfecționat, 
prevăzut cu tehnici şi rețete ... Educația adolescenților şi a 
maselor de oameni trebuie să comporte recunoaşterea valorii 
pozitive, a misticii castității”. * 

Educaţia trebuie să-i convingă din nou pe oameni, 
mai ales pe tineri, că erotismul deșănţat nu duce nică- 
ieri, ci pângăreşte tot. „Pe fundalul trist al erotismului de 
astăzi, blazat şi scufundat într-o uriaşă plictiseală, iubirea 
se prezintă din nou ca o fascinantă şi singură mare aventu- 
ră în care ființa umană atinge cerul, nu numai practic şi 


ontologic, prin harisma sfiențeniei conjugale” $ 


? Ibidem, p. 94. 
3 PauL EvpokIMov, Taina Iubirii, Christiana, București, 1994, p. 240. 
* Ibidem, p. 202. 

Printr-o educaţie creştină serioasă, modul de viaţă 
supranumit „modern” ar trebui corectat. „A spune că, 
în cadrul culturii occidentale, familia se află într-o stare de 
dezorientare totală, reprezintă o banalitate. Au spus-o mulți 
deja. Mulţi continuă s-o spună şi astăzi, iar familia se strică 
pe zi ce trece. În pofida mulțimilor de cărți, a seminariilor, a 
pleiadelor de experți, soți şi soții continuă să se înstrăineze 
unul de celălalt, părinții se îndepărtează de copii şi copiii de 
părinți. Din nefericire, mulți nu îşi dau seama că nu familia 
modernă este o problemă, ci modul de viață «modern»" > 

lar modul de viață „modern” L-a izgonit pe Dum- 
nezeu din viaţa de zi cu zi. Oamenii „moderni” nu mai 
merg la biserică. Ei nu mai admiră valorile tradiționale 
ale neamului. Rezultatul? Dezagregarea și prăbuşirea. 

Soluţia problemei? Întoarcerea oamenilor la Hristos, 
la Biserica Lui, la valorile spirituale ale neamului și 
atunci toate vor fi bune. 


5 Jonn CoBLENTZ, Viaţa familiei creştine, p. 7. 

„Ca ei să fie una” (loan 17, 11) 


în mod deosebit, Înaltpreasfinţitului Irineu, 

noul Arhiepiscop al Alba Iuliei. Importanța 
momentului este mare pentru Înaltpreasfinția Sa, pentru 
clerul şi credincioşii Arhiepiscopiei dar, sentimental 
vorbind, şi pentru mine, care i-am fost înaintaş în scaun 
21 de ani de zile. Alba Iulia, ca simbol, are o valoare 
unică pentru toți românii. Aici s-au făcut unirile: şi cele 
politice şi cele religioase. De aceea, Oraşul Marii Uniri 
ne aduce mereu aminte de unitatea noastră spirituală 
şi națională. 

Alba Iulia este cetatea lui Mihai Viteazul, a lui Fer- 
dinand Întregitorul, iar Catedrala Încoronării, unde 
s-au încoronat suveranii României, Ferdinand şi Maria 
a fost şi martora reîntregirii spirituale, purtând şi acest 
nume. În această Catedrală cu semnificaţie unică sunteți 
întronizați Înaltpreasfinția Voastră astăzi. 

Alba Iulia este cetatea credinţei noastre ortodoxe 
strămoşeşti, este locul soboarelor noastre de odinioară, 
este scaunul de păstorire al Mitropoliţilor Mărturisitori 
Iorest şi Sava şi al luminatului Simion Ştefan, care la 
1648 a lăsat naţiunii române „Noul Testament” în ro- 
mâneşte. În predoslovia acestui „Nou Testament” ma- 


C uvântul meu de astäzi se adresează tuturor dar, 


* În revista Renașterea, nr. 6, iunie / 2011, pp. 1-2. 

rele mitropolit a subliniat rolul spiritual unificator al 
Cărţii Sfinte, a cărei cuvinte „trebuie să fie ca banii, că 
banii aceia sunt buni carii îmblă în toate țările”. 

Alba Iulia este Golgota trecutului nostru de suferin- 
tă pentru credinţă şi de aspirații politice, de multe ori 
înecate în sânge. Dar tot Alba Iulia este şi Ierusalimul 
nostru în care s-a pecetluit visul de unitate al multor 
generaţii de oameni. 

Poate nu întâmplător, în pericopa evanghelică a 
acestei duminici, închinată primului sinod ecumenic, 
ÎL auzim pe Mântuitorul rugându-Se Tatălui pentru noi, 
„Eu nu mai sunt în lume, dar ei în lume sunt, şi Eu la 
Tine vin. Părinte Sfinte, întru numele Tău păzeşte-i pe 
cei pe care Mi i-ai dat, ca ei să fie una, aşa cum suntem 
Noi” (loan 17, 11). 

Dacă Bălgradul a suspinat când s-a năruit opera 
politică a lui Mihai Viteazul, dacă a plâns când s-a 
produs dezbinarea religioasă a românilor şi s-a prăbu- 
şit Mitropolia Alba Iuliei, i-a rezervat providenţa divi- 
nă bucuria Marii Uniri şi a Reîntregirii spirituale. 

Noi, cei de astăzi şi, în mod concret, Inaltpreasfin- 
ţia Voastră, Părinte Arhiepiscop Irineu, suntem chemaţi 
să păstrăm cu sfințenie tezaurul de credinţă şi de 
cultură al înaintaşilor şi să facem o făgăduinţă solem- 
nă, cum spunea protopopul Gheorghe Ciuhandu, „că 
până şi trupurile noastre le vom arunca stavilă în 
calea celor ce ar îndrăzni să micşoreze sau să fărâmi- 
teze acest patrimoniu îndelung pregătit prin muceni- 
cia şi jertfele fără de seamăn ale fraților noştri mai 
mari!”. 

Ar putea părea patriotarde şi festiviste aceste fraze 
pentru o lume care, din motive obiective sau subiecti- 
ve, îşi pierde legătura cu valorile netrecătoare ale Bi- 
sericii şi Neamului. Dar pentru noi rămân de mare 
importanţă. „lisus Hristos, spune Sfântul Apostol Pa- 
vel, ieri şi azi şi în veci este Acelaşi” (Evrei 13, 8). lar 
Biserica Lui, „nici porţile iadului nu o vor birui” (Ma- 
tei 16, 18). 

Un mare duhovnic al vremurilor noastre spune că 
„Hristos este prietenul nostru, fratele nostru, El este 
tot binele şi toată frumusețea. El este Totul. Viaţa fără 
Hristos nu este viață. Dacă nu-L vezi pe Hristos în 
toate faptele şi gândurile tale, tu trăieşti fără Hristos”. 

Pentru noi Hristos este Unicul şi nu unul dintre 
întemeietorii de religii. Dacă unii din lumea seculari- 
zată Îl socotesc doar o Personalitate genială şi nu Dum- 
nezeu, nici măcar nu sunt originali. Lucrurile s-au mai 
petrecut. Arie şi adepţii lui ÎI considerau prima creatu- 
ră a Tatălui, creat din voinţa Lui şi nu din fiinţa Lui. De 
aceea, sinodul I ecumenic de la 325, pe care-l aniversăm 
astăzi, a afirmat răspicat deoființimea Fiului cu Tatăl şi 
coeternitatea Lor. 

Toate acestea sunt lucruri cunoscute, dar rostite 
astăzi şi aici, în prezenţa Preafericitului Părinte Patriarh 
Daniel, capătă o mai mare greutate. lar pentru Înalt- 
preasfinţitul Irineu devin un testament de suflet, care- 
l va determina să le propovăduiască cu timp şi fără 
timp, aducându-şi aminte că locul în care păstoreşte 
este sfânt şi că-n scaunul Bălgradului s-au perindat 
oameni deosebiți, începând cu Sfântul lerotei, de la 

anul 953, continuând cu Sfinţii Ilie lorest şi Sava Bran- 
covici, cu mitropolitul cărturar Simion Ştefan, şi-n vre- 
murile din urmă cu Episcopul Emilian şi cu smeritul 
Arhiepiscop Andrei. 

Moştenirea spirituală pe care o primiți Înaltpreasfin- 
ţia Voastră, Părinte Arhiepiscop Irineu este una bogată 
şi frumoasă. Cele peste 600 de parohii, cu peste 700 de 
biserici, apoi vetrele monahale în umăr de 42, la care 
se adaugă centrele de slujire socială care depăşesc nu- 
mărul de 60. 

Însă, în mod deosebit, profesor universitar fiind, vă 
legăm de suflet şcolile teologice: Facultatea de Teologie 
şi Seminarul Teologic. După părerea noastră, care cre- 
dem că e una obiectivă, sunt şcoli bune şi au, din darul 
lui Dumnezeu, un spaţiu pentru învățătură şi rugăciu- 
ne modern şi la standardele actuale. Ne-am bucurat că 
acest lucru a fost subliniat, în mai multe rânduri, de 
Părintele Patriarh Daniel. 

lar pentru misiune, de mare folos este postul de 
Radio „Reîntregirea”, care, în colaborare cu postul de 
Radio „Irinitas” al Sfintei Patriarhii, poate face lucruri 
de folos. 

Dar cea mai prețioasă moştenire sunt preoții şi cre- 
dincioşii. Lor li se adaugă cinul monahal. Îi îndemn să 
vă primească cu tot dragul în sufletul lor, iar Înaltprea- 
sfinția Voastră să-i înțelegeți, să-i ocrotiți şi să-i prețu- 
iţi, căci sunt oameni de calitate. ÎI rog pe Mântuitorul 
Hristos să mă ierte dacă mă voi folosi de cuvântul Lui, 
parafrazându-L, dorindu-vă „să vă iubiți unul pe altul, 
precum v-am iubit Eu” (loan 15, 12). 

Conlucrarea cu administraţiile judeţene şi locale a 
fost aici, în Arhiepiscopia noastră, una de excepţie. 
Lucrul acesta este de folos atât pentru viața duhovni- 
cească a parohiilor, cât şi pentru activitatea lor gospo- 
dărească. Sperăm ca această simfonie să-şi continue 
drumul ei. 

lar eu, în calitate de Mitropolit, când veți considera 
că aveţi nevoie de sprijinul şi ajutorul meu vi le voi 
oferi cu tot dragul. Rugăciunea mea către Domnul, 
Înaltpreasfinţia Voastră, este ca să aveţi la Alba Iulia 
bucuriile duhovniceşti pe care eu le-am avut. 

Închei folosind cuvintele Sfântului Apostol Iuda: 
„lar Celui ce poate să vă păzească pe voi de orice căde- 
re, şi să vă pună înaintea slavei Lui neprihăniţi, cu 
bucurie, singurului Dumnezeu, Mântuitorul nostru 
prin lisus Hristos Domnul nostru: slavă, preamărire, 
putere şi stăpânire, mai înainte de tot veacul şi acum 
şi întru toţi vecii! Amin” (Iuda 1, 24-25). 

ram copil și îi auzeam pe cei ce aveau nedu- 
meriri şi necazuri: ne ducem la „stareţul” de 
la Rohia; acela e omul lui Dumnezeu și ne va 
ajuta. Și veneau de la mânăstire luminaţi și mângâiați. 

Desigur, lucrul acesta se întâmpla cu oameni sinceri 
în căutările lor. Căci ne spune Sfântul Simeon Noul 
Teolog: „nimeni nu s-a făcut vreodată bun şi fără voia lui. 
Nici nu se va face necredinciosul credincios fără voie. Nici 
nu-și va Schimba cel rău fără voie cugetarea lui, ca să se facă 
cu totul nou.” 

Și după şi înainte de a veni la Baia Mare pentru a 
reîntemeia Episcopia Maramureșului și Sătmarului, în 
timpul episcopatului de la Cluj, era căutat de fiii săi 
sufleteşti, nu numai din Maramureș, ci din toată țara. 

Toţi intuiam că avem de a face cu un om al lui Dum- 
nezeu, cu un părinte care are îndrăzneală să mijlocească 
pentru ei, cu un îndrumător duhovnicesc care le limpe- 
zea nedumeririle. Nevinovăţia „copilărească” pe care 
i-o conferea viața de rugăciune îi fascina pe toți. Din 
mulțimea fiilor duhovniceşti nu-l putem uita pe loan 
Alexandru care, datorită talentului literar, putea exprima 
limpede acest lucru. lată ce-i scria el Înaltpreasfinţitului 


* În revista Renașterea, nr. 6, iunie / 2011, pp. 2-3. 
1 Pr. Acad. Dr. DUMITRU STĂNILOAE, Studii de teologie dogmatică ortodoxă, 
Editura Mitropoliei Olteniei, Craiova, 1991, p. 610. 


26 


Mai aproape de Hristos 


Justinian: „Ce iubesc eu în Dumneavoastră este o copilărie 
limpede, rămasă neatinsă şi fermecătoare, rară la oamenii mai 
în vârstă. De aceea, poate, ne şi dorim — nu noi — ci copiii din 
noi să se uimească unul de altul”? 

Pentru mine personal, când am devenit mai mare, 
era o desfătare și un eveniment ca la Sfântă Mărie Ma- 
re să merg în pelerinaj la Rohia. Acolo eram sigur că 
părinţii chemați de Dumnezeu pentru o misiune apar- 
te sunt rânduiţi „să se roage-n mânăstire, /pentru-a lumii 
mântuire” è 

Am fost de față, printre miile de pelerini, la hramul 
din 1973, când stareţul Justinian Chira fusese deja ales 
Episcop Vicar la Cluj. A fost o jale de înmormântare. 
Părintele vicar Onisie Moraru i-a mângâiat pe oameni 
spunându-le că și în calitate de episcop tot al lor rămâne. 

Cât a împlinit Preasfinţitul Justinian misiunea de 
Episcop Vicar la Cluj a fost o binecuvântare pentru 
mulți; în mod special pentru tinerii teologi, dar nu 
numai. Eu încă nu eram teolog, ci inginer stagiar care 
aveam nevoie de sprijin duhovnicesc. Şi sprijinul l-am 
găsit la Vlădicul tinereţelor mele. 

Mai apoi am făcut teologia și am ajuns preot în Tur- 
da. N-am fost lipsit de șicane şi încercări. Ori de câte 
ori, însă, ieşeam din cabinetul Episcopului Justinian 
eram întărit. Știa să găsească soluția potrivită pentru 
rana sufletului. 

În februarie 1990, când a rânduit Dumnezeu să ajung 
episcop, a fost unul din ierarhii hirotonisitori şi m-am 


2 Justinian CHIRA, Scrisori, Baia Mare, 2001, p. 20. 
3 Cântec de procesiune. 

bucurat de aceasta. M-am bucurat atunci și după. Pen- 
tru că aveam nevoie mereu de sfaturi, iar experienţa de 
viaţă duhovnicească a Înaltpreasfinţiei Sale este mare. 
Când tatăl meu a trecut la Domnul a oficiat slujba pro- 
hodului şi ne-a îmbărbătat cu un cuvânt întăritor. 

M-am bucurat, apoi, că Dumnezeu l-a rânduit să 
reorganizeze şi să conducă, iată de 21 de ani, Episcopia 
plaiurilor mele natale. Dau slavă Domnului că l-a ţinut 
între noi, iată, până la nouăzeci de ani și, în același timp, 
ÎI rugăm să-i mai dea încă ani. 

În același timp, ca să fiu sincer, îmi pare rău că anii au 
trecut atât de repede şi îmi vine să mă adresez lui Dum- 
nezeu dimpreună cu Lucian Blaga: „Doamne opreşte tre- 
cerea. Ştiu că unde nu e moarte nu e nici iubire, - şi totuşi, Te 
rog: opreşte, Doamne, ceasornicul cu care măsori destrămarea” + 

Curajul ne vine, însă, cum ne învaţă Arhiepiscopul 
Justinian de la Hristos cel ce a învins moartea. Ne spu- 
nea odată, într-o predică la Rohia, că atunci când Dom- 
nul Hristos va reveni, și noi toți vom învia, fiecare vom 
auzi sunând clopotele din satul nostru. 

Depănându-și amintirile și, oprindu-se la anii copi- 
lăriei, când în ziua de Paşti veneau de la biserică să 
mănânce, ne spune: „tata cu plete și cu cămaşa albă se 
ridica în picioare şi rostea rugăciunea «Tatăl nostru», mi se 
părea că văd în față un voievod sosit din alte timpuri, ce ne 
aducea un mesaj care ne lumina casa” > 


4Lucian BLAGA, Poezii, Editura pentru Literatură, Bucureşti, 1966, p. 77. 


5 4 Justinian CHIRA, Lumină din lumina Naşterii şi Învierii Domnului, 
Baia Mare, 2006, p. 245. 

Şi pentru noi astăzi, la nouăzeci de ani, Vlădica Jus- 
tinian este un veritabil voievod venit din alte vremuri, 
grele dar frumoase, și un reprezentant al unei lumi 
inefabile. 

La mulţi ani, Înaltpreasfinţia Voastră! 


29 


Patriarh puternic 
pentru vremuri dificile“ 


-am fi sinceri dacă n-am recunoaște că vre- 

murile pe care le trăim sunt dificile. Și, când 

spunem dificile, nu ne referim doar la situația 
economică precară, care-i evidentă, ci ne referim și la 
cea spirituală. Referindu-se la aceste vremuri, Sfân- 
tul Apostol Pavel zicea: „În zilele din urmă, vor veni 
vremuri grele; că vor fi oameni iubitori de sine, iubitori de 
arginți, lăudăroși, trufaşi, hulitori, neascultători de părinți, 
nemulțumitori, fără cucernicie” (2 Timotei 3, 1-2). 

Ava Pamvo, în acelaşi spirit, spunea profetic: „în 
astfel de vremuri se va răci dragostea multora şi va fi mult 
necaz ... va intra încă şi în norod necredință, desfrânare, 
urâciune, vrajbă, zavistie, întărâtări, furtişaguri şi beție”! 

Atât profețiile biblice cât și cele patristice se referă la 
patimile de lăcomie, de individualism exacerbat și de 
senzualism care-l robesc pe omul secularizat și lipsit de 
preocupări duhovnicești. În această stare de lucruri, 
lupta omului credincios „nu este împotriva trupului şi a 
sângelui, ci împotriva începătoriilor, împotriva stăpânilor, 
împotriva stăpânitorilor întunericului acestui veac, împotriva 
duhurilor răutății, care sunt în văzduhuri” (Efeseni 6, 12). 


* În revista Renaşterea, nr. 7, iulie / 2011, pp. 1-2. 
1 Pateric, Reîntregirea, Alba Iulia, 1990, p. 193. 

Lupta e spirituală, împotriva unui vrăjmaș nevăzut, 
împotriva duhului veacului, iar pentru a se finaliza cu 
biruinţa binelui e nevoie de un mare strateg. Şi strategul 
de care Biserica Ortodoxă Română avea nevoie este 
Patriarhul Daniel. Este un Patriarh puternic pentru 
vremuri dificile. 

Subliniem acest adevăr, acum când Preafericirea Sa 
împlinește vârsta de şaizeci de ani, fiind în plinătatea 
puterilor duhovnicești, intelectuale și fizice, dându-ne 
nouă, fiilor Bisericii, prilejul de a-i spune dimpreună 
cu Sfântul loan Teologul: „să mergeţi bine cu sănătatea, 
precum bine mergeţi cu sufletul” (3 loan 1, 2). 

Nu intră-n iconomia acestui eseu intenţia de a face 
o biografie a Preafericirii Sale, dar voi creiona totuşi 
câteva date esenţiale. S-a născut la 22 iulie 1951 în 
Dobreşti, județul Timiș. A făcut liceul la Lugoj, Institu- 
tul Teologic la Sibiu, Doctoratul la București și studii 
de înaltă teologie la Strasbourg și Freiburg im Breisgau. 

Mentorul tânărului Dan Ilie Ciobotea a fost marele 
teolog Dumitru Stăniloae care, la susținerea tezei de 
doctorat, afirma: „Examenul tezei a dovedit Comisiei de 
examinare că are în fața sa un candidat bine pregătit, bine 
informat şi mai ales pătruns de dorința şi râona de a trăi o 
viață teologică de adâncime duhovnicească. Nouă asemenea 
oameni ne trebuie, oameni care să trăiască învățătura Bise- 
ricii noastre. Spiritualitatea adevărată a preotului aceasta 
este: Să trăiască în aşa fel încât să poată răspunde întrebări- 
lor omului de azi, dar să rămână un preot adevărat” 2 


2 + DANIEL, Patriarhul Bisericii Ortodoxe Române, Teologie şi Spiritualitate, 
Editura „Basilica”, Bucureşti, 2009, p. 10. 

Mai apoi, ca dascăl la Bossey, București și lași, s-a 
validat ca profund și fin teolog. Însă, cum rar se întâm- 
plă, teologul de marcă a fost dublat şi de un excepţional 
om cu harismă pastorală şi administrativă. 

S-a călugărit la Sihăstria, a fost Consilier Patriarhal, 
pentru scurtă vreme Episcop Vicar la Timișoara dar, 
mai ales, un Mitropolit de marcă al Moldovei și Buco- 
vinei. Nu voi face eu acum bilanţul realizărilor de aco- 
lo, dar voi spune atât: au fost multe și minunate. 

A devenit Patriarh al României într-o zi blândă de 
toamnă, pe 12 septembrie 2007. Cu nostalgie îmi aduc 
aminte că tot într-o asemenea zi l-am întâlnit prima 
dată: era consilier patriarhal. Cu multă bunăvoință şi 
ospitalitate m-a primit în reședința sa de la Mănăstirea 
Antim, dându-mi câteva sfaturi inteligente, într-un 
moment mai dificil de pe calea vieții. 

Obişnuim noi, oamenii, dintr-o anume emotivitate 
interioară, să ne aducem aminte că pe calea vieții pașii 
ni s-au intersectat cu ai unor mari personalități. În vir- 
tutea unei asemenea slăbiciuni îmi aduc și eu aminte 
cu sfială că Mântuitorul ne-a chemat la slujirea arhie- 
rească, pe Preafericirea Sa și pe mine, în aceeaşi lună: 
martie 1990. Apoi, în luna iunie, a aceluiași an, și-n 
aceeași zi, Preafericirea Sa era ales Mitropolit al Mol- 
dovei şi Bucovinei, iar eu Episcop al Alba Iuliei. 

Când, la sfârşit de ianuarie 2011, Dumnezeu l-a 
chemat la Sine pe vrednicul de pomenire Mitropolit 
Bartolomeu al Clujului, cu multă înțelepciune şi echi- 
libru a gestionat interimatul și alegerile ce au urmat. 
În mod direct am fost eu cel care am beneficiat de 


32 


Mai aproape de Hristos 


atitudinea duhovnicească şi binevoitoare a Preaferici- 
rii Sale. 

În zbuciumatele vremuri ale reaşezării lucrurilor pe 
un făgaș spiritual normal, în multe momente, atitudinea 
fermă a Preafericirii Sale ne-a fost de mare folos. Po- 
menesc doar câteva din ele: reintroducerea religiei în 
şcolile de stat, legea cultelor, legi ce prevedeau recupe- 
rarea proprietăților Bisericii şi salarizarea clerului și 
multe, multe altele. 

Dar, dintre toate realizările importante, una strălucește: 
construirea Catedralei „Mântuirii Neamului”. Ea va fi 
o mărturie peste sute de ani a unui zbucium mărturisi- 
tor care s-a finalizat cu o mare ctitorie. 

Însă nici o problemă majoră a lumii contemporane 
nu i-a scăpat Patriarhului Daniel. De aceea, din iniţiativa 
Preafericirii Sale fiecare an liturgic este dedicat unei 
frământări ce preocupă societatea. Anul acesta este 
dedicat familiei creştine care este în suferinţă şi, impli- 
cit, celor două Taine importante legate de soarta fami- 
liei: Botezul şi Nunta. Într-o comunicare de la un congres 
internațional afirma pe bună dreptate că „familia creştină 
este speranța României”. Şi, de fapt, nu numai pentru 
România, ci pentru toată lumea. Magistral în alocuțiunea 
Sa spunea: „Totdeauna au existat crize în familie. Astăzi 
însă familia naturală, tradițională se află în criză, în mutație 
spre un viitor confuz şi incert” > 

Din crizele în care se găseşte, lumea nu se poate 
reabilita altfel decât apropiindu-se de Dumnezeu. „Din 


3 Congresul Internaţional Familia şi viața la începutul unui nou mileniu 
creştin, Bucureşti, 2001, p. 33. 

cauza crizei spirituale profunde a civilizației contemporane, 
mai ales europene şi nord-americane, în care descreştinarea 
și secularizarea devin o notă dominantă a vieții umane in- 
dividuale şi sociale”*, a-i îndemna pe oameni să se întoar- 
că la practicile religioase este o dificultate, spune 
Preafericirea Sa, dar e şi o necesitate. 

Această atitudine fermă ne dă curaj și nouă în lupta 
cu răul și-L rugăm pe Dumnezeu, la acest frumos popas 
aniversar, să-l păzească „întreg, cu cinste, sănătos, înde- 
lungat în zile, drept învățând cuvântul adevărului Său”. 


%4 DANIEL, Patriarhul Bisericii Ortodoxe Române, Foamea şi setea după 
Dumnezeu, Editura „Basilica”, Bucureşti, 2008, p. 11. 

In devenirea mea, Maica Domnului 
a avut un rol esenţial...” 


e la o vreme, fără să vrei, ai nostalgia ani- 

D lor tinereții. Ți se perindă prin minte fapte 

şi oameni, stări de lucruri şi trăiri sufleteşti 

care te-au marcat. În mod deosebit slujbele din Postul 

Maicii Domnului, cu toate preocupările spirituale ce 

le declanşau, îmi umplu sufletul de minunate amintiri 
care-mi aduc mângâiere. 

Când eram la liceu şi la facultate, şi n-oi fi fost sin- 
gurul, aşteptam cu mult drag Postul Sfintei Marii. Acest 
Post, în vremurile în care nu se putea face o catehizare 
sistematică, era el însuşi un mijloc de formare duhov- 
nicească. Realizam cum - cu fiecare post — preocupări- 
le religioase îmi deveneau tot mai serioase şi hotărârea 
de a sluji Bisericii tot mai puternică. 

Seară de seară, timp de două săptămâni, la bise- 
ricuța din satul nostru, situat în „Ţara Codrului”, 
participam activ la oficierea Paraclisului Maicii Dom- 
nului, iar la sfârşitul slujbei, înconjurând biserica, o 
lăudam pe Maica Sfântă prin cântări şi versuri de 
factură populară. Era în plin comunism şi cântările 
noastre constituiau un nevinovat protest nedeclarat 
împotriva propagandei ateiste: „Ajută-ne Măicuţă, / 


* În revista Renașterea, nr. 8, august / 2011, p. 1. 

Să ne rugăm mereu, | Să credem totdeauna, | Că este 
Dumnezeu”. 

Părintele loan Mihali, care oficia Paraclisul, la urmă 
ne catehiza. Profita de faptul că toți tinerii, liceeni şi 
studenți, erau în vacanţă. lar cântările creau entuziasm 
şi comuniune sfântă. 

Nu voi uita niciodată că într-o seară, o bunicuţă 
credincioasă, dintr-o batistă în care-şi ținea legate „odoa- 
rele” ei de mare preţ, mi-a oferit o cărticică cu versuri 
în cinstea Maicii Domnului şi cu istorisiri ale icoanei ei 
făcătoare de minuni. Era Marişca Gozoaiei. 

Analizând gestul acesta gingaş, raționaliştii noştri 
titrați ar putea spune: „Uite, din ce şi-a hrănit credința 
Vlădica Andrei!” Replica mea este aceasta: credinţa lor 
genuină şi rugăciunile lor, ne-au ţinut şi ne ţin. Nu în 
zadar Petre Ţuţea spunea: „Să vină un laureat al Premiu- 
lui Nobel ateu pe care să-l scuip în ochi. Ce-o să-mi spună 
el? O babă care cade în fața icoanei Maicii Domnului stră- 
bătută de Absolut e un om, şi acela e un dihor laureat.”! 

Urma apoi sărbătoarea. Mai în fiecare an făceam 
pelerinaj la Bixad, pe jos, la Rohia, cu autobuzul şi la 
Nicula cu trenul. Cu trăistuța-n spate, înconjuram bi- 
serica şi, binecuvântaţi de părintele paroh, în sunetul 
clopotelor, porneam spre mănăstire cu crucea-n frunte. 

Pe jos făceam două zile, în cântări şi rugăciuni, aso- 
ciindu-ne cu alte „noroade” din alte sate. Nu i-aş mai 
recunoaşte acum pe toți. Unii s-au mutat la Domnul. 
Dar pe unii tot i-aş recunoaşte. Cei mai mulți erau oa- 


1 PETRE ȚUȚEA, Între Dumnezeu şi neamul meu, Anastasia, Bucureşti, 
1992, p. 100. 

meni cuminţi din „[ara Codrului”, fie de la noi din 
Oarţa, din Băița, din Sălişte, din Pribileşti, fie de aiurea... 
mânaţi de acelaşi dor şi ajungeam împreună în „Țara 
Oaşului”, în „Tara Lăpuşului” sau în „Tara Someşului”. 

Noaptea dormeam improvizat, dacă dormeam, în 
unul din sate. Pe unde treceam înconjuram biserica şi 
clopotele băteau. Iar la capătul drumului, ne aştepta 
Maica Domnului: „Am venit Măicuţă, / Să ne mai vedem, 
/ Să-ţi spunem necazul, / Care-l mai avem!.” 

Acum lumea s-a modernizat. Dar, iubitorii Maicii 
Domnului, chiar dacă vin cu maşina sau cu autobuzul, 
tot vin. Câtă vreme încă vin nu suntem pierduţi şi nu 
ne înghite valul vremelniciei. 

Am mers la mânăstire şi în calitate de preot cu cre- 
dincioşii mei. Apoi, douăzeci de ani, cât am fost Arhi- 
păstor al Arhiepiscopiei Alba Iuliei, an de an am fost 
prezent de „Adormirea Maicii Domnului” la Mânăsti- 
rea Sânmartinul de Câmpie. Chipurile închinătorilor 
de acolo mi-au rămas în suflet. 

Anul acesta, dacă Dumnezeu va îngădui, împreună 
cu mulțimea nenumărată de iubitori ai Maicii Domnu- 
lui vom fi la Nicula. Această lavră mănăstirească din 
inima Transilvaniei, străjuită de icoana făcătoare de 
minuni a Maicii Domnului, aduce multă mângâiere 
tuturor celor necăjiţi şi întristați. 

Plecând de la Mânăstire, atunci şi acum, cântăm 
după tradiţie: „Ne-am uşurat sufletul / Ne-am îndreptat 
umbletul”. De fapt acesta este şi rostul Postului Maicii 
şi al pelerinajului la Mânăstire: uşurarea sufletului şi 
îndreptarea vieții. Căci trebuie să recunoaştem o realita- 

te: sufletele ne sunt pline de mizerie şi păcate grele. Îi 
putem spune lui Dumnezeu dimpreună cu imnograful: 
„Sărac şi lipsit sunt de fapte bune şi inima mea s-a tulburat 
întru mine, iar Tu, Doamne, Prea Înalte Împărate al cerului 
şi al pământului, ştii că toate tinerețile mele le-am cheltuit 
în păcate şi umblând după poftele trupului meu, m-am făcut 
bucurie demonilor."? 

Maicii Domnului nu-i place starea în care ne aflăm. 
Ea ne iubeşte, dar o doare starea noastră de păcătoşenie. 
Sfântul Siluan Athonitul exclamă: „Ah, dacă am şti cum 
iubeşte Preasfânta pe toți cei ce păzesc poruncile lui Hristos 
şi cum compătimeşte pe toți cei care nu se căiesc! ... Duhul 
Sfânt mi-a dat să o cunosc pe ea şi iubirea ei pentru noi. 
Fără îndurarea ei aş fi pierit de mult, dar ea a vrut să mă 
cerceteze şi să mă îndemne să nu mai păcătuiesc. Ea mi-a 
spus: «Nu-mi place să văd ceea ce faci!»” $ 

Nici ce facem noi nu-i place şi aşteaptă să ne căim, să 
ne spovedim, să ne curățim, să ne îndreptăm. Sfântul 
Macarie cel Mare ne spune: „Pocăinţa este singura noastră 
salvare! Nici cultura, nici inteligența, nici noblețea, nici fru- 
musețea nu-l reînnoiesc pe om, nu numai pocăința adevărată, 
ruşinea şi regretul pentru tot păcatul săvârşit în trecut. Şi, 
bineînțeles, schimbarea totală a felului de viețuire, de gândire.”* 

Şi, ca să încheiem tot în spiritul tradiţiei noastre 
sfinte, cu nădejdea că Postul Maicii Domnului şi pele- 


? Psaltirea, Bucureşti, 1981, p. 143. 


3 Sfântul SILUAN ATHONITUL, Între iadul deznădejdii şi iadul smereniei, 
Alba Iulia, 1994, p. 156. 


A Pocăința sau întoarcerea la Dumnezeu, Editura Bizantină, Bucureşti, 
2001, p. 42. 

rinajul ne-au fost de folos, vom cânta cu toată ființa: 
„În suflet ducem credinţă, | Dragoste şi pocăință. / Nicioda- 
tă n-om uita, | Marie dragostea ta, / Ci ne vom ruga mereu, 
/ La Maica lui Dumnezeu.” 

Dascălilor, daţi-ne tineretul 
de care avem nevoie!" 


oseşte toamna şi se deschid şcolile. Cred că 

cea mai stringentă problemă, legată de viitorul 

nostru, este educația. Educaţie care nu-i făcută 
întotdeauna nici bine şi nici cu dăruire. 

Înțeleptul Solomon ne face un îndemn imperativ şi 
în acelaşi timp pragmatic: „Deprinde pe tânăr cu purtarea 
pe care trebuie s-o aibă şi chiar când va îmbătrâni nu se va 
abate de la ea” (Pilde 22, 6). 

lar Învățătorul absolut, Domnul lisus Hristos, refe- 
rindu-se la învăţători zice: „cel ce va face şi va învăța, 
acesta mare se va chema în împărăția cerurilor” (Matei 5, 
19). Se observă din contextul acestei afirmaţii că, pentru 
a fi credibil, un dascăl trebuie ca el, prin viaţa lui, să 
mărturisească învățătura ce o propovăduieşte. 

Sfântul Antonie cel Mare, înțeleptul deşertului, are 
o mare apreciere față de cei ce pot să-i determine pe 
ucenici să devină oameni integri: „Cel ce poate îmblânzi 
pe cei neînvățați, ca să iubească învățătura şi îndreptarea, 
făcător de om trebuie să se numească” 1 

Nu-i suficient să-i facă teoreticieni ai virtuţii, ci, 
efectiv, să-i facă oameni virtuoşi: „lată semnele după 


* În revista Renașterea, nr. 9, septembrie / 2011, pp. 1-2. 
1 Filocalia nr. 1, Sibiu, 1947, p. 6. 

care se cunoaşte un suflet rațional şi virtuos: privirea, 
mersul, glasul, râsul, ocupațiile şi întâlnirile cu oamenii. 
Căci toate acestea se îndreptează spre tot mai multă cuvi- 
ință. Mintea lor cea iubitoare de Dumnezeu li se face stră- 
jer treaz şi închide intrarea patimilor şi a ruşinoaselor 
aduceri aminte”? 

De fapt, încă Sfântul Apostol Pavel îi cere ucenicului 
său preferat să se facă exemplu credincioşilor „cu cu- 
vântul, cu purtarea, cu dragostea, cu duhul, cu credința, cu 
curăția” (1 Timotei 4, 12). In ucenic se răsfrâng o sume- 
denie din virtuțile mentorului său. Dacă-i un ucenic 
reuşit îţi şi dai seama cam cine l-a dăscălit. 

Sarcina de dascăl nu-i deloc uşoară, ci dimpotrivă 
foarte dificilă. Sfântul Grigorie de Nazianz spunea: 
„arta artelor este să-l formezi pe om, cea mai instabilă şi cea 
mai complicată fiinţă dintre toate viețuitoarele” * Dar este 
de datoria noastră, a dascălilor — incluzând în această 
categorie părinții, profesorii şi preoții — să-i formăm pe 
cei tineri, căci altfel societatea de mâine va fi alcătuită 
din oameni neisprăviți. 

Marele pedagog Jan Amos Comenius, după ce con- 
stată că „omul, ca să devină om, trebuie format”*, face un 
rechizitoriu la adresa celor ce nu sunt educați: „Ce sunt 
cei bogați fără înțelepciune, decât nişte porci îngrăşați cu 
tărâțe? Şi ce sunt cei săraci fără înţelegerea lucrurilor, decât 
nişte măgăruşi condamnați să ducă poveri? Ce este cel frumos 
care n-a învățat nimic, decât un papagal împodobit cu pene, 


2 Ibidem. 
4 Migne, Patrologia Graeca, XXV, 425. 
t Didactica Magna, Bucureşti, 1970, p. 31. 

sau după cum a mai spus cineva — o sabie de plumb într-o 
teacă de aur” > 

Pentru ca tinerii noştri să nu ajungă aşa trebuie ca 
noi, părinţii, dascălii şi preoţii să-i formăm. Şi ca să-i 
putem forma trebuie ca noi să avem cunoştinţele şi 
harismele necesare unui arhitect de suflete. Nu-s sufi- 
ciente doar cunoştinţele, ci mai trebuie ceva. Şi acest 
ceva vine de sus. Nicodim Aghioritul, referindu-se la 
dascălii impostori, se foloseşte de nişte comparații 
dure: „Precum leul nu poate să fie păstorul oilor, după cum 
nu se cade ca vulpea să păstorească pasărea, tot astfel nu 
trebuie ca cei pătimaşi să cârmuiască sufletele, pe care tre- 
buie să le aducă lui Dumnezeu, izbăvite de patimi” $ 

Disciplinele de didactică, pedagogie şi metodologie 
le pot furniza dascălilor cunoştinţe bogate şi necesare 
pentru a fi eficienţi, în munca lor. Dar puterea vine de 
sus. Despre Mântuitorul se spune că: „Îi învăța pe ei, ca 
Unul ca are putere” (Matei 7, 29). 

Rezultatele modeste ale muncii noastre pedagogice 
se datorează lipsei noastre de putere duhovnicească. 
lar această putere vine dintr-o trăire religioasă intensă, 
din rugăciune şi dintr-un efort de despătimire. Înainte 
de a te duce la clasă, înainte de a te prezenta în fața 
studenților, înainte de a predica sau catehiza nu-i aşa 
că ar trebui să te rogi? 

Referitor la dascăl, Nil Ascetul scrie: „Trebuie mai 
întâi să se lupte cu patimile, şi cu multă trezvie să-şi întipă- 


5 Ibidem, p. 34. 


6 Sfântul NicoDIM AGHIORITUL, Carte foarte folositoare de suflet, Râmnicu 
Vâlcea, p. 7. 

rească în memorie cele întâmplate în timpul luptei, ca apoi, 
pe baza celor ce li s-au întâmplat lor, să înveţe pe alții cele 
ale luptei şi să le facă biruința mai uşoară, zugrăvindu-le de 
mai înainte cursul şi meşteşugul războiului”? 

Dascălii de gimnaziu, de liceu şi de nivel universitar 
ar trebui ei înşişi să fie oameni cu o viață spirituală 
aleasă pentru ca apoi să le-o poată transmite şi uceni- 
cilor. De aceea e foarte actuală şi pertinentă o întrebare 
retorică pe care în veacul trecut Octavian Goga o spu- 
ne elitei culturale româneşti: „Şi acum, iartă-mă şi nu te 
supăra pe mine, dacă fără a-ți cere un răspuns stau şi mă 
întreb, care este credința dumneatale, mult lăudat intelectu- 
al la nației mele? 

Când ai pornit de acolo din căsuţa de la țară, şi te-ai dus la 
şcoală mai ziceai «Tatăl nostru» seara şi visai cu iele şi prico- 
lici. Duceai în suflet moştenirea din bătrâni: o candelă care 
licărea în taină şi-ţi lumina drumul. Dar ți s-a risipit moşte- 
nirea asta. S-a spulberat zi de zi şi fărâmițat în calea ta. 

Şi fără să vreau, îmi vine în minte o problemă atât de 
mare atât de nebăgată în seamă a vremii noastre frământate 
de patimi mici: educația religioasă a cărturărimii noastre. 

Nu găsiți că ar trebui făcut ceva pentru a ne salva tine- 
retul, dându-i dascăli luminaţi, care, în şcolile secundare, 
să-l învețe credința în Dumnezeu, şi preoți cu guri de aur 
cari să cuvânteze acolo în centrele studențimii noastre uni- 
versitare? 

Fiindcă, aşa cum suntem astăzi, noi nu ştim ce vrem şi 
nu ştim unde mergem...” 


7 Cuvânt ascetic, Filocalia 1, Sibiu, 1947, p. 175. 
8 Octavian Goca, Pe urmele unui trecător, Arad, 1901, p. 32. 

Cum remediem situația? Apropiindu-ne de intelec- 
tuali şi înduhovnicindu-i pe dascăli. Intrând în contact 
cu ei, în mod individual sau organizând manifestări 
publice, conferințe, simpozioane, care să-i intereseze. 
In toate acestea li se poate solicita ajutorul, şi lucrul 
acesta i-ar putea flata. De asemenea, făcându-le noi, 
clericii, vizite pastorale şi oferindu-le literatură duhov- 
nicească adecvată. 

Cucerindu-i pe ei, prin ei, vom recupera tineretul 
nostru în care e speranța țării. 

Patru ani de rugă și de muncă” 


Înalt Preasfinţiile şi Preasfinţiile Voastre, 
Preacuvioşi şi preacucernici părinţi, 
Onorate oficialități, 

Iubiţi frați şi surori în Domnul, 


e împlinesc patru ani de când, tot într-o zi de 

toamnă, blândă şi frumoasă ca ziua de astăzi, era 

întronizat Preafericitul Părintele nostru Patriarh 
Daniel. Astăzi, Preafericirea Sa, înconjurat de ierarhi, 
preoți şi credincioşi, a săvârşit Sfânta Liturghie şi a 
înălțat rugă de mulțumire către Preabunul Dumnezeu. 
Au fost patru ani denşi de rugă şi de muncă, pe care 
nu-i putem sintetiza noi într-o frază sau într-un cuvânt 
ocazional. Mă opresc doar la trei metafore, culese în 
acest interval de timp de la ucenicii care şi-au exprimat 
în scris gândurile. 

Una dintre ele: Preafericitul Părinte Patriarh Dani- 
el, deschis spre lume şi înrădăcinat în tradiția Bisericii 
noastre bimilenare. Preafericirea Sa este deschis spre 
această lume, pe care o păstoreşte şi care are nevoie de 
Dumnezeu şi de mântuire. Este deschis spre lumea 
românească, cu necazurile şi bucuriile ei, şi spre lumea 
ortodoxă universală, precum şi spre lumea ecumenică, 


* În revista Renașterea, nr. 10, octombrie / 2011, p. 1. Cuvântul rostit 
în Catedrala patriarhală în data de 30 septembrie 2011, cu prilejul 
sărbătoririi celor patru ani de la întronizarea Preafericitului Părinte 
Patriarh Daniel 

pentru că toți oamenii au nevoie de Hristos. Prin felul 
în care mărturiseşte Ortodoxia, Preafericitul Părinte 
Daniel a devenit o personalitate cunoscută şi recunos- 
cută în întreaga lume. 

O altă metaforă, pe care am cules-o de la alt ucenic, 
este: Patriarhul nostru, un om care păstrează în noi 
vechi icoane şi țara de sămânță. În această ţară bine- 
cuvântată, Preafericitul Părinte Daniel este capul Bise- 
ricii şi păstorul țării, pe care le aşază în inimile noastre. 

O altă metaforă: Preafericitul Daniel, un patriarh 
puternic pentru vremuri dificile. Nu putem numi uşoa- 
re vremurile noastre. Sunt vremuri dificile şi, atunci, 
este nevoie de un patriarh puternic, care să ne călău- 
zească pe calea mântuirii spre Împărăţia cerurilor. 

Am mai putea culege multe alte metafore din cele 
ce s-au scris despre numeroasele lucrări care s-au făcut 
în cei patru ani de rugă şi de trudă. Au fost realizări pe 
tărâm duhovnicesc, pe tărâm teologic, pe tărâm admi- 
nistrativ şi pe tărâm edilitar. Este suficient să ne gândim 
la posturile de radio şi Televiziune TRINITAS, la Agen- 
ţia de ştiri BASILICA, la diortosirea şi actualizarea 
Statutului Bisericii Ortodoxe Române şi a regulamen- 
telor sau la reorganizarea şi întărirea şcolilor teologice. 

Pe tărâm edilitar, cea mai mare realizare a Preaferi- 
cirii Sale este începerea lucrărilor la Catedrala Mântu- 
irii Neamului. Sunt nişte lucrări deosebit de dificile, 
poate de aceea şi potrivnicia celui rău a fost pe măsură. 
Insă toate au fost depăşite, iar neamul nostru se bucu- 
ră că se construieşte catedrala. Ceea ce se întâmplă şi 
se va întâmpla cu această lucrare este sintetizată de 

poporul român în patru versuri: „Altarul ca să fie/ Şi 
pietrele să ție/ Cer inima şi viața! Zidite-n temelie!'. 

Preafericirea Sa şi-a asumat o sarcină deosebit de 
grea şi de dificilă, care ne aminteşte de un cuvânt al 
Proorocului Daniel din rugăciunea ce o înălța către 
Dumnezeu în exilul babilonian, gândindu-se la recon- 
struirea templului din Ierusalim. Acest crâmpei de 
rugăciune zice aşa: „O, Doamne, ascultă! O, Doamne, 
iartă! O, Doamne, ia aminte şi lucrează! Nu întârzia pentru 
numele Tău, Dumnezeul meu; că numele Tău îl poartă ce- 
tatea şi poporul Tău!” (Daniel 9, 19). Parafrazând, am 
putea spune: „O, Doamne, numele Tău îl poartă această 
Catedrală a Mântuirii Neamului, cetatea şi poporul tău!”. 

Trebuie multă trudă şi rugăciune ca să vedem ter- 
minată această „ctitorie pentru veşnicie”. Sunt multe 
alte lucrări de realizat, însă aceasta este absolut nece- 
sară. Neamul românesc era dator Bunului Dumnezeu 
cu această catedrală. De aceea, noi, membrii Sfântului 
Sinod, împreună cu dreptmăritorul popor român, vă 
urăm, folosindu-ne de cuvântul Sfântului loan Teologul: 
„Bine să mergeţi cu sănătatea cum bine mergeţi cu sufletul” 
(3 loan 1, 2) şi să dea Dumnezeu ca tot într-o toamnă 
blândă, frumoasă ca aceasta, să vă înconjurăm la sfin- 
țirea Catedralei Mântuirii Neamului. 

Întru mulţi şi fericiţi ani! 

Cu gândul la viitorul Bisericii, 
episcopul are o grijă specială faţă de tineri, 
în general, şi faţă de tinerii 
teologi, în special” 


u este nevoie de o mare analiză a felului în 

care omul vremurilor noastre îşi trăieşte 

viața pentru a-ți da seama că acesta este din 
ce în ce mai secularizat şi lipsit de înalte preocupări 
spirituale. Şi, în special, tineretul „creşte fără îngrijirea 
cuvenită, ca şi copacii sălbatici, pe care nimeni nu-i plantează, 
nu-i udă, nu-i altoieşte şi nu-i face să crească drepți. Mora- 
vurile şi obiceiurile sălbatice şi nestăpânite cuceresc lumea, 
oraşele mari şi mici; toate casele şi pe toți oamenii ale căror 
trupuri şi suflete se irosesc într-o totală zăpăceală”!. În 
fața acestei situații, chiar dacă sunt şi excepții pozitive, 
episcopul este chemat să acționeze. Fiind conştient că 
tinerii aceştia, cuminţi sau zvăpăiați, constituie Biserica 
de mâine, se va ocupa de ei. „A educa tineretul cu pre- 
vedere, spune Jan Amos Comenius, înseamnă a îngriji 
dinainte ca sufletele lor să fie ferite de stricăciunile lumii 
şi ca seminţele împlântate în ei să ajungă să încolțească 
fericit, prin neîncetate îndemnuri şi exemple, apoi ca 


* În revista Renașterea, nr. 11, noiembrie / 2011, pp. 1-2. 
! Jan Amos COMENIUS, Didactica Magna, Editura Didactică şi 
Pedagogică, Bucureşti, 1970, p. 15. 

minţile să fie pătrunse de cunoaşterea adevărată a lui 
Dumnezeu şi a feluritelor sale zămisliri şi astfel să se 
obişnuiască să vadă lumea prin lumina lui Dumnezeu, 
să iubească şi să cinstească pe Părintele luminilor, mai 
presus de orice”?. 

De fapt încă Înțeleptul Solomon ne îndeamnă: „De- 
prinde pe tânăr cu purtarea pe care trebuie s-o aibă; chiar 
când va îmbătrâni nu se va abate de la ea” (Pilde 21,6). În 
virtutea acestei convingeri, Preafericitul Părinte Patriarh 
Daniel, Sfântul Sinod al Bisericii Ortodoxe, au pus în 
lucrare proiectele „Hristos împărtăşit copiilor”, „Alege 
şcoala” şi multe alte programe educative. Dacă e să ne 
gândim la competiţiile dintre tineri pe diverse teme 
religioase, la taberele pentru tineret, la grija față de 
„Liga tinerilor ortodocşi”, faţă de „Asociaţia tinerilor studenți 
ortodocşi”, la organizarea orei de religie în şcolile pu- 
blice, la şcolile confesionale, la centrele catehetice şi la 
multe altele. 

Trebuie să recunoaştem însă că o implicare şi mai 
mare ar fi necesară. Altfel, un procent mare de tineri 
botezați, rămân pe dinafară. Şi rezultatul nu poate fi 
unul pozitiv. Întrebându-se retoric acelaşi autor clasic 
îşi dă şi răspunsul: „Ce sunt cei bogați fără înțelepciune, 
decât nişte porci îngrăşați cu tărâțe? Şi ce sunt cei săraci 

ără înțelegerea lucrurilor, decât nişte măgăruşi condamnați 

să ducă poveri? Ce este cel frumos care n-a învățat nimic, 
decât un papagal împodobit cu pene, sau după cum a mai 
spus cineva — o sabie de plumb într-o teacă de aur?”5 


Ibidem, p. 14. 
3 Ibidem, p. 34. 

Dacă la începutul secolului XX Octavian Goga, cu 
sufletul plin de amărăciune îşi punea întrebarea: care-i 
educaţia religioasă a inteligenţei româneşti ce-i formea- 
ză pe tineri? Cu atât mai mult trebuie s-o facem noi acum: 
„Şi acum, iartă-mă şi nu te supăra pe mine, dacă fără 
a-ți cere un răspuns stau şi mă întreb, care-i credința 
dumneatale, mult lăudat intelectual al nației mele? Când ai 
pornit de acolo, din căsuţa de la țară, şi te-ai dus la şcoală mai 
ziceai « Tatăl nostru», seara şi visai cu iele şi pricolici. Duceai 
în suflet moştenirea din bătrâni: o candelă care licărea în tai- 
nă şi-ţi lumina drumul. Dar ți s-a risipit moştenirea asta. S-a 
spulberat zi de zi şi s-a fărâmițat în calea ta. Şi fără să vreau, 
îmi vine în minte o problemă atât de mare şi atât de nebăgată 
în seamă a vremii noastre frământată de patimi mici: educația 
religioasă a cărturimii noastre. Nu găsiţi că ar trebui făcut 
ceva pentru a ne salva tineretul, dându-i dascăli luminați, cari 
în şcolile secundare să-l învețe credința lui Dumnezeu, şi 
preoți cu guri de auri cari să cuvinteze acolo în centrele stu- 
dențimii noastre universitare? Fiindcă, aşa cum suntem astăzi, 
noi nu ştim ce vrem şi nu ştim unde mergem ..."* 

Omul ca să devină „om” trebuie format; trebuie 
format duhovniceşte şi educat civic. Pentru că „lucru- 
rile pe care copiii mici şi mari încep să le mişte, să le vadă, 
să le audă, să vorbească despre ele şi să le facă, constituie 
temelia pentru tot ceea ce urmează în întreaga viată”. 

Pe tinerii noştri nu-i putem scoate din lumea post- 
modernă în care trăim, ci trebuie să-i învăţăm ca fo- 


4 OcrAvIaN Goca, Pe urmele unui trecător, Arad, 1901, p. 32. 


5 JAN Amos COMENIUS, Pampaedia, Editura Didactică şi Pedagogică, 
Bucureşti, 1977, p. 12. 

losindu-se de toate facilităţile veacului să fie selectivi. 
Aşa-i educa Sfântul Vasile cel Mare pe tineri să fie ca 
albina care culege doar ce-i bun din flori: „Acelea nici 
nu se duc fără nici o alegere la toate florile, nici nu încear- 
că să aducă tot ce găsesc în florile peste care se aşează ci 
inu cât le trebuie pentru lucrul lor, iar restul îl lasă cu 
plăcere” $ 

Orice generație se configurează în jurul unui ideal. 
Generaţiile trecute au fost animate de câte un ideal. În 
vremurile acestea în care tranziția parcă nu se mai 
termină ne punem întrebarea dacă tinerele generații 
mai au un ideal? Dacă nu-l pot desluşi, ci orbecăiesc 
prin ceaţă cine li-l poate arăta? Firesc ar fi ca noi. Dar 
noi îl ştim? Nu mă refer la idealul ultim, care-i mân- 
tuirea, ci la idealul terestru al tinerelor generații; ge- 
nerații cărora nu li se poate oferi loc de muncă şi se 
risipesc pe toate meridianele globului. Din fericire şi 
în diaspora avem vlădici şi preoți care să se ocupe de 
tineri. 

Iar în ceea ce priveşte formarea tinerilor teologi cred 
că grija episcopilor trebuie să fie mult mai mare. În 
perioada interbelică Părintele Toma Chiricuţă îşi în- 
drepta ruga către Sfântul Sinod: „Preasfințiților Episcopi, 
conducători ai Bisericii! Daţi-ne, cu orice preț, preoții care 
îi trebuie cazului de faţă! Îndreptaţi- vă toată luarea aminte 
spre pepinierele de preoți: Seminariile şi Facultățile de Teo- 
logie! Faceţi, cu orice jertfă, ca acolo să pătrundă un duh nou 
şi o orientare nouă! Pentru ca să se nască, din acest duh şi 


6 Sfântul Vase CEL MARE, Către tineri, P. S. B. 17, E1B.M.O.B.OR, 
Bucureşti, 1986, p. 569. 

din această orientare, preoțimea care ne trebuie: preoțimea 
cea nouă”. 

Şi cu toată grija noastră realismul ne cere să recu- 
noaştem că mulți dintre tinerii noii generații deşi sunt 
creştini „au cugetarea păgână. Simţirea robită de porniri, 
care adesea te înspăimântă. lar conținutul acțiunilor, a celor 
ce se consumă ziua, şi mai ales a celor de noapte, evoluează 
spre păcat.”8 

Ce-i de făcut? Cu tot efortul ce se cere să-i aducem 
pe tineri la Biserică şi la Dumnezeu. Să le stârnim inte- 
resul pentru o viață morală. Cât putem să contracarăm 
influența distrugătoare ce o au asupra lor site-urile 
imorale. Să-i reconectăm la tradiţiile sănătoase ale tre- 
cutului nostru creştin. 

Să le sădim în suflet, ţinând seama de entuziasmul 
vârstei lor, dorinţa de a trăi cu eroism idealul creştin. 
Să-i facem să-şi însuşească dorinţa de a nu-şi trăda 
obârşia. Să-i facem să realizeze faptul că Dumnezeu le 
plimbă viaţa printre flăcări, iar „Biserica reazemă dru- 
murile pe troițe”? tocmai pentru a-i molipsi de viața 
eroică a Celui ce atârnă pe ele. 

Şi, mulţi dintre ei, vor înțelege că Dumnezeu îi chea- 
mă la o viaţă eroică, vrednică de numele lor de creştini 
şi de români. 


7 Pr. TOMA CHRIRICUŢĂ, Chemare către episcopi, „Fântâna darurilor”, 
anul VI, nr. 7, p. 180. 

8 Ibidem, anul I, nr. 8, octombrie 1929, p. 318. 

” Ioan Suciu, Eroism, Alba Iulia, 2002, p.10. 

bune şi rele. Am avut şi clipe de euforie şi de 

tristețe. Atunci când credeam că ne scufundăm, 
Dumnezeu ne-a salvat, iar Sfânta Maică Biserica ne-a 
ținut la pieptul ei. Chiar dacă-n multe rânduri „Maica 
neamului românesc”, cum numeşte Eminescu Biserica, 
a fost renegată de către potrivnici şi considerată schis- 
matică, ea a rezistat. 

În vremuri de relaxare, măcar pe alocuri, ea a fost 
repusă pe piedestalul ce şi-l merita. Aşa, în veacul al 
XV-lea Ştefan cel Mare şi Sfânt a ctitorit Eparhiile de 
la Vad şi Feleac. Deşi, mai apoi ele au fost învăluite de 
valurile nimicniciei, totuşi, vremelnic, au constituit o 
apoteoză pentru ortodocşii noştri din inima Transil- 
vaniei. 

A venit Unirea cea Mare din 1918. Toate condiţiile 
erau create pentru ca Eparhia Vadului, Feleacului şi 
Clujului să renască din cenuşa ei. Sinodul extraordinar 
ținut la Sibiu, pe 7/20 iulie 1919 a ales primul Consis- 
toriu Eparhial pentru Cluj, care avea scopul de a înte- 
meia Eparhia Clujului. Consilierul Nicolae Ivan a fost 
ales preşedinte al acestui Consistoriu clujean. La sfâr- 
şitul întâlnirii Sinodului, Nicolae Ivan a prezentat de- 


p este noi, transilvănenii, au trecut vremuri şi 


* În revista Renașterea, nr. 12, decembrie / 2011, p. 2. 

legaţilor prezenţi şi un hrisov ce confirma decizia de a 
se construi o Catedrală în Cluj. 

Eparhia Vadului, Feleacului şi Clujului se va reînfi- 
ința în 1921 avându-l ca episcop tot pe neîntrecutul 
ctitor Nicolae Ivan, căruia i se datorează, printre multe 
alte lucruri, şi ridicarea Catedralei. Ea se va construi 
între anii 1923-1933 şi va purta hramul „Adormirea 
Maicii Domnului”. Doi arhitecți de marcă, Constantin 
Pomponiu şi George Cristinel, i-au alcătuit proiectul, 
iar locul ales pentru construcţie a fost parcul din fața 
Teatrului Naţional. Compania tehnică ce a executat 
lucrările a fost cea a inginerului Tiberiu Eremia din 
Bucureşti. 

Sfinţirea Catedralei a avut loc în 5 noiembrie 1933, 
într-o superbă zi de toamnă, prezenţi fiind Patriarhul 
Miron Cristea, Mitropolitul Nicolae Bălan, Regele Ca- 
rol al II-lea, Marele Voievod de Alba Iulia Mihai, nenu- 
mărate autorități militare şi civile, precum şi mulțime 
de credincioşi. 

Profesorul universitar Alexandru Lapedatu, membru 
al Adunării Eparhiale, vorbind în numele acesteia, i 
s-a adresat astfel Episcopului Nicolae Ivan: „Vă privim 
şi vă considerăm a fi întemeietorul, adevăratul întemeietor 
al acestei Catedrale, la fel cum sunteți întemeietorul, ade- 
văratul întemeietor al Eparhiei noastre. Nu mai există astăzi 
nimeni care să conteste această realitate şi nimeni care să 
nu subscrie, împreună cu noi, acestui fapt. Pentru că noi 
toți, mari sau mici, care v-am ajutat în această muncă, nu 
suntem decât colaboratori devotați şi credincioşi ai Preasfin- 
tiei Voastre.” 

Între 1936-1957 Episcop al Vadului, Feleacului şi 
Clujului a fost Nicolae Colan care, apoi, a ajuns Mitro- 
politul Ardealului, la Sibiu. El a păstorit la Cluj şi în 
vremurile grele ale cedării Ardealului de Nord, îndurând 
multe umilințe, alături de credincioşii săi. Pe lângă 
misiunea de păstor, el a sprijinit instituţiile culturale şi 
şcolile. 

A urmat apoi la cârma Eparhiei, Vlădica Teofil He- 
rineanu. Om al rugăciunii şi al Scripturii, a păstorit 
între anii 1957-1992. Pe vremea lui, în 1973, Eparhia 
devine Arhiepiscopie, iar el Arhiepiscop. A păstorit în 
vremuri dificile, fiind obligat să înghită multe umilin- 
te din partea puterii comuniste, dar a apucat şi zorii 
libertăţii. Pe vremea lui s-a reînființat Institutul Teolo- 
gic din Cluj, care a devenit ulterior Facultate în Univer- 
sitatea „Babeş-Bolyai”. 

În 1993 ajunge Arhiepiscop al Vadului, Feleacului şi 
Clujului Bartolomeu Anania, om de cultură, scriitor de 
marcă şi neîndoit mărturisitor al credinţei ortodoxe. 
Dintre multele lucrări ce i-au fost dragi merită aminti- 
tă Ediţia jubiliară a Bibliei, la a cărei diortosire a lucrat 
11 ani de zile. 

Printr-o hotărâre a Sfântului Sinod, din 4 noiembrie 
2005, ia ființă Mitropolia Clujului, Albei, Crişanei şi 
Maramureşului. Primul ei Mitropolit, instalat de praz- 
nicul Bunei Vestiri a anului 2006, va fi arhiepiscopul 
Bartolomeu. Sfârşindu-şi cuvântul de instalare, noul 
Mitropolit spunea: „Trăiesc şi eu bucuria zilei de astăzi, 
iar bucuria mea nu este altceva decât cântecul unei lebede 
care, înainte de a merge printre trestii să se culce, este de pe 

acum încredințată că un şir de aripi albe va luneca în urma 
ei, gata de zbor, sub cerul istoriei Transilvaniei.” 

Raţiunile pentru care a luat ființă această Mitropolie 
sunt argumentate de importanţa culturală, socială şi 
economică a acestui oraş, care, în mod evident, este 
capitala Transilvaniei. lar această capitală nu poate fi 
lipsită de un centru de greutate ortodox care să desfă- 
şoare în spațiul transilvan o misiune pastorală cores- 
punzătoare demnității oraşului. 

De fapt, încă din 1923, Octavian Goga îi scria finului 
şi prietenului său, Sebastian Stanca, consilier eparhial 
la Cluj, lucrul următor: „Părinte şi bunul meu fin şi amic. 
Nu fi supărat că va ieşi Catedrala mai mică decât în planul 
vostru, pentru că această biserică va deveni Catedrala Mi- 
tropoliei Transilvaniei, pe care străinii au fugărit-o la Răşi- 
nari şi Sibiu.” 

În ce priveşte „cântecul de lebădă” el a încetat pe 31 
ianuarie 2011, înainte de a reuşi să-i sărbătorim, pe 18 
martie, cei 90 de ani de viață. De fapt, aniversările din 
acest an pe care ni le planificaserăm sunt mai multe: 1) 
90 de ani de la reînființarea Eparhiei; 2) 90 de ani de 
viață ai Mitropolitului Bartolomeu; 3) 5 ani de la înfi- 
ințarea Mitropoliei. 

Şi dacă Dumnezeu a îngăduit să-i urmez în scaun 
Mitropolitului Bartolomeu, aceste aniversări le facem 
acum, de Sfântul Nicolae, în prezenţa Preafericitului 
Părinte Patriarh Daniel, rugându-L pe Cel Care pe 
toate le proniază să aibă grijă de Eparhia noastră, de 
Mitropolia noastră, de România şi de toată lumea 
creştină. 

Începem Anul Nou 
cu gândul la „Omul cel Nou”? 


intagma biblică de „Om Nou” a fost discreditată 

de-a lungul veacurilor. Mai ales în epoca comu- 

nistă, dar nu numai. În perioada interbelică, în 
argoul politicianist, adesea era pomenit „Omul Nou”. 
Din nefericire, acest „Om Nou”, conceput de politicieni, 
era înrăit în rele. De la sine înțeles, acest „Om Nou” era 
şi „Om Civilizat”. 

Acest „Om Nou” și „Civilizat” avea o singură devi- 
ză: „să mănânce bine, să îndrăgească femei frumoase, să 
fure şi să exploateze pe cei slabi, să doarmă în lenea unui 
trup obosit de senzaţii tari, să se închine icoanelor rotunde 
ale banului...”! Ce va fi în viitor nu-l interesa pe acest 
om, ci astăzi să consume şi să posede tot ce-i iese în 
cale. Or, acest „Om Nou” era vechi, seria începându-se 
cu Adam cel căzut în păcat. 

Cred însă că, în timpul erei comuniste, noțiunea de 
„Om Nou” a fost discreditată în mod absolut. De exem- 
plu, tezele celui de-al XIV-lea Congres al Partidului 
Comunist Român erau preocupate de „punerea pe pi- 
cioare a activităților ideologice, politice şi educaționale me- 
nite să creeze Omul Nou”. Acest „Om Nou” trebuia să 


* În revista Renașterea, nr. 1, ianuarie / 2012, pp. 1-2. 
1 Eryesr Bernea, Îndemn la simplitate, Anastasia, 1995, p. 15. 

fie obsedat de cultul muncii, fără orizont spiritual. Ba 
chiar munca era laboratorul în care se forma acest „Om 
Nou”. El trebuia să gândească în „spirit revoluționar”, 
să fie un „inovator social”, să urască tot ce este vechi, să 
deteste credinţa religioasă, să fie imun la orice formă 
de „misticism și obscurantism” şi să se educe în spiritul 
„materialismului dialectic”. 

Un asemenea „Om Nou” era lipsit de cultura dialo- 
gului, construind pe frica ce îi era impusă și pe care el 
însuși o împrăștia, „ura de clasă” ridicată la nivel de 
virtute, iar ca armă de luptă ideologică avea calomnia 
şi delațiunea pe care le masca sub sintagma de „spirit 
revoluționar”. 

Ne dăm seama că toate aceste afirmaţii erau ridicole 
şi contrastau flagrant cu realitatea pe care o observai în 
jurul tău. Erau răutăţile străvechi, îmbrăcate în învelișul 
demagogic al cuvântului. Și nu se poate să nu te gândești 
la cuvântul Înţeleptului Solomon: „Ceea ce a mai fost, 
aceea va mai fi şi ceea ce s-a întâmplat se va mai petrece, 
căci nu este nimic nou sub soare” (Ecclesiastul 1, 9). 

Chiar și după 1989, cu toată libertatea ce ne-a dat-o 
Dumnezeu şi de care ne bucurăm, întâlnim peste tot 
omul vechi al păcatului. Cu excepţiile lăudabile, oa- 
menii, în marea lor majoritate, orbecăiesc într-o ceață 
spirituală fără a avea clară direcţia de mers. Şi-au pier- 
dut, după cum spune Părintele Profesor Ilie Moldovan, 
steaua polară. 

Poetul nostru naţional, Mihai Eminescu, referindu- 
se la această stare de lucruri scrie în poezia „Glossa”: 
„Căci aceloraşi mijloace / Se supun câte există, / Și de mii de 

ani încoace / Lumea-i veselă și tristă; / Alte măști, aceeaşi 
piesă, | Alte guri, aceeaşi gamă”? 

Şi, totuşi, există ceva nou sub soare. Ne spune Sfân- 
tul Apostol Pavel: „Dacă este cineva în Hristos, este făp- 
tură nouă; cele vechi au trecut, iată toate s-au făcut noi” (2 
Corinteni 5, 17). Dacă este cineva în Hristos, dacă crede 
în El, dacă pune în aplicare Evanghelia Lui este „OM 
NOU”. Când este cineva în Hristos este copleșit lăuntric 
de o simţire cu desăvârșire nouă. Toată ființa lui, înfi- 
ată fiind în Hristos, priveşte lumea aceasta cu ochii Lui. 

Și cum ajunge cineva în Hristos? Ne spune tot Sfân- 
tul Pavel: „Câţi în Hristos v-aţi botezat, în Hristos v-aţi 
îmbrăcat” (Galateni 3, 27). Botezul, nu numai că ne 
spală păcatele, ci ne oferă și „harul înfierii”*. Sfântul 
loan Teologul spune că „celor câți L-au primit, care cred 
în numele Lui, le-a dat putere ca să se facă fiii lui Dumnezeu, 
care nu din sânge, nici din poftă trupească, nici din poftă 
bărbătească, ci de la Dumnezeu s-au născut” (loan 1, 12-13). 

Apostolul de la Crăciun precizează faptul că, la pli- 
nirea vremii, „Dumnezeu L-a trimis pe Fiul Său, născut din 
femeie, născut sub Lege, ca pe cei de sub Lege să-i răscumpe- 
re, ca să dobândim înfierea... Astfel, dar, nu mai eşti rob, ci 
fiu; iar de eşti fiu, eşti şi moştenitor al lui Dumnezeu, prin 
lisus Hristos” (Galateni 4, 4-7). Prin Hristos, dobândind 
harul înfierii, și dimpreună cu El devenim moștenitorii 
Raiului. 


2 M. EMINESCU, Poezii, Proză Literară, vol. I, Cartea Românească, 
București, 1978, p. 146. 


3 + DANIEL, Patriarhul Bisericii Ortodoxe Române, Pastorală de Crăciun, 
2011, p. 2. 

Sfântul Chiril al Ierusalimului ne spune că „nimeni 
să nu creadă că Botezul dă numai iertarea păcatelor, după 
cum era Botezul lui loan; dimpotrivă, Botezul dă și harul 
înfierii”*. Bătrânului Nicodim, preocupat de moștenirea 
Împărăției lui Dumnezeu, Domnul Hristos îi spune: 
„Adevărat, adevărat zic ție: De nu se va naşte cineva din apă 
și din Duh, nu va putea intra în Împărăția lui Dumnezeu. 
Ce este născut din trup, trup este; şi ce este născut din Duh, 
duh este” (loan 3, 5-6). 

Cu gândul la acest Om Nou au trăit toți proorocii. 
lată, de exemplu, cum îi îndemna lezechiel pe con- 
temporanii lui: „Lepădaţi de la voi toate păcatele voastre 
cu care ați greşit şi vă faceți o inimă nouă şi un duh nou” 
(lezechiel 18, 31). Această naștere din nou însă n-a fost 
posibilă decât în Hristos. Cei ce nu-L au pe Hristos 
sunt oameni veșnic plictisiți, cărora viața le apare 
întotdeauna veche; le apare ca un cântec banal; îi ve- 
dem că sunt blazaţi, oameni care nu simt deloc gustul 
vieții; oameni care nu mai așteaptă nimic de la viață; 
oameni care pot să-și curme viața fără mare regret; 
oameni care nu-și știu prețui nici viaţa lor, nici pe a 
altora’. 

Alta este viața omului care trăiește în Hristos. Este o 
viață nouă. Este o viață plină de bucurie şi de speranţă, 
chiar dacă trece prin multe încercări și necazuri. Bătrâ- 
nul Porfirie precizează cu exactitate: „Viața fără Hristos 
nu este viață. Dacă nu-L vezi pe Hristos în toate faptele şi 
gândurile tale, tu trăieşti fără Hristos. Hristos este prietenul 


+ Ibidem. 
5 Pr. TOMA CHIRICUȚĂ, în „Fântâna Darurilor”, nr. 9, 1932, p. 343. 

nostru, fratele nostru, El este tot binele şi toată frumusețea. 
EI este totul” $ De El au nevoie toți. Lumea trece prin aşa 
de multe traume pentru că nu-L are pe El. 

Giovanni Papini, scriitorul italian inițial necredincios, 
iar apoi convertit la o viață creştină activă, adresându- 
se Lui afirmă: „Toți au nevoie de Tine, chiar şi cei care nu 
știu; cei ce nu știu, mai amarnic decât cei ce știu. Flămândul 
îşi închipuie că umblă după pâine, dar, de fapt, îi e foame de 
Tine; însetatul crede că vrea să bea apă, dar îi e sete după 
Tine; bolnavul râvneşte sănătatea, dar boala lui nu-i decât 
lipsa Ta...””. El este totul şi cine-L găsește pe El duce o 
viață nouă, este un „Om Nou”. 

„Omul cel Nou” se manifestă într-un mod specific. 
Cei ce s-au îmbrăcat în Hristos s-au îmbrăcat și în „Omul 
Nou”. Sfântul Pavel ne dă acest îndemn: „să vă dezbrăcați 
de viețuirea voastră de mai înainte, de omul cel vechi, care se 
strică prin poftele amăgitoare... Și să vă îmbrăcați în omul 
cel nou, cel după Dumnezeu, zidit întru dreptate şi în sfințenia 
adevărului” (Efeseni 4, 22-24). Amintește apoi toate pa- 
timile reprobabile de care trebuie să se lepede creștinul 
cel ce dorește să devină „Om Nou”. 

E de menţionat că universul întreg, creat să-i fie 
casă omului, va deveni și el, în solidaritate cu omul, 
unul nou. De fapt, întreaga creatură aştepta înnoirea 
omului ca și ea să se reînnoiască. „Pentru că şi făptura 
însăşi se va izbăvi din robia stricăciuni, ca să fie părtașă la 
libertatea măririi fiilor lui Dumnezeu” (Romani 8, 21). 


6 Pr. Dionysios Tarsis, Cuvintele Bătrânilor, Reîntregirea, Alba Iulia, 
2004, p. 14. 
7 GrovANNI PAPINI, Viața lui Hristos, Bucureşti, 1938, p. 554. 


61 


f Andrei, Arhiepiscop și Mitropolit 


„Omul Nou” are în univers un loc central. Un teolog 
contemporan spune că „acest loc ne permite să afirmăm 
că noul univers se va constitui pornind de la această ultimă 
transformare a omului. Acest univers va fi unul nou, deoa- 
rece el va trăi o nouă relație cu Dumnezeu. Nu va fi numai 
relația primului dar al fiinţei, ci o transfigurare, mediatiza- 
tă prin umanitatea unită în pace şi dreptate de către Fiųu”?. 

Gândindu-ne la toată nota de noutate pe care Hris- 
tos o aduce în univers, îi punem cititorului nostru o 
întrebare retorică: nu dorești să devii o făptură nouă în 
Hristos? 


8 TEAN-MICHEL MALDAME, Christos pentru întreg universul, Editura 
Cartimpex, Cluj, 1999, p. 251. 

„Urmaţi-le credinţa” 
(Evrei 13,7) 


e împlineşte un an de când Mitropolitul nostru 

Bartolomeu Anania s-a mutat în eternitate. Cu 

multă nostalgie, dragoste şi recunoştinţă ne 
gândim la el. Ne gândim şi este greu să alegem dintre 
darurile primite de la Dumnezeu pe cel mai mare. 

A fost un om de cultură, teolog, scriitor, slujitor al 
Bisericii, luptător împotriva sistemului comunist tota- 
litar, mărturisitor în temniţele acestui sistem şi câte 
alte daruri n-a avut. Cu talentul de scriitor îți povestea 
ceasuri întregi, aducându-și aminte de oameni deosebiți 
pe care i-a cunoscut, iar din întâlnire te aflai cu folos. 
Luai cunoştinţă cu o altă lume, cu vremuri grele, dar 
cu oameni profunzi. Și realizai că vremurile noastre 
sunt cu multă mediocritate. 

Cred însă că la temelia tuturor acestor daruri a stat 
o credință puternică. O credinţă pe care trebuie să i-o 
urmăm. O credinţă care, așa cum spunea într-o predi- 
că, când a fost în prăpastie l-a ajutat să nu-și piardă 
nădejdea şi când a fost pe culmi să nu ameţească. 

În cele mai critice momente, această credință îl făcea 
ferm şi era de neîndoit. Când apăra o cauză, o apăra 
până la capăt, cu orice risc. 


* În revista Renașterea, nr. 2, februarie / 2012, p. 1. 

Şi-n faţa „marii treceri” această credinţă îi dădea 
seninătate. Când, în preajma sărbătorilor de iarnă ale 
anului 2010, ne sfătuiam cum să-i serbăm cea de-a 90- 
a aniversare, a discutat cu drag dar, la urmă, a arătat 
cu mână în sus şi a spus: dacă va vrea El. 

Şi voinţa Lui a fost să-l cheme cu puţin timp înainte. 
Noi n-am mai putut sărbători cea de a 90-a aniversare, 
ci l-am condus cu multă tristeţe la locul de odihnă. 
Chiar funeraliile lui au avut o notă de profundă solem- 
nitate și au antrenat și înfrățit toată comunitatea creștină 
clujeană. 

Acum, când se împlineşte un an de la plecarea lui 
şi-l pomenim cu mult drag, gândindu-ne la îndemnul 
Sfântului Pavel, ne întrebăm pe care dintre virtuți ar 
trebui să i-o urmăm? Cred că cea mai importantă este 
credința. 

Postul Mare este o şansă de tămăduire 
sufletească şi trupească” 


de mortificare a patimilor trupeşti şi de ponde- 

rare a tendinței de a acumula kilograme. O fi şi 
lucrul acesta, dar postul nu foloseşte numai trupului, 
ci şi sufletului. 

De fapt, între suflet şi trup este o legătură puternică. 
Unul îl influenţează pe celălalt. Se sfințesc sau se pră- 
buşesc împreună. Pe bună dreptate, Sfântul Grigore 
Palama spunea: „Plăcerea, trecând de la trup la minte, o 
face pe aceasta cu chip trupesc, neîmbunătățindu-se prin 
împărtăşirea de ceea ce e mai bun, ci transmitându-i mai 
vârtos aceleia ceea ce e mai rău... Dar tot aşa plăcerea duhov- 
nicească care, începând de la minte trece la trup, nestricân- 
du-se prin participarea la trup, preschimbă trupul şi-l 
preface duhovnicesc”!. 

Trupul apoi, împătimit în plăceri, îndobitoceşte su- 
fletul. Un om ajuns în această stare nu se mai poate 
ruga, nu poate avea preocupări duhovniceşti. „Până ce 
ne stăpâneşte împătimirea, spunea acelaşi sfânt părinte, 
nu putem gusta rugăciunea minții, nici măcar cu cuvântul 
de pe vârful buzelor, şi avem nevoie să simțim, prin simțul 


N ina ea h 
| n general, se consideră că postul este un mijloc 


* În revista Renașterea, nr. 3, martie / 2012, pp. 1-2. 
1 Filocalia 7, Despre rugăciune, Bucureşti, 1977, p. 233. 


65 


f Andrei, Arhiepiscop și Mitropolit 


pipăitului, numaidecât durerea postului, a privegherii şi a 
altora ca acestea, dacă voim să ne îngrijim de rugăciune. 
Căci numai prin ea se mortifică pornirea păcătoasă a trupu- 
lui şi gândurile care mişcă patimile animalice se fac mai 
cumpătate şi mai slabe”?. 

Postul, aşa cum l-au gândit Părinţii, este trupesc şi 
sufletesc. Postim „de bucate” dar, în acelaşi timp, pos- 
tim şi „de răutate”. Postul este o şansă de îmbunătăţire 
a vieţii, de aceea creştinii buni îl aşteaptă cu drag. Aşa 
spune şi Triodul, cartea postului: „Vremea postului să o 
începem cu bucurie, supunându-ne pe noi nevoințelor celor 
duhovniceşti, să ne lămurim sufletul şi să ne curățim trupul. 
Să postim precum de bucate, aşa şi de toată patima, desfă- 
tându-ne cu virtuțile Duhului. Întru care petrecând cu 
dragoste, să ne învrednicim toți de a vedea preacinstita pa- 
timă a lui Hristos-Dumnezeu şi Sfintele Paşti, duhowniceş- 
te bucurându-ne”?. 

De fapt, rezultatele duhovniceşti ale postului sunt 
cele mai importante, iar cele legate de siluetă, deşi nu 
sunt de neglijat, cad pe al doilea plan. Oricum, omul 
cumpătat, omul care posteşte este mai sănătos decât 
cel care se îmbuibă cu mâncăruri alese. 

Tito Colliander, referindu-se la efectele postului, 
scrie lucrul următor: „Când postim, simtim cum ne spo- 
reşte recunoştinţa față de Dumnezeu, care l-a învrednicit pe 
om cu puterea de a posti. Postul îți deschide o lume a cărei 
existență abia de-o bănuiai. Toate amănuntele vieții tale, tot 
ceea ce se petrece înăuntru şi în jurul tău îți apar într-o 


Ibidem, p. 229. 
3 Triod, Bucureşti, 1986, p. 97. 

lumină nouă. Curgerea timpului capătă un rost nou, bogat 
şi rodnic. Ațipeala şi obişnuita învălmăşeală a gândurilor 
fac loc, în timpul privegherii, unei depline limpezimi a 
cugetului”€. 

În general, sunt cunoscute cele mai importante urmări 
ale postului: el temperează pornirile păcătoase ale 
trupului, întăreşte voința noastră slabă; dă expresie 
pocăinţei noastre; creează un climat potrivit pentru 
rugăciune şi este o jertfă bine primită de Dumnezeu. 

Se ştie că în stârnirea poftelor trupeşti dracii au un rol 
deosebit: „Dracul se aşează în stomac, spune sfântul loan 
Scărarul, şi nu-l lasă pe om să se sature, chiar de ar mânca 
tot Egiptul şi ar bea Nilul întreg”. De aceea, Mântuitorul 
este limpede în învățătura Sa: „acest neam de demoni nu 
iese decât numai cu rugăciune şi cu post” (Matei 17, 21). 

Chiar dacă pentru lumea secularizată postul este 
înțeles mai mult ca o dietă, pentru creştinul practicant 
este un mijloc de despătimire, de vindecare şi chiar un 
mod de a-şi mărturisi apartenenţa la Biserica Ortodoxă. 
Prin post se ajunge la o stare echilibrată a trupului, dar 
cea mai mare realizare e cea spirituală. 

„Fiecare facultate a sufletului se arată după post 
într-o stare mai bună; oglinda conştiinţei, nemaifiind 
îngreunată de suflările trupului, devine mai curată şi 
oglindeşte în sine, mult mai lămurit legea dumneze- 
iască şi nelegiuirile noastre, şi ne dă putinţa să vedem 
până şi cele mai neînsemnate pete, până şi cele mai 


4 Trro COLLIANDER, Calea Asceților, Editura Institutului Biblic şi de 
Misiune al Bisericii Ortodoxe Române, Bucureşti, 1997, p. 63. 
5 Scara XIV, 23, Filocalia 9, Bucureşti, 1980, p. 217. 


67 


f Andrei, Arhiepiscop și Mitropolit 


mici abateri de la calea adevărului; voința capătă pu- 
tere în ocârmuirea întregii corăbii a sufletului”. 

Prin post sufletul redevine stăpân şi trupul slugă 
pentru că, din nefericire, datorită patimilor, trupul 
devenise stăpân şi sufletul slugă. Ori, noi ştim că atât 
sufletul cât şi trupul împreună vor moşteni ori fericirea 
veşnică, ori osânda veşnică. 

Aşa că nădăjduim în puterea tămăduitoare a postu- 
lui, atât pentru suflet, cât şi pentru trup. Mai ales că 
sufletele noastre, acum la începutul perioadei Triodului, 
au trecut printr-o mare încercare. Vindecarea nu poate 
veni decât de la Dumnezeu. 

Nădăjduim că perioada postului ne va aduce mân- 
gâierea şi liniştea, iar Rugăciunea Amvonului, de la 
Liturghia Darurilor mai Înainte Sfinţite, o vom rosti cu 
toată inima: „dă-ne nouă, Bunule, lupta cea bună să luptăm, 
calea postului să o săvârşim, credința nedespărțită să o păzim, 
capetele nevăzuților balauri să le sfărâmăm, biruitori asupra 
păcatului să ne arătăm şi, fără osândă, să ajungem a ne în- 
china şi Sfintei Învieri””. 


6 INOCHENTIE AL ODESEI, Cuvântări la Postul Mare, Bucureşti, 1910, p.49. 
7 Liturghier, București, 2012, p. 327. 

„Inima înțeleaptă caută știința” 
(Pilde 15, 14)' 


m început modesta mea alocuţiune la sărbăto- 

rirea împlinirii celor 75 de ani ai unui om mare 

— Ionel Haiduc, Preşedintele Academiei Româ- 
ne — cu acest cuvânt al regelui Solomon. Cu siguranţă că 
pomenitul Înțelept al Antichității nu se gândea la inima 
biologică ca izvor al științei, ci la omul lăuntric, profund, 
din care izvorăsc toate facultăţile, la sufletul omului, la 
partea spirituală din el, care niciodată nu piere. Toate 
aceste facultăți își au sediul în „inimă”, înțeleasă ca centru 
spiritual al omului. 

Cu o asemenea „inimă” înțeleaptă a fost dăruit de 
Dumnezeu Academicianul lonel Haiduc, „inimă” care 
a căutat ştiinţa și a aflat-o. A aflat-o și a cultivat-o cu 
stăruință pentru că, aşa cum spunea Domnia Sa într-un 
interviu din Formula AS, „în viață e important să înaintezi 
pas cu pas”. 

A înaintat pas cu pas și a realizat lucruri importan- 
te pentru ştiinţa românească, pentru mediul academic 
clujean și pentru viața personală și de familie. Noi 
credem că în spatele tuturor acestor realizări dobândi- 
te cu muncă neostoită a stat pronia lui Dumnezeu. Chiar 
dacă, privite lucrurile de dinafară, cum spunea în alt 


* În revista Renașterea, nr. 5, mai / 2012, pp. 1-2. 

interviu din Adevărul, „toată viața a fost un şir de coincidențe 
fericite”, în spatele acestor coincidenţe a stat o putere 
nevăzută. 

Preşedintele Academiei Române, Profesorul Univer- 
sitar Dr. lonel Haiduc s-a născut aici, în Cluj, la 9 mai 
1937. A făcut Şcoala primară la „loan Bob”, cursurile 
secundare la „Colegiul Naţional Emil Racoviţă”, iar 
apoi Facultatea de Chimie la Universitatea „Babeș- 
Bolyai”. 

În anul 1964 devine doctor în chimie al Institutului 
„M. V. Lomonosov” din Moscova, urmând ca mai apoi, 
pe durata a trei stagii post doctorale, să fie cercetător 
ştiinţific în Statele Unite ale Americii. 

O viaţă de om va activa în lumea academică din Cluj, 
fiind dascăl la Facultatea de Chimie din Cluj-Napoca, 
profesor încă de foarte tânăr: la 36 de ani. Poate că nu- 
i locul acum să pomenesc activitatea sa științifică enor- 
mă, care este cuprinsă în lucrări de marcă din ţară și 
străinătate. Nu se poate însă să nu amintesc câteva lucruri 
esențiale: s-a ocupat de chimia coordinativă şi organo- 
metrică, de chimia supramoleculară, de chimia cicluri- 
lor anorganice, de activitatea biologică a compușilor 
metalici, de nomenclatura și sistematizarea în chimia 
anorganică. 

Între 1990-1993 este Rector al Universităţii „Babeș- 
Bolyai”, iar apoi ajunge visiting professor în Mexic. 
Fără a pretinde că sunt exhaustiv, voi mai menţiona că 
este Membru titular al Academiei Române, ales din 2006 
Președinte al acesteia, că este Membru de Onoare al 
Academiei de Științe a Moldovei, că a fost Vicepreședinte 

al Consiliului Naţional al Rectorilor şi că este o autori- 
tate în cercetarea științifică națională și internațională. 

Deşi este în vârful întregii intelighenţii românești, 
Academicianul lonel Haiduc își păstrează parfumul 
academic clujean și așezarea omului echilibrat din 
Transilvania, care are un atașament special față de 
pământul Ţării. Prin felul acesta de a fi, se înscrie în 
liniile directoare pe care le trasa Vasile Pârvan atunci 
când, în 1919, Universitatea românească de la Cluj îşi 
deschidea porțile. 

Spunea atunci Pârvan că universitarul de la Cluj 
„trebuie să înțeleagă viața ca o luptă pentru mai mult gând, 
spontaneitate, originalitate, însuflețire, spiritualizare a în- 
tregii noastre munci ordonate în viață. lar în spiritualizarea 
aceasta a vieții, valorificată după unitatea de măsură supre- 
mă, etern valabilul uman să fie legea perpetuă a deosebirii 
inertului de viu, animalicului de uman, naturalului de cul- 
tural, materialului de spiritual”. 

lar scopul misiunii dascălului de la Universitatea 
din Cluj este „spiritualizarea vieții marelui organism soci- 
al-politic şi cultural-creator care e națiunea. Mijloacele 
întrebuințate sunt exclusiv de caracter social-cultural şi 
pleacă din izvorul unic al idealismului național”!. 

Academicianul lonel Haiduc pentru prestația sa 
ştiinţifică, pentru opera majoră pe care a creat-o a pri- 
mit multe distincții în ţară și străinătate, începând cu 
Preşedinţia, cu Patriarhia Română, care i-a oferit „Cru- 
cea Patriarhală” şi continuând cu Universităţi și foruri 


1 Vasile Pârvan, Datoria vieții noastre, Editura Univers, București, 
1999, p. 65. 

academice și de cercetare. Chiar și din partea Mitropo- 
liei noastre i s-a acordat „Crucea Transilvană”. 

Acum, când împlineşte un număr rotund de ani, noi 
credem că nu se va limita la a-și pune la punct biblioteca, 
ci, aşa cum mărturisea singur, că în viață e important să 
înaintezi pas cu pas, va merge înainte. „Sensul vieții e 
dinamic, nu în înţeles de simplă mişcare, ci în înţeles de mişcare 
creatoare, adică pas inventiv, pornind din sâmbure, dar nu 
finalizând asemenea lui. Viaţa îşi creează forme cu totul noi. 
Acesta este sensul vieții: nu zbucium Zadarnic, ci putere cre- 
atoare către expresii superioare. Viaţa omului înseamnă creştere, 
rodnicie”?. Dacă bunul simţ și modestia ce-l caracterizea- 
ză îl fac să nu-și scoată în evidenţă toate vredniciile, lucrul 
acesta încercăm să-l facem noi, inspirându-ne din cuvân- 
tul Scripturii care zice: „Înţelepciunea înalță capul celui 
smerit şi-l face să șadă între cei mari” (lisus Sirah 11, 1). 

lar urarea este tot de provenienţă biblică: „să aveți 
spor în toate și să mergeţi bine cu sănătatea, precum bine 
mergeţi cu sufletul” (3 loan 1, 2). 


2 Ibidem. 

Doamne, cercetează-i pe copiii 
ET Îi 


şi tinerii noştri! 


ceste succinte gânduri pe care le aștern pe hâr- 

tie, sunt legate de 1 iunie, zi în care, în multe 

țări din lume, este sărbătorit copilul. Copilul, 

fiinţă nevinovată de care ar trebui să avem mult mai 
multă grijă. Mântuitorul ni-l oferă ca model de supremă 
nevinovăție: „De nu vă veți întoarce şi nu veți fi precum 
pruncii, nu veți intra în împărăția cerurilor” (Matei 18, 3). 
Nichifor Crainic ne spune că Paradisul e posibil, iar 
omul renăscut în Hristos este asemenea pruncilor. Și 
care este lucrarea pruncilor? „Pruncul de se va bate, 
plânge şi, împreună cu cei ce se bucură cu dânsul, se bucură. 
De va fi ocărât nu se mânie, dacă va fi slăvit, nu se înalță. 
Dacă vor cinsti pe altul mai mult decât pe el, nu pizmuieşte. 
Dacă vor lua ale lui, nu se tulbură, de va vedea muiere, nu 


o pofteşte”!. 

Această imagine a copilului este egală cu cea a omu- 
lui renăscut în Duh. Este o ființă curată și simplă pen- 
tru care lucrurile sunt minunate. Într-o lume urâţită de 
păcat el este ființa care aduce puritatea. „Copilul îndulcește 
viața noastră atât de amară; făptura sa mică, cu aripi la 


suflet ne dă multe învățăminte. Un scriitor a spus: zâmbetul 


* În revista Renaşterea, nr. 6, iunie / 2011, pp. 1-2. 
1 NICHIFOR CRAINIC, Nostalgia Paradisului, Editura Moldova, lași, 
1994, p. 263. 

copilului este pentru mamă ca o rugăciune pentru Dumne- 
zeu. În preajma copilului stăruie mereu o atmosferă de lu- 
mină și frumusețe”?. 

Din nefericire, această făptură minunată este în zi- 
lele noastre adeseori neglijată. Uităm ce ne îndeamnă 
Înțeleptul Solomon: „Deprinde pe tânăr cu purtarea pe 
care trebuie să o aibă și, chiar când va îmbătrâni, nu se va 
abate de la ea” (Pilde 22, 6). Sufletul tânărului este un 
aluat moale pe care-l poți modela și-l poţi forma frumos. 

Această muncă de formare a tinerilor nu-i uşoară, 
dar e vrednică de admiraţie. Sfântul Antonie cel Mare 
zice că: „Cel ce poate îmblânzi pe cei neînvățați, ca să iu- 
bească învățătura și îndreptarea, făcător de om trebuie să se 
numească”5. 

Omul ca să devină om trebuie să fie format. Altfel, 
societatea va fi formată dintr-o mulțime de indivizi 
lipsiți de bun simţ și de educaţie. Pe bună dreptate, 
marele pedagog Jan Amos Comenius se întreba: „Ce 
sunt cei bogați fără înțelepciune, decât nişte porci îngrăşați 
cu tărâțe? Şi ce sunt cei săraci fără înțelegerea lucrurilor, 
decât nişte măgăruşi condamnați să ducă poveri? Ce este cel 
frumos care n-a învățat nimic, decât un papagal împodobit 
cu pene, sau după cum a mai spus cineva — o sabie de plumb 
într-o teacă de aur?” 

Pentru ca pruncii și tinerii noștri să nu ajungă așa, 
părinţii, dascălii și preoții ar trebui să fie mereu pe 


2 BRNEST BERNEA, Îndemn la simplitate, Editura Anastasia, 1995, p. 109. 
Filocalia 1, Sibiu, 1947, p. 6. 

* JAN Amos COMENIUS, Didactica Magna, Editura Didactică şi Pedagogică, 
Bucureşti, 1970, p. 34. 

baricade. Dacă suntem obiectivi, vom recunoaște că 
ceea ce facem este foarte puţin. Tinerilor trebuie să le 
transmitem nu numai niște învățături seci, ci mai ales 
niște deprinderi duhovnicești. Copiii sunt mai receptivi 
la ce facem decât la ce spunem. De aceea, Mântuitorul 
zice: „cel ce va face și va învăța, acesta mare se va chema în 
împărăția cerurilor” (Matei 5, 19). 

Copiii şi tinerii îi observă pe cei maturi. Dacă aceștia 
din urmă se roagă, dacă merg la biserică, dacă au o 
viață frumoasă, sunt imitaţi de copii. Unele personalități 
de mare importanţă în Biserică au ajuns așa pentru că 
au avut părinți şi dascăli pe care i-au putut imita. 

Povesteşte Rufin că Sfântul Atanasie cel Mare, pe când 
era copil, dimpreună cu alți copii educați, au fost văzuţi 
de către Alexandru, Patriarhul Alexandriei, pe fereastră, 
că se jucau pe malul Mării Mediterana. Văzându-i că iau 
joaca în mare seriozitate, i-a trimis pe clericii săi să-i 
aducă pe toţi copiii la el. „Când au fost aduși, i-a întrebat 
care a fost jocul pe care-l jucau. La început s-au înspăimântat, 
căci erau copii, dar pe urmă i-au povestit tot jocul lor că au 
botezat nişte catehumeni prin Atanasie, pe care copiii şi l-au 
făcut episcop”. Cu siguranţă că părinţii lor îi aduceau la 
biserică unde au văzut cum se oficiază botezul. 

Copiii şi tinerii vremurilor noastre sunt pasionați de 
jocurile pe computer și, dacă-i o anumită noimă, nu-i 
rău. Dar pentru formarea lor morală este nevoie de 
preocupări spirituale. Este nevoie de o viață religioasă. 
Este nevoie, din partea părinților, dascălilor și a preoților 
de multă preocupare și afecțiune. 


5 Limonariu, Alba Iulia, 1991, p. 194. 

Pe lângă instrucția și educaţia pe care le-o facem, au 
nevoie de exemplul nostru, pentru că „verba docent, 
exempla trahunt” . Spune Avva Isidor Pelusiotul că „viața 
fără de cuvânt mai mult foloseşte decât cuvântul fără viață. 
Căci viața şi tăcând foloseşte, iar cuvântul și strigând supă- 
ră. Dar dacă şi cuvântul şi viaţa se vor întâlni, fac o icoană 
a toată filosofia”. 

Dorim să subliniem și faptul că între dascălul de 
religie și preot trebuie să fie o strânsă colaborare. Nu-i 
suficientă educaţia religioasă din şcoală, ci ea, neapărat, 
trebuie să se continue la parohie. Dacă vrem să avem 
parohii puternice mâine, astăzi trebuie să avem pe 
lângă biserică un centru catehetic. Să organizăm activităţi 
potrivite cu vârsta copiilor şi tinerilor, să le proiectăm 
filme instructive, să organizăm pelerinaje și activități 
de destindere. 

Nu pretind că am spus totul, pentru că cele ce lipsesc 
nu se mai pot număra, dar poate că, prin cele scrise, 
noi, cei ce avem responsabilități față de copii și tineri, 
ne vom mai pune încă odată problema misiunii pe 
care ne-a încredinţat-o Dumnezeu. 


é Pateric, Alba Iulia, 1990, p. 107. 

Eu m-am născut în lume să dărui, 
să mă dărui, oricând și orișicărui...” 


la nașterea Părintelui Nicolae Steinhardt care, 

datorită gentileţii sale de intelectual rafinat și 
dragostei creștine ce l-a caracterizat, s-a dăruit tuturor 
fără a pretinde nimic în loc. 

Cred că cel mai bine îl caracterizează două din lu- 
crările sale: Jurnalul Fericirii şi Dăruind vei dobândi. În 
prima, ne întâlnim cu mărturisitorul lui Hristos, care a 
pus în aplicare cu seriozitate îndemnul Mântuitorului: 
„Oricine va mărturisi pentru Mine înaintea oamenilor, 
mărturisi-voi şi Eu pentru El înaintea Tatălui Meu, care 
este în ceruri” (Matei 10, 32). În cea de-a doua, în bună 
măsură carte de predici, ne demonstrează cum dăruind, 
dăruind din puținul nostru sau din neavutul nostru, 
devenim bogați. 

Cu prilejul acestui jubileu, multe personalități din 
elita culturală a României vor spune despre Părintele 
Nicolae Steinhardt lucruri mult mai elevate decât cele 
pe care le spun eu. Dar vreau să cred că cele spuse de 
mine pleacă din inimă și sunt izvorâte dintr-o relație 
duhovnicească profundă pe care am avut-o cu Părin- 
tele Nicolae. 


ji luna iulie 2012 se împlinesc o sută de ani de 


* În revista Renașterea, nr. 7, iulie / 2012, pp. 1-2. 

Nici pe departe nu-mi fac un titlu de glorie din amă- 
nuntul de suflet pe care-l relatez acum, dar acest amănunt 
pentru mine este o mângâiere. lată despre ce este vorba: 
de la Părintele Steinhardt, care a vorbit atât de mult și 
de frumos, după câte știu eu, a rămas înregistrată audio 
doar o singură predică. Este vorba de predica de la 
Duminica Ortodoxiei în care Părintele Nicolae îşi adu- 
cea aminte cu nostalgie de un pelerinaj pe care l-am 
făcut împreună pe Valea Oltului, pomenindu-mă cu 
drag pe mine și pe părintele Vasile, actualul stareţ de la 
Rohiţa. CD-ul cu predica este ataşat volumului Dăruind 
vei dobândi, editat de Mănăstirea Rohia la Polirom. 

Cunoscându-l direct, pot spune că mi-a rămas în 
suflet ca una dintre cele mai luminoase icoane de inte- 
lectual de rasă și, în acelaşi timp, călugăr adevărat. 

Eram prin anii 1968 student în București la Faculta- 
tea de Construcţii Căi Ferate, Drumuri și Poduri. Du- 
minica mergeam la biserica Schitului Darvari, biserică 
parohială în vremea aceea. La Liturghie participau o 
seamă de oameni importanți; nu-i cunoşteam pe toți. 

Observam mereu în spate o figură distinsă. Un om 
slab, cu barbă, nu foarte înalt şi mereu atent la Sfânta 
Liturghie. Intuiam că e un om al lui Dumnezeu, dar 
nu-i ştiam numele. Abia mai târziu am aflat că era vii- 
torul Părinte Nicolae Steinhardt, legat şi el duhovni- 
ceşte de Părintele George Teodorescu: acesta-l miruise 
după ieşirea din închisoare, unde-l botezase Părintele 
Mina Dobzeu. 

Mai târziu, după ce-mi făcusem stagiul în inginerie 
şi Facultatea de Teologie la Sibiu, eram preot în Turda. 

Într-o după masă bate la uşă şi intră un necunoscut: 
„sunt fratele Nicolae, trimis de fratele Mitrofan”. M-am 
dumirit imediat cine-i fratele Nicolae: creştinul distins 
pe care-l vedeam mereu la bisericuța de la Darvari. 

A revenit adesea. Era tocmai perioada în care se 
statornicea la Mănăstirea Rohia, fiindu-i apropiat su- 
fleteşte Preasfinţitului Justinian Chira. M-am folosit 
mult duhovniceşte din bogatele-i cunoştinţe, dar mai 
ales din aşezarea duhovnicească pe care o avea. 

Era foarte legat de tineri şi-şi dădea seama că ei sunt 
viitorul Bisericii. Dar în acelaşi timp, pe cât de erudit, 
se ştia cobori la măsura credinciosului simplu. Venea 
de la Rohia în special pentru a ne însoți în pelerinaje. 
De atunci s-a legat sufleteşte cu Părintele Vasile, actu- 
alul stareţ de la Rohiţa, care era la liceu în Turda. Nu 
după multă vreme acesta l-a urmat la Mănăstire, la 
Rohia. 

Părintele Nicolae judeca profund duhovniceşte. Spu- 
nea, referitor la viclenia securiştilor care încercau să-şi 
racoleze informatori: „Părinte lonică, dacă vine dracul 
şi scrie pe o coală albă că există Dumnezeu, să nu con- 
trasemnezi alături de el”. 

Într-alt rând, pe când organizasem un pelerinaj la 
mănăstirile din Oltenia, am trecut printr-o ispită. Au- 
tocarul plătit, care trebuia să ne aştepte la gară, „n-a 
mai fost disponibil”. Reuşise securitatea să pună la cale 
acest lucru. Am putut face rost doar de un autobuz 
hodorogit şi m-am necăjit foarte rău. Dar părintele 
Nicolae mi-a zis: „părinte Ionică, are patru roți? Are! Şi 
merge? Merge! Atunci nu înţeleg de ce te tulburi!” 

Era călit în suferință. Nu numai că a suportat cinci 
ani de temniţă între 1959 şi 1964, dar o viaţă întreagă a 
fost hăituit şi urmărit drăceşte. Toate acestea nu l-au 
înrăit, ci l-au îmbunătățit sufleteşte, pentru că el, evre- 
ul convertit, interpreta duhovniceşte încercările. În 
Jurnalul Fericirii va scrie: „Pentru a ieşi dintr-un univers 
concentraționar — şi nu e nevoie neapărat să fie un lagăr, o 
temniță ori altă formă de încarcerare; teoria se aplică oricărui 
tip de produs al totalitarismului — există soluția mistică a 
credinței”. 

Citindu-mi dosarul de urmărire, printre „elementele 
duşmănoase” cu care eram în legătură, era trecut şi „Ste- 
inhardt Nicolae, fost condamnat, element duşmănos, care 
exercită influență negativă”. Era socotit „element duşmănos” 
pentru că spunea lucrurilor pe nume. De exemplu, am 
găsit în dosar — pentru că aveau microfon la mine în 
casă şi înregistrau convorbirile —, o afirmaţie a Părinte- 
lui Nicolae din iunie 1981: „Suntem într-un moment de 
mare criză, avem datorii şapte miliarde de dolari, vor să ne 
achităm de datorie cu mâncarea pe care ar trebui s-o mănân- 
ce populația țării”. 

Dovadă de caracter a dat Părintele Nicolae şi când 
l-au închis. L-au închis pentru că n-a vrut să depună 
mărturie împotriva prietenilor săi, cărturari de marcă, 
unii dintre ei legionari. Socoteau anchetatorii că-l vor 
putea face să spună ceva împotriva lor, el fiind evreu. 
N-a făcut-o şi a mers în închisoare împreună cu ei. 

Din scrierile lui reiese cu evidenţă că a gândit creş- 
tineşte, a trăit creştineşte şi L-a mărturisit pe Hristos 


1 Jurnalul Fericirii, Dacia, Cluj Napoca, 1991, p. 6. 

până-n ultima clipă. Se vede acest lucru mai ales din 
Jurnalul Fericirii. Dumnezeu l-a chemat la Sine cu puţin 
timp înainte de a veni libertatea: în primăvara anului 
1989. Îmi reproşez până astăzi că n-am fost la slujba 
înmormântării pe care a oficiat-o Preasfinţitul Justinian. 
Ziua învierii o aşteaptă în smeritul mormânt de la Mă- 
năstirea Rohia. 

Aminteam de faptul că ne-am cunoscut „față către 
față” într-o primăvară, pe când eram preot în Turda. 
Uitasem ziua. Înspre bucuria mea, în dosarul de urmă- 
rire, am găsit nu numai ziua şi ora, ci şi convorbirea 
înregistrată, cu lux de amănunte. Dacă este o scăpare 
a mea faptul că nu mi-am ţinut un jurnal, acum după 
ani aflu şi cum decurgea o zi din viața mea de preot 
paroh. 

Aşa se face că „Nicu”, adică postul de ascultare nr. 
61 D.M., relatează cu lux de amănunte prima vizită pe 
care mi-a făcut-o părintele Nicolae: „În ziua de 17.04.1980 
la Andreicuţ se află în vizită un domn din Bucureşti cu care 
poartă o discuție la care asistă sursa începând de la ora 11”. 
„Sursa” înregistra şi apoi punea pe hârtie convorbirea. 
Ea se numea „Nicu”. 

Îi povesteam Părintelui bucuriile şi necazurile mele: 
faptul că am fost chemat la Securitate pentru legături- 
le avute cu greco-catolici, pentru catehizaţia ce o făceam 
tinerilor la biserică şi, în general, pentru activitatea 
duhovnicească ce o desfăşuram. Activitatea respectivă 
mie mi se părea normală. Pentru puterea de atunci, 
însă, buni erau doar cei care făceau cât mai puţin. Rămân 


2 ACN S.AS, fond Informaţional, dosar 764, vol.2, fila 204. 

contrariat astăzi, când avem toată libertatea, că nu facem 
tot ceea ce s-ar putea face. 

Părintele mă încuraja: „Domnul îi relatează că el a fost 
condamnat politic, deşi nu a avut nimic cu ei. Îi spune lui 
Andreicuț să nu uite că «aceştia» duşmănesc religia, pentru 
ei orice preot şi orice credincios este un duşman; îi spune că 
oricât de bine se va comporta, tot duşman va fi considerat. 
Este de părere că orice om care intră într-o biserică, în ochii 
Securității este considerat duşman.” 

Părintele era radical şi categoric. Mi-a relatat apoi 
motivul pentru care a fost închis: „Cred că ţii minte ma- 
tale că eu am fost condamnat politic pentru crimă de unelti- 
re împotriva orânduirii de stat şi pentru ajutor legionar. Am 
fost prieten şi coleg de liceu cu nişte oameni care erau legio- 
nari, aveau domiciliul obligatoriu pe undeva şi veneau în 
Bucureşti clandestin, iar eu i-am primit în casă, m-au rugat 
să-i adăpostesc, iar eu i-am adăpostit. Le-am dat de mâncare, 
CĂ aşa-i normal, iar când i-au prins au dat şi numele meu. 
Apoi am fost chemat la Securitate, să fiu martor în procesul 
lor, şi să spun că am ştiut că au venit clandestin în Bucureşti, 
că au vorbit contra regimului. Am spus că asta nu pot să fac, 
nu pot să fiu martor împotriva colegilor mei şi să spun min- 
ciuni despre ei, după ce i-am adăpostit la mine în casă.“ 

Câtă tărie de caracter! Pentru acest fapt a fost închis 
împreună cu ei, făcând cinci ani de temniţă grea, pen- 
tru că „s-au organizat împotriva statului”. 

Este de subliniat faptul că întreaga familie era 
onorabilă. Părintele încă nu era botezat. Tatăl lui era 


3 Ibidem. 
* Idem, p. 198. 

evreu mozaic, dar om integru. Securitatea considera 
că, evreu fiind, îl va sfătui pe fiul său să depună măr- 
turie împotriva legionarilor. De aceea l-au trimis să 
vorbească cu tatăl: „M-au trimis acasă să mă sfătuiesc 
cu tatăl meu care, de fapt, mi-a spus ca imediat să mă duc 
la Securitate şi să mă predau, să nu fiu martor împotriva 
unor prieteni, aşa că mi-am făcut un geamantan mic şi 
m-am dus". 

A fost anchetat, bătut, numit „bandit şi „legionar”, 
dar a rezistat. A tras şi o concluzie, întărindu-mă pe mi- 
ne şi pe alţii: „Dacă vrei să nu ai necaz cu ei să nu-ți fie frică, 
că dacă ţi-e frică de ei eşti pierdut!”®. Cu smerenie trebuie 
însă să recunosc că, uneori, mi-a fost frică. Mi-a fost frică, 
într-un rând, şi când dânsul dorea să mă caute. 

Mi-a lămurit apoi un lucru: perfidia drăcească cu 
care lucra Securitatea, neacuzându-te pe față pentru 
credinţă, ci pentru alte lucruri: „Ei fac exact ca diavolul. 
Spun că nu există. Se îmbracă în diferite costume, a diferite 
organe, şi încearcă să dea pedepse de drept comun, acuzân- 
du-te de hoție, de înşelăciune, de homosexualitate. Asta e 
metoda lor preferată. Că dacă merg şi spun despre cineva că 
este un om periculos politic, nu crede lumea. Dar dacă spun 
că e bețiv sau curvar, sau homosexual, lumea râde. Popa-i 
curvar! Popa-i bețiv! Popa-i homosexual! Şi nimeni nu cere 
dovezi. Asta-i uşor de spus. Ca să facă proces politic, însă, 
trebuie să dovedească că mata faci parte dintr-o organizație 
politică şi trebuie să dovedească că există ei, Securitatea. 
Acum mai au o metodă nouă: să te scoată nebun şi să te 


5 Ibidem. 
6 Ibidem. 

bage la balamuc”. În spaţiul comunist s-au întâmplat 
asemenea lucruri. 

A mai subliniat Părintele Nicolae un lucru, şi anume 
că securiştilor de Biserică le era teamă şi-i socoteau 
periculoşi pe preoți. „Nicu” a consemnat acest lucru: 
„Securitatea îi consideră periculoşi pe cei ce lucrează pe tă- 
râmul Bisericii, pentru Dumnezeu, din cauză că le este frică 
de Biserică, pentru că Biserica este puternică şi n-au putut 
să o distrugă aşa cum au distrus moşiile, comerțul, industria. 
Au luat pământul de la oameni, au luat casele, întreprinde- 
rile, banii, dar Biserica nu, căci Biserica le este duşman 
mare. Ea s-a dovedit din toate cea mai puternică”. 

Mi-a mai povestit apoi experienţa pe care a avut-o 
într-o călătorie în Apus, faptul că a tradus în franceză 
din Filocalia, volumul VIII, istoria isihasmului românesc, 
că în revista Steaua şi în Viața românească a publicat mai 
multe lucruri cu trăsături religioase, mirându-se că au 
scăpat de cenzură. 

Cum eram la prima întâlnire, mi-a dat şi alte amă- 
nunte din viaţa lui încercată de multe necazuri: „Când 
a venit regimul comunist am suferit. M-au dat afară din 
casă. M-au dat afară din slujbă. Eram avocat şi m-au dat 
afară din barou. M-au făcut funcționar şi mă dădeau afară 
de unde eram”. 

Una dintre relatările cele mai emoţionante a fost cea 
legată de botezul său, care a avut loc în închisoare: 
„Acolo a întâlnit un preot călugăr care, după o pregătire, l-a 


7 Idem, p. 199. 
8 Ibidem. 
? Idem, p. 200. 

botezat. Acesta era Părintele Mina Dobzeu de la Huşi, care 
trăieşte încă, şi-l cunoaşte Preasfinţitul Justinian şi Maica 
Lenuţa. L-a botezat ortodox şi de atunci trăieşte o viață re- 
ligioasă intensă. Cu cel ce l-a botezat continuă să mențină 
relații”. 

Îşi amintea cu drag şi de faptul că în închisoare 
domnea o atmosferă ecumenică şi irenică. „La închisoa- 
re a stat cu preoți de toate religiile, chiar şi protestanți, cu- 
noscând şi un rabin. Pe când era la Gherla s-a petrecut un 
lucru foarte frumos: făceau zilnic slujbe împreună, indiferent 
de ce religie aparțineau”. 

La întrebarea dacă se cunoaşte demult cu Preasfin- 
titul Justinian, răspunsul este consemnat în dosar: „Se 
cunosc de circa zece ani, că el se duce foarte des la Rohia, la 
mănăstire. Acolo s-a cunoscut cu Preasfinţitul. Îi place mult 
la această mănăstire de care s-a legat şi la care are de gând să 
rămână. De când s-au cunoscut cu Preasfinţitul, când merge 
la Rohia se opreşte şi la Cluj, unde de obicei îl găzduieşte la 
căminul preoţesc. De data aceasta l-a cazat chiar la dânsul 
în apartament". Lucrurile s-au petrecut aşa. A ales Rohia 
unde l-a avut stareț pe Preasfinţitul Iustin Hodea. 

Toate aceste amănunte s-ar putea ca astăzi să nu mai 
trezească interes. Însă, puse cap la cap, conturează 
chipul unui om deosebit, mărturisitor al Domnului şi 
erudit scriitor. De opera lui se preocupă specialiştii. Eu 
doresc doar, legat fiind sentimental de toate acestea, să 
aduc mărturie despre un om la chipul căruia privesc 
cu admirație şi cu smerenie. 


10 1dem, p. 201. 
11 Idem, p. 199 verso. 

nului”. Ştim prea puţine lucruri despre locul 

şi timpul când Născătoarea de Dumnezeu s-a 

mutat la cele veşnice. Sfânta Scriptură nu spune nimic. 

Relatările ce ne parvin aparţin Sfintei Tradiţii şi sunt 
de o gingăşie aparte. 

Biserica „nu se concentrează asupra contextului istoric, 

nici asupra datei şi locului”! î 


p e 15 august, sărbătorim „Adormirea Maicii Dom- 


în care a adormit Maica 
Domnului. Pe toate acestea, inclusiv importanța doc- 
trinară a mutării ei, le exprimă foarte bine troparul şi 
icoana praznicului. 

Troparul, de o frumuseţe poetică aparte, spune: „În- 
tru naştere fecioria ai păzit, întru Adormire lumea nu ai pă- 
răsit, de Dumnezeu Născătoare; mutatu-te-ai la Viață, fiind 
Maica Vieţii şi cu rugăciunile tale, izbăveşti din moarte su- 
fletele noastre.” 

Icoana Adormirii ne-o arată pe Maica Domnului 
culcată pe catafalc. Apostolii Domnului Hristos sunt 
adunați în jurul ei. Mai sus stă Însuşi Mântuitorul ți- 
nând în braţe sufletul Maicii Sale, care arată ca un 


* În revista Renașterea, nr. 8, august / 2012, pp. 1-2. 
1 ALEXANDER SCHMEMANN, Maica Domnului, Patmos, Cluj-Napoca, 
2010, p. 47. 


? Mineiul pe August, Bucureşti, 2003, p. 176. 

copilaş şi care, unită cu El, rămâne veşnic vie în Împă- 
răția Sa. 

Totu-i plin de lumină şi bucurie. Imnograful sărbă- 
torii exclamă: „O, preaslăvită minune! Izvorul vieții în 
mormânt se pune, şi scară către Cer mormântul se face; 
veseleşte-te Ghetsimani, a Născătoarei de Dumnezeu sfântă 
casă. Să strigăm credincioşii, pe Gavriil având începător 
cetelor: Cea plină de dar, bucură-te, căci cu tine este Domnul, 
Cel ce dă lumii prin tine mare milă.” 

Dacă, în general, moartea creează angoase şi frică, 
însoţite de jalea despărțirii, a coborârii în singurătatea 
mormântului întunecat, moartea Maicii Domnului este 
plină de linişte şi iubire, de tindere spre Viaţa cea veşnică 
şi de mişcarea înspre lumina cea neînserată. 

Moartea Maicii Domnului devine adormire, mutare 
la Viaţă, devine un răsărit luminos al zilei celei de taină 
şi nesfârşite. Aşa se face că sărbătoarea nu este nicide- 
cum tristă şi funebră, ci plină de lumină şi bucurie. 
„Moartea nu mai este moarte. Moartea străluceşte de veşni- 
cie şi nemurire. Moartea nu mai este separare, ci unire. Nu 
mai este tristețe, ci veselie. ”* 

Or, chiar dacă Maica Domnului e mai presus decât 
toată făptura, totuşi e una dintre noi. Destinul ei poate 
fi şi destinul nostru. Şi noi, prin moarte, ne putem mu- 
ta la Viaţă. Nu în zadar, într-una dintre cele mai cunos- 
cute pricesne în cinstea Maicii Domnului, o rugăm pe 
aceasta: „Să ne duci cu tine/ Unde calea-ți duce,/ Să ne duci 
în Ceruri,| La Fiul tău dulce.” 


3 Ibidem, p. 176. 
4 ALEXANDER SCHMEMANN, op. cit., p. 50. 


87 


f Andrei, Arhiepiscop și Mitropolit 


Frica de moarte dispare, uitându-ne la „Adormirea 
Maicii Domnului”, pentru că „ştim că, dacă acest cort, 
locuința noastră pământească, se va strica, avem zidire de la 
Dumnezeu, casă nefăcută de mână, veşnică, în ceruri” (2 
Corinteni 5, 1). Zice Sfântul Grigorie Palama „că prin ea 
vor participa toți la Dumnezeu, pe ea o vor cunoaşte loc de 
cuprindere a Celui neîncăput câți ÎI cunosc pe Dumnezeu şi 
pe ea o vor lăuda în imne după Dumnezeu cei care-L laudă 
în imne pe Dumnezeu.” 

Atunci când trecem prin momente de întunecare 
sufletească, când nu ne ridicăm gândul la Dumnezeu 
şi nu privim la Icoana „Adormirii Maicii Domnului”, 
perspectiva morții ne-ar putea înfricoşa şi ne-ar îndem- 
na să spunem dimpreună cu Lucian Blaga: „Mamă-ni- 
micul — marele! Spaima de marele! Îmi cutremură noapte de 
noapte grădina! Mamă tu ai fost odat'mormântul meu./ De 
ce îmi este aşa de teamă — mamă — / Să părăsesc iar lumina?”€ 

Încurajați fiind însă de mutarea la Viaţă a Maicii 
Domnului, de faptul că prin rugăciunile ei sunt izbăvi- 
te „din moarte sufletele noastre””, sperăm să ne ducă cu 
ea unde „calea-i duce”. Nădăjduim să ajungem acolo 
unde este „mulțime multă, pe care nimeni n-o poate numă- 
ra, din tot neamul şi semințiile şi popoarele şi limbile, stând 
înaintea tronului şi înaintea Mielului, îmbrăcați în veşmin- 
te albe şi având în mână ramuri de finic” (Apocalipsa 7, 9). 


5 Maica Domnului în teologia secolului XX şi în spiritualitatea isihastă a 
secolului XIV: Grigorie Palama, Nicolae Cabasila şi Teofan al Niceei, Deisis, 
Sibiu, 2008, p. 432. 

6 Lucian BLAGA, Poezii, Editura Pentru Literatură, Bucureşti, 1966, p.153. 
7 Mineiul pe August, Bucureşti, 2003, p. 176. 


88 


Mai aproape de Hristos 


Într-o parabolă referitoare la Împărăţia lui Dumne- 
zeu, Domnul Hristos ne spune că „Împărăția cerurilor 
asemănatu-s-a omului împărat care a făcut nuntă fiului 
său "(Matei 22, 2). Au fost chemaţi la nuntă mulţi, „lar 
intrând împăratul ca să privească pe oaspeți, a văzut acolo 
un om care nu era îmbrăcat în haină de nuntă. Şi i-a zis: 
prietene, cum ai intrat aici fără haină de nuntă? El însă, a 
tăcut. Atunci împăratul a zis slugilor: legați-l de picioare şi 
de mâini şi aruncaţi-l în întunericul cel mai din afară. Aco- 
lo va fi plângerea şi scrâşnirea dinților” (Matei 22, 11-13). 

Să nu uităm aşadar acest amănunt important: albirea 
veşmintelor sufletului. Albire pe care o facem prin spo- 
vedanie, prin rugăciune, prin post şi prin fapte bune. 
Modelul ni-l dă Maica Domnului, a cărei puritate e 
absolută. Sfântul loan Teologul o vede în Rai astfel: 
„înveşmântată cu soarele şi luna era sub picioarele ei şi pe cap 
purta cunună din douăsprezece stele” (Apocalipsa 12, 1). 

„dascăl de cuget 
şi cultură românească”" 


in scris îl ştiam demult. Faţă către față l-am 

D întâlnit prima dată prin anii 1980. Eram pre- 

ot la Turda. Și cum la Seminarul de la Cluj 

erau puține locuri, umblam după înfiere pentru unii 

din tinerii cuminţi din parohie, care doreau să urmeze 

Seminarul. Vlădica Antonie era atunci episcop la Buzău. 

L-am întâlnit la București și, deşi eram un necunoscut, 
m-a primit cu multă bunăvoință. 

Mai apoi a ajuns Mitropolitul Ardealului. Eu încer- 
cam să intru la doctorat. Mi se puneau multe piedici 
din partea sistemului. Și m-am adresat printr-o scrisoa- 
re dânsului. N-a putut face altceva, dar mi-a dat un 
răspuns duhovnicesc, care m-a mângâiat: „Iubite Părin- 
te Ioan! Vei fi poate aşteptând un cuvânt de încurajare, dar 
eu nu știu să ţi-l spun. Cuvinte aş avea dar, cuvioşia ta ai 
nevoie de o asigurare și... Speranța este însă ceea ce este, 
tocmai pentru că e descoperită şi singură. Cu Dumnezeu, 
fără oameni! Dar, Dumnezeu preface în asigurare, aşa, și 
când ştie El. Aliază-te deci cu Dumnezeu și să-L ai partener 
de speranță. Şi, de-o fi să fie, va fi! Îmi pare rău şi compătimesc 
împreună cu preacuvioșia ta”. 


* În revista Renașterea, nr. 8, august / 2012, p. 2. 


90 


Mai aproape de Hristos 


După sfatul Înaltpreasfinției Sale m-am aliat cu Dum- 
nezeu și a fost. Mai târziu, cu greu, dar s-a împlinit. De 
atunci a rămas în sufletul meu. ÎI vedeam preocupat de 
scris, de relaţiile cu alte Biserici, de rectitorirea Mânăs- 
tirii Sâmbăta. În orice caz, a fost un mare mitropolit și, 
acum când pe 29 august se împlinesc șapte ani de la 
plecarea lui la Domnul, avem impresia că nu se vorbeşte 
suficient de mult despre el. 

În anul 1985, după șapte ani de păstorire la Turda, 
am ajuns preot la parohia Maieri din Alba Iulia. Oraş 
al Marii Uniri, Capitala de suflet a românilor, simbol 
al Unităţii, vechea cetate de scaun a Mitropoliților Tran- 
silvaniei, timp de douăzeci și cinci de ani, cu ajutorul 
lui Dumnezeu în acest municipiu mi-am desfășurat 
activitatea. M-a chemat acolo episcopul Emilian, care 
era foarte activ pe tărâm misionar. În anul 1990 am fost 
hirotonit Episcop tocmai de către Mitropolitul Antonie 
Plămădeală, de pie memorie, înconjurat de către un 
sobor format din Înaltpreasfinţitul Timotei de la Arad, 
Înaltpreasfinţitul Justinian, pe atunci Episcop vicar la 
Cluj, şi de către regretatul episcop loan al Oradiei. 

Mitropolitul Antonie, om cu prestanţă și alură bo- 
ierească, m-a tratat cu părintească căldură şi m-a inte- 
grat cu solicitudine în Sinodul Mitropolitan. De multe 
ori acest Sinod se întrunea chiar la Alba Iulia. Apoi au 
fost câțiva ani la rând când era nelipsit de la celebrări- 
le legate de 1 Decembrie, din Catedrala noastră simbol. 
A ţinut o sumedenie de conferințe duhovnicești în 
Casa de Cultură şi a fost de acord cu înființarea şcolilor 
teologice de la Alba Iulia. Mai târziu, când l-a încercat 

boala, îl suplineam la întâlnirile în care trebuia să fie 
reprezentată Mitropolia. 

Când l-am vizitat ultima oară, înainte de plecarea la 
Domnul, mi-a spus două lucruri. A arătat cu mână 
înspre odaia Mitropolitului Andrei Șaguna, a lăcrimat 
şi a zis: „Acolo a murit Andrei Șaguna de inimă rea”. 
Al doilea lucru, din motive duhovniceşti, momentan 
rămâne o taină. 

Câtă vreme am fost sub omoforul Mitropolitului An- 
tonie Plămădeală, ne-a ajutat Dumnezeu să realizăm 
importante lucrări: sute de biserici parohiale, Seminarul, 
multe mănăstiri, postul de radio. Dar cred că una dintre 
cele mai importante realizări a fost Facultatea de Teologie. 
S-a construit pentru aceasta o clădire superbă și, în același 
timp, s-a format un bun colectiv de cadre didactice. Acum, 
când se pune problema desființării unor Facultăţi de 
Teologie, ne-ar durea inima dacă printre acestea ar fi și 
cea din Alba Iulia. Ne-a costat prea mult suflet și bani. 

Mitropolitul Antonie, cred că a avut ca lucrare de 
primă mână rectitorirea Mănăstirii Brâncoveanu de la 
Sâmbăta de Sus. A gândit-o, a urmărit lucrările și a 
rezultat o lavră unică. De fapt, această Mănăstire are 
un mare rol spiritual pentru întreaga zonă și pentru 
întreaga ţară. Academia, care face parte din ansamblu, 
s-a născut datorită anvergurii culturale pe care o avea 
Mitropolitul. Semnificativ este faptul că la târnosirea 
lucrărilor l-a invitat, alături de Patriarhul nostru, pe 
Patriarhul Ecumenic. 

Nu numai că, în virtutea rânduielilor canonice, un 
episcop sufragan se consultă și ascultă de mitropolitul 

său, dar, în ce-l priveşte pe Mitropolitul Antonie, era 
pentru mine ca un părinte. Nu-l sâcâiam cu nimicuri 
dar, în lucrurile importante, îi ceream părerea. 

Aşa cum pomeneam la început, înainte de a-l cunoaște 
față către faţă, i-am citit cu multă pasiune cărțile. Din- 
tre ele, poate cea mai dragă, din care am citit de multe 
ori la catehezele ce le făceam, este cartea „Tradiţie și li- 
bertate în spiritualitatea ortodoxă”. Apoi aș mai aminti: 
„Ca toți să fie una”, „Trei ceasuri în iad” şi multe altele. 

Tânăra generație, cu excepții onorabile, citeşte puțin 
şi nu este preocupată de trecut. Dar trecutul este un 
dascăl pentru prezent, iar o cultură temeinică presu- 
pune lectură. Aşa că, iară și iară, trebuie să insistăm ca 
tinerii să-şi cunoască înaintașii de seamă, iar la un loc 
de frunte se află și Mitropolitul Antonie Plămădeală. 
Nu zice Sfântul Apostol Pavel „Aduceţi-vă aminte de mai 
marii voştri, care v-au grăit vouă cuvântul lui Dumnezeu; 
priviți cu luare aminte cum şi-au încheiat viața și urmaţi-le 
credința”? 

Noi credem că acum în Transilvania, existând două 
mitropolii, teritoriul fiind foarte mare, ele pot lucra 
complementar înspre o mai bună misiune a Bisericii 
Domnului Hristos și înspre mângâierea sufletelor ma- 
rilor noştri vlădici plecaţi în eternitate. 

analizat propunerile făcute de Colegiul Decanilor 

Facultăţilor de Teologie pentru îmbunătăţirea 
calității învățământului, reunit pe 12 mai 2012 la Mă- 
năstirea Tismana. 

Toate aceste propuneri pleacă de la o situaţie obiec- 
tivă întâlnită pe teren şi care subliniază o seamă de 
neajunsuri ale actualei stări de lucruri, care trebuie 
îndreptată. 

Şcolile teologice, printr-o colaborare strânsă cu Cen- 
trele Eparhiale, pot stabili o cifră de şcolarizare apro- 
piată de nevoile de slujitori bisericeşti, de profesori de 
religie, de asistenţi sociali şi de specialişti în patrimoniu, 
făcând câte un studiu, pe termen scurt şi pe termen 
lung, referitor la ceea ce se conturează a fi de trebuință. 
În felul acesta s-ar evita producerea de şomeri dar, pe 
de altă parte, în lumea noastră este prezentă dorinţa ca 
tinerii să aibă studii superioare în diverse domenii. 

În unele Mitropolii, existând mai multe Facultăţi de 
Teologie, se poate discuta oportunitatea păstrării celei 
mai bune, iar celelalte să devină departamente ale respec- 


S fântul Sinod, întrunit în zilele de 4-5 iulie 2012, a 


* În revista Renașterea, nr. 9, septembrie / 2012, pp. 1-2. 

tivei facultăți. Trebuie totuşi să adăugăm că, în Transilva- 
nia, ținând seama de existenţa facultăţilor altor confesiuni, 
care nu se desființează, din punct de vedere pastoral şi 
competitiv nu e bine ca şcolile ortodoxe să dispară. 

În ceea ce priveşte calitatea, s-a subliniat necesitatea 
unui examen de admitere obligatoriu la toate facultă- 
tile, ținându-se seamă şi de pregătirea tinerilor dar, în 
acelaşi timp, evitându-se migrarea pe criterii subiecti- 
ve de la o facultate la alta. 

Cei prezenți la Tismana au luat în discuţie şi proble- 
ma şcolilor doctorale, a mediei minime necesare pentru 
înscrierea la admitere, a îndrumătorilor de doctorat — 
care trebuie să fie în specialitate —, a numărului de 
doctoranzi şi, mai ales, a ţinerii în seamă de hotărârile 
Sfântului Sinod în acest sens. 

Şi în sfârşit, dar nu în cele din urmă, s-a pus proble- 
ma vieții spirituale a studenților, care este de impor- 
tanță maximă. Duhovnicii, şi de fapt toţi dascălii, au 
un rol imens în acest sens. 

Sfântul Sinod a analizat toate aceste realități şi, cu 
binecuvântarea Preafericitului Părinte Patriarh Daniel, 
are loc şi al V-lea Congres Naţional al Facultăţilor de 
Teologie Ortodoxă din Patriarhia Română de la Mănăs- 
tirea Nicula din zilele de 24-26 septembrie 2012. 

În spiritul celor enunțate, genericul sub care se vor 
desfăşura lucrările este: „Formare, calitate şi competitivi- 
tate în învățământul teologic universitar contemporan”. 
Consider că toate aceste deziderate, fără o puternică 
convingere religioasă, fără o puternică convingere creş- 
tină, nu pot fi atinse. 

Înțeleptul Solomon le face dascălilor următorul 
îndemn: „Deprinde pe tânăr cu purtarea pe care trebuie 
s-o aibă; chiar când va îmbătrâni, nu se va abate de la ea” 
(Pilde 22, 6). Tot în acest sens, Sfântul Antonie cel Ma- 
re afirmă: „Cel ce poate îmblânzi pe cei neînvățați, ca să 
iubească învățătura şi îndreptarea, făcător de om trebuie să 
se numească. Asemenea şi aceia care îndreaptă pe cei des- 
frânați către petrecerea cea virtuoasă şi plăcută lui Dumne- 
Zeu, ca unii ce schimbă alcătuirea oamenilor. Căci blândețea 
şi înfrânarea este fericire şi nădejde bună pentru sufletul 
oamenilor”. 

Misiunea de dascăl nu-i deloc uşoară. Sfântul Gri- 
gorie de Nazianz subliniază acest lucru: «...7E4vn TLG 
civar TEXVOV, Kai ETLOTAUN ENLOTNuOv, XvOponov 
VEL, TO NOAVTPONTÓTATOV ov Kai TOLKIAGWTATOv», 
adică „arta artelor şi ştiinţa ştiinţelor este să-l formezi pe 
om, cea mai instabilă şi cea mai complicată ființă dintre 
viețuitoare”? 

Toată această formare presupune nu numai acumu- 
lare de cunoştinţe, ci şi înduhovnicire. De acest lucru 
era foarte conştient marele pedagog Jan Amos Comenius: 
„A educa tineretul cu prevedere înseamnă a îngriji dinainte 
ca sufletele lor să fie ferite de stricăciunile lumii şi ca semin- 
tele onestității împlântate în ei să ajungă să încolțească feri- 
cit, prin neîncetate îndemnuri şi exemple, apoi ca minţile lor 
să fie pătrunse de cunoaşterea adevărată a lui Dumnezeu şi 
a feluritelor Sale zămisliri şi astfel să se obişnuiască să vadă 


1 Filocalia 1, Sibiu, 1947, p. 6. 
2 Cuvântarea a I-a apologetică, XVI, în Miane, Patrologia Graeca XXXV, 
425A. 

lumea prin lumina lui Dumnezeu, să iubească şi să cinsteas- 
că pe Părintele luminilor mai presus de orice” è 

Viitorilor preoți, dar de ce nu şi viitorilor dascăli şi 
asistenți sociali, trebuie să le transmitem o triadă a 
calității: viață curată, pregătire intelectuală şi experi- 
ență misionară. Ideal ar fi ca să le aibă pe toate trei. 
Practic este foarte greu ca de la început să le întâlneşti 
la aceeaşi persoană. 

Totuşi, nu poţi lipsi parohiile de preoți, şcolile de 
dascăli şi aşezămintele sociale de lucrători. În acest sens, 
Sfântul loan Scărarul spune că „cel ce lipseşte pe orb de 
călăuză, turma de păstor, pe cel ce rătăceşte de povățuitor, 
corabia de cârmaci, pricinuieşte tuturor primejdii, iar celor 
ce încearcă să se lupte fără ajutor cu duhurile, e omorât de 
acelea” * 

De obicei, cele trei pachete de calități nu sunt de la 
început la aceeaşi înălțime. S-ar putea ca una dintre 
ele să iasă pregnant în evidenţă. De la un începător, 
de exemplu, nu poți aştepta să aibă experiență misio- 
nară. Socotim că lipsa de experienţă misionară poate 
fi suplinită de o temeinică pregătire teologică şi laică, 
precum şi de o viaţă curată. În cazurile dificile pe 
care le va întâlni în activitatea sa, tânărul va proceda 
aşa cum a învăţat în şcoală sau din lectura temeinică 
făcută. 


3 Didactica Magna, Editura Didactică şi Pedagogică, Bucureşti, 1970, 
p. 14. 

4 Scara IV, 69. 

5 + ANDREI ANDREICUŢ, Spovedanie şi comuniune, Renaşterea, Cluj- 
Napoca, 2011, p. 158. 

Putem întâlni situaţii în care oameni cu o viaţă cu- 
rată şi sfântă n-au o cultură teologică şi laică prea bo- 
gată. Lipsa de cunoştinţe în cazul lor poate fi suplinită 
de viața sfântă şi de experiența misionară dobândită. 
Omului curăţit de patimi îi descoperă Dumnezeu la 
momentul potrivit cum trebuie să procedeze. 

Se pune însă întrebarea dacă viața duhovnicească 
curată poate fi suplinită de cunoştinţe şi experiență? 
Spunem categoric: Nu! Sfântul Nicodim Aghioritul îl 
citează pe Sfântul Meletie Mărturisitorul, afirmând: 
„Pentru aceasta şi Sfântul Meletie Mărturisitorul spune că 
cei pătimaşi nu se cade să cârmuiască şi să fie iconomi ai 
sufletelor: Precum leul nu poate fi păstor al oilor, după cum 
nu se cade ca vulpea să păstorească pasărea, tot astfel nu 
trebuie ca cei pătimaşi să cârmuiască sufletele, pe care tre- 
buie să le ducă lui Dumnezeu, izbăvite de patimi” $ 

Profesorul Teodor M. Popescu, pe 21 octombrie 1957, 
înainte de a fi arestat, într-o meditație despre preoție, 
spunea că nu există preoție fără vrednicie. „Un om ne- 
vrednic, un ticălos chiar, poate să facă lucruri de mână fru- 
moase, învaţă să facă asemenea lucruri omeneşti. Un om 
imoral poate crea opere de tehnică, artă sau de ştiinţă, pe 
care să le admire lumea. Dar în preoție, care este slujire re- 
ligios-morală, nevrednicul nu poate mântui pe nimeni, nici 
măcar pe sine” 7 

Toate aceste convingeri le sunt imprimate tinerilor 
studenţi de către dascălii şi duhovnicii lor. Ei nu pot 


6 Sfântul NICODIM AGHIORITUL, Carte foarte folositoare de suflet, Râmnicul 
Vâlcea, p. 7. 
7 Îndrumător pastoral, Alba Iulia, 1994, p. 43. 

uita că acestea îşi au rădăcina într-o convingere religi- 
oasă puternică. „Fără credinţă — spune Sfântul Pavel — 
este cu neputinţă să fim plăcuți lui Dumnezeu” (Evrei 11, 
6). lar credinţa şi convingerea puternică sunt o luare a 
harului dar în acelaşi timp sunt şi rodul elocinței şi 
„cuvântului cu putere multă”, pe care li-l adresează 
dascălii: „Prin urmare, credința este din auzire, iar auzirea 
prin cuvântul lui Hristos” (Romani 10, 17). 

Dascălii nu pot face abstracție de contextul secularizat 
şi secularizant, în care trăiesc tinerii lor învățăcei. N-a 
spus oare Mântuitorul: „Fiul Omului, când va veni, va găsi, 
oare, credință pe pământ?” (Luca 18, 8). Dar a spus şi că 
Biserica nici „porțile iadului nu o vor birui” (Matei 16, 18). 

Ca să fie credibili însă dascălii, trebuie ca viaţa lor 
să concorde cu cuvântul. În predica de pe munte, Mân- 
tuitorul zice: „cel ce va face şi va învăța, acesta mare se va 
chema în împărăția cerurilor” (Matei 5, 19). Iar avva Isidor 
Pelusiotul subliniază faptul că discursul trebuie să fie 
secondat de viaţă: „că viața fără de cuvânt mai mult folo- 
seşte decât cuvântul fără viață. Căci viața şi tăcând foloseş- 
te, iar cuvântul şi strigând supără. Dar dacă şi cuvântul şi 
viața se vor întâlni, fac o icoană a toată filosofia” $ 

Preocupările Sfântului Sinod față de ţinuta acade- 
mică şi spirituală a corpului profesoral sunt pe deplin 
întemeiate. Odinioară Sfântul Ignatie Brancianinov 
punea diagnosticul unei stări de lucruri care nu-i stră- 
ină nici de lumea noastră dăscălească: „Scăpările şi 
pornirile mele, neputinta de a urma sfaturile Părinților, 
lipsa unui adevărat povățuitor duhovnicesc şi, dimpotrivă, 


5 IsmoR PELUsIOTUL, Pateric, Alba-Iulia, 2003, p. 113. 

întâlnirea frecventă, să nu spun constantă a povățuitorilor 
atinşi de orbire spirituală au fost pentru mine pricina a 
multor tulburări. Am suferit şi pentru faptul că am fost 
înconjurat din toate părțile de ocazii de cădere şi nu de 
ridicare” ? 

Şi parcă-l auzim pe Părintele Toma Chiricuță, din 
perioada interbelică, adresându-ni-se: „Preasfințiților 
Episcopi, conducători ai Bisericii! Daţi-ne, cu orice preț, 
preoții care îi trebuie ceasului de faţă! Îndreptați-vă toată 
luarea aminte spre pepinierele de preoți: seminariile şi Fa- 
cultățile de Teologie! Faceţi, cu orice jertfă, ca acolo să pă- 
trundă un duh nou şi o orientare nouă! Pentru ca să se 
nască, din acest duh şi această orientare, preoțimea care ne 
trebuie: preoțimea cea nouă. Şi atunci veți binemerita, de la 
Dumnezeu şi de la oameni, o infinită recunoştinţă. Aceea de 
a fi fost, la timp, instrumente de realizare a planului lui 
Dumnezeu cu privire la lume: Planul Mântuirii” 

Cred că şi în acest sens Congresul Naţional al Facul- 
tăților de Teologie întrunit la Mănăstirea Nicula, cu 
binecuvântarea Părintelui Patriarh Daniel, îşi propune 
să dea un nou impuls duhovnicesc Facultăţilor de Te- 
ologie din România. 


? IGNATIE BRANCIANINOV, Fărâmiturile ospățului, Alba Iulia, 1996, p. 6. 
1 Fântâna Darurilor, anul VI, nr. 7, septembrie 1934, p. 180. 

iscretă şi prea puțin băgată în seamă, pe 21 
octombrie este celebrată sărbătoarea „Sfin- 
ților Ardeleni”. Din dorinţa de a nu supăra 
şi de a nu leza sensibilitatea fraţilor noştri din cealaltă 
strană, ne abținem să abordăm prea des acest subiect. 

Totuşi, considerăm că este onest ca măcar la sărbă- 
toarea lor să-i pomenim pe cei ce şi-au mărturisit cre- 
dinţa cu orice risc. Şi facem lucrul acesta constatând că 
urmările dezbinării religioase sunt prezente şi astăzi şi 
dor. Mulțimea proceselor de revendicare patrimonială 
în care sunt târâte comunităţile ortodoxe aduc neliniş- 
te în nenumărate parohii. 

Ştiu că ceea ce voi afirma nu este în armonie cu di- 
plomaţia oportunistă a celor ce vor să vadă în Uniaţie 
o poartă deschisă înspre „Apusul civilizat” şi o ieşire 
din „Răsăritul obscurantist”. 

Este adevărat că dezbinarea Bisericii Creştine nu-i 
pe placul lui Dumnezeu; Domnul Hristos doreşte „ca 
toți să fie una” (loan 17, 21), numai că unitatea nu se 
realizează prin greco-catolicism. Pe bună dreptate, Epi- 
scopul loan Stroia de la Alba Iulia spunea prin 1926 că 
„Oricât de multă silință îşi dau frații greco-catolici din Ro- 
mânia Mare a se prezenta una cu noi, şi aceasta o fac conşti- 


* În revista Renașterea, nr. 10, octombrie / 2012, pp. 1-2. 

ent când voiesc să câştige favoruri sau prerogative în ochii 
credincioşilor lor, ei sunt şi rămân ce i-a făcut nefericitul act 
al Unirii de la 1700: o frântură schismatică ruptă din sânul 
Biserici Ortodoxe”.! 

Referitor la eşecul pe care l-a constituit greco-cato- 
licismul, în ce priveşte refacerea unităţii Bisericii, co- 
misia mixtă de dialog de la Balamand, alcătuită din 
ortodocşi şi catolici afirmă că „uniatismul este metodă de 
unire din trecut” şi că actualmente se caută „deplina 
comuniune” 

Împotriva „actului nefericit” al uniației şi împotriva 
acestei „metode” false de unire s-au ridicat „Sfinții Ar- 
deleni”. Troparul sărbătorii lor, prăznuită pe 21 octombrie, 
li se adresează acestor eroi ai credinței cu cuvintele: 
„luptătorilor pentru ortodoxie, ca nişte trâmbiţe îngereşti, ați 
înviorat în suflete mărturisirea dreptei credințe şi, ca nişte 
înţelepţi propovăduitori, pe credincioşi i-ați hrănit cu dreap- 
tă şi luminată învățătură. Mari au fost ostenelile lucrării 
voastre, mare şi osârdia propovăduirii; mare a fost şi rodul 
luptei voastre drepte, pururi pomeniților ostaşi ai lui Hristos” 3 
Sfinţii Ardeleni au fost mulţi. Pe unii îi cunoaşte numai 
Dumnezeu. Sfântul Sinod, după cercetările cuvenite, 
s-a oprit la numele câtorva dintre ei, pe care i-a canoni- 
zat. Este vorba de Sfinţii mărturisitori Visarion, Sofronie 
de la Cioara, loan din Galeş, Moise Măcinic şi Sfântul 
Mucenic Nicolae Oprea, prăznuiţi pe 21 octombrie. 


1 De la suferința despărțirii la bucuria reîntregirii, Editura Arhiepiscopiei 
Ortodoxe Române, Alba Iulia, 1989, p. 3. 

2 Documentul de la Balamand, Arhiepiscopia Sibiu, 1993. 

3 Ceaslov, Bucureşti, 1973, p. 663. 

După ce, prin presiunea curții de la Viena şi prin 
promisiuni de natură socială, mitropolitul Atanasie, 
dimpreună cu treizeci şi opt de protopopi, au semnat 
în 1700 actul de uniaţie, şaizeci de ani au urmat tulbu- 
rări care au provocat multă durere. 

Ortodocşii, rămaşi fără episcop şi fără drepturi, cu 
bisericile ocupate şi mănăstirile dărâmate, băteau dru- 
mul la Viena. Unii dintre ei, ca, de pildă, Sfântul Nicolae 
Oprea, au murit în temniţele din Austria. Este mișcă- 
toare pledoaria unui țăran în fața comisiei alcătuite de 
împărăteasa Măria Tereza: „acest cojoc care-i pe mine 
acum e al meu. Dar dacă ar vrea să mi-l ia Crăiasa, i-l dau. 
Cu aceste mâini şi picioare şi cu tot trupul meu am lucrat zi 
şi noapte, ca să plătesc porția. Ele sunt ale Crăiesei şi de-ar 
vrea să mi le ia nu am ce face. Dar nu am decât un suflet, pe 
care îl păstrez pentru Dumnezeu din cer şi nici o putere 
omenească nu-l poate îndoi”. 

Pe când trimişii ortodocşilor călătoreau la Viena, 
„prin Ardeal umbla popa Sofronie din Cioara înconjurat de 
mii de oameni, care îl păzeau şi ascultau cuvântul lui. El 
cutreieră satele şi arăta o pecete «cât un taler», prin care li 
se făgăduia românilor împlinirea dorinței de a-şi avea episcop 
de legea lor”. Când autorităţile l-au închis la Bobâlna, 
țăranii l-au eliberat, la fel şi la Zlatna. Iar „sinoadele” 
ținute în mai multe locuri, dintre care cel mai important 
la Alba Iulia, au formulat hotărâri şi au întocmit jalbe. 
Urmarea pozitivă a fost că împărăteasa a tolerat în 1761 
un episcop ortodox în Ardeal, venit de la Buda. Totuşi, 


t Toan Luraş, Istoria Bisericească a Românilor Ardeleni, Cluj-Napoca,1995, 
p. 115. 

Sfântul Sofronie a fost nevoit să plece la Curtea de 
Argeş. 

Aceste mişcări ţărăneşti, ne spune istoricul David 
Prodan, „au dus la marginea pieirii Unirea, cel puțin în 
două momente, în mişcarea racoțiană şi în cea a lui Sofronie”? 

Lucian Blaga, admirându-l pe Sfântul Sofronie, zice: 
„într-un timp când catolicii şi Curtea din Viena negau cu 
fățărnicie şi rea voinţă existența unor români ortodocşi în 
Transilvania, aceştia, prin omul ridicat chiar din rândurilor 
lor, prin călugărul Sofronie, reuşesc să-şi dovedească puterea, 
manifestându-se aproape ca un mic stat în stat”.S 

În anul 1955, Sfântul Sinod, ţinând seama de lupta 
dreaptă pentru credinţă a Sfinților Ardeleni, a hotărât 
ca de atunci înainte „Părinții noştri Ierarhi lorest şi Sava, 
care au îndurat chinurile Mucenicilor, mărturisind dreapta 
credință, împreună cu smeriții între ieromonahi Visarion şi 
Sofronie, care au surpat cu virtutea şi cu pătimirile lor puterea 
orăjmaşilor Ortodoxiei, şi împreună cu dreptcredinciosul 
creştin Oprea, care a pecetluit cu moartea statornicia lui în 
credința părinților noştri, să se numere cu sfinţii şi să se cin- 
stească după toată pravila ca sfinți Mărturisitori şi Mucenici” 

S-ar putea spune că acestea sunt file de istorie şi că 
lumea de astăzi are alte preocupări. Este adevărat! 
Numai că „lisus Hristos, ieri şi azi şi în veci, este acelaşi“ 
(Evrei 13, 8). Sfinţii Ardeleni L-au mărturisit pe Hristos 
în modul în care li se părea eficient atunci. 


5 Davo PRODAN, Răscoala lui Horea, Vol. 1, Bucureşti, 1984, p. 65. 


6 LucraN BLAGA, Gândirea românească în Transilvania în secolul XVIII, 
Bucureşti, 1966, p. 60. 
7 B.O.R., 11-12/1955, p. 1047. 

Noi astăzi trebuie să-L mărturisim în Uniunea Eu- 
ropeană într-un mod potrivit acum. Să le spunem tu- 
turor oamenilor că „viața fără Hristos nu este viață. Dacă 
nu-L vedem pe Hristos în toate faptele şi gândurile noastre, 
noi trăim fără Hristos." lar capătul unei vieți fără de 
Hristos este neantul şi haosul. 


8 DronvsrETATsIs, Cuvintele Bătrânilor, Alba lulia, 2004, p. 14. 

(Matei 25, 36)” 


1. Priveliştea tristă a lumii căzute în păcat 


Dumnezeu l-a făcut pe om tânăr, frumos, sănătos și 
nemuritor. Ne spune Scriptura că „a făcut Dumnezeu 
pe om după chipul Său; după chipul lui Dumnezeu l-a 
făcut; a făcut bărbat și femeie” (Facere 12, 7). Când toa- 
te erau gata „a privit Dumnezeu toate câte a făcut și 
iată erau bune foarte” (Facere 1, 31). 

Și totuși, iată că omul tânăr, frumos, sănătos și ne- 
muritor, ajunge bătrân, urât, bolnav şi muritor. Privin- 
du-l ne vine să ne întrebăm dimpreună cu Sfântul loan 
Damaschin, văzând în morminte frumusețea noastră 
zidită după chipul lui Dumnezeu: „Ce taină este aceas- 
ta, ce s-a făcut cu noi? Cum ne-am dat stricăciunii, cum 
ne-am înjugat cu moartea?! 

Taina ne-o desluşește Sfântul Apostol Pavel: „Printr- 
un om a intrat păcatul în lume şi prin păcat moartea” 
(Romani 5, 12). lar moartea este precedată de un cor- 
tegiu întreg de neputinţe: dureri, suferințe, boli şi, în 
final, despărţirea sufletului de trup. Am ajuns ca viața 
noastră pe pământ să fie „ca o jucărie: ceea ce n-am fost 
ne facem și din ceea ce suntem ne stricăm; vis nestătă- 


* În revista Renaşterea, nr. 11, noiembrie / 2012, pp. 1-2. 
1 Molitfelnic, București, EIBMBOR, 1992, p. 211. 

tor suntem, suflare care nu are putere, zbor de pasăre 
călătoare, corabie pe mare care nu lasă urmă”?. 

Nu e nevoie să fii mare filosof pentru a observa 
suferința prezentă peste tot. E de ajuns să privești în 
jurul tău ca să constați că semenii tăi suferă sufletește 
şi trupeşte. Ba, poate, suferința e prezentă în casa ta, 
dacă nu în însăși fiinţa ta. În casa ta, în orașul tău, în 
parohia ta, în ţara ta, sunt oameni care suferă. În aceste 
clipe, când noi medităm la starea de sănătate și de boa- 
lă, în multe case suferinţa s-a instalat de ani de zile. În 
vreme ce noi suntem sănătoşi, spitalele sunt pline de 
oameni cu sau fără nădejdea vindecării. Şi ceea ce-ţi 
seacă mai tare inima este faptul că printre bolnavi sunt 
copilași nevinovaţi care, după un raționament simplist, 
n-ar trebui să sufere că n-au făcut păcate. Sunt mame 
care, aflându-se pe malul trecerii în eternitate, lasă orfani 
neajutorați. 

Dar care, şi dintre cei sănătoşi, poate spune că n-a 
simțit niciodată o lacrimă sub pleoapă? Că inima nu i-a 
tresărit niciodată de spaima încercărilor ce pot veni 
asupra lui sau asupra celor dragi? Că toate zilele i-au 
fost însorite și nu ştie ce înseamnă a plânge și a suferi? 

Suferințele sunt de multe feluri. Unul suferă că e 
bolnav, altul că e infirm, celălalt că e lipsit de toate, că 
e înfometat, că trebuie să se lupte cu mizeria. Mai ales 
cei care suferă trupește n-au nici tihnă, nici răgaz: ziua 
fără liniște şi noaptea fără somn. Există suferință atât 
în casele modeste, cât și în palatele mai marilor acestei 
lumi. Uneori nu ne dăm seama că purpura și dimia 


Ibidem, p. 241. 

sunt un văl aruncat peste suferința omenească și că sub 
strălucirea lor există o teribilă egalitate în suferință. 

Câte lacrimi tăinuite există în această lume! Câte 
suspine înnăbușite! Tu nu zărești decât aparențele la- 
crimilor profunde. Toţi suferă aici pe pământ, suferința 
este pretutindeni. Tuturor li se potriveşte afirmaţia 
dreptului lov: „omul născut din femeie are puţine zile 
de trăit şi se satură de necazuri” (lov 14, 1). Sfântul 
Pavel, care ne-a desluşit taina suferinței şi a morții ca 
fiind legată de păcatul lui Adam, ne spune că prin 
„Adam cel Nou”, adică prin Hrstos, vine „pentru toți 
oamenii, îndreptarea care dă viață” (Romani 5, 18). Dar, 
„deşi este membru al Bisericii, în care Împărăţia este 
deja prezentă, omul rămâne supus, în corporalitatea sa 
actuală, condiţiilor acestei lumi, urmărilor păcatului 
care menţin cosmosul în dezordine. De eceea, el este, 
în mod inevitabil, afectat de boală, de suferință și de 
moartea biologică, chiar dacă aceste realități primesc, 
prin harul lui Dumnezeu, în contextul vieții spirituale, 
o semnificaţie nouă”?. 

În contextul celor afirmate trebuie să acceptăm că 
ne-am născut răstigniți. Venim pe lume în plânsete, 
creştem în spini şi murim în sfâșieri. Chiar dacă în acest 
veac postmodern oamenilor nu le place să li se aducă 
aminte de moarte, ceremoniile funerare şi cimitirele 
fiind pe cât se poate mascate, vă fac invitația să vizităm 
un cimitir. Vom găsi acolo mormântul unui copil pe al 
cărui monument funerar scrie: „s-a născut, a plâns, a 


3 JEAN-CLAUDE LARCHET, Teologia bolii, Sibiu, ed. Oastea Domnului, 
2005, p. 50. 

murit”. S-ar putea încrusta această inscripție pe mor- 
mântul oricărui muritor. 

Ca să nu lăsăm, totuși, ca această notă de atitudine 
tristă şi pesimistă să planeze asupra vieţii noastre, vom 
spune că sfârșitul sfârșiturilor va fi unul îmbrăcat în 
lumină și bucurie. Citim în cartea Apocalipsei că, atunci 
când Domnul Hristos va reveni şi oamenii vor învia, 
El „va şterge orice lacrimă din ochii lor și moarte nu va 
mai fi; nici plângere, nici strigăt, nici durere” (Apoca- 
lipsă 2, 1, 4). 

Și cei care nu sunt încercaţi în lumea aceasta de bo- 
li, totuşi îmbătrânesc. Adună experiență de viaţa și 
înțelepciune, dar puterile trupeşti se împuţinează. So- 
lomon, în grai poetic, îl îndeamnă pe om să-și aducă 
aminte de Dumnezeu în tinereţe „înainte ca să se întu- 
nece soarele şi lumina și luna și stelele și ca norii să mai 
vină după ploaie. Atunci este vremea când străjerii casei 
tremură și oamenii cei tari se încovoaie la pământ și 
cele ce macină nu mai lucrează, căci sunt puţine la număr 
şi privitoarele de la ferestre se întunecă. Și se închid 
porţile care dau spre uliţă și se domolește huruitul mo- 
rii și te scoli la ciripitul de dimineaţă şi se potolesc toa- 
te cântărețele; și te temi să mai urci colina şi spaimele 
pândesc în cale și capul se face alb ca floarea de migdal 
şi lăcusta sprintenă se face grea și toți mugurii s-au 
deschis, fiindcă omul merge la locașul său de veci şi 
bocitoarele dau târcoale pe uliţă” (Ecclesiast 12, 2-9). 

Pe tot parcursul vieții, care poate fi, prin darul lui 
Dumnezeu, fără multe suferinţe sau, din contră, încer- 
cată de boli, „sănătatea nu este altceva decât un echili- 

bru provizoriu între forțele vieții şi alte forţe care i se 
opun, cele dintâi neavând decât o fragilă supremaţie”?. 

Când forțele vieții cedează, survine moartea trupeas- 
că. Moartea însă, prin Hristos, devine doar un somn 
întru aşteptarea vieţii celei veșnice care urmează învi- 
erii din morţi. Moartea „în Domnul” este moarte cu 
Hristos: „iar dacă am murit împreună cu Hristos, credem 
că vom și viețui împreună cu FI, ştiind că Hristos, în- 
viat din morţi, nu mai moare. Moartea nu mai are 
stăpânire asupra Lui” (Romani 6, 8-9). 

Această moarte cu Hristos este fericită, ne spune 
Sfântul loan Teologul, pentru cei ce au lucrat faptele 
iubirii: „Fericiţi cei morţi, cei ce de acum mor întru 
Domnul! Da, grăieşte Duhul, odihnească-se de ostene- 
lile lor, căci faptele lor vin cu ei” (Apocalipsă 14, 13). 

Cu Hristos, însăși moartea trebuie gândită într-o 
manieră nouă: ca un eveniment de mântuire. În faţa 
morții, taina existenței umane își atinge culmea. Căci 
omul nu este chinuit doar de suferinţele fizice care, încet- 
încet, îi destramă trupul, ci și de gândul intrării în neființă. 
Or, printr-o inspiraţie dreaptă a sufletului său, respinge 
ideea că nu va mai fi. Sâmburele de veșnicie pe care-l 
poartă în el se răzvrăteşte împotriva morţii. Toate mij- 
loacele tehnice, oricât de utile ar fi spre a-i prelungi viața, 
sunt neputincioase în a-i înlătura neliniștea. Prelungirea 
vieții biologice nu satisface dorința după nemurire. 

Învățătura Bisericii, întemeiată pe revelația divină, 
ne arată că omul a fost creat de Dumnezeu în perspec- 
tiva unei vieți fericite și mai presus de mizeria prezentă. 


* Ibidem, p. 9. 

Chiar moartea trupească, vremelnică, nu ar fi intervenit 
dacă omul nu ar fi păcătuit (Romani 5, 12). Dar, chiar 
dacă în Adam toţi murim vremelnic, în Hristos toți avem 
înviere și viață: „Aşadar, precum prin greșeala unuia a 
avenit osânda pentru toți oamenii, așa și prin îndrepta- 
rea adusă de Unul a venit, pentru toți oamenii, îndrep- 
tarea care dă viață” (Romani 5, 18). 


2. Hristos, Doctorul cel Mare, aduce mângâiere în 
suferință 


Și în această viața trecătoare Domnul Hristos ne 
mângâie în toate suferinţele noastre. El este Doctorul 
cel Mare. Pe bună dreptate, Sfântul Chiril al lerusali- 
mului, meditând la numele Domnului, zice: „În limba 
ebraică Iisus înseamnă mântuitor, iar în limba greacă cel 
care vindecă. Căci El este doctorul sufletelor și al trupu- 
rilor şi tămăduitorul celor ţinuţi de duhuri rele. El 
vindecă și ochii orbilor, dar, în același timp, luminează 
şi minţile. Este doctorul şchiopilor, dar îndreaptă şi 
picioarele păcătoşilor spre pocăință. Spune paraliticu- 
lui: să nu mai păcătuieşti!; dar spune și: ia-ți patul tău și 
umblă! Pentru că trupul lui se paralizase din pricina 
păcatului sufletului, a vindecat mai întâi sufletul ca să 
aducă prin aceasta vindecare și trupului”. 

Cât a fost pe pământ a tămăduit pe cei bolnavi, i-a 
săturat pe cei flămânzi, i-a iertat pe păcătoşi și S-a făcut 
tuturor toate. Ne spune Evanghelia că: „a străbătut lisus 


5 Sfântul CHIRIL AL IERUSALIMULUI, Catehezele, Izvoarele Ortodoxiei, 
Bucureşti, EIBMBOR, 1943, p. 236. 

toată Galileea, învățând în sinagogile lor și propovă- 
duind Evanghelia Împărăției ș şi tămăduind toată boala 
şi toată neputinţa în popor” (Matei 4, 23). 

Dacă, în primul moment, pe cei de atunci, ca și pe 
noi, interesul îi ducea la El, mai apoi constatau, de fapt, 
că au nevoie nu atât de darurile lui, cât de El Însuși: 
„Flămândul își închipuie că are nevoie de pâine, dar îi 
este foame de Tine; însetatul crede că vrea să bea apă, 
dar îi este sete de Tine; bolnavul crede că vrea sănăta- 
tea, dar boala lui nu-i decât lipsa Ta”€. 

Toate acestea le-a făcut şi le face din marea Sa iubi- 
re față de noi, oamenii, față de noi, oamenii păcătoși și 
suferinzi. Scriitorul lon Agârbiceanu are o nuvelă inti- 
tulată „Săptămâna Patimilor”. Este vorba de un preot 
tânăr care a plecat în parohie cu cele mai sfinte idealuri 
şi plin de râvnă. Dorea ca, din punct de vedere spiritu- 
al, să schimbe fața parohiei. Mare i-a fost dezamăgirea 
când a constatat că strădania lui nu dă rezultate. In al 
treilea an, în Săptămâna Patimilor, a fost cuprins de o 
dezamăgire totală. Începea să-i urască pe credincioșii 
lui care nu dădeau semne de progres duhovnicesc. Dar, 
la denia de joi seara, fiind într-o stare de descurajare 
totală, când citea Evanghelia de la loan, parcă un glas 
venit din altă lume îl întreba: „Iu ai suferit pentru pă- 
catele oamenilor, ori Hristos?” Peste puţină vreme 
veni și o a doua întrebare: „Dacă Hristos îi iubește pe 
păcătoşi, tu pentru ce-i urăşti?” Și nu peste mult veni 
şi o a treia întrebare: „A câtea oară a iertat Hristos pe 
păcătoşi când a zis: Părinte iartă-le lor că nu ştiu ce fac? 


6 GIOVANNI PAPINI, Viața lui Hristos, p. 554. 


112 


Mai aproape de Hristos 


Numai a treia oară?” Pentru că preotul îşi propusese 
ca în trei ani să-i facă buni pe oameni şi de trei ori să-i 
ierte. Noaptea de joi spre vineri a fost un coșmar. N-a 
putut dormi. S-a analizat profund pe el însuși: „dacă 
de doi ani îi ura pe păcătoşii satului, în noaptea asta se 
ura din tot sufletul pe el însuși. Și pe cât descoperea în 
el mai multe scăderi, pe atât ierta mai mult credincioșilor 
săi”. A ajuns la concluzia că „tot neamul omenesc nu-i 
decât un şir nesfârșit de bolnavi, şi încă de aceia care 
niciodată nu se vindecă”. Pentru aceşti bolnavi a venit 
în lume Doctorul cel Mare şi pentru ei a pătimit. 
Proorocul Isaia, cu sute de ani înainte, prevăzuse 
acest lucru: „El a luat asupră-Și durerile noastre şi cu 
suferințele noastre S-a împovărat. Și noi ÎL socoteam 
pedepsit, bătut și chinuit de Dumnezeu. Dar El fusese 
străpuns pentru păcatele noastre și zdrobit pentru fă- 
rădelegile noastre. El a fost pedepsit pentru mântuirea 
noastră și prin rănile Lui noi ne-am vindecat” (Isaia 53, 
4-5). A căutat și motivaţia pentru care Doctorul cel 
Mare S-a coborât la neamul omenesc cel bolnav: „Doc- 
torul acela îl iubeşte pe bolnav... Toţi suntem bolnavi 
de o boală ce nu se vindecă de tot niciodată; toți avem 
un doctor care ne cercetează fără nici o plată, căci cu 
ce-l plătim noi? Cu păcatele noastre. Ne cercetează și 
ne ajută, aşa păcătoşi cum suntem, pentru că ne iubeşte”. 
Agârbiceanu nu-i singurul autor care îl prezintă pe 
Doctorul cel Mare identificându-se din iubire cu tot 
muritorul care suferă. Vasile Voiculescu, în nuvela 
„Ciorbă de bolovan” îl vede pe Mântuitorul sosit într- 


7ION AGÂRBICEANU, Din viața preoțească, ed. Diecesană Arad, 1916, p. 13. 

un sat sărac, identificându-se pe rând cu „Ion al Saftei”, 
cu „bărbatul Kirei”, cu „păcală”, cu „feciorul boierului” 
şi cu mulţi alţii. Doar Ilina, o femeie credincioasă, rea- 
liză că El este Cel din icoana împărătească a lui Hristos 
din biserica comunei. „Era El... îi surâdea blând din 
zugrăveala mohorâtă. O uimire fericită se vărsă deoda- 
tă peste întreaga ființă a bietei păcătoase. Nu se înșelase: 
aidoma, acelaşi bărbat cu ochii mari căprui, plini de 
toată tristețea satului ei, acelaşi obraz firav, supt, îm- 
plinit de bărbuţa castanie, aceeași frunte puternică, 
lată ca o temelie a capului împărătesc, împodobit de un 
frumos păr bogat, cu cărare la mijloc... În stânga piep- 
tului se deschidea o cămară adâncă, aprinsă de-o lumi- 
nă nemaivăzută și de o mireasmă nemaisimţită: inima 
Lui atotcuprinzătoare”?. 

In inima Lui atotcuprinzătoare ne cuprinde pe noi 
toți oamenii cu necazurile, cu suferințele și cu bolile 
noastre. Sfântul loan Teologul ne spune că „întru aceas- 
ta s-a arătat dragostea lui Dumnezeu către noi, că pe 
Fiul cel Unul Născut L-a trimis Dumnezeu în lume, ca 
prin El viață să avem. În aceasta este dragostea, nu fi- 
indcă noi am iubit pe Dumnezeu, ci fiindcă El ne-a 
iubit pe noi şi a trimis pe Fiul Său jertfă de ispășire 
pentru păcatele noastre” (I loan 4, 9-10). 

El a iubit așa de mult lumea, încât pe singurul Său 
Fiu L-a dat ca toţi cei ce cred în El să nu piară, ci să 
aibă viaţă veșnică. „Și această iubire, capabilă de jertfa 
vieții pentru cei păcătoși, îmbrățișează pe fiecare om, 


8 VASILE VOICULESCU, Capul de zimbru, București, ed. Cartea Românească, 
1982, p. 239. 

indiferent de rasă sau de națiune. Ea se apleacă, mai 
ales, asupra celor umili și împovăraţi, ale căror dureri 
le alină, ale căror dorinţi le împlinește. Ei îi este milă 
de mulțimile ținute în benă și mizerie. Ea se apropie cu 
o înțelegere emoţionantă de toți cei păcătoși ca să-i 
elibereze de robia păcatului. Căci zice Iisus: nu cei sănătoși 
au nevoie de doctor, ci cei bolnavi. El este păstorul cel bun, 
care aleargă și caută oaia cea pierdută și când o găsește 
Se bucură, o ridică pe umerii Săi şi o aduce iarăși la 
staul”?. 


3. Creștinul, urmându-L pe Hristos, îi ajută pe cei 
suferinzi 


Noi, creştinii, purtăm numele lui Hristos. Sfântul 
loan Gură de Aur ne spune imperativ: „Iu ești creștin 
spre a imita pe Hristos și a te supune poruncilor Lui. 
Priveşte, deci, ce a făcut acest model divin... Fă și tu 
asemenea după puterea ta!”!. Domnul Hristos ne şi 
îndeamnă nu numai cu cuvântul, ci și cu fapta. Or, 
este limpede că Mântuitorul i-a ajutat pe toţi bolnavii 
şi suferinzii: „A străbătut lisus toată Galileea învățând 
în sinagogile lor și propovăduind Evanghelia Împărăției 
şi tămăduind toate boala și toată neputinţa în popor” 
(Matei 4, 23). 

El nu numai că ne învaţă să fim blânzi și smeriţi, să 
fim iubitori și făcători de bine, să-i ajutăm pe bolnavi, ci 


? NICOLAE, MITROPOLITUL ARDEALULUI, Studii de Teologie Morală, Sibiu, 
1969, p. 166. 
10 Apud Nicoat MLADIN, op. cit., p. 173. 

El Însuşi este blând și smerit, plin de iubire jertfelnică și 
tămăduitor al bolnavilor. El ne poruncește să-L imităm: 
„Nu-ţi fie frică auzind aceste cuvinte, zice Sfântul loan 
Gură de Aur. Teme-te mai curând de a nu deveni ase- 
menea Lui”. Căci Hristos ne-a dat puteri pentru a-l pu- 
tea urma, pentru a putea tinde spre asemănarea cu El. 

„Învăţaţi-vă de la Mine, că sunt blând și smerit cu 
inima” (Matei 11, 29), zice Domnul. lar când i-a trimis 
pe ucenicii Săi, le-a spus: „Tămăduiţi pe cei neputincioși, 
înviaţi pe cei morți, curățiți pe cei leproşi, pe demoni 
scoateţi-i; în dar ați luat, în dar să dați” (Matei 10, 8). 
Ucenicii au procedat așa şi s-au întors bucuroşi, spu- 
nându-l: „Doamne, şi demonii ni se supun în numele 
Tău” (Luca 10, 17). 

Sfântul Iacov îi îndemna pe credincioși să pună în 
practică învățătura Mântuitorului într-un mod care 
reiese din epistola sa: „Este cineva bolnav între voi? Să 
cheme preoții Bisericii și să se roage pentru El, ungân- 
du-l cu untdelemn în numele Domnului. Și rugăciunea 
credinţei va mântui pe cel bolnav și Domnul îl va ridi- 
ca, şi de va fi făcut păcate se vor ierta lui” (Iacov 5, 
14-15). De atunci şi până astăzi, rugăciunile pentru 
bolnavi și îngrijirea lor sunt în atenţia credincioşilor. 
Părinţii duhovniceşti aveau la mare evlavie îngrijirea 
bolnavilor pentru că această virtute era rodul dragostei. 
Citim în Pateric că „un frate l-a întrebat pe un bătrân 
oarecare, zicând: părinte, sunt doi fraţi, şi unul dintr- 
înșii şade cu tăcere în chilia sa și posteşte cu mare în- 
frânare toată săptămâna și mult lucru lucrează în toate 
zilele. Celălalt slujește bolnavilor în bolniţă cu osârdie 

şi silință. Deci, al cărui lucru dintre aceştia doi fraţi 
este mai iubit și mai primit lui Dumnezeu? Răspuns-a 
bătrânul: cel ce şade cu tăcere în chilia lui şi multă ru- 
găciune face şi posteşte șase zile, de nu are dragoste şi 
milostenie către frați şi de s-ar spânzura de nările lui, 
nu poate să fie asemenea celui ce slujeşte bolnavilor” ”. 

Anul acesta a fost dedicat de către Biserica Ortodoxă 
tocmai ținând seama de importanța acestei lucrări. Prea- 
fericitul Părinte Patriarh Daniel a propus Sfântului Sinod 
şi Sfântul Sinod a aprobat ca prin manifestările ce vor 
avea loc să le fie bine precizată credincioşilor această 
lucrare duhovnicească și filantropică de mare importanţă. 

În cadrul multelor simpozioane şi conferinţe se înscrie 
şi simpozionul organizat de Facultatea de Teologie din 
Cluj-Napoca, intitulat „Diaconie și taumaturgie”. lar 
evenimentul care-i dă greutate practică este inaugurarea 
„Centrului de îngrijiri paliative Sfântul Nectarie”. De 
ani de zile, de această ctitorie este preocupat Preasfinţitul 
Vasile Someşanul. 

Noi credem că toate la un loc vor fi primite cu dra- 
goste de către Mântuitorul, iar la dreapta judecată, cei 
implicaţi vor auzi cuvintele. „Veniţi, binecuvântații 
Tatălui Meu, moșteniți împărăţia cea pregătită vouă de 
la întemeierea lumii. Căci flămând am fost şi mi-aţi dat 
să mănânc; însetat am fost și mi-ați dat să beau; străin 
am fost și m-aţi primit; gol am fost și m-aţi îmbrăcat; 
bolnav am fost şi m-ați cercetat; în temniță am fost şi 
ați venit la mine” (Matei 25, 34-36). 


11 Patericul, Pentru dragoste, Alba Iulia, ed. Episcopiei, 1990, p. 347. 

ideal a fost formulat de Mântuitorul şi propo- 

văduit de Sfinţii Apostoli şi de toți urmaşii lor: 
Fiţi sfinți! (1 Petru 1, 16). Biserica naşte şi creşte sfinți. 
Nu numai în vremurile apostolice, ci şi astăzi Biserica 
propovăduieşte sfințenia şi-i îndeamnă pe oameni să 
devină sfinți zicându-le: După Sfântul care v-a chemat 
pe voi fiți şi voi înşivă sfinți în toată petrecerea vieții (1 
Petru 1, 15). 

Aşadar, modelul absolut de sfinţenie este El, Hristos 
Dumnezeu. De aceea, Sfântul Pavel îi îndemna pe creş- 
tinii din Corint: Fiţi următori ai mei, precum şi eu sunt al 
lui Hristos (1 Corinteni 11,1). Este limpede că noi toți 
dorim să ajungem în rai. Dar în rai nu ajung decât 
sfinții. Aşa că, dacă vrem să ajungem în rai, trebuie să 
ne sfințim viața. Ne spune Mântuitorul că cei drepți vor 
străluci ca soarele în Împărăţia Tatălui lor ( Matei 13,43). 

La slujba de înmormântare auzim că în rai cetele 
sfinților şi drepții ca luminătorii strălucesc’. Cu siguranță 
că intensitatea luminii este deosebită de la stea la stea 


| dealul moral al creştinului este sfințenia. Acest 


* În revista Renașterea, nr. 1, ianuarie / 2013, p. 1. 
1 Molitfelnic, Bucureşti, 1992, p. 201. 

şi de la luminător la luminător. Important este să fii 
luminator, cât de mic, dar să fii în rai. Şi să fim acolo 
trebuie să devenim sfinţi, cât de mici, dar să devenim. 

În acest sens, ne dau curaj şi ne sunt modele sfinții. 
Lor trebuie să le fim următori pentru că ei i-au fost 
următori lui Hristos. Această lucrare de sfințire a vieții 
este o lucrare sinergetică. La harul, la ajutorul ce vine 
de sus, trebuie să adăugăm şi noi efortul nostru de jos. 

Sfinţenia ce vine de sus, de la Hristos, o primim prin 
Sfintele Taine. Ea a fost denumită de către Mitropolitul 
Nicolae Mladin sfințenie sacramentală. Cu ea trebuie să 
conlucrăm şi să ajungem la sfințenia morală” care ne 
duce la mântuire. Puneţi şi din partea voastră toată sâr- 
guința, zice Sfântul Apostol Petru, şi adăugați la credința 
voastră: fapta bună, iar la fapta bună: cunoştinţa. La cunoş- 
tință: înfrânarea; la înfrânare răbdarea; la răbdare: evlavia; 
la evlavie: iubirea frățească, iar la iubirea frățească: dragostea. 
Căci dacă aceste lucruri sunt în voi şi tot sporesc, ele nu vă 
vor lăsa nici trândavi, nici fără roade în cunoaşterea Dom- 
nului nostru lisus Hristos (2 Petru 1, 5-8). 

Cetăţeni de drept ai Împărăției Lui devenim prin 
Botez, prin Sfântul Mir, prin Euharistie, dar pentru a 
deveni cetățeni de fapt trebuie să adăugăm efortul 
nostru. Și în acest demers, sfinţii ne sunt modele, toți 
sfinţii, dar concret acum la sfârşit de ianuarie cei trei 
mari Dascăli ai lumii şi Ierarhi: Sfântul Vasile cel Mare, 
Sfântul Grigorie de Nazianz şi Sfântul loan Gură de 
Aur. 


? NicoLaE, Mitropolitul Ardealului, Studii de Teologie Morală, Sibiu, 
1969, p. 317. 

Modelul absolut rămâne Domnul lisus Hristos. Iisus 
Hristos este binele absolut întrupat, este sfințenia însăşi 
înomenită. Sfințenia în creştinism nu este o noțiune fără 
conținut, un ideal vag şi abstract, sau împlinirea unor legi 
şi porunci impersonale; ea este persoana divino-umană a lui 
lisus. Ea ni se revelează în făptura omenească a lui Hristos, 
în cuvintele, în faptele , în viața Lui. Ea ne întâmpină în mod 
concret sub chipul unui «frate» al nostru, sub chipul unui 
«om» asemenea nouă. Doar că în «omul» acesta nu există 
umbra nici unui păcat: El este sfințenia absolută”. 

Pe urmele Lui au călcat sfinții. Conlucrând cu harul 
pe care Fl îl revarsă prin Sfintele Taine au ajuns ceea ce 
au ajuns. Iar noi dorim să păşim pe urmele lor. În mod 
concret, de data acesta pe urmele celor Trei Ierarhi. 
Admirându-i imnograful exclamă: Cine este vrednic să- 
şi deschidă buzele şi să-și mişte limba spre lauda celor ce 
suflă foc, prin puterea Cuvântului şi a Duhului? Însă atâta 
voi cuteza a zice: că toată firea omenească au covârşit-o cei 
trei cu darurile cele multe şi mari; şi cu lucrarea şi cugetarea 
adâncă la cele duhovnicești întrec pe cei ce strălucesc întru 
amândouă. Pentru acesta, de prea mari daruri i-ai învredni- 
cit pe aceştia; ca pe nişte slugi credincioase ale tale, Unule, 
Ce preamăreşti pe sfinții Tăi* 

Sărbătoarea de pe 30 ianuarie a fost fixată de către 
loan, episcopul Evhaitelor, care păstorea pe vremea 
împăratului Alexie Comnenul. Atunci se pornise o 
dispută între credincioşi privind care este mai mare 
dintre cei trei. lar cei Trei lerarhi s-au arătat aievea 


3 Ibidem, p. 314. 
t Mineiul pe Ianuarie, Bucureşti, 1997, p. 461. 

sfântului ierarh, spunându-i că în cer sunt egali şi în 
unitate. De aceea, i-au cerut să le fixeze o zi de prăznu- 
ire pentru toți trei. Ziua a fost fixată pe 30 ianuarie iar, 
mai târziu, în 1930 la un congres al Facultăţilor de Te- 
ologie ținut la Atena această zi a fost aleasă ca sărbă- 
toare de hram a tuturor şcolilor teologice. 

Folosindu-ne de metafore, putem spune că Sfântul 
Vasile e mâna care lucrează, Sfântul Grigorie mintea 
care gândeşte şi Sfântul loan Gură de Aur gura care 
vorbeşte. Ei sunt modele pentru toți creştinii, dar în 
mod special pentru tinerii teologi. Lor le zice Sfântul 
Grigorie: Dacă eşti teolog roagă-te! Şi numai dacă te rogi 
eşti teolog. Nouă şi lor ne pune câteva întrebări retorice: 
Pentru ce nu admirăm iubirea frățească, iubirea conjugală, 
fecioria, grija de săraci? Pentru ce nu iubim psalmodierea, 
privegherea de toată noaptea, lacrimile? Pentru ce nu supu- 
nem trupul postului? Pentru ce nu ieşim spre Dumnezeu 
prin rugăciune?” 

Sfântul Vasile cel Mare, socotind că sunt multe in- 
formațiile ce ajung la ochii, urechile şi inima tinerilor 
le zice acestora: Când se vorbeşte de faptele sau cuvintele 
bărbaților buni, să-i iubiți şi să-i imitați și, mai ales, să în- 
cercati să fiți nişte oameni ca aceia€. Tinerii trebuie să se 
informeze, să citească şi să vadă multe, dar, să fie se- 
lectivi, să alegă numai ce-i bun, ca şi o albină care ia 
din flori doar polenul florilor: Trebuie, deci, şi voi să citiți 
scrierile autorilor profani, aşa cum fac albinele; acelea nici 
nu se duc fără o alegere la toate florile, nici nu încearcă să 


5 GRIGORIE DE NAZIANZ, Cele 5 cuvântări teologice, Anastasia, 1993, p. 16. 
6 Sfântul VASILE CEL MARE, Scrieri, EIBMBOR, Bucureşti 1986, p. 569. 

aducă tot ce găsesc în florile pe care se aşează, ci iau cât le 
trebuie pentru lucrul lor’. 

lar Sfântul loan Gură de Aur vorbind despre prie- 
tenie spune că vederea unui prieten pune inima în sărbă- 
toare şi-o înfloreşte; te legi de el cu un lanț care-ţi umple 
sufletul de-o fericire nespusă; chiar numai aducerea lui amin- 
te dă aripi gândului şi-l înalță. Grăiesc despre prietenii buni, 
care-s cu tot sufletul pentru prietenii lor, şi lesne s-ar învoi 
să moară pentru ei. 

Mă gândesc eu că acest mod de a-i îndemna pe tineri 
şi l-ar fi putut însuşi Sfântul loan Gură de Aur de la 
Sfântul Pavel pe care l-a iubit în mod special şi care li 
se adresează tinerilor noştri spunându-le: Să fiţi fără de 
prihană şi curați, fii ai lui Dumnezeu neîntinați în mijlocul 
unui neam rău şi stricat şi întru care străluciți ca nişte lu- 
minători în lume (Filipeni 2,15). 

Celor trei care au călcat pe urmele Apostolilor, iar 
aceştia pe urmele Domnului, să le fim şi noi următori 
şi să le zicem: Ca cei ce ați fost întocmai la obicei cu Apos- 
tolii şi lumii învățători, rugați-vă Stăpânului tuturor să 
dăruiască pace lumii şi sufletelor noastre mare milă. 


7 Ibidem. 

5 Tălmăciri alese din Sfântul loan Gură de Aur, în „Cugetarea”, Bucureşti, 
1937, p. 117. 

? Mineiul pe Ianuarie, Bucureşti, 1997, p. 446. 

Voievod Ştefan cel Mare. Şi înaintea lui au exis- 

tat reşedinţe episcopale în Transilvania, care au 
apărut din rațiuni duhovniceşti şi au dispărut datorită 
vitregiei vremurilor. Este suficient să amintim scaunul 
Sfântului lerotei de la Alba Iulia, episcop hirotonit la 
Constantinopol în anul 953!, temeliile catedralei acestuia 
fiind descoperite în anul 20112. 

La sfârşitul veacului al XV-lea Ştefan cel Mare şi Sfânt 
va întemeia o Mitropolie la Feleac, lângă Cluj, şi o Epi- 
scopie la Vad, pe domeniul Ciceului. Datorită relațiilor 
bune pe care Sfântul Voievod Ştefan le-a avut cu rege- 
le Matei Corvin al Ungariei, lucrul acesta a fost posibil. 
Ştim că Sfântului Ştefan i-au fost oferite domeniile 
Ciceului şi Cetăţii de Baltă. 

Dacă, după tradiție, eparhiile din Transilvania de- 
pindeau de Mitropolia Munteniei, mitropolitul de aici 
fiind şi „exarh al plaiurilor”, de data aceasta Feleacul 
şi Vadul erau legate de Mitropolia Moldovei. Aşa au 
rămas şi pe vremea lui Petru Rareş. 


| ntemeietorul Mitropoliei Clujului a fost Sfântul 


* În revista Renașterea, nr. 2, februarie / 2013, pp. 1-2. 
1 IOAN-AUREL Por, Românii şi maghiarii în secolele IX-XIV, Fundaţia 
Culturală Română, Cluj-Napoca, 1996, p. 143-144. 


? Ziarul Unirea, Sâmbătă, 6 august 2011. 

Academicianul loan-Aurel Pop menţionează că la 
1498, un om de mare încredere a lui Ştefan cel Mare, visti- 
ernicul Isac, se îngrijea de ferecătura unui Tetraevangheliar, 
realizat înainte de 1488, pentru „arhiepiscopul nostru Da- 
niil” de Feleac. Toate indiciile arată că Mitropolia Feleacului 
a fost creată şi a funcționat în primele sale decenii sub oblă- 
duirea Mitropoliei Moldovei de la Suceava şi sub înaltul 
patronaj al lui Ștefan cel Mare. 

Inscripţia votivă de pe tetraevangheliar, redactată 
în slavonă, pomeneşte de faptul că biserica din piatră 
a Mitropoliei se ridică pe vremea Arhiepiscopului Da- 
niil: Cu voia Tatălui şi cu ajutorul Fiului şi cu lucrarea 
Sfântului Duh s-a săvârşit acest Tetraevangheliar din po- 
runca Înalt Prea Sfințitului nostru Arhiepiscop chir Daniil, 
în zilele marelui crai Matiaş. S-a scris pe numele Feleacului, 
aproape de oraşul Cluj, unde şi biserică a zidit în numele 
prea sfintei noaste maici Paraschiva. În anul 6997 (1488), 
luna octombrie, 25 zile“. 

Academicianul Marius Porumb, referindu-se la Fe- 
leac, subliniază: Condiţiile deosebite în care se afla această 
localitate din vecinătatea oraşului Cluj, libertăţile şi privi- 
legiile de care se bucura, poziția geografică deosebit de favo- 
rabilă, pe unul dintre cele mai vechi şi mai importante 
drumuri comerciale din inima Transilvaniei şi, desigur, nu 
în ultimul rând, faptul că Feleacul avea o puternică şi omo- 


3 Tradiţia istorică a Arhiepiscopiei Vadului, Feleacului şi Clujului, în „Eparhia 
Vadului, Feleacului şi Clujului la 90 de ani”, Editura Renaşterea, 
Cluj-Napoca, 2012, p. 42. 

t MARIUS PORUMB, Biserica Arhiepiscopală din Feleac, ctitoria lui Ştefan 
cel Mare, Editura Renaşterea, Cluj-Napoca, 2003, p. 12. 

genă comunitate românească liberă, au contribuit la apariția 
unui important centru religios şi de cultură românească, ce 
se va dezvolta concomitent cu înființarea Mitropoliei de aici. 

Un document emis de oraşul Cluj în 1550, care se 
păstrează în muzeul Mitropoliei, aminteşte de Arhie- 
piscopul Daniil de Feleac€. De fapt, primul episcop cu 
reşedinţă în satul din apropierea Clujului amintit cu 
numele este Marcu, în documentele vremii grecus Epi- 
scopus nomine Marcus”. 

În ceea ce priveşte Episcopia de la Vad şi simbolul 
heraldic de pe sigiliu te duce cu gândul la Putna, la 
Moldova. Spune Academicianul Nicolae Edroiu că 
simbolul heraldic de pe sigil aparține tipului hagiografic și 
reprezintă scena Adormirii Maicii Domnului, făcând trimi- 
tere la hramul Mănăstirii Vadului. Este acelaşi cu hramul 
Mănăstirii Putna, de care era legată mănăstirea de pe Someş 
prin crearea ei şi sufraganat;. 

În a doua jumătate a veacului XVI centrul puterii 
eclesiastice se deplasează către Alba Iulia, Mitropolia 
de aici atingându-şi apogeul pe vremea lui Mihai Vo- 
ievod Viteazul. Valurile şi vitregia vremurilor, stăpâ- 
nirile străine, vor face ca în timp Mitropolia de la Feleac 
şi Episcopia sufragană de la Vad să dispară. 

A venit Unirea cea Mare din 1918. Toate condiţiile 
erau create ca Eparhia Vadului, Feleacului şi Clujului 


5 Ibidem, p.11. 

é Monumente Istorice şi de Artă religioasă din Arhiepiscopia Vadului, 
Feleacului şi Clujului, Cluj-Napoca, 1982, p. 85. 

7 TIMOTEI CIPARIU, Archivu pentru filologia şi istoria, XXXIX, 1870, p. 778. 
8 Eparhia Vadului, Feleacului şi Clujului la 90 de ani, p. 61. 

să renască din cenuşa ei. Sinodul extraordinar ţinut la 
Sibiu, pe 7/20 iulie 1919, a ales primul Consistoriu 
Eparhial pentru Cluj, care avea scopul de a întemeia 
Eparhia Clujului. Consilierul Nicolae Ivan a fost ales 
preşedinte al acestui Consistoriu clujean. La sfârşitul 
întâlnirii Sinodului, Nicolae Ivan a prezentat delegați- 
lor prezenți şi un hrisov ce confirma decizia de a se 
construi o catedrală în Cluj. 

Eparhia Vadului, Feleacului şi Clujului se va reînfi- 
ința în 1921, avându-l ca episcop tot pe neîntrecutul 
ctitor Nicolae Ivan, căruia i se datorează, printre mul- 
te alte lucruri, şi ridicarea catedralei. Ea se va construi 
între anii 1923-1933 şi va purta hramul „Adormirea 
Maicii Domnului”. Doi arhitecți de marcă, Constantin 
Pomponiu şi George Cristinel, i-au întocmit proiectul, 
iar locul ales pentru construcție a fost parcul din fața 
Teatrului Naţional. Compania tehnică care a executat 
lucrările a fost cea a inginerului Tiberiu Eremia din 
Bucureşti. Nicolae Ivan este reîntemeietorul Eparhiei. 

Sfinţirea Catedralei a avut loc în 5 noiembrie 1933, într- 
o superbă zi de toamnă, prezenți fiind Patriarhul Miron 
Cristea, Mitropolitul Nicolae Bălan, Regele Carol al II-lea, 
Marele Voievod de Alba Iulia Mihai, nenumărate autori- 
tăți militare şi civile, precum şi mulțime de credincioşi. 

Între 1936-1957, Episcop al Vadului, Feleacului şi 
Clujului a fost Nicolae Colan. A urmat apoi la cârma 
Eparhiei, Vlădica Teofil Herineanu. Om al rugăciunii 
şi al Scripturii, a păstorit între anii 1957-1992. 

În 1993 ajunge Arhiepiscop al Vadului, Feleacului şi 
Clujului Bartolomeu Anania, om de cultură, scriitor de 

marcă şi neîndoit mărturisitor al credinţei ortodoxe. 
Dintre multele lucrări ce i-au fost dragi merită aminti- 
tă Ediţia jubiliară a Bibliei, la a cărei diortosire a lucrat 
11 ani de zile. 

Printr-o hotărâre a Sfântului Sinod, din 4 noiembrie 
2005, ia ființă Mitropolia Clujului, Albei, Crişanei şi 
Maramureşului. Primul ei Mitropolit, instalat de praz- 
nicul Bunei Vestiri al anului 2006, va fi arhiepiscopul 
Bartolomeu. Sfârşindu-şi cuvântul de instalare, noul 
Mitropolit spunea: Trăiesc şi eu bucuria zilei de astăzi, iar 
bucuria mea nu este altceva decât cântecul unei lebede care, 
înainte de merge printre trestii să se culce, este de pe acum 
încredințată că un şir de aripi albe va luneca în urma ei, 
gata de zbor, sub cerul istoriei Transilvaniei. El este reîn- 
temeietorul Mitropoliei. 

În ce priveşte „cântecul de lebădă”, el a încetat pe 
31 ianuarie 2011, înainte de a reuşi să-i sărbătorim, pe 
18 martie, cei 90 de ani de viață. Data plecării din viață 
este foarte apropiată de a celuilalt reîntemeietor, Epi- 
scopul Nicolae Ivan mutându-se la Domnul pe 3 fe- 
bruarie al anului 1936. 

Luând seama la Sfatul Sântului Apostol Pavel, care 
zice: aduceți-vă aminte de mai-marii noştri, care v-au grăit 
vouă cuvântul lui Dumnezeu; priviți cu luare aminte cum 
şi-au încheiat viața şi urmaţi-le credința (Evrei 13,7), du- 
minică 3 februarie 2013, în Catedrala Mitropolitană 
vom oficia slujba parastasului pentru cei doi reînteme- 
ietori. Dumnezeu să-i odihnească cu sfinții! 

polia Clujului, în special, sărbătoarea Bunei 

Vestiri are o importanță mare. Semnificația 
ce o are pentru întreaga creştinătate este rezumată în 
troparul sărbătorii: Astăzi este începutul mântuirii noastre 
şi arătarea tainei celor din veac. Fiul lui Dumnezeu, Fiu Fe- 
cioarei se face şi Gavriil harul bine-l vesteşte. Pentru aceasta 
şi noi, împreună cu dânsul, Născătoarei de Dumnezeu să-i 
strigăm: Bucură-te, cea plină de har, Domnul este cu tine! 

Sfântul Luca ne relatează că la şase luni de la zămis- 
lirea Sfântului loan Botezătorul a fost trimis Arhanghe- 
lul Gavriil către o fecioară din Nazaret, a cărei nume 
era Maria, să-i spună: Nu te teme, Marie, căci ai aflat har 
de la Dumnezeu. Şi iată vei lua în pântece şi vei naşte fiu şi 
vei chema numele lui lisus. Acesta va fi mare şi Fiul Celui 
Preaînalt se va chema şi Domnul Dumnezeu Îi va da Lui 
tronul lui David, părintele Său (Luca 2, 30-32). 

Dacă pentru întreaga lume este importantă ziua 
Bunei Vestiri, când Maica Domnului zămisleşte de la 
Duhul Sfânt pe Mântuitorul tuturor oamenilor, pentru 
noi cei din Mitropolia Clujului, Maramureşului şi Să- 
lajului are o semnificație specială. Pe 25 martie 2006 se 


p entru creştinătate, în general, şi pentru Mitro- 


* În revista Renașterea, nr. 3, martie / 2013, p. 1. 
1 Ceaslov, București, EIBMBOR, București, 1973, p. 688. 

instala primul Mitropolit al Mitropoliei reînființate la 
4 noiembrie 2005. Este vorba de regretatul Mitropolit 
cărturar Bartolomeu Anania. Era o zi luminoasă de 
primăvară. Întronizat de Patriarhul Teoctist, Mitropo- 
litul Bartolomeu îşi încheia cuvântarea în felul următor: 
Trăiesc şi eu bucuria zilei de astăzi, iar bucuria mea nu e a 
altceva decât cântecul unei lebede care, înainte de a merge 
printre trestii să se culce, este de pe acum încredințată că un 
şir de aripi albe va luneca în urma ei, gata de zbor, pe cerul 
istoriei Transilvanie”. 

Mitropolia o înființase Sfântul Ştefan cel Mare. Aca- 
demicianul loan-Aurel Pop menționează că la 1498, un 
om de mare încredere a lui Ştefan cel Mare, vistiernicul Isac, 
se îngrijea de ferecătura unui Tetraevangheliar, realizat îna- 
inte de 1488, pentru «Arhiepiscopul nostru Daniil» de Feleac. 
Toate indiciile arată că Mitropolia Feleacului a fost creată şi a 
funcționat în primele sale decenii sub oblăduirea Mitropoliei 
Moldovei de la Suceava şi sub înaltul patronaj al lui Ştefan 
cel Mare. Se împlinesc de atunci 525 de ani. Mitropolitul 
Bartolomeu se mută la Domnul pe 31 ianuarie 2011. 

Şi tot într-o zi de Buna Vestire, pe 25 martie 2011, 
Preafericitul Părinte Patriarh Daniel mă va instala pe 
mine ca „Mitropolit al Clujului, Albei, Crişanei şi Ma- 
ramureşului”, care devine în 2012 „Mitropolia Clujului, 
Maramureşului şi Sălajului”. 

La Buna Vestire, ne spune Părintele Stăniloae că 
Însuşi Fiul lui Dumnezeu s-a unit la maximum cu umani- 


? Eparhia Vadului, Feleacului şi Clujului la 90 de ani, Cluj-Napoca, 
Renaşterea, 2012, p. 15. 
3 Ibidem, p. 42. 

tatea sau a venit în maximă apropiere de noi. Acum El nu 
mai rămâne ca persoană în alt plan decât persoanele umane... 
Acum persoana divină a Fiului lui Dumnezeu sau a Cu- 
vântului intră în planul experienței comune a celor ce cred 
în Elt. 

Când avem în vedere viața celor ce petrec în Domnul 
atunci aflăm că acestora Domnul le vine totdeauna într- 
ajutor, le împlineşte orice lipsă, este pentru ei totul şi nici 
nu rabdă măcar să-şi întoarcă privirea sau dorul în altă 
parte decât spre bunătatea Lur. 

lată de ce e importantă Buna Vestire pentru întrea- 
ga omenire. Ne spune sinaxarul sărbătorii că Iubitorul 
de oameni şi Milostivul Dumnezeu, care pururea poartă 
de grijă neamului omenesc, întocmai ca un părinte plin 
de dragoste, văzând făptura mâinilor Lui înrobită şi chi- 
nuită de diavol şi împinsă către patimile cele pline de 
ocară şi supusă închinării la idoli, a găsit cu cale să tri- 
mită pe Fiul Său cel Unul-Născut, pe Domnul nostru 
Iisus Hristos, ca să mântuiască neamul omenesc din mâi- 
nile diavolului’. 

Dumnezeu se face Om ca pe om să-l îndumnezeias- 
că. Una dintre cântările canonului și zice: Cel ce este din 
veci din Tatăl, din Maică arătându-se sub vremi lumii, Cu- 
vântul cel mai presus de fiinţă, chipul robului primeşte şi se 
face trup, nedespărțindu-se de Dumnezeire, şi pe Adam îl 


4 Pr. Prof. Dr. DUMITRU STĂNILOAE, Teologia Dogmatică Ortodoxă 2, 
Bucureşti, EIBMBOR, 1978, p. 36. 

5 NICOLAE CABASILA, Tâlcuirea Dumnezeieştii Liturghii şi despre Viața în 
Hristos, Bucureşti, 1989, p. 134. 

6 Mineiul pe luna martie, Alba Iulia, Reîntregirea, 2001, p. 198. 

zideşte din nou în pântecele celeia ce L-a zămislit pe El fără 
de sămânță'. 

Sau, dintr-o altă cântare a canonului reiese limpede 
că întrupându-se Hristos îi dă posibilitatea omului să 
devină dumnezeu prin har: Taina cea din veac se desco- 
peră astăzi şi Fiul lui Dumnezeu, Fiu al omului se face, ca 
părtaş fiind la ceea ce este mai rău să mă împărtăşească pe 
mine din ceea ce este mai bun. Amăgit a fost odinioară Adam 
şi dorind să fie Dumnezeu, nu a fost. lar Dumnezeu se face 
om, ca pe Adam să-l facă Dumnezeu’. 

Aşa că, în mod firesc, astăzi fiind începutul mântuirii 
noastre, suntem îndemnați la bucurie: să se veselească 
făptura şi să salte firea, că arhanghelul stă cu frică înaintea 
Fecioarei şi-i aduce veste de bucurie, împotriva întristări::. 


7 Ibidem, p. 201. 
8 Ibidem, p. 202. 
? Ibidem. 

şi cu milostenie (Tob. 12, 8)' 


brările liturgice ne ajută să înțelegem importanța 
răstimpului pe care-l parcurgem. Cele mai pro- 
funde imnuri le găsim în cartea Postului, în Triod. Pe 
cât de pline de poezie sunt aceste cântări, pe atât sunt 
de profunde. Zice una dintre ele: Vremea postului să o 
începem cu bucurie, supunându-ne pe noi nevoințelor celor 
duhovniceşti. Să ne lămurim sufletul, să ne curățim trupul. Să 
postim precum de bucate, aşa şi de toată patima, desfătându- 
ne cu virtuțile Duhului. Întru care petrecând cu dragoste, să 
ne învrednicim toți a vedea preacinstită patima lui Hristos 
Dumnezeu și Sfintele Paşti, duhooniceşte bucurându-ne!. 
Așadar, Postul de bucate fără postul de răutate nu 
are eficiență. Postul trebuie să fie integral, ca să-l pri- 
mească Dumnezeu. Triodul ne îndeamnă să postim post 
primit, bineplăcut Domnului; postul cel adevărat este în- 
străinarea de răutăți, înfrânarea limbii, lepădarea mâniei, 
depărtarea de pofte, de clevetire, de minciună şi de jurămân- 
tul mincinos. Lipsirea de acestea este postul cel adevărat şi 
bineprimit”. 


S untem în plină perioadă a Postului Mare. Cele- 


* În revista Renaşterea, nr. 4, aprilie / 2013, p. 1. 
1 Triodul, EIBMBOR, București, 1986, p. 97. 
? Ibidem, p. 112. 

Tendinţa înspre o postire formală, lipsită de părăsi- 
rea ticăloșiilor, a fost prezentă mereu în lume. Există 
oameni formaliști, respectând în literă rigorile postului, 
dar rămânând tot ticăloşi. Nu numai Tobit subliniază 
faptul că postul trebuie dublat de milostenie, ci și Isaia: 
Împarte pâinea ta cu cel flămând, adăposteşte în casă pe cel 
sărman, pe cel gol îmbracă-l și nu te ascunde de cel de un 
neam cu tine. Atunci lumina ta va răsări ca zorile şi tămă- 
duirea ta se va grăbi (Isaia 58, 7-8). 

Repausatul meu tată, subliniind că uneori postul 
este formal și lipsit de bunătate, ne relata următoarea 
întâmplare: Un țăran s-a dus la târg într-o vineri. Ducea 
spre vânzare boii săi. Drumul înspre târg trecea printr- 
o pădure. Câţiva tâlhari, ascunși în acea pădure, l-au 
urmărit. Omul şi-a vândut animalele, și-a pus banii în 
traistă și se întorcea liniștit înspre casă tot prin pădure. 
Tâlharii l-au urmărit şi l-au ucis, i-au luat banii din 
traistă și apoi li s-a făcut foame. Au găsit în traistă pâi- 
ne și slănină. Unul dintre ei a zis: Nu putem mânca slă- 
nină că este vineri! 

Pe lângă însoţirea postului cu fapte bune este abso- 
lut necesară rugăciunea. De fapt, postul este și o puri- 
ficare a rugăciunii. Zice Sfântul loan Scărarul: Postul 
este o silire a firii şi o tăiere împrejur a dulceții gâtlejului, 
curmarea aprinderii, alungarea gândurilor rele şi eliberarea 
de visări, curăția rugăciunii, luminătorul sufletului, paza 
minții, înmuierea învârtoşării, străpungerea inimi. 

Este reușită când este vorba de înfrăţirea rugăciunii 
cu postul, asemănarea cu o pasăre. Pasărea zboară cu 


3 Filocalia 9, EIBMBOR, București, 1980, p. 219. 

două aripioare. Dacă una este frântă, oricât de bună ar 
fi cealaltă, pasărea nu poate zbura. Așa este și cu rugă- 
ciunea: dacă nu este însoțită de nevoinţa postului nu 
se poate ridica înspre cer. 

Şi dacă Tobit afirmă că mult prețuieşte rugăciunea cu 
post și cu milostenie (Tob. 12, 8), ne punem logic între- 
barea: care sunt roadele Postului însoțit de rugăciune 
şi de milostenie? Vom menţiona cinci roade. Intâi de 
toate, Postul temperează poftele păcătoase ale trupului. 
Spune Sfântul loan Casian că este cu neputinţă ca cel ce 
și-a săturat stomacul să se poată lupta în cuget cu dracul 
curviei. 

În al doilea rând, Postul întăreşte voința noastră 
slabă. Realizăm că, aşa cum spunea Sfântul Pavel, nu 
facem binele pe care-l voim, ci răul pe care nu-l voim, pe 
acela îl săvârşim (Romani 7, 19). De ce? Pentru că voința 
noastră este slabă. Postul întărește voința noastră slabă. 

În al treilea rând, Postul dă glas pocăinţei noastre. 
La utrenia din duminicile Postului Mare cântăm, adre- 
sându-ne lui Dumnezeu: Uşile pocăinței deschide-mi, 
Dătătorule de viață! Că mânecă duhul meu la biserica Ta cea 
sfântă, purtând locaş al trupului cu totul spurcat; ci, ca un 
îndurat, curățeşte-l, cu mila milostivirii Tale”. 

În al patrulea rând, ÎI face milostiv pe Dumnezeu 
înspre noi, păcătoşii. Multe necazuri, multe încercări 
au fost înlăturate de către Dumnezeu datorită Postului. 
Este foarte cunoscut cazul cetăţii Ninive, din cartea lui 
Iona. Datorită păcatelor ei, Dumnezeu s-a hotărât să o 


* Filocalia 1, Sibiu, 1947, p. 99. 
5 Octoih Mic, Reîntregirea, Alba Iulia, 1998, p. 49. 

distrugă. Dar, fiindcă cetăţenii ei, începând cu regele 
până la cel mai umil muncitor, au postit, Dumnezeu i-a 
iertat. 

În al cincilea rând, postul creează un climat potrivit 
pentru rugăciune. Spune Sfântul Grigorie Palama că 
până ce ne stăpâneşte împătimirea nu putem gusta rugăciu- 
nea nici măcar cu cuvântul de pe vârful buzelor, şi avem 
nevoie să simțim prin simțul pipăitului numaidecât durerea 
postului, a privegherii și a altora ca acestea, dacă vrem să ne 
îngrijim de rugăciune€. 

Așa că multe roade dă, mult prețuieşte rugăciunea 
cu post și cu milostenie. 


6 Filocalia 7, EIBMBOR, București, 1977, p. 229. 

„Bolnav am fost şi M-aţi cercetat” 
(Matei 25, 36) 


avea grijă de cei bolnavi este o mare virtute. 
Ab Teologia Morală este considerată una din 
aptele milei trupeşti. Impulsul interior pentru 
această lucrare ar trebui să fie dragostea creştină, dar, 
dacă din punct de vedere duhovnicesc n-am ajuns la 
această măsură, să fim măcar pragmatici: slujindu-i 
pe bolnavi ÎI slujim pe Domnul Hristos şi ajungem în 
paradis. 

Gândindu-ne că omul bolnav are şi suflet şi trup, 
realizăm că suferinţa este şi spirituală şi trupească. De 
aceea, pe lângă doctorul trupurilor este importantă în 
spital şi prezenţa preotului. La urma urmei, Doctorul 
cel Mare, care vindecă şi sufletele şi trupurile, este 
Mântuitorul. 

Sfântul Chiril al Ierusalimului spune în acest sens 
un lucru important: „În limba ebraică Iisus înseamnă 
Mântuitor, iar în limba greacă Cel care vindecă. Căci El 
este doctorul sufletelor şi al trupurilor şi tămăduitorul 
celor ţinuţi de duhuri rele. El vindecă şi ochii orbilor, 
dar, în acelaşi timp, luminează şi minţile. El este doc- 


* În revista Renaşterea, nr. 6, iunie / 2013, p. 3. Prezentare susținută în 
cadrul Simpozionului de Medicină și Teologie de la Bistriţa în data 
de 16 mai 2013. 

torul şchiopilor, dar îndreaptă şi picioarele păcătoşilor 
spre pocăință. Spune paraliticului să nu mai păcătuieşti; 
dar spune şi ia-ți patul tău şi umblă. Pentru că trupul lui 
se paralizase din pricina păcatului sufletului, a vinde- 
cat mai întâi sufletul, ca să aducă prin asta vindecare 
şi trupului”!. Aşa că tămăduirea trupească e legată de 
tămăduirea sufletească. 

Ştim că rolul doctorului în tămăduirea trupului este 
esențial, dar nici prezenţa preotului nu este de neglijat. 
De aceea, Isus Sirah ne sfătuieşte: „Cinsteşte pe doctor 
cu cinstea ce i se cuvine, că şi pe el l-a făcut Domnul” 
(Sirah 38, 1). Cadrele medicale au o misiune extraordi- 
nară, mai ales dacă ştiinţa este dublată şi de un suflet 
sensibil. De pildă, un invalid de război, fiind întrebat 
care a fost cea mai fericită perioadă din viața lui, a 
răspuns: atunci când, rănit fiind, am fost internat la un 
spital din Elveţia. Acolo, modul de a se comporta al 
unei surori medicale l-a marcat pentru întreaga viață. 

În lumea noastră ne dăm seama de precaritatea să- 
nătății. Sănătatea „nu există niciodată în mod absolut 
şi totdeauna nu este altceva decât un echilibru parțial 
şi provizoriu şi, chiar s-ar putea spune, o stare de mai 
puţină boală”? sau „sănătatea nu este niciodată altceva 
decât un echilibru parţial şi provizoriu între forțele 
vieții şi alte forțe care i se opun, cele dintâi neavând 
decât o fragilă supremație”?. 


1 Sf. CHIRIL AL IERUSALIMULUI, Catehezele, EIBMBOR, Bucureşti, 1943, 
p. 236. 


2 JEAN-CLAUDE LARCHET, Teologia bolii, Editura Oastea Domnului, 
Sibiu, 2005, p. 59. 


3 Ibidem, p. 9. 

În această situaţie, realizăm că Dumnezeu le dă po- 
sibilitatea şi medicilor şi preoților să-şi reverse din plin 
mângâierea doctoricească şi duhovnicească asupra celor 
bolnavi. După cum pe bună dreptate afirmă Larchet, în 
virtutea faptului că Hristos Şi-a asumat întreaga ome- 
nire, „orice rău făcut unui om, nu doar sufletului său, 
ci şi trupului, ÎI răneşte pe Hristos, la fel cum orice bine, 
trupesc sau sufletesc făcut omului, se adresează, prin 
el, lui Hristos”?. 

În istoria creştină sunt cazuri de medici celebri care 
au făcut o misiune evanghelică de excepție şi sunt cazuri 
de clerici care au mers până la jertfirea sănătăţii lor: 
dacă ar fi să-i amintim doar pe Sfântul Luca al Crime- 
ii din spațiul Răsăritean, sau pe Damian Leprosul din 
spațiul Apusean, care a slujit într-o leprozerie, fiind 
sigur că se va contamina şi va muri. 

Noi ne îngăduim să fim idealişti şi să visăm cum 
lucrul acesta se reeditează şi astăzi, într-o lume prag- 
matică şi secularizată. Eu cred că lucrul acesta l-a gân- 
dit Domnul Profesor Mircea Gelu Buta, chiar dacă nu 
l-a exprimat cu voce tare, atunci când a pus la cale 
aceste Simpozioane anuale intitulate Medicii şi Biserica. 
Noi ÎI rugăm pe Dumnezeu ca toată această strădanie 
să dea roade. 


* JEAN-CLAUDE LARCHET, Semnificația trupului în ortodoxie, Editura 
Basilica, 2010, p. 62. 

dalena, pe care tradiția Bisericii o consideră 

întocmai cu Apostolii. Făcând parte din grupul 
mironosițelor, după ce L-a găsit pe Mântuitorul, I-a 
slujit cu multă dăruire până la sfârşit. 

Ne spune Sfântul Evanghelist Matei că, după ce a trecut 
sâmbăta, când se lumina de ziua întâi a săptămânii, au venit 
Maria Magdalena şi cealaltă Marie ca să vadă mormântul 
(Matei 28,1). Mormântul era gol şi îngerul le-a spus ves- 
tea cea mare: a înviat! Apoi L-au întâlnit chiar pe Mân- 
tuitorul care le-a zis: Bucurați-vă! lar ele, apropiindu-se, au 
cuprins picioarele Lui şi I s-au închinat. Atunci lisus le-a zis: 
Nu vă temeți. Duceţi-vă şi vestiți fraților Mei (Matei 28, 9-10). 

Cei trimişi de Domnul se numesc apostoli. Maria 
Magdalena, prima care L-a văzut după înviere, este un 
trimis a lui Hristos să binevestească. Icosul sărbătorii 
zice că Lumina lumii, Hristos, neadormită văzând căldura 
credinței tale şi iubirea dragostei cea nedezlipită, înțeleaptă, 
întâi ție S-a arătat înviat din mormânt, când de noapte adu- 
ceai miruri cu lacrimi Celui nepipăit!. 

Sfântul Evanghelist Luca, referindu-se la trecutul ei, 
ne spune că-L însoțeau pe lisus şi unele femei care fuse- 


p: 22 iulie o pomenim pe Sfânta Maria Mag- 


* În revista Renaşterea, nr. 7, iulie / 2013, p. 1. 
1 Mineiul pe Iulie, EIBMBOR, Bucureşti, 2002, p. 279. 

seră vindecate de duhuri rele şi de boli: Maria, numită Mag- 
dalena, din care ieşiseră şapte demoni (Luca 8, 2). 

În sinaxarul zilei citim că, după dumnezeiasca şi sfân- 
ta Înălțare, mergând la Efes la Sfântul Apostol loan, Cuvân- 
tătorul de Dumnezeu, a răposat acolo cu cuviință. Maria 
Magdalena nu este singura în istoria Bisericii care ilus- 
trează puterea extraordinară pe care o are pocăința în 
convertirea omului lăuntric, mai târziu rămânând pa- 
radigmatic şi cazul Mariei Egipteanca. 

Analizând viaţa Bisericii, vom vedea că apostolatul 
femeii este unul de mare valoare, şi în istorie şi în actu- 
alitate. Meditând la rolul femeii creştine în anii stăpâni- 
rii comuniste, Paul Evdokimov a scris o carte intitulată: 
Femeia şi mântuirea lumi}. Atunci când, în mod oficial, 
nu se putea face o catehizare sistematică, femeia ca 
mamă şi soţie a sădit în sufletele copiilor şi soților cre- 
dinţa creştină. 

În istoria neamului nostru sunt celebre mamele vo- 
ievozilor Ştefan cel Mare şi Sfânt şi Mihai Viteazul. 
Sfântul Mitropolit Andrei Şaguna îşi datorează ataşa- 
mentul față de Ortodoxie tot mamei, iar Nicolae Titu- 
lescu avea pentru mama sa un adevărat cult. 

Biserica creştină a adus întotdeauna o mare cinstire 
femeii. Mântuitorul lisus Hristos le-a tratat pe femei cu 
aceeaşi iubire şi consideraţie ca pe bărbaţi. Maica Dom- 
nului, reprezentantă a genului feminin, este mai cinsti- 
tă decât Heruvimii şi mai slăvită fără de asemănare decât 
Serafimii. 


2 Ibidem. 
3 Paur EvDOKIMOV, Femeia şi mântuirea lumii, Cristiana, Bucureşti, 1995. 

Atunci când femeia acceptă să devină colaboratoare 
cu Dumnezeu şi să dea viaţă, un nimb i se aşază pe 
frunte, iar evlavia față de taina ce se lucrează în ea 
creşte. Pentru această slujbă, Maica Domnului a fost 
numită biserică sfințită şi rai cuvântător, iar Sfântul Proclu, 
Patriarhul Constantinopolului, exclamă: Bucură-te ca- 
tedrală în care Fiul lui Dumnezeu se hirotoneşte preot. 

Lucrarea lui Dumnezeu se revelează prin femeie nu 
numai datorită faptului că biologic colaborează cu El, 
ci şi pentru că, plină fiind de har, are mişcări spontane 
spre lumea nevăzută, spre tainic, spre Dumnezeu. Un 
pictor inspirat, imortalizând într-o frescă momentul în 
care este creată femeia, îl reprezintă pe Adam dormind 
la rădăcina unui pomi. Ziditorul a toate plăsmuieşte din 
coasta lui ceea ce lipsea Edenului ca să fie desăvârşit, o 
plăsmuieşte pe Eva, ființa necesară pentru ca singură- 
tatea lui Adam să nu paralizeze lumea spiritului. Eva 
împlinită iese din neant la viaţă şi se ridică spre Dum- 
nezeu. Mâinile îi sunt împreunate în rugăciune şi dăru- 
ire. Ea este ființa care dăruieşte şi se dăruieşte, femeia 
care se roagă. În aceasta stă toată măreția femeii. 

În aceasta stă şi măreţia Mironosiţei Maria Magda- 
lena, pe care Biserica o consideră întocmai cu Apostolii, 
Ziua sa de prăznuire este 22 iulie. În spaţiul românesc 
există puţine biserici sau mănăstiri cu acest hram. Este 
însă foarte cunoscută Mănăstirea Sfintei Maria Magda- 
lena de pe Muntele Măslinilor, de la Jerusalim. 

Dar, anul trecut, în data de 22 iulie, s-a pus piatra 
de temelie pentru o mănăstire cu acest hram la Oarţa 


Ioan Suciu, Mama, Oradea, 1945, p. 12. 

de Sus, în județul Maramureş. De fapt, pe acel plai 
frumos unde s-a înfiripat mănăstirea, se întâlnesc trei 
județe: Maramureşul, Satu Mare şi Sălajul. 

Zona este frumoasă, dar satele îmbătrânite. Nădăj- 
duim ca Mănăstirea Sfânta Maria Magdalena să creeze 
o emulaţie duhovnicească în arealul respectiv şi să le 
aducă credincioşilor din împrejurimi îmbărbătare şi 
mângâiere. Deocamdată, cei cinci vieţuitori râvnitori 
ne fac să fim optimişti. Pe 22 iulie 2013, vom sărbători 
din nou hramul noii mănăstiri. 

mânem în starea de spirit a primilor creştini, 

de ce nu simțim din belşug darurile Duhului 
Sfânt, căci le teoretizăm oarecum pe toate acestea. Ce 
se întâmplă cu noi? Sfântul Ap. Pavel, în Epistola întâi 
către Tesaloniceni 5, 19, ne spune că aceste daruri, pe care 
Duhul Sfânt le revarsă din plin în Biserică, le putem şi 
pierde: „Duhul să nu-L stingeți...” Cum stingem Duhul? 
Il stingem cu păcatele noastre, cu netrebnicia noastră, 
şi nu mai suntem în stare să ne bucurăm aşa cum s-au 
bucurat primii creştini în ziua de Rusalii. 

Sfântul Siluan Athonitul a meditat şi el la această 
realitate şi iată ce spune: „Fericiți suntem noi, creştinii 
ortodocşi, că Domnul ne iubeşte şi ne dă harul Duhului 
Sfânt şi în Duhul Sfânt vedem slava Lui. Dar pentru a 
păstra harul trebuie să iubim pe vrăjmaşii noştri şi să-i 
mulțumim lui Dumnezeu pentru toate necazurile”. 
Aşadar, pentru a păstra darurile Duhului Sfânt trebuie 
să avem o dragoste nețărmurită față de vrăjmaşii noştri 
şi să-l mulțumim lui Dumnezeu nu numai pentru bu- 
curii, pentru împliniri, pentru belşug, ci să-l mulțumim 


p oate ne întrebăm de ce, de multe ori, nu ră- 


* În revista Renașterea, nr. 7, iulie / 2013, p. 2. Fragment din cuvântul 
de învățătură rostit de Inaltpreasfințitul Mitropolit Andrei în cadrul 
Sfintei Liturghii de Rusalii din 23 iunie 2013 

şi pentru necazuri, pentru boală, pentru suferință, pen- 
tru sărăcie... Dacă ne străduim bine, şi punându-ne 
problema credinţei, s-ar putea să nu-i urâm pe vrăjmaşi. 
Dar chiar să-i iubim, aceasta este o lucrare pe care numai 
Duhul Sfânt o întăreşte în sufletele noastre. Deci, ca să 
păstrăm Duhul Sfânt în noi, atmosfera de pace, de bu- 
curie, de înălțare, pe care EI o lucrează, trebuie să-i 
iubim pe vrăjmaşii noştri şi să-l putem mulțumi lui 
Dumnezeu pentru toate necazurile. Neîmplinirile, su- 
ferințele, cu care ne confruntăm în fiecare zi. Şi atunci, 
ne punem întrebarea: Ce să facem? Pentru că suntem 
păcătoşi şi, din cauza păcatelor, am stins Duhul. Nu mai 
simțim această lucrare în sufletele noastre. Ce să facem 
ca să redevenim în starea de Har şi de bucurie în care 
erau primii creştini la Rusalii, când S-a pogorât Duhul 
Sfânt şi a întemeiat Biserica. Apostolii, plini de Duhul 
Sfânt, au ieşit în piaţa din Ierusalim şi L-au binevestit 
pe Domnul Hristos şi mântuirea pe care El o aduce 
lumii. Şi miile de oameni prezenţi acolo au fost străpunşi 
la suflet şi citim în versetul 37 că ei au zis către Petru şi 
către ceilalți apostoli: «Bărbaţi fraţi, ce să facem?» lar 
Petru a zis către ei: «Pocăiţi-vă şi să se boteze fiecare 
dintre voi în numele lui Hristos, spre iertarea păcatelor 
voastre; şi veți primi darurile Duhului Sfânt...» 

Cheia rezolvării problemei este aceasta: Noi botezați 
suntem, dar datorită păcatelor pierdem plinătatea Du- 
hului Sfânt şi atunci trebuie să ne pocăim ca să reintrăm 
în starea de bucurie şi de har în care erau creştinii la 
Rusaliile din anul 33, când S-a pogorât Duhul Sfânt şi 
a întemeiat Biserica. Acum, această lucrare mare, nu- 

mită pocăință, nu-i întotdeauna bine înțeleasă. Pentru 
că pocăința nu presupune a trece la un cult neoprotes- 
tant. Dimpotrivă, pocăinţa adevărată se lucrează în 
Biserica Ortodoxă. 

lar definiția pocăinţei o face Sfântul loan Damaschi- 
nul, care zice: „Pocăinţa este întoarcerea cu părere de 
rău şi cu lacrimi de la păcat la virtute şi de la diavolul 
la Dumnezeu”. Aceasta este pocăința: convertirea su- 
fletului, întoarcerea. Şi întotdeauna, o bună pocăință 
se finalizează cu o bună spovedanie. Pentru că Domnul 
Hristos, Care a revărsat Duhul peste Apostoli, le-a dat 
putere şi le-a zis: „Cărora le veţi ierta păcatele le vor fi 
iertate şi cărora le veţi ţine ținute vor fi”. lată modali- 
tatea de a reintra în starea de har şi de bucurie, pe care 
numai Duhul Sfânt ne-o poate oferi, în lumea aceasta 
în care sunt atâtea probleme şi atâtea necazuri. A ex- 
perimentat aceasta Sfântul Macarie Egipteanul, şi din 
experienţa lui ne comunică şi nouă. Şi vă citesc câteva 
cuvinte ale sale: „Numai convertirea adevărată a sufle- 
tului schimbă natura firii celei stricate, îl creează pe 
omul cel nou. Aşa cum s-a petrecut cu Pavel şi cu atâtea 
alții. Toate sunt cu putință la Dumnezeu. Aşa cum tâl- 
harul s-a schimbat în ultima clipă pentru că a vrut şi a 
crezut, tot astfel omul poate să se schimbe dacă voieş- 
te. Nu există neputinţă, ci numai rea-voință”. Auziţi, 
tot omul poate să revină la starea de fericire şi de har 
de la primele Rusalii. Nu este neputinţă, ci numai rea- 
voință. Amin! 

Casa Mariei și a Martei” 


Și pe când mergeau ei, El a intrat într-un sat, iar o femeie, 
cu numele Marta, L-a primit în casa ei. Și ea avea o soră ce se 
numea Maria, care, așezându-se la picioarele Domnului, asculta 
cuvântul Lui (Luca 10, 38-39). 


A ; TERN Sai Dai 
n fiecare an, la sărbătoarea Adormirii Maicii 


Domnului, auzim citindu-se în biserică pericopa 

evanghelică cu Marta și Maria. În casa lor și a 
fratelui lor Lazăr, Mântuitorul se simţea bine. Atmosfera 
ce domnea era una specială, liniştită și duhovnicească. 
Era mediul în care prezenţa preocupărilor spirituale 
dădea o noimă și o frumuseţe întregii vieți. 

În grai scripturistic, prin noțiunea de casă se înțelege 
familie. Se aminteşte de casa lui David (Luca 1, 27) sau, 
la convertirea lui Zaheu, Mântuitorul spune: astăzi s-a 
făcut mântuire casei acesteia (Luca 19,9). Sfântul Pavel 
amintește casa lui Ștefanas (1 Corinteni 16,15), iar pe 
Timotei îl îndeamnă să îmbrăţișeze casa lui Onisifor (2 
Timotei 4,19). În toate aceste cazuri, şi-n multe altele, 
prin casă se înțelege familie. 

Familia are un rol esenţial în ce priveşte mersul îna- 
inte al societății omenești, în general, și al lumii creștine, 
în special. Familia este prima și cea mai mică celulă a or- 
ganismului social!. Originea ei stă în natura socială a 


* În revista Renașterea, nr. 8, august / 2013, pp. 1-2. 
1 Teologia Morală Ortodoxă, Vol. 2, Bucureşti, EIBMBOR, p. 289. 

omului şi în voinţa divină exprimată pozitiv la crearea 
acestuia: Și a făcut Dumnezeu pe om după chipul Său; 
după chipul lui Dumnezeu l-a făcut; a făcut bărbat şi femeie. 
Și Dumnezeu i-a binecuvântat zicând: Creşteți şi vă înmulțiți 
și umpleți pământul şi-l supuneți (Facere 1, 27-28). 

Familia se întemeiază prin căsătorie, adică prin le- 
gătura de bunăvoie și pentru toată viața a unui bărbat 
și a unei femei. Însușirile ființiale ale căsătoriei sunt: uni- 
tatea, trăinicia, sfințenia şi egalitatea între soți’. Scopul 
căsătoriei este: înmulțirea neamului omenesc, ajutorul 
reciproc, înfrânarea trupească şi, mai ales, stabilirea unei 
stări desăvârșite în dragostea dintre soți, ca să se împlineas- 
că reciproc, transmițând unul altuia calitățile şi darurile 
care sunt proprii fiecăruia, înnobilându-se reciproc și for- 
mându-se reciproc şi lucrând laolaltă la îndeplinirea menirii 
morale a fiecăruia’. Cei doi se ajută reciproc la sfinţirea 
vieții. 

E limpede că familia este cel dintâi cadru social de 
care fiecare om are nevoie ca să trăiască. Familia este 
mediul cel mai prielnic unde se nasc, cresc și se educă 
copiii. Familia este prima societate naturală și adevă- 
rata celulă socială. Familia este aşezământul în care se 
cultivă respectul reciproc, demnitatea, libertatea inte- 
rioară și seninătatea constructivă. 

Dacă în toată lumea sunt adevărate afirmaţiile făcu- 
te mai înainte, în mod special sunt valabile în România. 
lată ce spunea referitor la această instituţie tradițională 
care este casa, familia, poetul naţional Octavian Goga: 


2 Ibidem. 
3 Ibidem. 

Din casa voastră, unde-n umbră! Plâng doinele și râde hora,/ 
Va străluci odată vremiil Norocul nostru, -al tuturora‘. 
Scriitorul nostru transilvănean loan Alexandru, ca- 
re a prețuit sănătoasa spiritualitate tradițională, afirmă 
că familia este întemeiată pe cea mai trainică dimensiune a 
universului care nu piere niciodată şi aceasta este dragostea’. 
Voind să o definească cât mai cuprinzător spune că 
familia este locul unde se întemeiază rânduiala unei Patrii 
şi statornicii, în spiritul legilor morale, al jertfei de sine, al 
răbdării, încrederii şi dragostei, este acest cuib arhaic şi sacru 
unde doi oameni, mai întâi un tânăr bărbat şi o fată, se ho- 
tărăsc să-şi unească viața în cuget şi simțire, prin legămân- 
tul de aur al inelului nunții care desăvârşeşte cerul pe pământ, 
în vederea lucrării şi privegherii, a naşterii de prunci şi 
împlinirii spirituale în lumina moştenirilor părinților’. 
Din nefericire, asistăm în numeroase cazuri la o 
criză a familiei. Divorţurile se înmulţesc îngrijorător. 
Familia naturală, tradițională, se află în criză, în mutație 
spre un viitor confuz şi incert, în toată Europa, astfel încât 
criza familiei este percepută ca un simptom al civilizației 
occidentale, o criză a societății contemporane însăşi”. Cau- 
zele care duc la această stare sunt multe: mutații de ordin 
cultural, tehnic, ideologico-pragmatic, fenomenul de secula- 


4 OCTAVIAN GOGA, Plugarii, în vol. „Rugăciune”, Edit. Scrisul românesc, 
Craiova, 1995, p. 6. 

5 IOAN ALEXANDRU, Iubirea de Patrie, Edit. Eminescu, Vol. II, Bucureşti, 
1985, p. 93. 

6 Ibidem, p. 94. 

7 t DANIEL Ciosortra, Mitropolitul Moldovei şi Bucovinei, în volumul 
Familia şi viața la începutul unui nou mileniu creştin, Bucureşti, 2001, p. 33. 

rizare ca pierdere a dimensiunii sacre a vieții şi intensificarea 
în mod alarmant a mentalității individualiste, mercantilă, 
narcisistă şi nihilistăt. 

Familia, ca instituţie sfântă întemeiată de Dumnezeu 
în Eden, este socotită anacronică. Faptul că Mântuitorul 
Hristos, prin participarea la nunta din Cana Galileii, a ri- 
dicat nunta la demnitatea de taină nu-i mai problemati- 
zează pe mulți. Divorţează prin consens, uneori în fața 
notarului. Monogamia, ca singura cale a comuniunii din- 
tre bărbat şi femeie, este considerată depăşită. Căsătoriile 
de probă, uniunile consensuale, sunt tot mai multe. Tine- 
rii sunt sfătuiţi, din nefericire, de către instituţii care se cred 
educative, să-şi înceapă viața intimă înainte de căsătorie. 

Pe deasupra, slăbiciunea unora care întreţin relații 
trupeşti cu persoane de acelaşi sex se doreşte să fie insti- 
tuționalizată. Constituţia actuală spune că familia se înte- 
meiază pe căsătoria liber consimțită între soți” iar Biserica 
insistă ca în noua Constituţie să se menționeze că familia 
se întemeiază pe căsătoria liber consimțită între un bărbat şi o 
femeie. Fără dorinţa de a fi pedepsiţi cei ce au particula- 
ritățile lor, trebuie să ne gândim la destinul neamului. 

În faţa tuturor acestor cauze care slăbesc familia, 
Biserica vine şi afirmă că această instituţie fundamen- 
tală reflectă în constituţia ei misterul Sfintei Treimi”. 
Familia este formată din bărbat, femeie şi copii. Taina 
Cununiei se sfârşeşte cu rugăciunea: Tatăl, Fiul şi Sfântul 


8 Ibidem. 

? Articolul 44, alin. (1). 

10 Pr. prof. univ. DUMITRU Popescu în volumul Familia şi viața la 
începutul unui nou mileniu creştin, Bucureşti, p. 226. 

Duh, Treimea cea întru tot sfântă şi de o fiinţă şi începătoare 
de viață, o Dumnezeire şi o împărăție, să vă binecuvinteze pe 
voi. Să vă dea vouă viața îndelungată, naştere de prunci buni, 
spor în viață şi în credință". 

Învățătura Bisericii Ortodoxe consideră că familia 
are şi fundament creațional sau natural, potrivit voin- 
tei divine, care a făcut pe om bărbat şi femeie, ca să 
viețuiască împreună, să se înmulțească şi să stăpâneas- 
că creaţia şi toate cele ce se află în ea. 

Şi totuşi, constatând câtă derută domneşte în lume 
şi în ce criză a intrat familia, ne întrebăm care este so- 
luţia de îndreptare? O găsim tot în pericopa evanghe- 
lică ce se citeşte la Adormirea Maicii Domnului. Marta 
se îngrijea de multe, iar Maria, aşezându-se la picioa- 
rele Domnului, asculta cuvântul Lui. Aceasta e soluţia: 
ascultarea de cuvântul Lui! Şi cuvântul Lui ne suge- 
rează trei sfaturi practice pe care le dăm tuturor fami- 
liilor noastre. Sfaturile par simple, dar nu sunt banale. 

Primul sfat pe care-l dăm este ca soțul şi soția, dim- 
preună cu copilaşii lor, să găsească dimineaţa şi seara 
câte zece minute pentru rugăciune. Cu toată graba, 
rugăciunea de dimineaţă va binecuvânta întreaga zi. 
lar rugăciunea de seară, chiar cu riscul de a ne uita mai 
puţin la televizor, va crea o comuniune dulce şi ne va 
oferi un somn liniştit. lată ce ne sfătuieşte în acest sens 
părintele Paisie Aghioritul: Părinții trebuie să se poarte 
cu bunătate. Ei să rostească toate rugăciunile de seară, iar 
copiilor lor să le spună: Dacă vreți, puteți rămâne şi voi 
puțin. Atunci când copiii sunt mai mărişori, familia poate 


11 Molitfelnic, EIBMBOR, Bucureşti, 1992, p. 92. 

avea un program de rugăciune. De pildă, cei mari să se roa- 
ge cincisprezece minute, iar copiii două sau cinci minute, şi, 
dacă vor, se pot ruga şi mai mult”. 

Al doilea sfat este ca duminica, după o săptămână 
de trudă, toată familia să participe la Sfânta Liturghie. 
Nu numai bunicul sau bunica, ci tata şi mama, dimpre- 
ună cu copiii lor, să fie prezenți în biserică. Întăriţi prin 
rugăciune şi participând la Ospăţul credinței avem toa- 
te şansele ca săptămâna ce urmează să fie una reuşită. 
Sunt şi astfel de familii care duminica merg la biserică şi 
se împărtăşesc, apoi se întorc la «chilia» lor, aşa cum merg 
pustnicii duminica la biserica aşezământului, după care se 
liniştesc în chiliile lor. Slavă lui Dumnezeu că există multe 
astfel de suflete în lume”. 

Al treilea sfat este ca bucuriile îngăduite de Dum- 
nezeu oamenilor, soții să le guste împreună. Altfel 
riscul de a apărea disensiuni este foarte mare. Antura- 
jele dubioase, în care poate ajunge doar unul dintre 
soți, pot conduce la prăbuşirea familiei. 

În timpul Postului Adormirii Maicii Domnului, şi la 
Sărbătoarea ei, gândindu-ne la toate crizele prin care 
trece familia, să-i zicem: Nădejdea noastră, adună pe cele 
risipite. Pe cei rătăciți pe cale povățuieşte-i, pe cei căzuți de 
la dreapta credință iarăşi la credință întoarce-i, pe cei bătrâni 
sprijineşte-i, pe cei tineri îi învață, pe prunci hrăneşte-i şi 
preamăreşte pe cei ce te preamăresc!“. 


12 Cuviosul Parse AGHIORITUL, Viaţa de familie, Edit. Evanghelismos, 
Bucureşti, 2003, p. 167. 

13 Ibidem. 

14 Ceaslov, EIBMBOR, Bucureşti, 1973, p. 314. 

Mărturisitori Năsăudeni. Și nu oricând, ci acum 

când, pe tărâm universal, lumea își aduce aminte 
că, în urmă cu 1700 de ani, Sfântul Împărat Constantin 
emitea Edictul de la Milano, prin care creștinii deveneau 
liberi să-și mărturisească credința. 

Or, cei patru martiri năsăudeni, Atanasie Todoran 
din Bichigiu, Vasile din Mocod, Grigore din Zagra și 
Vasile din Telciu, şi-au dat viaţa tocmai pentru libertatea 
de mărturisire a credinţei lor ortodoxe în vremuri grele. 

Aceștia, prin stăruința Mitropolitului de pioasă amin- 
tire Bartolomeu Anania, au fost canonizaţi de către 
Sfântul Sinod al Bisericii Ortodoxe Române în ședința 
de lucru din 22 noiembrie 2007, iar pe 11 mai 2008, a 
treia Duminică după Paşti, în Salva, pe „Mocirlă” — lo- 
cul pătimirii lor —, hotărârea a fost proclamată public. 

În acest an omagial, începând cu 10 mai 2013, când 
a avut loc şi minunata sfințire a bisericii Mănăstirii 
Salva, a fost prevăzută organizarea mai multor activități 
şi evenimente comemorative: ridicarea unui monument 
memorial în parcul Năsăudului, resfințirea pe 22 sep- 
tembrie a bisericii din Telciu și o liturghie solemnă în 
Bichigiu, pe 12 noiembrie. 


S e împlinesc 250 de ani de la Martiriul Sfinților 


* În revista Renașterea, nr. 9, septembrie / 2013, p. 1. 

Datele de 10 mai și 12 noiembrie au fost alese ca 
repere simbolice: la 10 mai 1763, pe platoul numit „la 
Mocirlă”, la solemnitatea organizată de imperiali pen- 
tru sfințirea drapelelor grănicereşti de luptă, bătrânul 
Tănase Todoran, cu mult curaj, a apărat Ortodoxia, iar 
pe 12 noiembrie 1763, pe acelaşi platou, mărturisitorii 
au fost chinuiți și omorâți. 

Credinţa Mărturisitorilor Năsăudeni, într-o lume 
relativistă și secularizată, este vrednică de admirat. 
Troparul Sfântului Atanasie îi rezumă în mod succint 
vrednicia: Luptător pentru credință şi neam, biruitor al 
potrionicilor lui Hristos și apărător neînfricat al Ortodoxiei, 
ai odrăslit în Tara Năsăudului, primind cu bărbăţie moartea 
de martir. Pentru aceasta, nimicind amăgirile asupritorilor, 
ai câştigat cununa cea neveştejită a sfințeniei. Fericite Ata- 
nasie, roagă-L pe Hristos Dumnezeu să miluiască şi să mân- 
tuiască sufletele noastre. 

Sau, când este vorba de toți mărturisitorii ardeleni, 
imnograful îi aseamănă cu trâmbiţele îngerilor: Luptă- 
torilor pentru Ortodoxie, ca nişte îngerești trâmbiţe ați în- 
viorat în suflete mărturisirea dreptei credințe și, ca nişte 
înţelepţi propovăduitori, pe credincioşi i-ați hrănit cu dreap- 
tă și luminată învățătură. Mari au fost ostenelile lucrării 
voastre, mare şi osârdia propovăduirii; mare a fost şi rodul 
luptei voastre drepte, pururi pomenitilor ostași ai lui Hristos. 

Credinţa lor în Dumnezeu şi toate preocupările de 
natură spirituală s-au împletit în sufletul lor cu dragos- 
tea față de ţară, dând naştere la ceea ce poporul va 
numi atât de sugestiv Legea românească. Acest lucru, în 
mod artistic, îl exprimă George Coşbuc: O lege-avem 

străbună!/ Prin veacuri de furtună! Ea n-a putut s-apună/ 
Strivită de păgâni:/ Ne-a fost Cel Sfânt tărie! Şi-n veci o să 
ne fie/ Sus inima, români. 

Poate că la nici un alt popor nu s-a închegat o mai 
strânsă legătură între credința sufletului și viața nea- 
mului. Așa se face că Biserica noastră Ortodoxă a de- 
venit şi aşezământ naţional, iar viaţa noastră ca neam 
s-a clădit pe piatra nezdruncinată a credinţei religioase. 

Această legătură sfântă explică taina trecutului nos- 
tru şi a supraviețuirii ca neam. Poporul român, încon- 
jurat adesea de vrăjmaşi nenumărați și puternici, poate 
spune dimpreună cu Proorocul David: de n-ar fi fost 
legea Ta gândirea mea, atunci aş fi pierit întru necazul meu 
(Psalmul 118, 92). 

De aceea, cel mai vechi, cel mai sfânt și cel mai de 
folos așezământ al neamului nostru, din toate vremu- 
rile, rămâne Biserica Ortodoxă. Fiinţa noastră s-a ţesut 
în jurul sfintelor altare. Nici noi, cei de astăzi, nu vom 
putea lăsa urmașilor o moștenire mai de preț decât 
această lege românească, pe care au mărturisit-o bătrânul 
moş Tănase Todoran și cu ortacii lui. 

Dacă în trecut Biserica, prin slujitorii ei, a influențat 
întreaga viaţă spirituală a poporului, dând naștere la 
o atmosferă de sănătate și curăție morală, nădăjduim 
să o facă și în viitor. Dacă acest lucru a fost posibil atunci 
când mijloacele îi erau foarte modeste, putem nădăjdui 
că și în viitor va fi posibil, cu toate neajunsurile de 
natură materială, bineînţeles, dacă slujitorii ei vor con- 
tinua să cultive cu sfințenie aceleași raporturi de suflet 
pe care le-au avut înaintașii lor cu credincioşii. 

Mărturisitorii Năsăudeni au fost ancorați cu toată 
ființa în această Biserică şi, pentru credinţa lor, și-au 
dat viaţa în chinuri în ziua de 12 noiembrie 1763. Ui- 
tându-ne la ei în sus, trebuie să le imităm curajul și 
statornicia. Un imbold spre acest lucru ni-l dă şi anul 
jubiliar în care ne găsim. 

Hristos 
ne oferă libertate deplină” 


1. Omul devenit rob patimilor. Dumnezeu l-a creat 
pe om tânăr, sănătos, frumos și nemuritor. Toate funcțiunile 
îi erau perfecte. Pe deasupra, era liber sufletește, dar 
şi din punct de vedere social. Citim în referatul biblic 
că a făcut Dumnezeu pe om după chipul Său; după chipul 
lui Dumnezeu l-a făcut; a făcut bărbat şi femeie (Facere 1, 
27). Fiind creat după chipul lui Dumnezeu, era liber. 
Tot Scriptura ne mai spune că, la sfârșitul creaţiei, a 
privit Dumnezeu toate câte a făcut şi, iată, erau bune foarte 
(Facere 1, 31). 

Omul, creat după chipul lui Dumnezeu, era perfect 
şi destinat să ajungă asemenea lui Dumnezeu. Ontologic, 
însă, era făcut să fie liber în ascultarea de Dumnezeu. 
Păzind poruncile Lui, avea toate șansele să-și sfârșească 
calea întru asemănarea cu El. Şi tocmai libertatea i-a fost 
fatală. Diavolul l-a ispitit în mod pervers, promițându-i 
că, încălcând porunca și mâncând din pomul cel din 
mijlocul raiului, nu va muri, ci va fi ca Dumnezeu. Şi 
bietul om, dorind să ajungă dumnezeu, dar fără ajutorul 
lui Dumnezeu, s-a prăbușit și s-a dat morții. Este de-o 
perversitate absolută ispita diavolului: Nu veți muri! Dar 
Dumnezeu ştie că în ziua în care veți mânca din el vi se vor 


* În revista Renașterea, nr. 10, octombrie / 2013, pp. 1-2. 

deschide ochii şi veţi fi ca Dumnezeu, cunoscând binele şi 
răul (Facere 3, 4-5). Și omul, liber fiind, a căzut în plasă 
şi a încălcat porunca. Urmarea catastrofală a fost pier- 
derea libertății tocmai prin prisma manifestării libertății. 

Neascultând de Dumnezeu, a devenit ascultător 
diavolului. Spune Mitropolitul Nicolae Mladin că ne- 
ascultarea de Dumnezeu este acțiunea ce nu e în confor- 
mitate cu starea creaturală a omului, care trebuie să fie 
dependenţă liberă şi conştientă de Creatorul său. Prin ea 
omul vrea să se elibereze de sub stăpânirea lui Dumnezeu: 
să devină el dumnezeu, să atârne numai de sine însuși. De 
aceea, semnele caracteristice ale păcatului sunt: egoismul, 
egocentrismul şi mândria...! 

Dacă păcatul este nesupunere față de Dumnezeu, el 
este supunere față de diavol: În orice păcat există un fel 
de demonie stranie, iraţională, neînțeleasă. Mai ales în anu- 
mite clipe ale vieții suntem surprinşi de un impuls necuge- 
tat, de o putere ce izvorăște din regiuni tenebroase, care vrea 
să ne copleşească, să scoată la iveală abisuri de răutate ce ne 
înspăimântă. Este o înflăcărare de iad care distruge viața 
noastră şi pe cea a semenilor noştri?. 

Urmarea acestei stări de păcătoşenie este moartea, 
cu tot cortegiul de suferinţe ce o preced. Spune Sfântul 
Apostol Pavel că, precum printr-un om a intrat păcatul în 
lume şi prin păcat moartea, aşa şi moartea a trecut la toți 
oamenii pentru că toți au păcătuit în el (Romani 5, 12). 

Din tânăr, frumos, sănătos și nemuritor, datorită 
păcatului omul ajunge bătrân, urât, bolnav și muritor. 


1 NICOLAE MLADIN, Asceza și Mistica paulină, Sibiu, ed. Deisis, 1996, p. 24. 
2 Ibidem. 

Își pierde libertatea și ajunge rob patimilor sale. Funcţiunile 
pe care le-a așezat Dumnezeu în el se pervertesc. Amin- 
tim două dintre aceste funcțiuni: funcțiunea nutritivă și 
funcțiunea procreativă. Dacă, înainte de cădere, omul 
mânca pentru a trăi şi se folosea de comuniunea trupeas- 
că pentru a se înmulți, după cădere trăiește pentru a 
mânca și apelează la legătura trupească pentru plăcerea 
păcătoasă şi nu pentru nașterea de prunci. Nevoia de 
mâncare şi băutură se transformă în îmbuibarea pânte- 
celui, iar comuniunea trupească dintre bărbat și femeie 
în desfrânare. 

Pentru a se satisface, amândouă aceste patimi au 
nevoie de bunuri materiale, de bani. Și în lupta pentru 
bunuri materiale și bani, oamenii intră în coliziune unii 
cu alții, doresc să se stăpânească unii pe alții, doresc să 
fie unii mai marii altora. Cele trei patimi dezordonate 
-iubirea de plăcere, iubirea de avere și iubirea de mă- 
rire —, care la rându-le vor genera altele, îi fac pe oameni 
să fie ahtiați după putere. 


2. Omul devenit rob omului. În felul acesta, omul 
ajunge rob al patimilor sale. Şi, pentru a și le satisface, 
doreşte să stăpânească peste ceilalți. Cele trei patimi 
dezordonate corespund celor trei ispite cu care diavo- 
lul a vrut să-L ispitească pe Mântuitorul în pustie: 
Propunerea de a preface pietrele în pâini ascundea lăcomia 
pântecelui. Invitaţia de a i se închina pentru a-l da stăpâni- 
rea lumii însemna părăsirea lui Dumnezeu şi a ascultării 
față de El în schimbul bunurilor pământeşti, cum se întâm- 
plă în cazul iubirii de argint. În sfârşit, invitația de a se 

arunca de pe aripa templului spre a fi salvat în chip minunat, 
insuflă slavă deşartăt. 

Omul creat pentru comuniune și iubire devine ego- 
ist şi posesiv. Omul este târât, în veacul acesta mai mult 
decât altădată, de mania consumului. Nu numai bunu- 
rile, dar chiar și ceilalți oameni, devin obiecte ale sati- 
sfacerii plăcerilor sale. Trăieşte în mai multă bogăție, dar 
se simte mai sărac. Își multiplică facilitățile, dar îi sporește 
angoasa. Îşi înmulțește satisfacțiile trupeşti, dar îi creşte 
nefericirea. Îşi identifică existența cu mijloacele şi confortul 
pe care le are la dispoziție. Și, când le pierde pe acestea, sim- 
te că îşi pierde însăşi existența. Astfel, golul lui spiritual 
creşte odată cu creşterea bogăției şi a confortului“. 

Celor ce, din motive egoiste, îi calcă pe semenii lor 
în picioare și-i stăpânesc cu samaveolnicie, pentru a-și 
satisface patimile, Sfântul Iacov le face un rechizitoriu: 
Veniti acum voi, bogaților, plângeți şi vă tânguiți de neca- 
zurile care vor să vină asupra voastră. Bogăția voastră a 
putrezit și hainele voastre le-au mâncat moliile. Aurul vos- 
tru şi argintul au ruginit şi rugina lor va fi mărturie asupra 
voastră şi ca focul va mistui trupurile voastre; ați strâns 
comori în vremea din urmă. Dar, iată, plata lucrătorilor 
care au secerat țarinile voastre, pe care voi ați oprit-o, strigă; 
și strigătele secerătorilor au intrat în urechile Domnului 
Savaot (lacov 5, 1-4). 

Patimile care-i stăpânesc pe oameni i-au dus la sub- 
jugarea politică, ideologică şi socială a semenilor lor. 


3 Geoncros MANTZARIDIS, Morala creştină II, București, ed. Bizantină, 
2006, p. 50. 
+ Ibidem, p. 429. 

Mitropolitul Nicolae Mladin subliniază faptul că liber- 
tatea este inerentă spiritului uman. De aceea, ea este un bun 
necesar și o condiție indispensabilă pentru dezvoltarea omu- 
lui. Omul nu se dezvoltă în mod automat, ci prin efort per- 
sonal, conștient şi liber. Dezvoltarea capacităților lui şi 
creşterea spre desăvârşire este condiționată de libertate şi 
împiedicată de starea de înrobire, care înlătură libertatea. 
Acest lucru e valabil nu numai pentru indivizi, ci şi pentru 
popoare. Robia înăbușeşte forțele creatoare ale individului şi 
ale poporului, libertatea oferă climatul necesar de dezvoltare 
a acestor forţe creatoare. 


3. Omul devine liber de păcat şi de toate servituțile 
prin Hristos. Din toate patimile amintite și din toate 
urmările lor ne eliberează Hristos. El ne oferă libertate 
deplină de păcat şi de moarte. Sfântul Pavel ne spune 
că, prin Hristos - Adamul cel nou -, ne eliberăm de 
păcat, de suferință și de moarte: Așadar, precum prin 
greșeala unuia a venit osânda pentru toți oamenii, aşa, prin 
îndreptarea adusă de Unul, a venit, pentru toți oamenii, 
îndreptarea care dă viață (Romani 12, 18). 

La un moment dat, Domnul Hristos i-a chemat la 
sine pe iudei și le-a spus că, rămânând în cuvântul Lui, 
vor cunoaște adevărul, şi adevărul îi va face liberi. El 
tocmai de aceea se întrupase, își asumase firea ome- 
nească, ca s-o elibereze de păcat și de moarte şi de 
toate servituţile. Iudeii s-au tulburat, socotindu-se oa- 
meni liberi, iar Domnul le-a replicat: Adevărat, adevărat 


5 + NicoLae, Mitropolitul Ardealului, Studii de Teologie Morală, Sibiu, 
1969, p. 101. 

vă spun: oricine săvârşeşte păcat este rob păcatului (loan 8, 
34). Mai mult, a adăugat un lucru şi mai grav: Voi sunteți 
din tatăl vostru diavolul şi vreți să faceți poftele tatălui vos- 
tru. El, de la început, a fost ucigător de oameni şi nu a stat 
întru adevăr, pentru că nu este adevăr întru el. Când grăieşte 
minciuna, Şrăieşte dintru ale sale, căci este mincinos și tatăl 
minciunii (loan 8, 44). 

Domnul Hristos a adus libertatea absolută. El ne-a 
eliberat de păcat. Mai mult, învățătura Lui ne spune că 
toți oamenii sunt egali, liberi și frați, care trebuie să se iu- 
bească unii pe alții, că omenirea este o mare familie de po- 
poare libere şi egale, care trebuie să trăiască în iubire şi 
frățietate, conlucrând la realizarea unei vieți fericite pentru 
toți cei ce viețuiesc pe pământ“. Scriitorul Giovanni Papini 
dă glas dorului pe care-l are omul după libertatea în 
Hristos, după mântuire: Avem nevoie de Tine, numai de 
Tine, de nimeni altul. Singur Tu, Cel ce ne iubeşti, poți simţi 
mila față de noi. Singur Tu poți simţi ce mare-i, nemăsurat 
de mare, nevoia ce-o avem de Tine, în această lume, în acest 
ceas al lumii”. 

Părintele Dumitru Stăniloae, de la a cărui plecare la 
Domnul se împlinesc 20 de ani, precizează că Mântui- 
torul Hristos ne mântuiește de tot răul, de înstrăinarea 
de Dumnezeu, şi ne comunică și victoria Sa asupra 
morții: Ca om, relația Lui cu noi, ca semeni ai Săi, este relația 
de eficiență mântuitoare a noastră de tot răul, de toată înstră- 
inarea de Dumnezeu, pentru că EI este Fiul lui Dumnezeu. 
El este tot atât de firesc comunicabil ca om, pe cât ne sunt 


6 Ibidem. 
7 GIOVANNI PAPINI, Viaţa lui Hristos, p. 554. 

semenii noştri. Dimpreună cu El biruim moartea, deve- 
nim liberi de păcat și moștenitori ai eternității fericite. 

Oamenii care s-au simţit eliberați de El din robia 
păcatului i-au eliberat și pe alţii din chingile oprimării. 
Așa se face că Sfântul Impărat Constantin, acum 1700 
de ani, a emis edictul de libertate de la Milano, în vir- 
tutea căruia creștinii se puteau manifesta. Imnografii 
creștini, adresându-se lui Dumnezeu, ţin să sublinieze 
acest gest de mare înțelepciune al Împăratului Con- 
stantin: Dat-ai, lubitorule de oameni, binecredincioasei 
Tale slugi înțelepciunea lui Solomon, blândețile lui David şi 
dreapta credință a Apostolilor, ca un Împărat al Împăraților 
şi Domn al tuturor celor ce domnesc?. 

Datorită acestei înțelepciuni a intuit că libertatea o 
dă Hristos și că viitorul este al Lui. Europa îi datorează 
lui Hristos și Creștinismului toată cultura şi civilizaţia 
pe care o are. Din nefericire, liderii europeni contem- 
porani n-au avut intuiţia lui Constantin și n-au vrut să 
stipuleze în constituția europeană că Europa are rădă- 
cini creştine. 

Sfântul Apostol Pavel precizează că Iisus Hristos, ieri 
şi azi şi în veci, este același (Evrei 13, 8). Numai El poate 
aduce lumii libertate deplină, pace, înțelegere și izbă- 
vire, întâi de toate din criza spirituală, iar apoi și din 
cea materială. 


5 DUMITRU STĂNILOAE, Trăirea lui Dumnezeu în Ortodoxie, Cluj-Napoca, 
ed. Dacia, 1993, p. 198. 
? Mineiul pe Mai, Alba Iulia, ed. Reîntregirea, 2001, p. 164. 

mnografii, adresându-se Maicii Domnului, au 

folosit cele mai frumoase metafore. De pildă, 

slujba Paraclisului o numeşte pe Fecioara Maria: 
casa Domnului, munte umbrit, sfeşnic de aur, rai, masa cea 
dumnezeiască şi Biserică. 

Sărbătoarea Intrării în Templu, de pe 21 noiembrie, o 
numeşte pe Născătoarea de Dumnezeu Biserica cea însu- 
flețită, şi pe bună dreptate, pentru că ea se pregătea să 
devină sălaş al Împăratului Hristos. Iată cum ne prezin- 
tă scriitorul sfânt intrarea triumfală în templu: Astăzi 
Biserica cea însuflețită a sfintei slave a lui Hristos, Dumneze- 
ul nostru, singura binecuvântată între femei, curată, se aduce 
în Templul Legii, să viețuiască în cele Sfinte. Şi se bucură 
împreună cu dânsa loachim şi Ana, cu duhul. Şi cetele fecioreşti 
Domnului cântă, cu psalmi lăudând şi cinstind pe Maica Lui". 

Perioada liturgică în care prăznuim această sărbă- 
toare este una specială: Postul Naşterii Domnului. Iar 
legătura duhovnicească pe care o facem între perioada 
şederii Maicii Domnului în templu şi Postul Crăciunu- 
lui este una evidentă: Fecioara Maria se pregătea să-L 
primească în sânul său pe Hristos, lucru pe care dorim 
şi noi să-l realizăm în mod duhovnicesc. 


* În revista Renaşterea, nr. 11, noiembrie / 2013, p. 1. 
1 Mineiul pe Noiembrie, EIBMBOR, Bucureşti, 2005, p. 326. 

Sfântul Simeon Noul Teolog, referindu-se la pocăin- 
ţa şi nevoinţa sinceră, determinată de o credinţă puter- 
nică, afirmă textual: Aşadar, crezând din tot sufletul şi 
căindu-ne cu căldură, Zămislim pe Cuvântul lui Dumnezeu 
în inimile noastre, ca Fecioara, dacă avem sufletele noastre 
fecioare şi curate. Şi precum pe aceea, fiindcă era preanepri- 
hănită, nu a topit-o focul dumnezeirii, aşa nici pe noi nu ne 
topeşte, dacă avem inimile curate şi neprihănite, ci se face în 
noi rouă din cer şi izvor de apă şi râu de viață nemuritoare. 

Pentru a-L primi pe Hristos trebuie să avem suflete- 
le fecioare şi curate. Şi cum acest lucru nu se întâmplă de 
la sine, Postul Crăciunului ne pune la îndemână mijloa- 
cele de purificare necesare. Înfrânarea de la mâncare şi 
băutură, lectura duhovnicească, actele de caritate şi, mai 
ales, o bună spovedanie sunt arhicunoscute şi necesare. 

Sfântul Macarie Egipteanul ne spune că pocăința 
este singura noastră salvare! Nici cultura, nici inteligența, 
nici noblețea, nici frumusețea nu-l reînnoieşte pe om, ci 
numai pocăința adevărată, ruşinea şi regretul pentru tot 
păcatul săvârşit în trecut. Şi, bineînțeles, schimbarea totală 
a felului de viețuire, de gândire. 

După nevoinţa Postului, după o bună spovedanie, 
trebuie să încercăm să trăim altfel. Mitropolitul Antonie 
de Suroj, meditând la pocăință, ne spune că, având nă- 
dejde în dragostea lui Dumnezeu şi adăugând nevoinţa 
noastră pe care o ducem cu bărbăţie, vom da roadele 
vrednice ale pocăinţei noastre. Domnul Hristos ne spu- 


Filocalia 6, EIBMBOR, Bucureşti, 1977, p. 157. 
3 Pocăința sau întoarcerea la Dumnezeu, Editura Bizantină, Bucureşti, 
2001, p. 42. 

ne: Eu te iert! Iar tu, drept mulțumire pentru aceasta, nu din 
frică, nu pentru a te izbăvi de chinuri, ci pentru că poți răs- 
punde dragostei Mele cu dragoste, începe să trăieşti altfel“. 

Nu doar Maica Domnului a devenit Biserica cea în- 
suflețită, ci şi noi putem deveni. Lucrul acesta ni-l spu- 
ne învățătura Bisericii, ni-l spun şi colindele noastre. 
Vasile Voiculescu în cunoscutu-i Colind, cu profund 
conținut euharistic, spune: În coliba-ntunecată/ Din car- 
ne şi os lucrată,/ A intrat Hristos deodată./ Nu făclie ce se 
stinge,/ Nu icoană ce se frânge,I Ci El Însuşi, trup şi sânge, 
Preschimbat pentru făptură! Într-o scumpă picătură, Dul- 
cea Cuminecătură?. 

Dorinţa noastră puternică de a ne curăți şi de a de- 
veni sălaş al lui Hristos o exprimă şi cântările din preaj- 
ma Crăciunului: Pe mine, cel ce am ajuns peşteră de tâlhari, 
arată-mă, Doamne, Cel ce în peşteră Te-ai născut, locaş al 
Tău şi al Tatălui şi al dumnezeiescului Tău Duh, ca să te 
slăvesc în toți vecii. 

Maica Domnului, mai curată şi mai slăvită decât 
orice făptură, datorită sfințeniei sale, a ajuns Templu 
preacurat al Mântuitorului: Preacurat Templu al Mântu- 
itorului, Cămara cea de mult preț şi Fecioara, Sfințită visterie 
a slavei lui Dumnezeu, astăzi este adusă în casa Domnului, 
împreună aducând harul Duhului lui Dumnezeu, pe care o 
laudă îngerii lui Dumnezeu. Aceasta este cortul cel ceresc. 


4 Mitropolitul ANTONIE AL SurojuLUL, Bucuria Pocăinței, Editura Marineasa, 
Timişoara, 2013, p. 40. 


5 VASILE VOICULESCU, Integrala Operei Poetice, Editura Anastasia, București, 
1999, p. 575. 


6 Mineiul pe Noiembrie, p. 335. 

focului. Şi de pe tronul slavei Sale proniază toate 

lucrurile. Troparul Praznicului Tăierii Împrejur, 
când începem Anul Nou, afirmă lucrul acesta: Cel ce șezi 
pe scaunul cel în chipul focului, întru cele de sus, împreună 
cu Părintele Cel fără de început şi cu Dumnezeiescul Duh, 
ai binevoit a Te naşte pe pământ din Fecioara, Maica Ta, care 
nu ştie de bărbat, Mântuitorule Iisuse. Pentru aceasta ai şi 
fost tăiat împrejur a opta zi ca un om. Slavă Sfatului Tău 
celui preabun; slavă rânduielii Tale; slavă smereniei Tale, 
Unule iubitorule de oamenii. 

La Crăciun am învăţat că Fl este Soarele dreptății. El 
revarsă căldura și lumina spirituală, pe lângă cea materi- 
ală, peste toată făptura. Și după cum pământul are echi- 
libru și este covârșit de căldură și de lumină rotindu-se în 
jurul soarelui natural, tot așa și omul nu poate duce o viața 
normală decât gravitând în jurul Soarelui dreptății. De la 
El primește căldură şi lumină spirituală. Drumul vieții lui 
are o traiectorie normală doar învârtindu-se în jurul Său. 

Însuşi Domnul Hristos precizează faptul că El este 
sursa de lumină și căldură spirituală: Eu sunt Lumina 


E leste Pantocratorul ce şade pe scaunul cel în chipul 


* În revista Renașterea, nr. 1, ianunarie / 2014, p. 1. 
1 Mineiul pe Ianuarie, EIBMBOR, București, 1997, p. 7. 

lumii; cel ce îmi urmează Mie nu va umbla în întuneric, ci 
va avea lumina vieții (loan 8,12). Cu El și în lumina Sa 
dorim să umblăm și în anul 2014. De fapt, pe tot par- 
cursul vieții dorim să fim cu El. De aceea, și în cântecul 
duhovnicesc se precizează că noi călătorim cu El pân” 
la sfârșitul vieții. 

Însăși Ortodoxia este, după afirmaţia lui Sergiu Bul- 
gakoff, viață nouă în Hristos şi cu Hristos, condusă de 
Duhul Sfânt. Cel ce are sufletul rănit de dragostea lui 
Hristos trăieşte frumos: Dacă este cineva în Hristos, este 
făptură nouă; cele vechi au trecut, iată, toate s-au făcut noi 
(2 Corinteni 5,17). 

Primul lucru pe care trebuie să-l facem în 2014 este 
să ne rugăm Domnului Hristos cu stăruință şi vom 
birui toate încercările şi necazurile. Îndemnul Părinte- 
lui Toma Chiricuţă este sugestiv în acest sens: Cât de 
târziu, în noapte, cât de singur şi ostenit, cât de tulburat şi 
nesigur, cât de deziluzionat de oameni, dacă în preajma în- 
cheierii zilei îl chemi pe Iisus cu simplitate, El vine şi-ţi 
mângâie fața şi te adoarme spunându-ți: nu te teme, nu vei 
naufragia, căci Eu veghez’. 

Al doilea lucru pe care trebuie să-l facem este acela 
de a participa la Sfânta Liturghie în toate duminicile. El 
este acolo și ne așteaptă la Ospăţul Credinței. lar noi să 
ne pregătim pentru ca, destul de des, cu sufletul curățit 
prin spovedanie, să ne putem înfrupta din acest Ospăț. 

lar al treilea lucru, Liturghia de după Liturghie care 
înseamnă a da dovadă prin faptele noastre că suntem 


2 SenGIu BULGAKOFE, Ortodoxia, Sibiu, 1930, p.1. 
3 Fântâna — Darurilor, Noiembrie 1932, p. 316. 

ai lui Hristos. Sunt mulți oameni necăjiţi, bolnavi, săraci, 
dezorientați, încercaţi de nesiguranţă care aşteaptă 
ajutorul nostru. Sfântul Iacov este foarte limpede în 
această privință: Ce folos, frații mei, dacă zice cineva că are 
credință, iar fapte nu are? Oare credința poate să-l mântu- 
iască? Dacă un frate sau o soră sunt lipsiţi de hrana cea de 
toate zilele și cineva dintre voi le-ar zice: Mergeţi în pace! 
Încălziți-vă şi vă săturați, dar nu le dați cele trebuincioase 
trupului, care ar fi folosul? Așa şi credința: dacă nu are 
fapte, e moartă în ea însăşi (Iacov 2, 14-17). 

Mântuitorul ne îndeamnă să-L imităm pe cât ne stă 
în putință. Învățați-vă de la Mine că sunt blând şi smerit 
cu inima şi veți găsi odihnă sufletelor voastre (Matei 11,29) 
ne spune Domnul, iar Toma de Kempis adaugă: Cine 
voiește să priceapă întru totul şi să guste cuvintele lui Hris- 
tos, acela trebuie să se trudească să-și îndrepte viața sa după 
viața lui lisus. 

Or, cu ce ne cucereşte inimile persoana dumneze- 
iască a Mântuitorului? Cu smerenia Sa cea desăvârşită. 
Cu ce ne mai cucerește dumnezeiescul chip al Domnu- 
lui Hristos? Cu desăvârșita iubire față de oameni. Și cu 
ce ne mai cucereşte încă chipul evanghelic al Domnului 
nostru lisus Hristos? Cu desăvârșita curăție a sufletului 
Său. 

Să ne rugăm Lui, să participăm la Liturghie, să facem 
filantropie și să Îi imităm măcar cele trei virtuţi amin- 
tite: smerenia, iubirea și curăţia. Dacă vom face așa, 
anul 2014 va fi unul încununat cu realizări duhovnicești 
şi materiale. 


+ Urmarea lui Hristos, Timișoara, 1991, p. 13. 

Hristos e totul. Când L-ai aflat, 
eşti fericit!" 


Când L-a aflat, a fost fericit, a fost mântuit şi a 

exclamat: Acum, slobozeşte pe robul Tău, Stăpâne, 
după cuvântul Tău, în pace, că văzură ochii mei mântuirea 
Ta, pe care ai gătit-o înaintea feței tuturor popoarelor, lumină 
spre descoperirea neamurilor şi slavă poporului Tău, Israel 
(Luca 2, 29-33). 

Sfântul Siluan Athonitul L-a dorit pe Hristos şi L-a 
căutat cu lacrimi. Când L-a găsit, a mărturisit: Mare 
este iubirea cu care ne iubeşte pe noi Domnul. Ştiu aceasta 
de la Duhul Sfânt, pe care Domnul mi L-a dat prin milosti- 
virea Sal. 

Sterie Diamandi spune că, după ce L-ai găsit pe 
Domnul Hristos, El este cârmaci încercat şi iscusit care 
vâsleşte împotriva vântului şi de-a curmezişul curentului, 
El nu este expresia unui moment istoric, ci un făuritor de 
istorie; El nu-i produsul mecanic al mediului şi al nevoilor 
timpului, ci Titanul care schimbă mediul şi abate cursul 
omenirii”. lisus Hristos, ieri şi azi şi în veci, este acelaşi 
(Evrei 13, 8). 


S imeon L-a aşteptat pe Hristos o viață întreagă. 


" În revista Renaşterea, nr. 2, februarie / 2014, p. 1. 
1 Cuviosul SILUAN ATHONITUL, Între iadul deznădejdii şi iadul smereniei, 
Alba Iulia, 1994, p. 41. 
2 Cf. ILARION FELEA, Religia iubirii, Arad, 1946, p. 391. 

Din experienţa proprie, Sfântul Siluan mărturiseşte 
că nu există pe pământ om atât de blând şi plin de iubire ca 
Domnul nostru lisus Hristos. În El e bucuria şi veselia 
noastră. Să-L iubim, iar el ne va duce în Împărăția Lui unde 
vom vedea Slava Lui. 

Pentru creştinul obişnuit, eforturile ascetice, eroice 
de despătimire, care te ajută să ai experienţa întâlnirii 
cu Hristos pe care au avut-o sfinţii, de obicei sunt prea 
grele. Însă, pe lângă această cale, mai puţin bătătorită 
şi rezervată personalităților cu o excepțională trăire şi 
experiență duhovnicească, spune Părintele Teodor 
Bodogae, viața spirituală a Ortodoxiei mai cunoaşte o cale, 
care e la îndemâna tuturor: calea trăirii spirituale, liturgice, 
care urmăreşte unirea cu Dumnezeu prin mijlocirea formelor 
sensibile ale cultului sau slujbelor divine“. 

În acest sens, vechea literatură duhovnicească ne 
prezintă un caz. Pe când Orientul Mijlociu ajunsese sub 
stăpânire arabă, un prinţ arab călătorea înspre Beirut. 
Era însoțit de o caravană de cămile şi slujitori. Aproa- 
pe de oraş era o biserică cu hramul Sfântul Mucenic 
Gheorghe. 

Fiind zi de sărbătoare, preoții şi credincioşii erau 
adunați pentru Sfânta Liturghie. Prinţul porunci slu- 
gilor să fie aduse cămilele în biserică. Preoţii l-au rugat 
să nu facă lucrul acesta, pentru că era casa lui Dumne- 
zeu. Dar... în zadar. Când însă cămilele au intrat în 
biserică, s-au prăbuşit moarte. 


3 Op, cit., p. 135. 
+ Cf. NicoLAE CABASILA, Tâlcuirea dumnezeieștii Liturghii și despre viața 
în Hristos, Bucureşti, Editura Arhiepiscopiei, 1989, p. 12. 

A înţeles prințul că o putere neştiută de el este pre- 
zentă acolo. S-a hotărât atunci să asiste şi el la Sfânta 
Liturghie. Cu multă teamă, preoţii au început Sfânta 
Slujbă. Cum prințul stătea aproape de altar, după sfin- 
țirea darurilor, când preotul a spus Să luăm aminte, 
sfintele sfinților şi a frânt agnețul, a văzut un copil mi- 
nunat pe care îngerul ÎI înjunghia cu sabia, vărsându-i 

sângele în potir şi trupul împărțindu-l pe disc. S-a cu- 
tremurat. I-a crezut pe creştini canibali, pentru că la 
împărtăşire preotul le-a împărțit credincioşilor carne 
şi sânge. 

După ce s-a sfârșit Liturghia, când preotul împărțea 
anafura, i-a dat și prințului. Acesta a refuzat, zicând: 
N-am văzut eu că voi sunteți nişte canibali? L-aţi junghiat 
pe pruncul acela atât de frumos. Preotul uimit i-a spus: 
Boierule, dacă tu ai văzut asemenea lucruri, înseamnă că te 
iubeşte Dumnezeu. Apoi i-a explicat taina Sfintei Jertfe. 

Mișcat sufletește, prințul a cerut să fie botezat. Însă 
preotul, de frica repercusiunilor din partea musulma- 
nilor, i-a cerut să se ducă la arhiepiscop, în Muntele 
Sinai. S-a dus, arhiepiscopul l-a catehizat și l-a botezat 
cu numele de Pahomie. Pahomie, plin de râvnă, s-a dus 
la ai săi, cu gândul să-i încreştineze. Ai săi nu au primit 
mesajul evangheliei şi l-au martirizat. 

Aceasta este povestirea, adevărul pe care-l propo- 
văduieşte însă Biserica este acela că Hristos ni se arată, 
nouă muritorilor, sub forma văzută a Sfintelor Taine, adică 
sub înfăţişarea Pâinii şi a Vinului euharistic, sfințite la Sfân- 
ta Liturghie şi prefăcute în Însuși Trupul şi Sângele Său. 


5 Ibidem. 

Dreptul Simeon l-a primit pe Hristos în braţele sale. 
Calea mistică deschisă nouă tuturor este calea harică a 
Sfintelor Taine. Cele trei taine importante ale iniţierii 
sunt Botezul, Mirungerea și Sfânta Euharistie. Ele co- 
respund celor trei trepte sau faze clasice ale vieţii spi- 
rituale: purificarea, iluminarea și unirea deplină. 

Experimentând o asemenea viață, Bătrânul Porfirie 
spunea: Viaţa fără Hristos nu este viață. Dacă nu-L vezi pe 
Hristos în toate faptele și gândurile tale, tu trăieşti fără 
Hristos... Hristos este prietenul nostru, fratele nostru, El 
este tot binele și toată frumusețea. El este totul’. 


6 Dionysios Tarsis, Cuvintele bătrânilor, Reîntregirea, Alba Iulia, 2004, 
p. 14. 

pentru întreaga creştinătate: mesajul Întrupării 

lui Hristos. Sfântul Pavel exclamă: Cu adevă- 
rat, mare este taina dreptei credințe: Dumnezeu S-a arătat 
în trup, s-a îndreptat în Duhul, a fost văzut de îngeri, s-a 
propovăduit între neamuri (1 Timotei 3, 16). 

lar celebrările liturgice ale zilei de 25 martie, data 
sărbătoririi Bunei Vestiri, ne spun: Astăzi este începutul 
mântuirii noastre şi arătarea tainei celei din veac. Fiul lui 
Dumnezeu, Fiu Fecioarei se face şi Gavriil harul bine-l ves- 
teşte. Pentru aceasta şi noi, împreună cu dânsul, Născătoa- 
rei de Dumnezeu să-i strigăm: Bucură-te, cea plină de har, 
Domnul este cu tine!. 

Pentru Cluj, însă, Buna Vestire este un motiv special 
de bucurie. Pentru că, pe 25 martie 2006, era întronizat 
de către Patriarhul Teoctist Mitropolitul Bartolomeu 
Anania. Vechea Mitropolie a Feleacului, cu descenden- 
tă ştefaniană de la 1488, îşi relua activitatea prin hotă- 
rârea Sfântului Sinod din 4 noiembrie 2005. Mitropolitul 
Bartolomeu îşi încheia alocuţiunea cu cuvintele: Trăiesc 
şi eu bucuria zilei de astăzi, iar bucuria mea nu este altceva 
decât cântecul unei lebede care, înainte de a merge printre 


B una Vestire aduce un mesaj de importanţă unică 


* În revista Renaşterea, nr. 3, martie / 2014, p. 1. 
1 Ceaslov, EIBMBOR, Bucureşti, 1973, p. 688. 

trestii să se culce, este de pe acum încredințată că un şir de 
aripi albe va luneca în urma ei, gata de zbor, sub cerul istori- 
ei Transilvanie”. 

Tot pe 25 martie 2011, Preafericitul Părinte Patriarh 
Daniel, după plecarea la Domnul a Mitropolitului Bar- 
tolomeu, mă instala pe mine în scaunul vlădicesc de la 
Cluj. Bucuria sărbătorii avea sobrietatea ei, ştiind că 
Maica Domnului ne acoperă cu Preasfântul său Omo- 
for. A urmat apoi sărbătoarea din 2012, când, de Buna 
Vestire, s-a pus piatra de temelie pentru aşezământul 
social de pe Calea Turzii, şi sărbătoarea Bunei Vestiri 
din 2013. 

Suntem pregătiți ca şi acum, în 2014, de Buna Vestire, 
să organizăm sărbătoarea noastră de suflet, care poate 
deveni şi sărbătoarea patronală a oraşului Cluj, pe 
lângă faptul că este hramul Mitropoliei Clujului, Ma- 
ramureşului şi Sălajului. Nici n-ar putea exista o altă 
sărbătoare mai potrivită, pentru că toți creştinii, indi- 
ferent de confesiune, ştiu cât de importantă este Buna 
Vestire şi urmările Întrupării lui Hristos pentru mântu- 
irea noastră. 

Buna Vestire (ó EùayyeMouòç) este praznicul în amin- 
tirea zilei în care Sfântul Arhanghel Gavriil a vestit 
Sfintei Fecioare Maria că va lua în pântece şi-L va naște 
pe Hristos. Este ziua în care s-a zămislit dumnezeiescul 
Prunc în pântecele Sfintei Fecioare, prin puterea Sfân- 
tului Duh. De aceea, în Apus, acest praznic era numit 
şi Sărbătoarea Zămislirii Domnului. 


2 Eparhia Vadului, Feleacului și Clujului la 90 de ani, Renaşterea, Cluj- 
Napoca, 2012, p. 15. 

Sfântul Evanghelist Luca ne spune că, la şase luni 
după zămislirea Sfântului loan Botezătorul, Sfântul 
Arhanghel Gavriil a venit în Nazaret, a intrat în casa 
Sfintei Fecioare, și i-a zis: Bucură-te, cea plină de dar, 
Domnul este cu tine. Binecuvântată eşti tu între femei 
(Luca 1, 28). Văzând tulburarea Fecioarei, Arhanghelul 
a continuat: Nu te teme, Marie, căci ai aflat har la Dumne- 
zeu. Şi, iată, vei lua în pântece şi vei naşte fiu şi vei chema 
numele lui Iisus (Luca 1, 30). Nedumerirea Mariei, care 
nu ştia de bărbat, a fost spulberată tot de către înger: 
Duhul Sfânt se va pogori peste tine şi puterea Celui Preaîn- 
alt te va umbri; pentru aceea, şi Sfântul care se va naşte din 
tine Fiul lui Dumnezeu se va chema (Luca 1, 35). 

Buna Vestire, dintre toate sărbătorile Maicii Domnu- 
lui, este cea mai de timpuriu confirmată în documente: 
Se știe că, încă din secolul IV sau V, s-a zidit la Nazaret o 
biserică, pe locul unde fusese casa în care Maica Domnului 
a primit de la înger vestea că va naşte pe dumnezeiescul 
Prunc. 

Data sărbătorii a variat la început. În Răsărit, însă, 
data de 25 martie s-a generalizat probabil îndată ce Naşterea 
Domnului a început să fie sărbătorită peste tot la 25 decem- 
brie, adică încă din prima jumătate a secolului V*. 

Părintele Dumitru Stăniloae, subliniind importanța 
Întrupării, spune că acum Persoana divină a Fiului lui 
Dumnezeu sau a Cuvântului intră în planul experienței 
comune umane, care, în acelaşi timp, le dă putinţa de a o 


3 Pr. Prof. Dr. ENE BRANIȘTE, Liturgica Generală, EIBMBOR, București, 
1993, p. 190. 
* Ibidem, p. 191. 

sesiza ca persoană dumnezeiască”. lar folclorul nostru bi- 
sericesc, admirând-o pe Maica Domului, zice: Tu eşti 
scara cea cu flori, Cu un capăt peste nori,/ Tu eşti raiul 
preafrumos,/ Care-ai tras pe Domnul jos. 

Maica Domnului, a cărei Bună Vestire o sărbătorim, 
să ocrotească Catedrala noastră, Mitropolia noastră, 
orașul Cluj-Napoca și pe noi, pe toți creștinii! 


5 Pr. Prof. Dr. DUMITRU STĂNILOAE, Teologia Dogmatică Ortodoxă 2, 
EIBMBOR, Bucureşti, 1978, p. 36. 

Eroii Neamului. Această hotărâre a fost luată de 

Sfântul Sinod al Bisericii noastre în anul 1999. 
De fapt, se reactualizează un obicei mai vechi stipulat 
în Tratatul de la Versailles şi într-un Decret-lege din 
1920 al Guvernului României. 

În perioada interbelică, de cinstirea eroilor era pre- 
ocupată în mod deosebit Societatea „Mormintele Eroi- 
lor căzuţi în Război”, transformată ulterior în Societatea 
„Cultul Eroilor”, care, de la 1 august 1940, s-a numit 
„Aşezământul Naţional Regina Maria”. Pe timpul stă- 
pânirii comuniste, printr-un decret din 1948, „Ziua 
Eroilor” s-a stabilit pe 9 mai. 

Motivul teologic al sărbătoririi eroilor la „Înălțarea 
Domnului” este lesne de înțeles: Domnul înălțându-se 
ridică cu sine întreaga făptură omenească. Domnul Hris- 
tos îi ridică cu Sine pe eroii care şi-au dat viața din dra- 
goste pentru alţii. Una dintre cântările sărbătorii zice: 
Fost-a ridicată mai presus de îngeri firea noastră cea căzută 
de demult, şi pe scaunul cel dumnezeiesc, mai presus de cuget 
a fost aşezată. Veniţi să prăznuim şi să cântăm: Pe Domnul 
lăudați-L făpturile Lui şi-L preaînălțați întru toți vecii. 


| a sărbătoarea „Inălțării Domnului” sunt cinstiţi 


* În revista Renașterea, nr. 5, mai / 2014, p. 1. 
1 Penticostar, EIBMBOR, București, 1999, p. 257. 

Motivul sentimental al sărbătoririi Eroilor, pe care 
poporul nostru l-a cultivat întotdeauna, este acela că 
prin ei s-a realizat visul a multor generații, plecate în 
veşnicie. Mulţi ani, idealul unităţii naționale şi al liber- 
tății i-a ținut pe înaintaşii noștri în aşteptare. Avem un 
vis neîmplinit, spunea Goga, Copil al suferinții,/ De jalea 
lui ne-au răposat! Şi moşii şi părinții ... 

lar când visul s-a realizat bucuria a fost mare. Unul 
dintre făuritorii Marii Uniri, i se adresa pământului 
țării ca unei fiinţe însuflețite: Eu văd că eşti alta, eu văd 
că eşti fericită, eu simt bucuria şi noua ta viață! Te-aş mân- 
gâia ca pe un copil, de-ar fi să trăiesc veacuri. Câmpiile tale, 
apele tale, toate îmi vorbesc de negrăita ta fericire, patria 
mea! Nu eşti pământ mort, nu eşti vânt, nu eşti apă; eşti 
suflet ce tremuri de bucuria libertății. 

Pe asemenea oameni, fie c-au murit pe front, fie că 
s-au întors răniți sau epuizați, îi cinstim la Înălțarea 
Domnului. Ei au trecut în legenda neamului şi pe bună 
dreptate se subliniază faptul că poporul nu trece în le- 
gendă, nu înconjoară cu aureola sfințeniei, nici pe tirani, nici 
pe demagog, nici pe cel încântat de sine însuşi, nici pe ma- 
rele simulator. El simte aurul din sufletul cuiva cum simte 
magnetul fierul ascuns. Şi acest aur sufletesc, absolut nece- 
sar pentru a rămâne în amintirea şi cultul poporului, e 
dragostea dezinteresată şi jertfa pentru semenii tăi mai mici, 
mai neputincioşi, dar măreți luați în colectivitate!. 


2 OcravIAN (GOGA, Rugăciune, Scrisul românesc, Craiova, 1995, p. 7. 
3 Ton AGÂRBICEANU, Două iubiri, Editura pentru Literatură, 1968, p. 391. 


4 ION AGÂRBICEANU, Meditaţii în septembrie, Dacia, Cluj-Napoca, 1971, 
p.41. 

Îi pomenim la „Înălţare”, pe 29 mai 2014, pe eroii 
celor două războaie mondiale şi pe toți eroii noştri. lar 
cu gândul ne ducem înainte şi realizăm că, peste patru 
ani, în 2018, vom sărbători 100 de ani de la Marea Unire. 
Întrebarea crucială este dacă mai realizează contempo- 
ranii noștri că atunci Dumnezeu şi-a întors fața către noi? 

Sunt alte multe preocupări mult mai lumeşti şi prag- 
matice decât cele ce i-au animat pe idealiştii noştri. Spu- 
ne cu durere unul dintre ei, dialogând tainic cu România, 
lucrul următor: Credeam că se va face o linişte de biserică de 
jur împrejur, şi tu vei fi altarul. Şi iată, în jurul tău, e larmă 
şi alergare, oamenii se zbat după lucruri trecătoare, şi tu, 
veşnica frumusețe, veşnica avuție, eşti dată uitării. 

Cât de multă nevoie ar fi ca tinerele generaţii să fie 
educate în spiritul dragostei, față de valorile naționale. 
Nu în spiritul unui naționalism șovin, ci în spiritul unui 
atașament față de valorile neamului. Pentru că altfel ne 
înghite valul vremelniciei. 

Când unii relativizează totul şi desconsideră perso- 
nalităţile care au făurit istoria țării, Biserica şi Școala, 
alături de familie, ar trebui să aibă mare grijă față de 
formarea tinerilor. Şi cultul eroilor este un mijloc de 
educaţie. Înțeleptul Solomon ne spune: Deprinde pe tânăr 
cu purtarea pe care trebuie s-o aibă; chiar când va îmbătrâni 
nu se va abate de la ea (Pilde 22, 6). 

lar Sfântul Apostol Pavel ne porunceşte tuturor: 
Aduceți-vă aminte de mai-marii voştri, care v-au grăit vouă 
cuvântul lui Dumnezeu; priviți cu luare aminte cum Şi-au 
încheiat viața şi urmați-le credința (Evrei 13,7). 


5 ION AGÂRBICEANU, Două iubiri, p. 390. 

Duhul Sfânt şi roadele Sale fascinante 
şi nenumărate” 


Din nou suntem provocați duhovnicește să ne 
gândim la Duhul Sfânt, cu nenumăratele Sale 
daruri lucrătoare în Biserica Domnului Hristos. 

Ne relatează Sfântul Luca că, sosind Ziua Cincizecimii, 
erau toți împreună în acelaşi loc (Fapte 2, 1). În ce loc? În 
locul unde se săvârșea Sfânta Liturghie. Mântuitorul îi 
sfătuise pe ucenici, înainte de Înălţarea la Cer, să nu se 
depărteze de Ierusalim până când vor lua putere, venind 
Duhul Sfânt peste ei, ca să-l fie martori în Ierusalim și în 
toată Iudeea și în Samaria şi până la marginea pământului 
(Fapte 1, 8). 

lar în Ziua Cincizecimii, din cer, fără de veste, s-a făcut 
un vuiet, ca de suflare de vânt ce vine repede, și a umplut 
toată casa unde şedenu ei. Și li s-au arătat, împărțite, limbi 
ca de foc şi au şezut pe fiecare dintre ei. Şi s-au umplut de 
Duhul Sfânt (Fapte 2, 2-4). 

Proorocul Isaia aminteşte şapte daruri ale Duhului 
Sfânt: duhul înțelepciunii şi al înțelegerii, duhul sfatului şi 
al tăriei, duhul cunoștinței şi al bunei credințe... duhul te- 
merii de Dumnezeu (Isaia 11,2-3). Sfântul Apostol Pavel 
enumeră zece daruri ale Duhului Sfânt: dragostea, bu- 


p e 8 iunie 2014 prăznuim sărbătoarea Rusaliilor. 


* În revista Renașterea, nr. 6, iunie / 2014, p. 1. 

curia, pacea, îndelunga-răbdare, bunătatea, facerea de bine, 
credința, blândețea, înfrânarea, curăția (Galateni 5, 22-23). 
De fapt, ele sunt nenumărate şi fascinante. 

Sfântul Serafim din Sarov, fiind în plinătatea Duhu- 
lui Sfânt şi dorind să-i demonstreze boierului Motovi- 
lov cum arată un om covârşit de darurile Duhului, a 
strălucit ca soarele. Ochii îi erau ca doi cărbuni aprinşi. 
lar atmosfera de linişte şi pace ce s-a creat era una de 
nedescris. 

Omul covârşit de roadele Sfântului Duh este conta- 
minant pentru cei din jur, are o vocație misionară. 
Începând cu apostolii şi continuând cu toţi Părinţii 
Bisericii. De fapt, lucrul acesta îl şi spune troparul 
Rusaliilor: Binecuvântat eşti Hristoase, Dumnezeule, cel 
ce preaînțelepti pe pescari i-ai arătat, trimițându-le lor Du- 
hul Sfânt. Şi printr-înşii lumea ai vânat, lubitorule de oameni, 
mărire Tie'. 

Omul, plin de Duhul Sfânt, are darul rugăciunii cu- 
rate. Spune bătrânul Ieronim, referindu-se la duhovni- 
cul său, că Mihail, bătrânul meu, era tot o lumină când se 
ruga. În această stare nu se ruga cu cuvintele, ci cu mintea. 
Cuvintele sunt surcelele pe care le folosim până se aprinde 
focul. Când focul rugăciunii este aprins, adică atunci când 
vine căldura şi durerea inimii, omul nu mai poate vorbi. ÎI 
simte şi ÎI aude pe Dumnezeu în el. Atunci vin lacrimile. 
Omul atinge o măsură duhovnicească, a rugăciunii inimii, 
a doririi duhovnicești şi a suspinurilor inefabile?. 


1 Penticostar, EIBMBOR, Bucureşti, 1999, p. 314. 
? Apud ANDREI ANDREICUȚ, Mai putem trăi frumos?, Reîntregirea, 
Alba Iulia, 2004, p. 107. 

Omul în care lucrează Duhul Sfânt este plin de iubi- 
re față de semenii săi. Sfântul loan Teologul este cate- 
goric: Dacă zice cineva: iubesc pe Dumnezeu, iar pe fratele 
său îl urăşte, mincinos este! Pentru că cel ce nu iubeşte pe 
fratele său, pe care l-a văzut, pe Dumnezeu, pe Care nu L-a 
văzut, nu poate să-L iubească (loan 4, 20). De fapt, Sfântul 
Siluan Athonitul ne spune că, pentru a păstra harul 
Duhului Sfânt, trebuie să facem două lucruri: să-i iubim 
pe vrăjmași şi să-l mulțumim lui Dumnezeu pentru 
necazuri şi încercări. 

Omul Duhului este stăpânit de o bucurie duhovni- 
cească specială, pe care o comunică şi celor din jurul 
său. Pentru o lume cu aşa multe probleme, un asemenea 
om este o binecuvântare. Omul duhovnicesc are pace 
interioară şi este făcător de pace. Omul lipsit de pre- 
zența Duhului este o fire conflictuală și creează, pentru 
mediul în care trăiește, multă vrajbă. Din nefericire, 
observăm în societatea contemporană această stare de 
lucruri, plecând de la relaţiile interumane până la relaţiile 
dintre state. 

Un om cu o viață religioasă serioasă are și îndelun- 
gă răbdare. Până când reuşeşte să-i schimbe şi pe ceilalți, 
îi rabdă. Și nu numai că îi rabdă, dar le face și bine. În 
felul acesta dorind să-i apropie de Dumnezeu. Și, cu 
siguranţă, om fiind, este supus ispitelor și încearcă să- 
şi înfrâneze toate poftele. Iar resursa pentru toate aces- 
te demersuri este o credinţă lucrătoare prin iubire. 
Credinţa lucrătoare prin iubire, manifestându-se prin 
bunătate și facere de bine, îl ajută să păstreze harul 
Duhului Sfânt în suflet. 

Şi, să nu uităm, toate aceste virtuţi le lucrează Duhul 
Sfânt, Care se revarsă unde? Acolo unde suntem adunați 
pentru Liturghie. Duhul care, în mod văzut, prin po- 
gorârea Sa, a creat Biserica, rămâne în Biserică până la 
sfârşitul veacurilor. 

Preasfânta îi iubeşte pe cei ce păzesc 
poruncile lui Hristos 


Galileii, la care a fost invitat Domnul Hristos, 

Preasfânta Sa Maică şi Sfinții Apostoli. La un 
moment dat, vinul s-a terminat. După ce a intervenit 
la Mântuitorul, Maica Domnului le-a zis slujitorilor: 
Faceţi orice vă va spune (loan 2,5). Şi ştim sfârşitul: toate 
lucrurile s-au rezolvat. Ascultarea de poruncile lui 
Hristos ne scoate din toate situațiile dificile. 

Maica Domnului face mereu acest lucru. Iubirea ei 
îmbrăţişează întreaga lume şi, ca şi Fiul ei, simte milă 
față de toți oamenii. Cei ce duc o viață duhovnicească 
simt acest lucru. De exemplu, Sfântul Siluan exclamă: 
Ah, dacă am şti cum iubeşte Preasfânta pe toți cei ce păzesc 
poruncile lui Hristos şi cum compătimeşte şi suferă pentru 
cei ce nu se căiesc!. La un moment dat, în duh, Sfântul 
Siluan a întâlnit-o pe Fecioara, care i-a spus: Nu-mi 
place să văd ceea ce faci? Această mustrare blândă l-a 
marcat pentru totdeauna şi a adus roade duhovniceşti 
în viaţa lui. Aceste cuvinte liniştite şi blânde l-au de- 
terminat să împlinească poruncile lui Hristos. 


E ste mişcător momentul cu nunta de la Cana 


* În revista Renaşterea, nr. 8, august / 2014, pp. 1-2. 

1 Cuviosul SILUAN ATHONITUL, Între iadul deznădejdii şi iadul smereniei, 
Editura Deisis, Alba Iulia, 1994, p. 156. 

2 Ibidem. 


184 


Mai aproape de Hristos 


Dacă încercăm şi noi cu sinceritate să ducem un 
dialog cu Maica Domnului, vom vedea câte motive are 
să ne facă reproşuri blânde, dar categorice. Multe lucruri 
pe care le facem noi nu-i plac Maicii Domnului. Şi da- 
că dorim să fim în grațiile ei, trebuie să împlinim po- 
runcile lui Hristos. Însă mai trist este că nici nu prea 
ştim poruncile Lui. De aceea, ne-am hotărât ca în Pos- 
tul Maicii Domnului, seară de seară, după Paraclis, să 
medităm la poruncile lui Dumnezeu ca, apoi, să le şi 
punem în practică. Sfântul Marcu Ascetul ne spune că 
Domnul e ascuns în poruncile Sale. Şi cei ce-L caută pe El 
ÎI găsesc pe măsura împlinirii lore, 

Poruncile Domnului trebuie studiate până ce devin 
substanța sufletului nostru; numai atunci va deveni posibi- 
lă împlinirea constantă şi dreaptă a poruncilor Evanghelice 
aşa cum cere Domnul. Şi atunci cel ce împlineşte porun- 
cile cu ochii inimii, cu mintea, acela Îl vede în el însuşi 
pe Domnul, ÎI vede în gândurile şi sentimentele sale 
pătrunse de Duhul Sfânt. 

Pericolul ce-l paşte pe cel ce neglijează împlinirea 
poruncilor este de a ajunge la o sterilitate spirituală, la 
îndepărtarea de Dumnezeu. Căci Domnul a zis: fără de 
Mine nu puteți face nimic. Dacă cineva nu rămâne în Mine 
se aruncă afară ca o mlădiță şi se usucă; şi o adună şi o arun- 
că în foc şi arde... rămâneți în iubirea Mea. Dacă păziți po- 
runcile Mele, veți rămâne în iubire Mea (loan 15, 5-6, 9-10). 
Şi, adăugăm noi conform viziunii Sfântului Siluan, dacă 
păzim poruncile rămânem în iubirea Maicii Domnului. 


3 Filocalia 1, Sibiu, 1947, p. 247. 
+ IGNATIE BRAINCIANINOV, Fărâmiturile ospățului, Alba Iulia, 199%, p. 11. 

Cuvintele Evangheliei, împlinirea poruncilor, ne vor 
judeca la Parusie: Pe cel care se leapădă de Mine şi nu 
primeşte cuvintele Mele, zice Domnul, are cine să-l judece: 
cuvântul pe care l-am spus, acela îl va judeca în ziua cea de 
apoi. Pentru că Eu n-am vorbit de la Mine, ci Tatăl care M-a 
trimis, Acesta Mi-a poruncit ce să spun şi ce să vorbesc. Şi 
ştiu că porunca Lui este viața veşnică (loan 12, 48-50). 

Normal ar fi să împlinim cu toată grija poruncile 
Evangheliei, pentru că nu ştim când vine moartea. 
Putem fi chemaţi la judecată atunci când ne aşteptăm 
cel mai puţin. Cei ce duc o viață conformă cu Evanghe- 
lia sunt oameni fericiți. Cel ce şi-a întemeiat viața pe cer- 
cetarea Evangheliei şi pe împlinirea poruncilor Evangheliei, 
şi-a întemeiat-o pe o stâncă nezdruncinată. Oricare ar fi 
condițiile în care l-au plasat împrejurările vieții, el nu-şi 
împuținează lupta duhovnicească. El este neîncetat în lucra- 
re, el luptă şi înaintează mereu, chiar dacă lucrarea sa, lup- 
ta şi progresul său, rămân necunoscute şi neînţelese de către 
ceilalti. 

În perioada interbelică, teologul Tth Tihamér a scris 
o carte foarte gustată în epocă, despre Cele zece porunci. 
Autorul relatează o întâmplare emoţionantă din timpul 
studenţiei sale la Viena. La un colț de stradă o cerşe- 
toare, îndoită de spate şi zbârcită la față şi-a întins 
mâna şi i-a zis în franțuzeşte: Ayez pitié de moi! (Fie-vă 
milă de mine!) Şi a întrebat-o: Parlez-vous français? (Vorbiţi 
franceza ?). Şi în cea mai ireproşabilă franceză i-a răspuns: 
Da, vorbesc. Vorbesc şi engleza (Do you speak English? Yes, 


5 Ibidem, p.15. 

1do!)* A rămas contrariat. Bătrâna i s-a destăinuit: a fost 
tânără, bogată, frumoasă, dar n-a păzit poruncile. Şi 
iată finalul. 

Acelaşi autor ne propune un exercițiu de imaginație: 
presupunem că, de astăzi înainte, toți oamenii s-au 
hotărât să împlinească cele zece porunci. Se face ziuă... 
oamenii se scoală și nu-ți vine să crezi: nici un strigăt, 
nici o gălăgie. Toţi se îmbracă liniștiți, se spală, se roa- 
gă, iau micul dejun, merg la serviciu... Elevii merg 
liniștiți la școală, bine dispuși, voioși şi cuminţi. Nici 
gând să-și mintă dascălii, să copieze... Studenţii sunt 
preocupaţi de studiu, sunt eleganti, fără vorbe vulgare, 
fără preocupări indecente. Pe stradă, mașinile circulă 
corect, șoferii nu sunt nervoși, își dau prioritate unii 
altora. Publicaţiile n-au articole de scandal, nu fac pu- 
blicitate mincinoasă, nu au imagini imorale. Afișele 
publicitare cheamă la spectacole și concerte care zidesc 
spiritual. După masă, toată familia se întoarce acasă. 
lau masa împreună şi se simt bine. La televiziune? Au 
dispărut emisiunile pline de răutate și de otravă, poli- 
ticienii nu se mai batjocoresc unii pe alții și nu mai duc 
o luptă pentru putere lipsită de morală. Seara pe stradă, 
sunt mulți tineri, dar, plini de bunăcuviinţă, cultivă 
prietenii frumoase, care-i ajută să se desăvârşească, să 
se îmbogăţească sufleteşte, iar apoi să poată întemeia 
familii sănătoase... Și am putea continua. N-ar fi frumos? 

Din nefericire, nu se respectă poruncile Domnului. 
Ispitele sunt multe și variate. Iubirea de avere și de 
plăcere trupească sunt devastatoare. Se bea, se fumea- 


6 Tóra TinAMER, Cele zece porunci, Presa Bună, Iaşi, 2006, p. 4. 

ză, se folosesc droguri, tinerii devin dependenţi de 
calculator, de jocurile de noroc și de multe altele... 

Din cauza lipsei locurilor de muncă mulți tineri 
capabili pleacă la muncă în străinătate, familiile se 
destramă, se ajunge la divort și copiii suferă. Pe deasu- 
pra, ţara îmbătrâneşte. lar această plagă a divorțurilor 
nu-i atinge doar pe cei ce au plecat, ci și pe cei de acasă. 

În această situaţie tristă, dacă avem câtuși de puţină 
sensibilitate sufletească, o vedem pe Maica Domnului, 
ca şi Sfântul Siluan, spunându-ne: Nu-mi place ce faci 
tu! Numai că noi nu avem tăria pe care a avut-o acesta, 
pentru a ne lăsa de păcate. 

De aceea, o rugăm tot pe Maica Domnului, să ne 
întărească cu rugăciunile ei. Cu nostalgie îmi aduc 
aminte, că, în anii tinereții, când făceam pelerinajul în 
cinstea Născătoarei de Dumnezeu, o imploram, cântând: 
Să te rogi lui Dumnezeu, / Și Preasfânt Fiului tău,/ Să ne 
spele de păcate,/ De greșeli și răutate,/ Raiul să ni-l dăruias- 
că, Și de tad să ne ferească! 

începutul și sfârșitul anului bisericesc“ 


nul bisericesc începe la 1 septembrie și se încheie 

pe 31 august. Aceasta este vechea tradiție bizan- 

ină, care s-a păstrat în sinaxarele noastre. S-ar 

putea spune că anul liturgic constă în dorinţa pe care o 
are Biserica de a așeza în mintea credincioșilor învățăturile 
Evangheliei și principalele momente ale istoriei mântuirii. 

Fiecare sărbătoare reînnoiește și actualizează eveni- 
mentul pe care-l invocă. Reia evenimentul din trecut şi-l 
face contemporan, iar noi ne împărtășim de darurile pe 
care le revarsă asupra noastră, pe măsura dispoziției şi 
deschiderii sufletești pe care o avem. 

Așa se face că prima sărbătoare cu care începe anul 
bisericesc este Naşterea Maicii Domnului, pe 8 septembrie, 
iar ultima sărbătoare mare cu care se încheie este Ador- 
mirea Maicii Domnului, pe 15 august. Troparul sărbătorii 
Naşterii Maicii Domnului este sugestiv prin conţinutul 
său, subliniind importanţa evenimentului pentru pregă- 
tirea izbăvirii noastre: „Naşterea ta, de Dumnezeu Năs- 
cătoare Fecioară, bucurie a vestit la toată lumea; că din 
tine a răsărit soarele dreptății, Hristos Dumnezeul nostru. 
Şi, dezlegând blestemul, a dat binecuvântare; și, stricând 
moartea, ne-a dăruit nouă viață veşnică”!. 


* În revista Renașterea, nr. 9, septembrie / 2014, p. 1. 
1 Mineiul pe septembrie, EIBMBOR, Bucureşti, 2003, p. 112. 


189 


f Andrei, Arhiepiscop și Mitropolit 


Tatăl Sfintei Fecioare, loachim, se trăgea din neam 
împărătesc. Sfânta Ana, mama sa, descindea din Matan, 
şi el urmaș al lui David?. Tristeţea lor era că nu aveau 
copii şi, în urma rugăciunilor, Dumnezeu le-a dăruit- 
o pe Maria. Icosul sărbătorii zice: „Rugăciunea împre- 
ună și suspinul cel bineprimit, pentru nerodirea și 
nenaşterea de fii, a lui Ioachim şi a Anei, în urechile 
Domnului au intrat și a odrăslit rod de viaţă purtător 
lumii; că acela rugăciune în munte a făcut, iar aceea în 
grădină defăimare a suferit; ci, cu bucurie, cea stearpă 
naşte pe Născătoarea de Dumnezeu şi hrănitoarea 
vieții noastre”?. 

În timpul vecerniei din ajunul praznicului citim la 
Paremii trei lecturi din Vechiul Testament. Prima, din 
Cartea Facerii (28, 10-17), descrie noaptea petrecută de 
Iacov la Luz, când a avut un vis minunat: o scară de la 
pământ la cer pe care urcau și coborau îngerii lui Dum- 
nezeu. Iacov a numit locul acela Betel, însemnând „ca- 
să a lui Dumnezeu”. 

Maica Domnului, care L-a coborât pe Domnul din 
cer, este şi ea o scară între cer și pământ. Pe bună drep- 
tate, versurile populare, care cuprind o adevărată teo- 
logie, spun: „Scară dacă nu era/ Domnul nu se pogora./ 
Tu ești scara cea de flori, / Cu un capăt peste nori,/ Tu 
ești raiul preafrumos,/ Care-ai tras pe Domnul jos”. 

A doua lectură este din proorocul lezechiel (43, 26-27; 
44, 1-4), despre poarta dinspre răsărit a templului care 
era închisă și închisă va rămâne pentru că „Domnul 


? Ibidem, p. 124. 
3 Ibidem, p. 123. 

Dumnezeul lui Israel a intrat pe ea”. Este limpede că aici 
se vorbește despre pururea fecioria Maicii Domnului. 

A treia lectură este din cartea Pildelor (9, 1-11), în 
care este vorba despre „Înţelepciunea care și-a zidit 
casă”. Înţelepciunea este Hristos, iar casa este Maica 
Domnului. 

Dimineaţa, la utrenia zilei de 8 septembrie, Evan- 
ghelia (Luca 1, 39-49, 56) ne descrie vizita făcută de 
Maica Domnului Elisabetei. Două fraze din această 
pericopă exprimă atitudinea Bisericii față de Fecioara 
Maria şi ne arată de ce aceasta este mai presus decât 
toți sfinţii. Prima frază redă cuvântul Mariei: „lată de 
acum mă vor ferici toate neamurile. Că mi-a făcut mă- 
rire Cel Puternic și sfânt este numele Lui”. Cealaltă 
frază exprimă cuvântul Elisabetei: „Binecuvântată ești 
tu între femei şi binecuvântat este rodul pântecelui tău”. 

La Liturghie, citim Evanghelia (Luca 10, 38-42; 11, 
27-28) care vorbeşte despre vizita Mântuitorului în 
casa Martei și a Mariei, pericopă evanghelică ce se re- 
petă la toate sărbătorile Maicii Domnului. Domnul o 
laudă pe Maria din Betania pentru preocupările sale 
spirituale, fără să o desconsidere pe Marta, preocupată 
de cele gospodărești. Totuși, cele spirituale trebuie să 
primeze. 

Sărbătoarea Nașterii Maicii Domnului binecuvin- 
tează anul bisericesc care începe. De aceea, una dintre 
cântări zice: „Să se bucure cerul şi pământul să se ve- 
selească, căci cerul lui Dumnezeu pe pământ s-a născut 
din făgăduință, dumnezeiasca Mireasă. Cea stearpă pe 
Prunca Maria hrăneşte cu lapte și se bucură de naşterea 

ei Ioachim, zicând: Totag s-a născut mie, din care a odrăs- 
lit floarea Hristos din rădăcina lui David. Cu adevărat, 
minune preamărită”“. 

Dorim ca Domnul Hristos, pentru rugăciunile Prea- 
curatei Maicii Sale, să ne dea în anul bisericesc care 
începe îmbelșugate realizări spirituale și materiale! 


* Ibidem, p. 117. 

Șapte ani de ardere şi dăruire. 
O aniversare rotundă și semnificativă” 


când Preafericitul Părinte Patriarh Daniel a fost 

întronizat ca Întâistătător al Bisericii noastre. 
Cifră simbolică, dublată de realizări pe măsură, pe care 
e dificil să le rezumăm într-un articol omagial. 

Atunci când a fost ales, în urma plecării la Domnul a 
Patriarhului Teoctist, pe 12 septembrie 2007, am scris un 
articol intitulat „Noul nostru Patriarh, deschis înspre 
lume și înrădăcinat în Tradiţie” și n-am greşit. N-am 
greşit pentru că toate problemele grave cu care se con- 
fruntă lumea noastră sunt în atenția Preafericirii Sale, 
este în dialog cu toate confesiunile creștine și religiile 
contemporane, dar rămâne credincios cu acrivie învățăturii 
ortodoxe și Tradiţiei Bisericii noastre. 

În materialele deja tipărite sunt rezumate datele bio- 
grafice ale Preafericirii Sale, itinerariile academice şi 
duhovnicești pe care le-a parcurs, dar şi realizările științifice, 
pastorale și edilitare de excepție pe care le-a obținut. 
Credem că, pe primul loc, stă punerea pietrei de temelie 
a Catedralei Mântuirii Neamului, la 29 noiembrie 2007. 
Faptul că „această ctitorie pentru veșnicie” se ridică pe zi 
ce trece îi bucură pe toți credincioșii Bisericii noastre. 


S e împlinesc pe 30 septembrie 2014 şapte ani de 


* În revista Renașterea, nr. 9, septembrie / 2014, p. 2. 

Celelalte lucrări, de restaurare a vechii Catedrale și 
a Reşedinţei Patriarhale, se adaugă mulțimii de biserici 
ridicate şi de instituţii înființate. A venit de la laşi cu 
deviza „Nici un sat fără biserică și casă parohială!”. Pe 
plan misionar se știe că şase episcopii au fost ridicate la 
rangul de arhiepiscopie, că a fost înființată Episcopia 
Devei şi Hunedoarei și că diaspora ortodoxă română a 
fost totalmente reorganizată. Şi acesta e un lucru mare 
când știm câtă lume este plecată la muncă în străinătate. 

Pe când era Mitropolit la laşi, a adus în ţară multe 
moaște și odoare sfinte, lucru pe care l-a continuat și 
ca Patriarh al Bisericii noastre. De Florii, a instituit 
pelerinaje în marile orașe, au fost aduse la București 
moaștele Sfântului Pavel, moaștele Sfântului Sofronie, 
Patriarhul Constantinopolului, moaștele Sfântului Va- 
sile cel Mare, lemn din Sfânta Cruce, moaștele Sfântu- 
lui Andrei, moaștele Sfântului Nectarie de la Eghina, 
moaștele Sfinţilor Împărați Constantin şi Elena, moaştele 
Sfinţilor Ioachim și Ana. 

Mulțimea așezămintelor sociale și a programelor 
culturale şi educaționale este însemnată. Au avut loc 
canonizări de sfinți și s-a organizat sfințirea Marelui 
Mir. Anii liturgici au fost dedicați unor momente mân- 
tuitoare și evenimente însemnate. La toate acestea, se 
adaugă organizarea unor evenimente academice sau 
primirea unor mari distincţii. La lucrările publicate 
înainte de slujirea patriarhală s-au adăugat acum mul- 
te altele. 

A fost întronizat Patriarh într-o zi blândă de toamnă. 
Cu nostalgie îmi aduc aminte că tot într-o asemenea zi, 

l-am întâlnit pentru prima dată pe când era consilier 
patriarhal. Cu multă bunăvoință și ospitalitate m-a 
primit în chilia sa de la Mănăstirea Antim, dându-mi 
sfaturi inteligente, într-un moment mai dificil de pe 
calea vieții. 

Apoi, Mântuitorul Hristos ne-a chemat la slujirea 
arhierească în aceeași zi din luna februarie 1990, iar în 
luna iunie a aceluiași an, și în aceeași zi, Preafericirea 
Sa era ales Mitropolit al Moldovei și Bucovinei, iar eu 
Episcop al Alba Iuliei. Pe când eram Arhiepiscop la 
Alba Iulia ne-am bucurate de vizitele Preafericirii Sale 
şi în calitate de Mitropolit și în calitate de Patriarh. 

Pe 25 martie 2011, la Bunavestire, am avut onoarea 
de a fi întronizat de Preafericirea Sa ca Mitropolit al 
Clujului. Ne-a făcut apoi mai multe vizite canonice, 
toate fiind prilejuri de bucurie. 

E greu ca acum, la aniversarea a şapte ani de Patri- 
arhat, să enumerăm toate realizările pe care acest mare 
şi activ Patriarh le-a obţinut. În grai liturgic, însă, ÎI 
rugăm pe Dumnezeu să-l păzească „întreg, cu cinste, 
sănătos, îndelungat în zile, drept învățând cuvântul 
adevărului Său!” 


195 


Curăţiţi prin Spovedanie, ÎL putem 
recunoaşte pe Hristos în Euharistie” 


1. Zbuciumul căutărilor şi bucuria întâlnirii 


Omul, fie că mărturiseşte sau nu, Î caută pe Hristos 
Dumnezeu. Sufletul lui nu are linişte până ce nu-L gă- 
seşte. Fericitul Augustin spune: Ne-ai făcut pe noi pentru 
Tine şi neliniştit este sufletul nostru până ce se va odihni în 
Tine!. Şi această căutare nu-l caracteriza doar pe omul 
vremurilor trecute, ci îl frământă şi pe omul veacului 
postmodern. 

Petre Ţuţea, care în tinerețe era necredincios, L-a 
căutat cu râvnă pe Dumnezeu şi, după ce L-a găsit, ne 
spune cu convingere: atunci am avut revelația că, în afară 
de Dumnezeu, nu există nici un adevăr, că El este adevărul 
unic... Că în afară de Dumnezeu nu există nici un adevăr, ci 
frânturi de adevăr care se coboară din măreția şi eternitatea 
Lui, pe care ființa imperfectă, omul, le înregistrează când 
face istorie în etape?. Este tristă şi tragică soarta omului 
care nu L-a găsit pe Dumnezeu, pentru că, fără Dumne- 
zeu, fără credință, omul devine un animal rațional care vine 
de nicăieri şi merge nicăieri. 


* În revista Renașterea, nr. 10, octombrie / 2014, pp. 1-2. 
1 FERICITUL AUGUSTIN, Scrieri alese, PSB 64, Bucureşti, 1985, p. 63. 


2 PETRE ȚUȚEA, Între Dumnezeu şi neamul meu, Fundaţia Anastasia, 
Bucureşti, 1992, p. 61. 
3 Ibidem, p. 64. 

Starea sufletească pe care o are omul care a ajuns la 
credinţă şi L-a găsit pe Dumnezeu este una extraordi- 
nară. Pentru că, ajungând la credință, oarecum ÎL expe- 
rimentează şi se bucură de Dumnezeu ca de cea mai scumpă 
comoară. În credință ne întâlnim cu Dumnezeu şi trăim cu 
El. Răsplata imediată a acestei trăiri este o bucurie sfântă, 
religioasă; e bucuria unui dor împlinit, bucuria vederii fiin- 
tei celei mai dragi, bucuria negrăită a întâlnirii tainice cu 
Dumnezeu“. 

Intelectualii serioşi, credincioşi, practicanți, îşi dă- 
deau seama de faptul că, vieţii lor, credința le oferă 
o statornicie şi un curaj aparte. Credinţa, spune Ernest 
Bernea, dă stabilitate şi sens vieții lăuntrice. Omul credin- 
cios stă în preajma valorilor permanente; este bun şi bogat. 
Când trece peste el o încercare a vieții, nu se năruie, ci creş- 
te. Omul credincios se aseamănă copiilor: râde cu lacrimi pe 
obraz. 

Încercările, necazurile, „greutățile prin care trece 
omul în momentul în care Î află pe Hristos sunt depă- 
şite. În Viaţa lui Hristos, Giovanni Papini exclamă: Toţi 
au nevoie de Tine, chiar cei ce nu ştiu: cei ce nu ştiu mai 
amarnic ca cei ce ştiu. Flâmândul îşi închipuie că umblă 
după pâine: dar îi e foame de Tine; însetatul crede că vrea să 
bea apă: dar îi e sete de Tine; bolnavul se mângâie că râuneş- 
te sănătate: dar boala lui nu-i decât lipsa Ta€. In momentul 
în care-L găseşti pe Hristos, toate-şi găsesc rezolvare. 


“ILARION V. FELEA, Religia Iubirii, Editura Diecezana, Arad, 1946, p. 151. 


5 ERNEST BERNEA, Îndemn la simplitate, Editura Anastasia, Bucureşti, 
1995, p. 75. 
6 GIOVANNI PAPINI, Viața lui Hristos, f.a., p. 55. 

În toate vremurile, oamenii L-au căutat pe Hristos. 
Eroii spiritului, isihaştii şi marii nevoitori cultivau, în 
general, direcția trăirii duhovniceşti pure, contemplative sau 
extraordinare, care tinde la unirea spirituală cu Dumnezeu 
prin meditație şi contemplație, adică la o unire nemijlocită 
de forme materiale sau sensibile”, spune Părintele Teodor 
Bodogae în studiul introductiv la Tâlcuirea Dumneze- 
ieştii Liturghii făcută de Sfântul Nicolae Cabasila. 

Însă şi pentru oamenii obişnuiţi există o cale de a-L 
întâlni pe Hristos: calea Sfintelor Taine. Alături de aceas- 
tă cale, mai puțin Vătătorită şi rezervată personalităților cu o 
excepțională trăire şi experiență duhovnicească şi, mai ales, 
marilor pustnici, viața spirituală a Ortodoxiei mai cunoaşte 
a doua cale, mult mai uşoară şi la îndemâna marii mulțimi, 
realizabilă nu numai în izolarea şi liniştea pustiei, ci şi în 
mijlocul lumii, în nemijlocită apropiere de semenii noştri şi 
în strânsă comuniune cu ei: este calea trăirii spirituale li- 
turgice, cultuale sau sacramentale, care urmăreşte unirea cu 
Dumnezeu prin mijlocirea formelor sensibile ale cultului sau 
slujbelor divine. 

Este limpede că pe Hristos ÎL recunoaştem şi-L pri- 
mim în Sfânta Euharistie. Înainte de a ne împărtăşi la 
Sfânta Liturghie, Îi cerem lui Dumnezeu ca, întru cu- 
rata mărturisire a cugetului nostru, primind părticica Sfin- 
telor Taine, să ne unim cu Sfântul Trup şi Sânge al Hristo- 
sului Tău. Şi primindu-le cu vrednicie, să avem pe Hristos 
sălășluind în inimile noastre şi să fim lăcaş al Sfântului 


7 NICOLAE CABASILA, Tâlcuirea Dumnezeieştii Liturghii şi Despre viața în 
Hristos, Editura Arhiepiscopiei Bucureştilor, 1989, p. 11. 
8 Ibidem, p. 12. 


198 


Mai aproape de Hristos 


Duh’. La Liturghie, ÎI întâlnim şi-L primim pe Hristos 
în Sfânta Euharistie. 

Ne este foarte cunoscută întâmplarea cu ucenicii lui 
Hristos, Luca şi Cleopa, care în ziua Învierii călătoreau 
de la Ierusalim la Emaus. Sufletul le era greu. Îşi pier- 
duseră nădejdea lor. De trei zile Învățătorul lor fusese 
răstignit şi îngropat. Străinul care li s-a alăturat pe cale 
şi le tâlcuia Scripturile a rămas necunoscut. Când li s-au 
deschis ochii şi L-au recunoscut? La Sfânta Euharistie. 

Luca ne relatează că a stat împreună cu ei la masă, lu- 
ând El pâinea, a binecuvântat şi frângând, le-a dat lor. Şi 
s-au deschis ochii lor şi L-au cunoscut; şi El s-a făcut ner- 
văzut de ei (Luca 24, 30-31). Era gestul binecunoscut de 
la instituirea Sfintei Euharistii. Sfântul Matei ne spune 
că, pe când mâncau ei, lisus, luând pâine şi binecuvântând, 
a frânt şi dând, ucenicilor, a zis: Luaţi, mâncaţi, acesta este 
Trupul Meu. Şi luând paharul şi multumind, le-a dat, zi- 
când: Beţi dintru acesta toți că acesta este Sângele Meu, al 
Legii celei noi, care pentru mulți se varsă spre iertarea păca- 
telor (Matei 26, 26-28). 

La orice Sfântă Liturghie, în Euharistie, Îl putem 
recunoaște pe Hristos. Euharistia nu este un simbol, ci 
este însuși Trupul şi Sângele Mântuitorul. E Însuşi a 
spus lucrul acesta. Ne spune Sfântul Nicolae Cabasi- 
la că jertfa se săvârşeşte în clipa sfințirii... că ceea ce se 
jertfeşte nu e pâinea, ci însuși Trupul lui Hristos; că jertfa 
Mielului lui Dumnezeu e una singură, adică cea adusă o 
dată pe Cruce". 


” Liturghier, EIBMBOR, Bucureşti, 2012, p. 363. 
10 Op.cit., p. 79. 

În vremurile recente, Dumnezeu le-a arătat unora că 
în Euharistie e prezent Hristos. Domnul Costas era un 
intelectual grec fără preocupări religioase și sceptic. 
În preajma Crăciunului s-a dus la rudeniile sale de la 
țară. N-avea gând să meargă la biserică. Ba chiar l-a 
întâlnit pe preot și l-a privit de sus și sfidător. A doua 
zi era Crăciunul și părintele i-a zis: Dumneata nu crezi, 
dar, dacă vii mâine la biserică, cu siguranță vei crede! 

Dimineaţa, după ce toţi au plecat la biserică, s-a 
dus și el, mai mult din curiozitate. Când părintele i-a 
chemat pe credincioși la împărtăşire, spunând cuvin- 
tele cunoscute: Cu frică de Dumnezeu, cu credință şi cu 
dragoste să vă apropiați, domnul Costas a sărit ca ars 
şi nu-i venea să-și creadă ochilor. Părintele Gheorghe 
ținea în mâini un Prunc dezbrăcat până la brâu, învelit 
în partea de jos într-o haină roșie. Din pieptul pruncului 
țâşnea sânge... Domnul Costas a strigat: Cred Doam- 
ne... cred!" 

În Euharistie, Îl putem recunoaşte şi întâlni pe Hris- 
tos. Sfântul Pavel ne spune că de câte ori veți mânca 
această pâine şi veți bea acest pahar, moartea Domnului 
vestiți până când va veni (1 Corinteni 11, 26). Ne face 
însă atenți că cine nu va mânca pâinea aceasta şi nu va 
bea paharul acesta cu vrednicie va fi vinovat față de 
Trupul şi Sângele Domnului. 

Să se cerceteze omul pe sine şi aşa să mănânce din 
pâinea aceasta şi să bea din paharul acesta. Căci cel ce 
mânâncă şi bea cu nevrednicie îşi mânâncă şi bea osân- 


11 STEFANOS ANAGNOSTOPOULOS, Explicarea Dumnezeieștii Liturghii, 
Editura Bizantină, Bucureşti, 2005, p. 447. 

dă. Acestă lucrare de cercetare a conştiinţei şi de pre- 
gătire pentru Sfânta Euharistie o face creştinul cu 
ajutorul duhovnicului, care, în Taina Spovedaniei, îl 
ajută să-şi spele haina sufletului. 


2. Pregătirea pentru întâlnirea cu Domnul 
Hristos Euharistic 


Din punct de vedere obiectiv, Taina Spovedaniei ne 
curățeşte de păcatele de care ne pocăim. Ne tămădu- 
ieşte sufleteşte şi restabileşte comuniunea noastră cu 
Dumnezeu şi cu semenii. Puterea de a ierta păcate- 
le, de-a ne tămădui sufleteşte, au primit-o de la Mân- 
tuitorul apostolii şi urmaşii lor. În duminica Învierii, 
seara, Mântuitorul apare în mijlocul ucenicilor, suflă 
asupra lor şi le zice: Luaţi Duh Sfânt, cărorara veți ierta 
păcatele, le vor fi iertate şi cărora le veți ține, vor fi tinute 
(loan 20, 22-23). 

Nu este om care să n-aibă păcat, chiar botezat fi- 
ind, ne spune acelaşi sfânt autor: Dacă zicem că păcat 
nu avem, ne amăgim pe noi înşine şi adevărul nu este întru 
noi. Dacă mărturisim păcatele noastre, El este credincios 
şi drept ca să ne ierte păcatele şi să ne curățească pe noi de 
toată nedreptatea (1 loan 1, 8-9). Aşadar, Taina Pocăinţei 
ne curățeşte şi ne pregăteşte pentru a-L putea primi pe 
Hristos Euharistic. 

Dar, Taina Spovedaniei, pelângă această lucrareobiec- 
tivă ce o face, mai are şi un rol subiectiv: îl descătuşează 
pe om de frământările conştiinţei. Îmi aduc aminte cu 
nostalgie de vremea pe când eram preot tânăr în Turda. 


201 


f Andrei, Arhiepiscop și Mitropolit 


Într-o zi, o credincioasă din parohie a venit cu o mare 
durere. Soţul ei avea cancer, era în ultima fază şi suferea 
cumplit. M-a chemat la patul lui să-i fac o rugăciune, 
pentru că de Spovedanie nu putea fi vorba, el fiind de 
confesiune reformată, chiar dacă ea era ortodoxă. M-am 
dus şi bietul om mi-a solicitat ceea ce eu nu mă aştep- 
tam: să-l spovedesc şi să-l împărtăşesc. Atunci i-am 
spus : Dumneavoastră aveți o altă confesiune; ca să vă pot 
oferi Sfintele Taine, ar trebui să treceţi la Biserica Ortodoxă. 
Şi pastorul ce-o să spună? Replica a fost următoarea: Eu, 
părinte, nu am fost un creştin practicant. Pastorul nu mă cu- 
noaşte. De ani de zile am fost activist al partidului comunist 
în fabricile din Turda. Dacă, pentru a mă spovedi şi a mă îm- 
părtăşi, trebuie să trec la Biserica Ortodoxă, o fac bucuros. 

l-am administrat Taina Sfântului Mir şi apoi l-am 
spovedit. Ceea ce m-a uimit a fost sinceritatea şi frân- 
gerea de inimă cu care s-a spovedit. O asemena pocă- 
ință am întâlnit-o arareori şi la ortodocşii de obârşie. 
După spovedanie, s-a simţit eliberat de povara ce-i 
stătea pe suflet şi l-am împărtăşit. Ne-am despărțit, 
dar nu înainte de a-mi spune cu seninătate: Părinte, 
eu am doar zile de trăit. Să vii la înmormântare! 

Am relatat acest caz pentru a sublinia faptul că Spo- 
vedania ne spală de păcate, dar ne şi uşurează conştiin- 
ţa. Câţi oameni n-au conştiinţa împovărată de tot felul 
de fapte reprobabile? Din nefericire, neavând o viață 
religioasă normală, nu apelează la soluţia cea mai efici- 
entă: duhovnicul şi spovedania. Mi s-ar putea reproşa 
că nu este modern să apelezi la duhovnic, având la în- 
demână psihologul. Nu-i acelaşi lucru! 

De sute de ani lucrarea spirituală a duhovnicilor 
noştri a fost salvatoare. În plin comunism, în jurul ma- 
rilor duhovnici s-au creat adevărate şcoli de spirituali- 
tate, neconvenţionale, dar eficiente, care constituiau o 
adevărată supapă de siguranță pentru societatea afla- 
tă sub presiunea sistemului totalitar. 

Îmi aduc aminte cu drag de marii duhovnici, acum 
plecați la Domnul, Paisie Olaru, Cleopa Ilie, Arsenie Pa- 
pacioc, Teofil Părăianu, Sofian Boghiu, Constantin Gale- 
riu, George Teodorescu şi mulți alţii. În timpul lor func- 
ționau adevărate şcoli de duhovnicie, i iar cei ce-i căutau 
plecau întăriți sufleteşte şi rezistau în fața tăvălugului. 

Părintele duhovnicesc este mai important pentru via- 
ta sufletească a omului decât orice alt director de conşti- 
ință preocupat de formarea spirituală. Sfântul Pavel ne 
zice: de ați avea zeci de mii de învățători în Hristos, totuşi nu 
aveți mulți părinți. Căci eu v-am născut prin Evanghelie în 
lisus Hristos (1 Corinteni 4, 15). 

Ne spune părintele Andrei Scrima că noțiunea de pă- 
rinte spiritual prezintă toate caracteristicile unei valori cen- 
trale, ireductibile. Nici o definiție nu ar fi în stare să o conțină 
şi cu atât mai puțin să o epuizeze”. El e purtător de duh, 
pnevmatic, şi, chiar dacă nu încetează a fi om, este mai 
mult decât om, el trăieşte în duh. 

Şi cu toate că nici o definiţie nu poate sintetiza cali- 
tățile pe care trebuie să le aibă duhovnicul, totuşi vom 
evoca una: Duhovnicul este omul care, datorită mortifică- 
rii patimilor şi nepătimirii pe care o dobândeşte, devine cu- 
noscător al lucrurilor dumnezeieşti şi are, față de lucrurile 


12 ANDREI SCRIMA, Timpul rugului aprins, Bucureşti, 1996, p. 183. 

omeneşti, o dreaptă judecată, datorită căreia, fără nici un 
pericol pentru el, ştie să-i călăuzească pe alții pe calea lui 
Dumnezeu”. 

Duhovnicul îi pregăteşte pe fiii săi spirituali pentru 
întâlnirea cu Domnul Hristos Euharistic. Şi-i pregăteşte 
determinându-i la o sinceră şi eficientă pocăință. Sfântul 
Nicodim Aghioritul, mare duhovnic al vremurilor sale, 
dorind să sublinieze importanța Tainei Pocăinţei este 
convingător: Tatăl, Care a trimis pe Înaintemergătorul Ioan 
ca să boteze, a propovăduit prin gura lui, păcătoşilor: Pocăiţi- 
vă! (Matei 3, 2). Fiul, când S-a arătat în lume, a grăit acest 
cuvânt, începătură şi temelie a propovăduirii sale: Pocăiţi-vă! 
(Matei 4, 17). Duhul Sfânt, când S-a pogorât în chip de limbi 
de foc, cuvântul acesta l-a rostit, prin Apostolul Petru: Pocă- 
iți-vă! (Faptele Apostolilor 2, 38). Trei sunt cei ce mărturi- 
sesc şi mărturia celor trei este adevărată; mai mult, este însuşi 
adevărul. Deci, frații mei păcătoşi: Pocăiți-vă, pocăiți-vă, po- 
căiți-vă, căci s-a apropiat Împărăția cerurilor“. 

Şi eu zic să ne spovedim şi apoi să gustăm şi să ve- 
dem că e bun Domnul (Psalmul 33, 8) 


13 + ANDREI, Episcopul Alba Iuliei, Spovedanie şi Comuniune, Alba 
Iulia, 199%, p. 131. 


14 Sfântul NicopIM AGHIORITUL, Carte foarte folositoare de suflet, Editura 
Mitropoliei Banatului, Timişoara, 1997, p. 173. 

1. Strigătul către Dumnezeu 


Sfântul loan Teologul, fiind răpit cu duhul în cer, a 
văzut în mâna lui Hristos o carte cu şapte peceți. După 
exegeți, cartea cuprinde istoria întregului univers. Ni- 
meni în afară de Mielul lui Dumnezeu n-a putut des- 
chide pecețile cărții. Când Mielul a deschis pecetea a 
cincea, loan a văzut sub jertfelnic sufletele celor înjun- 
ghiați pentru cuvântul lui Dumnezeu şi pentru mărturia 
care au dat-o. Şi strigau cu glas mare şi ziceau: Până când, 
Stăpâne sfinte şi adevărate, nu vei judeca şi nu vei răzbuna 
sângele nostru, față de cei ce locuiesc pe pământ? (Apoca- 
lipsa 6, 9-10). 

Mielul este Cel ce S-a jertfit pentru noi şi a cărui 
jertfă se reactualizează la Sfânta Liturghie. La Sfânta 
Liturghie sunt prezente şi cetele mucenicilor din toate 
vremurile. Când oficiem Proscomidia, îi pomenim pe 
mucenici. Printre ei sunt prezenţi Sfinţii Martiri Brân- 
coveni. 

Biserica Ortodoxă Română a dedicat anul 2014 Sfin- 
tei Euharistii şi Sfinților Martiri Brâncoveni. În Sfânta 
Euharistie se jertfeşte Mielul lui Dumnezeu, Cel ce ridică 
păcatele lumii', iar din cele nouă cete prezente la jertfa 


“ În revista Renaşterea, nr. 11, noiembrie / 2014, pp. 1-2. 
1 Liturghier, EIBMBOR, București, 2012, p. 149. 

cea nesângeroasă face parte şi Constantin Brâncoveanu 
cu fiii săi şi toți sfinții mucenici”. În mod special, împli- 
nindu-se 300 de ani de la martiriul lor, li se acordă o 
cinstire aparte în acest an. 

Jertfa Euharistică nu este numai o închipuire a jert- 
fei Domnului, pentru că, la Liturghie, nu vedem doar 
o pâine înjunghiată, ci pe Însuşi Mielul lui Dumnezeu, 
Cel ce, prin înjunghierea Sa, ridică păcatele lumi’. În dli- 
pa sfințirii, se săvârşeşte jertfa, aşa că nu este doar o 
închipuire sau un simbol al jertfei Domnului, ci o jert- 
fă adevărată. Ceea ce se jertfeşte nu e pâinea, ci Însuşi 
Trupul lui Hristos, iar jertfa Mielului lui Dumnezeu e una 
singură, adică cea adusă o dată pe cruce“. 

După ce jertfa s-a săvârşit, ne rugăm Însuşi Mielului 
Celui jertfit ca darurile primite, pregătite încă la pros- 
comidie, să-şi facă efectul asupra celor pe care i-am po- 
menit. Celor adormiţi să le dea odihnă dimpreună cu 
sfinții, iar pe cei vii să-i facă părtaşi ospăţului Euharis- 
tic şi să le dăruiască cele de trebuinţă. 

În ce-i priveşte pe sfinţi, începând cu Maica Dom- 
nului, pentru ei se aduce această slujbă cuvântătoare ca 
mulțumire lui Dumnezeu şi ca aceştia să ne ajute cu 
rugăciunile lor. Între sfinții mucenici se găsesc şi Mar- 
tirii Brâncoveni pe care-i comemorăm. 

Conform descoperirii Sfântului loan Teologul, sufle- 
tele lor se află sub jertfelnicul cel din cer. Mai mult, ei 


? Ibidem, p. 121. 

3 NicoLAE CABASILA, Tâlcuirea Dumnezeieştii Liturghii şi despre Viaţa în Hristos, 
Editura Arhiepiscopiei Bucureştilor, 1989, p. 78. 

+ Ibidem, p. 79. 

conversează cu Dumnezeu. Pentru jertfa lor şi a altor 
mucenici, Dumnezeu ne priveşte cu drag. Care este dia- 
logul Sfântului Constantin Brâncoveanu cu Dumnezeu, 
ne putem doar imagina... 

În pragul muceniciei, însă, cuvântul de îmbărbăta- 
re pe care l-a adresat fiilor săi l-au păstrat cronicarii. 
lată cum redă Cronica Bălăcenilor acest cuvânt: Fiii mei, 
fiii mei! lată, toate avuțiile şi orice alta am pierdut. Să nu 
ne pierdem încă sufletele; Staţi tari, bărbăteşte, dragii mei, 
şi nu băgați seamă la moarte. Priviţi la Hristos, Mântui- 
torul nostru, câte au răbdat pentru noi şi cu ce moarte de 
ocară au murit! Credeţi tare în aceasta şi nu vă mişcați din 
credința pravoslaonică pentru viața şi lumea acesta! Adu- 
ceți-vă aminte de Sfântul Pavel, ce zice: că nici sabie, nici 
îmbulzeală, nici moarte, nici alta orice nu-l va despărți de 
Hristos; că nu sunt vrednice muncile şi nevoile acestea de 
aici spre mărirea ceea ce o va da Hristos. Acuma, dară o 
dulcii mei fii, cu sângele nostru să spălăm păcatele noastre. 

Sfântul Mucenic Constantin Brâncoveanu rămâne cea 
mai cutremurătoare personalitate a trecutului nostru zbuciu- 
mat“. După referatul Scripturii, el se roagă lui Dumne- 
zeu pentru noi, cei care n-avem tăria lui de caracter şi nu 
suntem în stare să-L mărturisim pe Hristos Dumnezeu 
ca şi el. Dar, în acelaşi timp, rămâne pentru noi şi mode- 
lul absolut de jertfă de sine, care stăruie cât vor fi veacurile ca 
îndreptar moral al poporului nostru, o pildă uriaşă de neatâr- 
nare şi libertate, de stăpânire de sine, fără frică în fața morții”. 


Sfinții români şi apărători ai legii strămoşeşti, EIBMBOR, Bucureşti, 1987 p. 635. 
6 Ioan ALEXANDRU, lubirea de Patrie, Editura Eminescu, Bucureşti, 1985, p. 85. 
7 Tbidem, p. 86. 

Când ne pregătim pentru Sfânta Liturghie şi ofici- 
em Proscomidia, a cincea miridă pe care o aşezăm în 
stânga Sfântului Agneţ este întru cinstea şi pomenirea 
Sfântului întâi Mucenic şi Arhidiacon Ştefan, a Sfinților 
Mari Mucenici Gheorghe, purtătorul de biruință, Dimitrie 
Izvorâtorul de Mir, Teodor Tiron, Teodor Stratilat, Mina şi 
Ioan cel Nou, a Sfinților Mucenici Serghie şi Vah, loan Vala- 
hul şi Oprea, Constantin Brâncoveanu cu fiii săi şi a tuturor 
sfinților mucenici ... 

Sfânta Liturghie este reactualizarea Jertfei mântu- 
itoare de pe Golgota, iar, după sfinţirea darurilor, ÎL 
avem de față pe Însuşi Mielul cel jertfit; deci luându-L de 
aici înainte, ca pe un mijlocitor şi având cu sine pe Mân- 
gâietorul, dăm glas cererilor noastre către Dumnezeu de o 
mai bună şi o mai sigură nădejde. Ne rugăm ca darurile 
primite să-şi facă efectul asupra celor pe care i-am pomenit 
la Proscomidie?. 

L-am pomenit şi pe Sfântul Constantin Brâncoveanu 
şi pe fiii săi, pe care-i avem rugători către Dumnezeu. 
Sfinţii s-au unit cu Hristos şi s-au sfinţit printr-Însul, 
găsindu-se în jurul slavei dumnezeieşti şi putând să ne 
ajute prin rugăciunile lor. Aducând miride întru cinstea şi 
pomenirea lor, aceasta vine în folosul sau sprijinul nostru, ca 
şi pomenirile din rugăciunile ce se fac la icoanele lor". 

Sigur că în locul central al Proscomidiei este Sfân- 
tul Agneţ, care, la sfințire, devine Trupul Domnului, şi 


$ Liturghier, EIBMBOR, București, 2012, p. 121. 
? NICOLAE CABASILA, op. cit, p. 80. 


10 pr. Prof. PETRE VINTILESCU, Liturghierul explicat, EIBMBOR, Bucureşti, 
1972, p. 125. 

toată aducerea darurilor se săvârşeşte întru pomeni- 
rea Domnului Hristos şi vesteşte moartea Lui. Dar, cele 
ce continuă a se face prin proscomidirea de miride pentru 
pomenirea sfinților şi a credincioşilor vii şi răposați, îşi Şă- 
sesc temeiul tot în faptul amintirii morții Domnului, care a 
fost pentru noi pricinuitoarea tuturor bunătăților. În conse- 
cință, aceste pomeniri au caracterul, pe de o parte, ale unor 
acte sau manifestări de mulțumire sau recunoştinţă față de 
Dumnezeu, iar, pe de altă parte, de cerere şi rugăciune". 

În mulţimea nenumărată de sfinţi care participă la 
Liturghie sunt prezenţi şi sfinții martiri Brâncoveni. Ei 
strigă către Dumnezeu. Ei se roagă pentru noi, urmaşii 
lor. Ei îi prezintă bunului Dumnezeu toate necazurile 
cu care este încercat acest popor. Ei ÎL iubesc pe Hris- 
tos, pentru Care şi-au dat viaţa şi îi iubesc implicit şi 
pe semenii lor. Iubirea desăvârşită pe care o au reali- 
zează unirea şi asemănarea deplină cu Hristos. Această 
iubire, spune Mitropolitul Nicolae Mladin, s-a arătat în 
mucenici mai tare decât moartea şi în ceilalți sfinți mai tare 
decât toate ispitele şi greutățile vieții. Ea e cu adevărat iu- 
birea din tot sufletul, din tot cugetul, din toată inima, din 
toate puterile. Ea transformă întreaga fiinţă într-o flacără 
pură a iubirii”. 

Sfinţii au ajuns la această măsură, făcând parte din 
Biserică. Despărţit de Biserică, omul nu poate ajunge 
sfânt. Sfântul are o înflăcărată dragoste față de Biserica în- 
treagă şi o dezinteresată şi devotată slujire a ei, pe de altă 
parte, o dragoste efectivă față de aproapele şi de orice creatu- 


11 Ibidem. 
12 t Nıcorar Miranin, Studii de Teologie Morală, Sibiu, 1969, p. 325. 

ră. Printr-un aspect al iubirii, el îmbrățişează Biserica, în- 
trucât ea este întregul „trup”, din care face şi el parte; prin 
celălalt aspect al ei, el îmbrățişează pe fiecare credincios, în- 
trucât este împreună cu el membru al Bisericii, şi pe fiecare 
om, pe fiecare creatură, întrucât e făptura lui Dumnezeu şi 
poartă pecetea chipului Lui”. 

La Liturghie, în jurul lui Hristos sunt prezenţi Sfinții 
şi întreaga creştinătate. Este prezentă Biserica triumfă- 
toare şi Biserica luptătoare. Sfinţii se roagă pentru noi, 
cei ce suntem încă pe cale. Şi în mod concret, cum anul 
acesta este dedicat Sfintei Liturghii şi Sfinţilor Martiri 
Brâncoveni, mucenicii Brâncoveni se roagă pentru noi. 
Liturghia ortodoxă, spune Părintele loan Bria, are un pro- 
fund caracter mistagogic şi eclezial. Liturghia nu este un 
simplu cadru emoțional şi estetic, şi nici numai aspectul ce- 
remonial culminant al Euharistiei, ci este marea restituire şi 
reprezentare simbolică a icoanei mântuirii. Ea însăşi pregă- 
teşte şi afirmă ceea ce se produce în Euharistie, ca o expresie 
cultică a conținutului dogmei. Liturghia este însăşi Biserica 
în actul ei de multumire comună“. 

Faptul că la Liturghie este prezentă atât Biserica tri- 
umfătoare, cât şi cea luptătoare, l-a demonstrat minu- 
nat Dumnezeu. Într-o iarnă grea, sâmbăta, când un pre- 
ot din Grecia avea planificată Sfânta Liturghie, s-a apu- 
cat foarte greu de liturghisit. Era numai el și cântărețul. 
Marea i-a fost mirarea când, peste puţin timp, a văzut 
că au ajuns în biserică episcopi, preoți, monahi, monahii şi 


15 Ibidem, p. 327. 


14 Pr. Prof. Dr. ION Bria, Dicţionar de Teologie Ortodoxă, EIBMBOR, Bucureşti, 
1981, p. 242. 

mulți credincioşi. Cei mai mulți şi-au luat locurile în strănile 
din dreapta şi din stânga şi au început să cânte dumnezeieşte, 
încât a uitat și de frig şi de singurătate şi au devenit toți ca o 
flacără... În sfârşit, a deschis sfintele uşi... şi n-a mai văzut pe 
nimeni”. Fusese prezentă Biserica triumfătoare. 

Ştim că sfinţii se roagă la Liturghie pentru noi, că 
Martirii Brâncoveni strigă către Dumnezeu pentru noi. 


2. Strigătul către noi 


Martirii Brâncoveni, însă, după ce-i prezintă lui Dum- 
nezeu necazurile noastre, ne comunică voia lui Dumne- 
zeu în ce ne priveşte pe noi. Şi nu numai voia lui Dumne- 
zeu, ci şi îndemnul lor, care au trăit după voia lui Dum- 
nezeu. 

Ei au pus în practică întru totul Cuvântul lui Hris- 
tos, pe care Domnul ne invită şi pe noi să-l împlinim: 
Oricine va mărturisi pentru Mine înaintea oamenilor, măr- 
turisi-voi şi Eu pentru el înaintea Tatălui Meu Care este în 
ceruri. lar de cel ce se va lepăda de Mine înaintea oamenilor 
şi Eu mă voi lepăda de el înaintea Tatălui Meu, Care este în 
ceruri (Matei 10, 32-33). 

Ei, chiar dacă şi-au riscat viaţa, nu L-au trădat pe 
Hristos. Era conştient Brâncoveanu de valorile ce le au 
alte țări, căci era un european cultivat, dar Ortodoxia 
părinţilor săi le întrecea pe toate. Ni-l închipuim spu- 
nându-ne: Rămâne Patria, rămân părinții, viitorul este al 
Patriei, al celor ce au fii şi părinți, al celor care viețuiesc pre- 


E ŞTEFAN ANAGNOSTOPOULUS, Explicarea Dumnezeieştii Liturghii, Editura 
Bizantină, Bucureşti, 2005, p. 134. 

zentul, trăind sau murind, că şi cei morți sunt temelia unei 
Patrii, şi cei care nu mai sunt rămân, depun mărturie pen- 
tru Patrie, pentru acest pământ a cărui râvnă şi destinație 
este transfigurarea, iluminarea şi spiritualizarea, chiar de 
s-ar cutremura munţii şi s-ar muta în inima mării!*, 

Nu-i era uşor, chiar dacă viața din palatele de pe 
Dâmboviţa şi din Târgovişte era îmbelşugată, primej- 
dia pândea la tot pasul. Dar rămâne nețărmurită încre- 
derea în Dumnezeu. Relatează Nicolae Iorga că viața ce 
se ducea în aceste ziduri era o viață tragică, dacă se gândeşte 
cineva la greutățile de cârmuire şi de plată la „amestecătu- 
rile” tăinuite cu creştinii nemți sau ruşi, la duşmăniile de 
familie pentru casa domnească, şi, mai ales, la nesiguran- 
ta zilei de mâine, în care putea să cadă din cer mazilirea şi 
moartea. Dar se credea în Dumnezeu şi, fără a sta cu mâi- 
nile încrucişate, I se lăsa grija aceasta mai mult Lui, Celui 
Atotştiutor şi Atotputernic”. Şi tainic ne-ar zice Brânco- 
veanu: mie mi-a fost greu, dar mi-am pus nădejdea în 
Dumnezeu, voi de ce n-o faceţi? 

N-o facem pentru că nu ne putem urca la înălțimea lui. 
El a fost unic. Şi nu numai pentru români, ci pentru în- 
treaga creştinătate. Pe bună dreptate, Nicolae Steinhardt 
scrie că: Brâncoveanu este cea mai shakespeariană dramă din 
câte au fost vreodată în lumea toată. E un caz unic pe plan mon- 
dial, de nu — aş zice — pe plan cosmic. E de necrezut. Trecerea 
aceasta a unui mundan (în toată puterea termenului) la subli- 
mul şi eroismul cel mai fantastic uluieşte şi amețeşte. Vă desfid 
să-i găsiți perechea; nici în rândurile martirilor din primele vea- 


16 Toan ALEXANDRU, 0p. cit., p. 65 
17 N. Iorga Evocări Istorice, Editura Minerva, București, 1983, p. 230 

curi. Nici nu ne dăm seama cine este, ce înseamnă pentru noi, 
la ce nivel se ridică”. 

Ne ridicăm dacă îi ascultăm îndemnul şi-i urmăm 
credința. Credinţă care l-a determinat să moară ca un 
sfânt. Pentru că zice acelaşi autor: Domnitorul muntean 
după o viață, desigur, mundană şi nu lipsită de compro- 
misuri cu imperativele realității, cu necesitățile intricații- 
lor diplomatice ale momentului, a îndurat cu vitejie grele 
chinuri fizice şi morale pentru a nu se turci, adică a nu-şi 
„pierde faţa”, ceea ce înseamnă a nu-şi pierde personalita- 
tea, sufletul şi omenia; a murit ca un sfânt”. 

Moartea lui mărturisitoare este o mustrare pentru noi 
care, duşi de iureşul valului globalizant, ne putem pier- 
de personalitatea, sufletul şi omenia. De personalitatea 
noastră e legată intrinsec Ortodoxia pe care, dacă o pier- 
dem, suntem înghițiți de valul vremelniciei. Când sun- 
tem puşi în situația de a ne pierde spiritualitatea, sub nici 
un cuvânt, când e la adicătelea, nu se admite turcirea. Pilda lui 
Brâncoveanu este de fapt o stea fixă a vicisitudinilor vieții”. 

Grija Sfântului Constantin Brâncoveanu a fost de a 
sprijini Ortodoxia, care se găsea atunci în grea situație: pe 
de o parte oprimată de Imperiul Otoman, a cărui stăpânire 
se întinsese peste cea mai mare parte a lumii ortodoxe din 
Orientul Apropiat şi Balcani, iar, pe de altă parte, suferind 
asaltul unui prozelitism agresiv, declanşat de emisarii Ro- 
mei papale şi, în mică măsură, chiar de unii reprezentanți ai 


18 NICOLAE STEINHARDT, 365 Întrebări Incomode, Editura revistei Literatorul, 
Bucureşti, 1992, p. 11 

19 N, STEINHARDT, Între viaţă şi cărți, Polirom, 2010, p. 188 

20 Ibidem, p. 281 


213 


f Andrei, Arhiepiscop și Mitropolit 


protestantismului?. Nici astăzi Ortodoxia nu se găseşte 
într-o situație mai bună. După modelul lui, sprijinim 
noi misiunea Bisericii Ortodoxe? 

Sfântul Constantin avea conştiinţa că aparține Bi- 
sericii Ortodoxe Universale şi, de aceea, pe lângă jertfe- 
le făcute pentru marile ctitorii din țară: Mănăstirile Hurez, 
Brâncoveni, Mamul şi atâtea altele, a găsit mijloace pentru 
a fi ajutate îndestulător toate Patriarhiile orientale, Ieru- 
salimul fiind cel preferat; apoi Republica Monahală Athos, 
mănăstirile şi bisericile creştine din Turcia, Serbia, Bulga- 
ria şi Grecia; şi să nu uităm pe acelea din Ardealul nostru, 
atât de încercat din punct de vedere religios. Pretutindeni 
au curs din belşug darurile sale, care erau, în acelaşi timp, 
şi ale nației româneşti întregi”. Mai are națiunea astăzi 
conştiinţa apartenenţei la Ortodoxie şi convingerea că 
trebuie să o apere? 

Pe lângă faptul că Sfântul Constantin Brâncovea- 
nu avea o credință puternică şi o conştiinţă trează că 
aparține Bisericii Ortodoxe, era şi un filantrop. De 
aceea, avea o preocupare față de aşezămintele sociale. 
Constantin Brâncoveanu împărțea, spre exemplu, daruri 
şi haine în Joia Mare săracilor, după obiceiu. La fel făcea și 
Mitropolitul țării, Antim Ivireanul, care, în Testamentul 
său din 1716, pomeneşte de rânduiala milelor ce s-au ho- 


21 Pr, Prof. Dr. Ioan RĂMUREANU, Constantin Brâncoveanu — sprijinitor al 
Ortodoxiei, în „Sfântul Voievod Martir Constantin Brâncoveanu, Mărturisitor 
Jertfelnic şi ctitor darnic”, Editura Cuvântul Vieţii, Bucureşti, 2014, p. 277. 
2 Prof. Dr. Toma. G. Burar, Daniile lui Constantin Brâncoveanu către Orientul 
Ortodox, în „Sfântul Voievod Martir Constantin Brâncoveanu, Mărturisitor 
Jertfelnic şi ctitor darnic”, p. 321. 

tărât să se facă pe an la săraci şi la lipsiţi din venitul casei. 
Cu mult timp înainte, se construise deja o bună tradiție 
în organizarea asistenței sociale prin grija Bisericii sau al 
domnitorilor”. 

Modul lui de a proceda este o mustrare la adresa 
multora dintre contemporanii noştri care, bogați fiind, 
milionari chiar, n-au preocupări filantropice. Este lim- 
pede că societatea postmodernă este tot mai egoistă şi 
mercantilă. Unii, puțini la număr, au prea mult, iar ma- 
joritatea oamenilor se confruntă cu lipsuri și greutăți. 

Poate că unii vor auzi strigătul tainic al Mucenicu- 
lui Constantin Brâncoveanu și vor încerca să-i urmeze 
exemplul. Această urmare s-ar concretiza într-o cre- 
dinţă tare, dragoste față de Biserică, dragoste față de 
neam şi, mai ales, grijă față de cei necăjiţi. 

Toate aceste cugetări ni le provoacă anul jubiliar 2014, 
când se împlinesc trei secole de la martiriul Brâncoveni- 
lor, bun prilej, nu numai pentru a-i admira, ci şi pentru a 
le urma pilda. Şi, ştiind că suntem slabi, ne adresăm sfin- 
ților mucenici: Martirilor Brâncoveni, rugați-vă lui Hristos 
Dumnezeu să ne ridice din viața duhovnicească mediocră pe 
care o ducem! 


* Personalitatea lui Constantin Brâncoveanu şi activitățile caritative, în „Sfântul 
Constantin Brâncoveanu, ocrotitorul Episcopiei Slatinei și Romanaţilor”, 
Slatina, 2014, p. 557. 

ani, s-a mutat în veșnicie Mitropolitul Nicolae 

Corneanu al Banatului. Cu emoție sfântă, am 
participat la înmormântarea sa, care a avut loc pe 1 
octombrie, în Catedrala Mitropolitană din Timișoara. 
În fruntea soborului de episcopi și preoți s-a aflat Prea- 
fericitul Părinte Patriarh Daniel. 

Multe gânduri nostalgice, legate de oameni deosebiți 
şi de vremuri grele, mi-au trecut prin minte. Constatăm 
cum şirul marilor ierarhi titrați și cu prestanţă încet- 
încet se încheie. 

Mitropolitul Nicolae Corneanu, om cu sensibilitate 
şi prestanţă, era și un bun teolog. Iar alura lui era una 
boierească, în sensul bun al cuvântului. Intervenea în 
discuţii cu echilibru şi cu dreaptă judecată. 

După anii '90 erau în mare vogă conferințele du- 
hovnicești. Pe atunci eram la Alba Iulia și la o conferință 
l-am invitat şi pe dânsul. A răspuns la invitație și a venit. 
Cu acel prilej, mi-a povestit multe. Mi-a povestit cum, 
pe vremea când literatura duhovnicească se tipărea cu 
greu, a reușit să scoată Urmarea lui Hristos de Toma de 
Kempis. Mi-a relatat multe altele. 


p e 28 septembrie 2014, la vârsta de aproape 91 de 


* În revista Renașterea, nr. 12, decembrie / 2014, p. 2. 

L-am însoțit apoi la Schitul „Sfântul Lazăr” de lângă 
Alba Iulia. Acolo se află și necropola arhiereilor. Unul 
dintre morminte este cel al Episcopului Veniamin Nis- 
tor, fost episcop de Caransebeș, exilat aici de comuniști. 
ÎI hirotonise diacon pe Mitropolitul Nicolae, și acesta îi 
păstra o pioasă amintire. 

A mai venit apoi la Alba Iulia, într-un an, la sărbă- 
toarea naţională. Pe atunci demnitarii veneau mai des 
în „Capitala Marii Uniri” la 1 Decembrie. Tocmai fuse- 
se ales preşedinte Emil Constantinescu și era mare 
euforie. 

Îl vom avea mereu în memorie cu participările sale 
la Sfântul Sinod și-i vom duce lipsa. 

Dumnezeu să-l odihnească! 

Răscumpărând vremea... 
(Efeseni 5, 16) 


a un șir de mărgăritare s-au perindat sărbă- 

torile Crăciunului, Anului Nou și Bobotezei. 

Ele ne-au scos din atmosfera anodină zilnică 
și ne-au oferit clipe de bucurie sfântă. În același timp, 
intrarea în anul 2015 ne-a şi problematizat. 

Am realizat că din caierul vieţii noastre s-a mai tors 
un an, depănându-se pe ghemul care numai Dumnezeu 
ştie ce mărime va avea. Şi nu este prilej mai nimerit de 
a medita la aceste lucruri decât Anul Nou. Căci, cu fi- 
ecare an ce trece, prăbușindu-se în veșnicie, ne dăm 
seama că firul existenţei noastre se scurtează. 

Poetul popular anonim surprinde această realitate 
în versuri simple: A mai trecut un an, s-a dus,/ Şi-n veci 
n-o să revie.] Şi câți iubiți nu a răpus, Şi câte suflete s-au 
dus,/ Cu el în veșnicie. Iar strofa care ne problematizea- 
ză este următoarea: În anul ăsta poate pleci/ Şi tu, iubite 
frate, Vezi zilele cum îți petreci,/ Că-n lumea aceea care treci/ 
Vei fi-ntrebat de toate. 

Ne pune această problemă şi revelația divină. Sfân- 
tul Pavel ne atenționează: Luaţi seama cu grijă cum umblați, 
nu ca nişte neînțelepți, ci ca cei înţelepţi, răscumpărând 
vremea, căci zilele sunt rele (Efeseni 5, 15-16). 


* În revista Renașterea, nr. 1, ianuarie / 2015, p. 1. 


218 


Mai aproape de Hristos 


Putem asemăna traiectoria vieții noastre cu urcușul 
unui pripor de deal. Când începem escaladarea dealu- 
lui, suntem tineri și nerăbdători. Ni se pare că anii trec, 
încet, doritori fiind să ajungem la o realizare sau alta. 
Când am sosit în deal și începem să coborâm pe panta 
cealaltă, anii fug și foarte repede ajungem în vale. 

Proorocul David medita și el la această realitate: Anii 
noştri s-au socotit ca pânza unui păianjen; zilele anilor noş- 
tri sunt şaptezeci de ani; lar de vor fi în putere optzeci de ani 
şi ce este mai mult decât aceştia osteneală şi durere; Că trece 
viața noastră şi ne vom duce (Psalmul 89, 10-12). 

Poetul creştin Traian Dorz a scris o poezie intitulată 
Un lung tren ne pare viața. Fiind tineri şi zglobii urcăm 
în tren și, luaţi de anturajul plin de optimism, nici nu 
observăm bine ce se întâmplă. Urcă mulți oameni tineri, 
fremătând de viaţă. Nu observăm cum câte un bătrân 
încărcat de ani coboară trist. Și poezia se încheie așa: 
Vine-odată, însă, vremea să ne coborâm și noi,/ Ce n-am da 
atunci, o clipă, să ne-ntoarcem înapoi?/ Dar, pe când privim 
în urmă, plângem timpul ce-a trecut,! Sună Gara Veşniciei, 
am trăit şi n-am ştiut. 

Am văzut în tinereţe un film intitulat Anotimpurile. 
Apăreau într-o livadă minunată, înflorită, doi copilași 
drăgălași: un băiat și o fetiță. Era primăvară plină de 
speranțe. A urmat apoi o vară când totul era plin de 
rod. Cei doi copilaşi au ajuns tineri frumoși, împliniți, 
şi s-au căsătorit. A urmat apoi toamna plină de roade, 
cei doi aveau copii și se bucurau de realizările lor. A 
urmat apoi iarna, cei doi aveau tâmplele albe și realizau 
trecerea rapidă a timpului, urmând... eternitatea. 


219 


f Andrei, Arhiepiscop și Mitropolit 


Eternitatea, fericită sau nu, depinde de felul cum 
răscumpărăm vremea. Precum pământul, mânat de legea 
atracției universale, se învârte în jurul soarelui de la 
care primeşte lumina, căldura şi viaţa, într-un an fă- 
când o mişcare de revoluţie, tot aşa şi noi trebuie să 
ne simțim atraşi de Hristos, centrul vieţii creştine, El 
fiind Soarele dreptății cum învăţăm din troparul Cră- 
ciunului. 

A fost minunată Sărbătoarea Crăciunului, de ziua 
Anului Nou ne-am legat atâtea speranţe, la Bobotează 
toate s-au sfinţit prin pogorârea Mântuitorului în ape- 
le Iordanului. Şi totuşi zilele, lunile şi anii curg mereu 
către deznodământul final, cu care-şi încheie viața 
pământească orice om şi peste vremuri se va încheia şi 
viața pământului întreg. 

Ce urmează? Ne spune Sfântul loan Teologul: Şi am 
văzut cer nou şi pământ nou. Căci cerul cel dintâi şi 
pământul cel dintâi au trecut şi marea nu mai este. Şi 
am văzut cetatea sfântă, noul Ierusalim, pogorându-se 
din cer de la Dumnezeu, gătit ca o mireasă, împodobi- 
tă pentru mirele ei. Și am auzit din tron un glas puternic 
care zicea: lată, cortul lui Dumnezeu este cu oamenii şi El 
va sălăşlui cu ei şi vor fi poporul Lui şi Însuşi Dumnezeu va 
fi cu ei (Apocalipsă 21, 1-3) 

Pentru a ajunge în cortul lui Dumnezeu trebuie să 
răscumpărăm vremea. Nu putem trăi ca şi cum Dumne- 
zeu n-ar exista. Ci, aşa cum ne învaţă experiența Părin- 
ților din Pateric, trebuie ca tot timpul să fim conştienţi 
de prezenţa lui Dumnezeu. De pildă, zice Sfântul An- 
tonie cel Mare: Oriunde vei merge, pe Dumnezeu să-L ai 

înaintea ta totdeauna. Şi orice vei face, să ai mărturia din 
Sfintele Scripturi’. 

Ştim că omul vremurilor noastre n-are prea mult 
timp pe care să-l consacre activităților spirituale. Im- 
portant este, însă, să nu piardă timpul cu nimicuri, să 
răscumpere vremea, să n-o irosească făcând planuri care 
nu-l ajută. 

Şi, dacă-mi este îngăduit, câteva sfaturi minime pen- 
tru o viață creştină normală: rugăciunea scurtă diminea- 
ţa şi seara; participarea la liturghie duminica; lectură 
scripturistică zilnică; fapte caritabile după putere şi 
spovedanie regulată. Iar, tot în spiritul Patericului, să 
avem față de Dumnezeu o atitudine de fii ascultători, 
față de semeni o atitudine de fraţi iubitori şi faţă de noi 
înşine o atitudine de exigentă maximă. 

Gândurile acestea le împărtăşesc cu frăţiile voastre 
acum la început de an, dorindu-vă depline realizări 
spirituale şi materiale! 


1 Pateric, Alba Iulia, 1990, p. 8. 

„Lucrul fiecăruia se va face cunoscut: 

îl va vădi Zina Domnului; pentru că în foc 
se descoperă, şi focul însuşi va lămuri ce fel 
este lucrul fiecăruia” (1 Corinteni 3,13) 


umnezeu ne-a dat fiecăruia dintre noi anu- 

D mite calități spirituale, fizice și intelectuale, 

cu care trebuie să lucrăm. Funcție de felul în 

care ne-am întrebuințat zestrea nativă, vom răspunde 

la cea de a Doua Venire a Domnului Hristos. Lenea 

este unul dintre cele şapte păcate de căpetenie. Vasile 

Militaru, cu harul lui poetic, zicea „Despre lene, adevărul 

mi l-a spus a mea bunică:/Omul seamănă cu apa: Dacă stă 
mereu, se strică”. 

Mântuitorul lisus Hristos, Pedagogul Absolut, ne-a 
lăsat pilda cu talanţii. „Stăpânul şi-a împărțit averea. 
Unuia i-a dat cinci talanți, altuia doi, altuia unul, fiecăruia 
după puterea lui, şi a plecat. Îndată, mergând, cel ce luase 
cinci talanți a lucrat cu ei şi a câştigat alți cinci talanți. De 
asemenea, şi cel cu doi a câştigat alți doi. Iar cel ce luase un 
talant s-a dus, a săpat o groapă în pământ, şi a ascuns ar- 
gintul stăpânului” (Matei 25,15-18). 


* În revista Renașterea, nr. 2, februarie / 2015, p. 1. 
1 Şoaptele îngerilor, Bucureşti, Editura „Lumină din lumină”, 1995, p.83. 

A venit vremea bilanţului. Primii doi au fost lăudaţi 
şi răsplătiți. Al treilea a fost condamnat: „Luaţi de la el 
talantul şi dați-l celui care are zece talanți. Căci tot celui ce 
are i se va da şi-i va prisosi, iar de la cel ce n-are şi ceea ce i 
se pare ca are i se va lua. lar pe sluga netrebnică aruncați-o 
întru întunericul cel mai dinafară. Acolo va fi plângerea şi 
scrâşnirea dinților” (Matei 25, 28-30). 

Cel de al treilea, gândindu-se că Stăpânul „este om 
aspru, care seceră de unde n-a semănat”, că viaţa creştină 
este dificilă, a preferat să nu facă nimic. În acest sens 
Avva Porfirie sublinează: „Mulţi zic că viața creştină 
este dificilă şi dezagreabilă. Eu zic că este uşoară şi plăcută, 
numai că ea presupune două condiții: smerenia şi dragostea”. 
Şi, adaugă: „Noi trebuie să dobândim harul lui Dumnezeu 
de pe acum. Căci fără har efortul nostru nu va da rezultate 
şi noi nu vom ajunge în Paradis. lar Dumnezeu ne dă harul 
Său dacă suntem smeriți” ? 

Cu smerenie şi noi, pe 31 ianuarie 2015, la Adunarea 
Eparhială, am rezumat realizările anului 2014. Ele sunt 
rezultatul lucrării noastre, a tuturor, dar, în special, a 
consilierilor eparhiali sprijiniți de părinţii protopopi şi 
de toată preoțimea noastră, precum şi de laicat. 

Anul 2014 a fost anul euharistic şi anul „Sfinților 
Martiri Brâncoveni”. Conferinţele noastre preoțești şi 
alte manifestări au culminat cu simpozionul internați- 
onal organizat de Facultatea de Teologie în zilele de 3-5 
noiembrie 2014: „Euharistie, Spovedanie, Martiriu”. 


2 Dionysos Tatsis, Cuvintele bătrânilor, Editura Reântregirea, Alba Iulia, 
2004, p.52. 

Realizările edilitare au fost multe. Dacă ar fi să amin- 
tim ridicarea în roşu a unui cămin la Facultatea de 
Teologie, finalizarea lucrărilor de la Colegiul Ortodox de 
pe strada Avram lancu, pictarea capelei de la gimnaziul 
de pe strada Meseriilor, începerea lucrărilor la brutăria 
şi tipografia pe care le va deschide Arhiepiscopia, o 
cantină socială la Bistriţa, un cămin de bătrâni la Cuşma, 
continuarea mozaicului în Catedrală şi multe altele. 
Centrele sociale existente merg înainte, mai ales aşeză- 
mântul „Sfântul Nectarie”. 

N-am ajuns încă la capătul drumului. Nădăjduim să 
începem în această primăvară construirea centrului mi- 
sionar-social „Sfântul Andrei” din Cluj, un cămin de bătrâni 
la Făget şi multe altele. Dar ce este mai important din 
punct de vedere misionar în luna iunie a acestui an se va 
inaugura Centrul de Tineret de la Sângeorz-Băi la care 
lucrăm de trei ani. Mai ales în contextul în care s-a făcut 
atâta vorbire referitor la ora de religie, pe care noi o con- 
siderăm de absolută necesitate în şcolile noastre. Urmând 
ca apoi tot în acest an să demarăm construirea Centrului 
de Tineret de la Săcuieu. Rămâne însă o lucrare greu de 
cuantificat: lucrarea misionară şi duhovnicească. 

E greu de schimbat o mentalitate care ani de zile a 
deturnat lucrurile de la firescul lor; este vorba de orga- 
nismele noastre bisericeşti: Adunarea Eparhială, Con- 
siliile Parohiale şi Comitetele Parohiale. 

Ele sunt hărnicuţe şi când sunt solicitate la lucrări 
edilitare şi organizatorice „percutează”. Dar, când este 
vorba de implicarea catehetică şi socială, sunt reticente, 
pe care le înțelegem. 


224 


Mai aproape de Hristos 


Le înțelegem pentru că cei ce sunt chemaţi să înflă- 
căreze toate organismele suntem noi, clericii. Dacă noi 
devenim „nebuni pentru Hristos”, îi dinamizăm pe toți. 

„Din partea Marelui Preot lisus Hristos, preoția este 
dumnezeiască, este sublimă şi fericită; din partea oamenilor, 
dintre care vine şi preotul şi între care slujeşte preotul, pre- 
otia este grea, împovărată, încărcată cu multe şi apăsătoare 
Sarcini, griji şi răspunderi: este foc sub picioare şi pe capul 
preotului, focul osândei lui pentru preoție cu nevrednicie... 
căci nu există preoție dacă nu e vrednicie ... Un om imoral 
poate crea opere materiale, opere de artă, dar, în preoție, care 
este slujire religios-morală, nevrednicul nu poate mântui pe 
nimeni, nici măcar pe sine ...” è 

Ne propunem ca în acest an, dedicat de către Sfântul 
Sinod anul misiunii în parohii şi mănăstiri, să încercăm 
să demarăm un proiect catehetic de anvergură. Noi 
vom lucra. Ploaia va veni de la Dumnezeu. Şi El dacă 
va voi, va face să crească şi roade. 


3 Prof. TEODOR M. POPESCU, în Îndrumător pastoral , 17, 1994, p.42. 

Nu ştiţi voi postul care Îmi place?- zice Domnul. 
Rupeţi lanţurile nedreptății, dezlegați legăturile 
jugului, dați drumul celor asupriți şi sfărâmaţi 

jugul lor. Împarte pâinea ta cu cel flămând, 
adăposteşte în casă pe sărman, pe cel gol îmbracă-l 
şi nu te ascunde de cel de un neam cu tine. 

(Isaia 58, 6-7) 


in copilărie, îmi vine în minte o întâmplare 
imaginară, pe care ne-o povestea tatăl meu. 
Mesajul pe care-l purta era potrivnic forma- 
lismului religios şi lipsei de profunzime duhovniceas- 
că. Se spune că un țăran a plecat într-o zi de târg să-şi 
vândă boii. Drumul înspre târg trecea printr-o pădure 
mare. Şi-a vândut omul boii şi se întorcea spre casă prin 
pădure. Banii şi-i pusese în trăistuța cu merinde. Doi 
tâlhari, care erau ascunşi în pădure, i-au ieşit în cale, 
l-au ucis, i-au luat trăistuţa şi şi-au însuşit banii. Făcân- 
du-li-se foame au căutat în trăistuţă şi-au găsit pâine şi 
slănină. Fiind o zi de vineri au exclamat indignați: noi 
nu mâncăm de dulce vinerea! Aceasta este povestea. 
Nu sunt singurii care au încălcat flagrant rânduiala 
postului. Au ucis şi n-au mâncat de dulce! Postul nu e 
numai de bucate, ci este şi de răutate. Postul este inte- 
gral. Când am intrat în Postul Mare, am cântat: Vremea 


* În revista Renașterea, nr. 3, martie / 2015, pp. 1-2. 

Postului să o începem cu bucurie, supunându-ne pe noi 
nevoințelor celor duhovniceşti. Să ne lămurim sufletul, să 
ne curățim trupul. Să postim precum de bucate, aşa şi de 
toată patima, desfătându-ne cu virtuțile Duhului. 

Postim de bucate, dar postim şi de răutate. Nu vrem 
să descurajăm postul de bucate. El este foarte necesar. 
Dar trebuie neapărat secondat de postul de răutate. 
Altfel, n-are valoare. Lucrul acesta îl înțelegem şi din 
ceea ce ne spune Proorocul Isaia în citatul de la început. 
Ba el condiţionează împlinirea celor cerute prin post şi 
rugăciune de faptele milei trupeşti: Atunci vei striga şi 
Domnul te va auzi; la strigătul tău El va zice: lată-Mă! 
Dacă tu îndepărtezi din mijlocul tău asuprirea, amenințarea 
cu mâna şi cuvântul de cârtire, dacă dai pâinea ta celui flă- 
mând şi tu saturi sufletul amărât, lumina ta va răsări în 
întuneric şi bezna ta va fi ca miezul zilei (Isaia 58, 9-10). 

Spuneam că postul de bucate este necesar. Prin el ne 
curățim trupul, îl punem sub ascultarea sufletului. Pos- 
tul este răstimp de antrenament în care dorim să ajun- 
gem performanți, după cuvântul Sfântului Pavel, şi să 
luăm premiul: Eu deci aşa alerg, nu ca la întâmplare. Aşa 
mă lupt, nu ca lovind în aer, ci îmi chinuiesc trupul meu şi 
îl supun robiei, ca nu cumva altora propovăduind, eu însumi 
să mă fac netrebnic (1 Corinteni 9, 26-27). 

Din celebrările postului, aflăm că Adam din rai a fost 
izgonit, cu mâncarea împărtăşindu-se, ca un neascultător. 
Moise văzător de Dumnezeu s-a făcut, cu postul curățindu- 
şi ochii sufletului. Pentru aceasta cei ce dorim să fim locuitori 
raiului, să ne lepădăm de hrana cea nefolositoare; şi, dorind 


1 Triodul, EIBMBOR., Bucureşti, 1986, p. 97. 

să vedem pe Dumnezeu, să postim ca Moise patruzeci de 
zile. Cu rugăciune şi cu cereri, stăruind din toată inima, să 
potolim patimile cele sufleteşti, să gonim zburdările cele 
trupeşti?. 

Părinţii subliniază mulțimea efectelor pozitive pe 
care le are postul. Postul, pe măsura puterii fiecăruia, aju- 
tă trezviei duhovniceşti. Cu pântecele plin, nu poți cugeta la 
cele dumnezeieşti... Pentru un mâncăcios, tainele cele mai 
puțin ascunse ale Sfintei Treimi, dacă putem spune aşa, rămân 
de nepătruns. Hristos ne este pildă cu îndelungatul Său post: 
când l-a înfrânt pe diavol, tocmai postise patruzeci de zile. 

S-ar putea ca unii, din motive obiective, să nu poată 
ținea tot postul de bucate. Însă postul de răutate trebu- 
ie să-l țină. Au meditat unii părinți şi la modul în care 
poate fi compensat postul de bucate. Te mănâncă limba 
să pui o întrebare? N-o pune! Ţi-e foarte poftă să bei două 
ceşti de cafea? Nu bea decât una! Ai chef să te uiţi pe fereas- 
tră? Nu te uita! Ai dori să mergi într-o vizită? Rămâi acasă“. 
Raționamentul ar putea continua. Cu ce? Cu fumatul, 
cu drogurile, cu jocurile de noroc, cu discotecile şi cu 
multe altele. Ce să mai pomenim de dependența de 
calculator? De aceea, realizăm că postul integral este cel 
de folos. Postul de bucate trebuie secondat de postul de 
păcate. 

Omului care ţine un post integral şi se roagă i se 
deschid perspective spirituale nebănuite: Când postim, 
simțim cum ne sporeşte recunoştinţa față de Dumnezeu, 


2 Ibidem, p. 95. 
3 Timo CoLLIANDER, Calea Asceţilor, EIBMBOR, Bucureşti, 1997, p. 62. 
4 Ibidem, p. 15. 

care l-a învrednicit pe om cu puterea de a posti. Postul îţi 
deschide o lume a cărei existență de abia o bănuiai. Toate 
amănuntele vieții tale, tot ceea ce se petrece înlăuntru şi în 
jurul tău îți apar într-o nouă lumină. 

Oricum, postul este un drum spiritual care, parcurs 
cu seriozitate, te duce la încununarea cu succes a efor- 
tului purificator. Şi, folosindu-ne din nou de cântările 
Triodului, dăm expresie liturgică acestui demers: Călă- 
toria virtuților s-a deschis. Cei ce voiți să vă nevoiți intrați, 
încingându-vă cu nevoinţa cea bună a postului. Că cei ce se 
luptă după lege, după dreptate se încununează. Şi luând 
toată întrarmarea Crucii să ne luptăm împotriva orăjmaşu- 
lui, ca un zid nestricat ținând credința, şi ca o platoşă rugă- 
ciunea, şi ca un coif milostenia. În loc de sabie, postul care 
taie toată răutatea de la inimă. Cel ce face acestea, va primi 
cununa cea adevărată de la Împăratul tuturor, Hristos, în 
ziua judecății”. 

Postul integral ne ajută ca în luminata zi a Învierii 
să ne bucurăm cu toate puterile sufletului. Rugăciunea 
amvonului de la Liturghia Înainte-Sfinţitelor rezumă 
toate această traiectorie: Stăpâne Atotțiitorule, Cel ce cu 
înțelepciune ai zidit toată făptura şi, pentru nespusa Ta 
purtare de grijă şi multa Ta bunătate, ne-ai adus întru aces- 
te preacinstite zile, spre curățirea sufletelor şi a trupurilor, 
spre înfrânarea poftelor şi spre nădejdea învierii; care, în 
patruzeci de zile, ai dat în mâna slujitorului Tău Moise ta- 
blele cele cu dumnezeieşti slove, dă-ne nouă, Bunule, lupta 
cea bună să o luptăm, calea postului să o săvârşim, credința 


5 Ibidem, p. 63. 
* Triodul, E.L.B.M.B.O.R., Bucureşti, 1986, p.95. 

nedespărțită să o păzim, capetele nevăzuților balauri să le 
sfărmăm, biruitori asupra păcatului să ne arătăm şi fără 
osândă să ajungem a ne închina şi Sfintei Invieri”. 


7 Liturghier, E..B.M.B.O.R., Bucureşti, 2012, p.326. 

Parohia care nu este misionară, 
în frunte cu preotul ei, are toate şansele 
să devină o epavă” 


upă Înviere, înainte de a se înălța la cer, 

D Domnul Hristos i-a trimis pe ucenici să pro- 

povăduiască, făcându-i misionari: Mergând, 

învățați toate neamurile, botezându-le în numele Tatălui şi 

al Fiului şi al Sfântului Duh, învățându-le să păzească toate 

câte v-am poruncit vouă (Matei 28, 19-20). Acest mandat 

Apostolii l-au împlinit cu străşnicie, transmițându-l atât 
păstorilor Bisericii, cât şi credincioşilor. 

Ceea ce făceau ei, şi ce fac misionarii din trecut şi 
de astăzi, se cheamă misiune. Termenul vine de la la- 
tinescul mittere care înseamnă a trimite. Misiunea este 
vocația apostolică a Bisericii de a propovădui Evanghelia lui 
Hristos la toate neamurile, chemându-le la reconciliere, în 
numele lui Hristos, prin pocăință şi botez!. Misiunea este 
un act de trimitere: precum M-a trimis pe Mine Tatăl, aşa 
vă trimit şi Eu pe voi (loan 20, 21); de mărturie a Învierii 
lui Hristos: voi sunteți martorii acestora (Luca 24, 48); şi 
de evocare a evenimentelor care constituie istoria mân- 
tuirii: Și venind şi adunând Biserica, au vestit câte a făcut 
Dumnezeu cu ei şi că a deschis păgânilor uşa credinței (Fap- 


* În revista Renașterea, nr. 5, mai / 2015, pp. 1-2. 
! Pr. Prof. Dr. Ion Bria, Dicționar de Teologie Ortodoxă, EIBMBOR 
1981, p.9. 

te 14, 27). Misiunea este un criteriu fundamental al Biseri- 
cii, nu numai în sensul că Biserica este instrumentul misiu- 
nii, ci şi că ea, Biserica, este scopul sau realizarea misiunit?. 

În istoria Bisericii, misiunea bine făcută s-a finali- 
zat prin înfiinţarea de noi comunități în care domnea 
dragostea lui Hristos. Chemarea misionară a Bisericii 
ține de natura ei apostolică. Misiunea este un act de 
fidelitate a Bisericii față de Domnul Hristos. 

Biserica este deschisă pentru toate neamurile şi cul- 
turile, aşa cum arată prezența mulțimii de neamuri la 
Cincizecime?. Imaginea Bisericii la Cincizecime este re- 
versul turnului Babel, de aceea proiectul ei apostolic este 
«zidirea» Trupului lui Hristos. Datoria de a propovă- 
dui Evanghelia se datorează faptului că învățătura lui 
Hristos trebuie pusă în practică, şi, pusă în practică, ea 
schimbă lumea. Şi schimbă, de fapt, persoane concrete 
care devin mădulare active ale Trupului lui Hristos, a 
Bisericii. 

Sfântul Grigorie Sinaitul subliniază importanţa pe 
care o are cuvântul lui Hristos pentru noi: Cuvântul 
s-a dat spre bucuria fiecărei firi raționale, asemenea unor 
mâncăruri felurite, sufletul simte plăcerea cuvintelor, pri- 
mindu-le în chip felurit. Cuvântul cunoștinței îl are ca pe 
un pedagog, care-i modelează purtările, pe al citirii, ca pe 
unul care-l adapă ca pe o apă a odihnei; pe al faptei, ca pe 
un loc de verdeață care-l îngraşă; pe al harului, ca pe un 
pahar care-l îmbată şi-l veseleşte; iar bucuria negrăită a 


2 Ibidem. 
3 Ibidem. 
+ Ibidem. 

harului, ca pe un untdelemn care veseleşte fața şi o face 
strălucitoare. 

Creştinul născut din nou în Hristos are purtări care 
grăiesc chiar fără cuvinte. Oare nu spune Mântuitorul 
în Predica de pe Munte: Aşa să lumineze lumina voas- 
tră înaintea oamenilor, aşa încât să vadă faptele voastre cele 
bune şi să slăvească pe Tatăl vostru cel din ceruri (Matei 
5,16). lar Avva Isidor Pelusiotul face o remarcă de o 
înțelepciune absolută: Viața fără de cuvânt mai mult folo- 
seşte decât cuvântul fără viață. Căci viața şi tăcând foloseş- 
te, iar cuvântul şi strigând supără. Dar dacă şi cuvântul şi 
viața se vor întâlni, fac o icoană a toată filosofia“. 

Ştim bine că în prima perioadă creştină viaţa credin- 
cioşilor era contaminantă pentru lumea din jur. Dra- 
gostea lor, modul lor de a trăi, era un argument covâr- 
şitor pentru ca alții să vină la Hristos. Ce este sufletul în 
trup, aceea sunt creştinii în lume. Sufletul este răspândit în 
toate mădularele trupului, iar creştinii în toate oraşele lumii. 
Sufletul locuieşte în trup, dar nu este din trup; creştinii lo- 
cuiesc în lume, dar nu sunt din lume. Sufletul nevăzut este 
închis în trup văzut; şi creştinii sunt văzuți, pentru că sunt 
în lume, dar credința lor în Dumnezeu rămâne nevăzută... 
Sufletul iubeşte trupul, deşi trupul urăşte sufletul; sufletul 
iubeşte şi mădularele; şi creştinii iubesc şi pe vrăjmaşii lor. 

De-a lungul veacurilor, până astăzi, creştinii de vo- 
cație sunt misionari pentru ceilalți, atât cu cuvântul, 
cât, mai ales, cu fapta. Viaţa duhovnicească nu e doar o 


5 Filocalia 7, EIBMBOR, Bucureşti, 1977, p. 123. 
6 Patericul, Alba Iulia, 1990, p. 107. 
d Epistola către Diognet, PSB 1, EIBMBOR, Bucureşti, 1979, p. 341. 

problemă particulară, cum ar vrea să o considere lumea 
post-modernă, ci e un lucru esenţial pentru toți. Creștinii 
trebuie să fie misionari. Sfântul Pavel ne spune: Cine nu 
poartă grijă de ai săi şi, mai ales, de casnicii săi, s-a lepădat de 
credință şi este mai rău decât un necredincios (1 Timotei 5,8). 
Şi dacă lucrul acesta s-a întâmplat peste tot în lume, 
în mod special s-a întâmplat în România. Destinul nea- 
mului s-a împletit cu cel al Bisericii Ortodoxe. Misio- 
narismul l-a făcut preotul dar, în acelaşi timp, şi cre- 
dincioşii. Întâi de toate Biserica s-a preocupat de cele 
spirituale, dar a fost imens rolul ei şi în cele culturale 
şi naționale. Noi credem că rugăciunile Bisericii ne-au 
ajutat să trecem prin toate încercările care au fost şi mai 
sunt. Cine nu crede în puterea rugăciunii de a pogori 
cerul pe pământ şi de a-l ridica pe om, prin strădania 
îndumnezeirii, la modelul suprem, care este Mântuito- 
rul lisus Hristos, acela se găseşte la antipolul ortodoxiei. 
Şi nimeni nu trebuie să creadă mai cu putere în lucrarea 
îndumnezeitoare a rugăciunii decât preotul ortodox. 
Pentru adevăratul preot ortodox suprema preocupa- 
re a vieții, prin care poate lucra el la mântuirea lumii, 
este misiunea însoțită de rugăciune. Misiunea seconda- 
tă de rugăciune constituie viața preotului ortodox. Dar 
nu numai a preotului, ci şi a credinciosului ortodox. A 
parohiei întregi, a consiliului şi comitetului parohial, a 
activităților catehetice şi filantropice şi a tuturor acțiu- 
nilor ce trebuiesc orientate în duh misionar şi în spiri- 
tul rugăciunii către apropierea oamenilor de Hristos. 
Întrebuințarea eficientă a timpului scurt pe care- 
l trăim presupune rugăciune şi acţiune, ora et labora. 

Aşa s-a întâmplat în vremurile normale în ortodoxie. 
Aşa s-a petrecut şi la noi, cu excepția perioadei comu- 
niste, când am făcut ce s-a putut, dar când tot ortodo- 
xia a ținut dreaptă coloana vertebrală a neamului. 

Din nefericire, din acea perioadă au rămas nişte 
sechele pe care cu greutate le putem surmonta. Dacă 
atunci convenea sistemului să se facă cât mai puţin pe 
tărâm spiritual, după căderea sistemului, unii dintre 
preoții şi credincioşii noştri au rămas într-un imobi- 
lism păgubos. O seamă de parohii au consilii parohia- 
le mai mult fictive şi nelucrative. Este trist să constați, 
pentru aceste excepții negative, că preotul este un sim- 
plu funcționar care prestează servicii religioase, iar 
parohia este inertă. 

Sunt tendinţe în societatea post-modernă de a con- 
sidera preocupările duhovniceşti ca potrivite pen- 
tru spaţiul privat şi nu pentru cel public. Noi nu sun- 
tem de acord cu acest lucru. Nu suntem de acord că 
doar în vremurile trecute ortodoxia avea un rol public 
şi astăzi nu. Ortodoxia este o realitate veşnică: Iisus 
Hristos, ieri şi azi şi în veci, este acelaşi (Evrei 13, 8) iar Bi- 
serica Lui nici porțile iadului nu o vor birui (Matei 16, 18). 

Nu putem degrada Biserica, ar fi o blasfemie, la 
măsura unei simple instituţii istorice, care s-a născut 
în istorie şi ar muri odată cu timpul. Ea are o dimensi- 
une eshatologică... Comunitatea de creştini într-un loc dat, 
adică Biserica pământească, este nedespărțită de Biserica 
cerească sau comunitatea sfinților, fiind astfel un semn pro- 
fetic al Împărăției. 


8 Pr. Prof. Dr. Ion Bria, Dicționar de Teologie Ortodoxă, EIBMBOR, 

Parohia care nu-i activă şi misionară are toate şan- 
sele să ajungă o epavă. În zadar ne lăudăm cu credin- 
ta înaintaşilor şi voievozilor, dacă nu trăim asemenea 
lor. Era o meteahnă pe care o aveau iudeii şi pe care 
Sfântul Pavel o înfierează aspru. Şi ei se lăudau cu îna- 
intaşii. De aceea, vom interpreta duhovniceşte câteva 
versete din Epistola către Romani, înlocuind cuvântul 
iudeu cu cel de creştin. Şi apoi vom trage concluziile 
necesare. 

Întâi textul neparafrazat: Dacă tu te numeşti iudeu şi 
te reazimi pe lege şi te lauzi cu Dumnezeu şi cunoşti voia 
Lui şi ştii să încuviințezi cele bune, fiind învăţat din lege, 
şi eşti încredințat că tu eşti călăuză orbilor, lumină celor 
ce sunt în întuneric, povățuitor celor fără minte, învăţător 
celor nevârstnici, având în lege dreptarul conştiinţei şi al 
adevărului, deci tu, cel care înveți pe altul, pe tine însuți nu 
te înveţi? Tu, cel ce propovăduieşti: să nu furi, şi tu furi? 
Tu, cel care zici: Să nu săvârşeşti adulter, şi tu săvârşeşti 
adulter? Tu, cel care urăşti idolii, furi cele sfinte? Tu, care 
te lauzi cu legea: ÎI necinsteşti pe Dumnezeu prin călcarea 
legii? Căci numele lui Dumnezeu, din pricina voastră este 
hulit între neamuri. (Romani 2, 17-24) 

Şi acum parafrazarea: Dacă tu te numeşti creştin şi te 
reazimi pe tradiţie şi te lauzi cu Dumnezeu, şi cunoşti voia 
Lui şi ştii să încuviințezi cele bune, fiind învățat din tradi- 
tia sfântă... Tu, care înveți pe altul, pe tine nu te înveți? Tu, 
care propovăduieşti să fii corect, eşti incorect?... Căci nume- 
le lui Hristos din pricina voastră este hulit printre necredin- 
cioşi. Acesta este o atitudine totalmente antimisionară. 


Bucureşti, 1981, p. 62. 

„Facem prea puţin 
pentru tinerii noștri...” 


Florina Pop: - Înainte să fiţi preot ați fost inginer, scrie 
în CV-ul dumneavoastră. Ați profesat ca inginer sau după 
ce ați absolvit Politehnica v-aţi dat seama că nu e ceea ce vă 
doriți şi ați ales Teologia? 

IPS Andrei: - Am și fost constructor. Am optat pen- 
tru Institutul Politehnic din București, Facultatea de 
Construcții Căi Ferate și Poduri pentru că părinții mei 
doreau să fac o facultate tehnică. Însă, în sulfetul meu, 
de când am fost mititel, şi a rămas în vecii vecilor, a fost 
dorinţa de preoție. 

Ştiţi că, în vremurile, acelea, când am intrat la facul- 
tate, în 67, percepţia unora despre biserică, care rămâ- 
ne trupul Domnului, era un pic mai rezervată atunci. 
Cu toate că am făcut construcții 5 ani de zile, cu toate 
că am lucrat 4 ani, aproape 5, ca inginer, totuşi m-am 
dus la Teologie ș şi mi-am urmat gândul din copilărie. 

Ca și constructor am lucrat la Cluj, unde m-am sta- 
bilit. Am fost repartizat la Întreprinderea de Construcţii 
Căi Ferate din Cluj. Întreprinderea aceasta avea șantiere 
în toată Transilvania. Şi doi ani am lucrat la dublarea 
liniei de căi ferate Vințu de Jos-Teiuș (n.r. Dublare în- 


* În revista Renașterea, nr. 5, mai / 2015, p. 10. Interviu cu IPS Mitropolit 
Andrei al Clujului, realizat de către Florina Pop. 
1* Interviul a apărut în ziarul Adevărul, 14 aprilie 2015. 

seamnă construirea unei linii paralele cu cea existentă). 
Și doi ani am lucrat la dublarea liniei ferate Cluj-Huedin. 

F.P.: - De ce v-aţi făcut preot? Cine v-a fost model? 

IPS Andrei: - Preoţia era aleasă înainte. Era gândul 
la care nu am renunţat. Din respect pentru părinți, am 
ales construcțiile. Să știți că nu mi-a displăcut nici in- 
gineria și-mi aduc aminte cu nostalgie de anii respectivi, 
dar pe primul plan a rămas preoţia. Aceasta este o 
misiune cu care m-am identificat. Atunci, la început, 
crescând într-un sat normal din Transilvania, nu aveam 
un alt model decât preotul din sat care era un om cum- 
secade. Mai târziu, am cunoscut alți oameni deosebiți 
din punct de vedere spiritual. Pe timpul facultății teh- 
nice din București, încă mai trăiau o pleiadă de preoți 
foarte buni care veneau din vremuri interbelice. 

Deși eram student la o facultate tehnică, mergeam 
la biserică și eram foarte apropiat de duhovnicul meu 
de atunci, părintele George Teodorescu. Mai trăiau şi 
alți preoţi mari pe vremea aceea în Bucureşti: Toma 
Chiricuţă, tatăl lui Ion Chiricuţă de care aminteam în 
pastorala din acest an, Ion Chiricuţă cel care a înteme- 
iat Institutul de Oncologie din Cluj. Încă trăia bătrânul 
Chiricuţă, dar după ce a ieşit din temniţă a fost cam 
marginalizat. 

La mănăstirea Cernica trăiau și acolo câţiva duhov- 
nici buni printre care Benedict Ghiuș. În oraş trăia 
părintele Stoicescu, părintele Rusu. Mulţi oameni 
deosebiți. Și nu eram student atunci la Teologie când 
l-am cunoscut pe părintele Dumitru Stăniloaie, cel mai 
mare profesor al teologiei românești și pe părintele 

Galeriu, pe care-l ştie toată lumea. De ce București? Am 
ales aleatoriu. Am luat, pur și simplu, ghidul de admi- 
tere, şi am deschis la întâmplare și mi s-a părut că sună 
bine Facultatea de Construcţii Căi Ferate și Poduri 
București, Bulevardul Lacul Tei. Da, sună boem. 


Religiozitatea oamenilor 


F. P.: - De ce credeți că unii oameni nu mai văd în biseri- 
că și în preot un sprijin? 

IPS Andrei: - Chiar acum, înainte de Paşte, sociologul 
Vasile Dâncu a făcut un sondaj de opinie și să ştiţi că 
foarte multă lumea își pune nădejdea în biserică și în 
Dumnezeu și multă lume are preocupări religioase. 

Da, însă românul are prostul obicei de a zice și de a 
nu face tot timpul ce zice. Datorită faptului că firea 
noastră omenească e slăbănogită... 

F. P.: - Ce ar trebui să facă un om aflat în impas? 

IPS Andrei: - Să nu-şi piardă cumpătul. Să fie tari în 
credință pentru că dacă avem această stare lăuntrică, 
de curaj, de bărbăţie duhovnicească, până la urmă vom 
învinge și greutatea ce ne stă în față. Totul stă în mintea 
şi inima noastră, pentru că mintea coborându-se-n 
inimă, rugându-se, ia legătura cu Dumnezeu, cel ce pe 
toate le poate rezolva. 

F. P.: - Care credeţi că e cel mai mare pericol al creștinului 
și al creştinismului? 

IPS Andrei - Hristos rămâne acelaşi azi și ieri și-n 
veci. Din acest punct de vedere obiectiv nu este în pe- 
ricol nici creştinul, nici creştinismul, dar pentru fiecare 


239 


f Andrei, Arhiepiscop și Mitropolit 


ins în parte cred că pericolul care-l paşte este seculari- 
zarea care presupune îndepărtarea de preocupările 
religioase și osificarea lui interioară care atrage după 
sine și lipsa de bucurii. Cred că secularizarea care pre- 
supune legarea cu toate puterile de secular, de veacul 
acesta, fără să ţină seama de cele spirituale. 

Misiunea noastră să ne-o facem în spiritul rugăciunii 
şi al preocupărilor duhovnicești. Şi la catedră, profeso- 
rul își poate face misiunea în acest spirit, şi inginerul la 
fabrică poate face lucrul acesta, și, la urma urmei, toți 
oamenii pentru că atunci munca lor capătă o altă valență. 
Munca lor e și rugăciune. 

F. P. - Nu mai trăim vremurile din romanele lui Marin 
Preda când timpul avea răbdare cu oamenii. Acum, timpul 
aleargă într-un ritm cumplit. Care credeți că ar trebui să fie 
comportamentul și atitudinea unui creştin în acest veac, al 
XXI-lea, atât de alert? 

- Da, timpul nu mai are răbdare cu noi. Pe de o par- 
te, să fie hărnicuţi şi să ție pasul cu lumea. Iar, pe de 
altă parte, să nu intre în panică. Să-şi păstreze cumpă- 
tul, echilibrul interior. Asta să facă. 

F. P.: - Și cum am putea face asta? Pentru că e greu să-ți 
păstrezi echilibrul interior. 

IPS Andrei: - Prin lucruri simple. Rugăciunea aceea 
puțintică, 5 minute dimineaţa, 5 minute seara, cele 
două ceasuri de participare duminica la Liturghie, o 
minimă lectură religioasă, în special din Sfânta Scrip- 
tură și, la urma urmei, și lectură laică. Din nefericire, 
bieții oameni sunt totalmente cotropiţi de calculator și 
nu mai citesc. Eu am rămas legat de lectura clasică. Da, 

lectura este și o terapie, sunt cărți care ne folosesc mult, 
chiar dacă nu sunt religioase. 


Contra deznădejdii 


F. P.: - Ca fiecare om, aveţi zile mai bune şi zile mai proas- 
te. Ce vă face să mergeţi înainte? Vă întreb fiindcă la Cluj, 
în această primăvară, au fost câteva cazuri de sinucideri, 
majoritatea tineri. 

IPS Andrei: - Bietul om intră într-o întunecime su- 
fletească și nu vede nicio ieșire. leşirea este simplă: 
credința, preocuparea religioasă și sprijinul care vine 
de la Dumnezeu, dar cu toate acestea parcă ai nevoie 
de cineva aproape de tine. Aproape de tine, din punct 
de vedere spiritual, e duhovnicul tău. Această vocație 
a legăturii sufletești cu preotul confesor poate nu e 
prezentă la toți oamenii acum, dar ar fi de mare folos. 
M-am gândit la cele două fete (n.r. cele două studente 
din Franţa) care s-au sinucis. Dacă aveau un duhovnic, 
şi se sfătuiau cu ele atunci, chiar dacă, pe moment, nu 
reușea să le transmită un curaj deosebit, totuși le oprea. 
Şi încet, încet, se reabilitau lăuntric. Dar n-a fost nimeni 
lângă ele atunci, n-a fost. 

Pentru cei căsătoriţi, în momente din acestea, foarte 
dificile, soţii, unul pentru altul, au nevoie de sprijin. Și 
trebuie reciproc să ni-l dăm ca să depășim faza. Ce mă 
face pe mine să merg înainte? V-am spus: preocupările 
duhovniceşti, cuvintele bune ale duhovnicului meu. 
Dumnezeu grăiește, de multe ori, prin te miri cine. 


241 


f Andrei, Arhiepiscop și Mitropolit 


Despre tineri... 


F. P.: - Tinerii sunt viitorul în orice comunitate, țară, indiferent 
de culoarea pielii și de continentul pe care locuiesc. Ce sfaturi 
le-aţi da ca să nu facă lucruri pe care târziu le-ar regreta? 

IPS Andrei: - Vreau să vă spun că am convingerea 
pe care nu mi-o poate lua nimeni acum: că facem prea 
puțin pentru tinerii noștri și pentru copiii noștri. Poate 
nu putem mai mult, poate nu știm mai mult. Nu e 
suficient să constatăm că fac cutare și cutare lucruri, că 
sunt avantgardişti, că sunt ştrengari, că sunt... Nu aşa! 
Nu așa! Și părinţii, şi şcoala, și biserica, ar trebui să fie 
cu multă grijă față de ei. Nu totdeauna, poate nicioda- 
tă, nu-s de judecat pentru că nu sunt în stare să facă 
mai mult, nu li se oferă posibilitate să facă mai mult. 
Poate ei nu pot face, atunci, mai mult. Și atunci să-i 
luăm aşa cum sunt pentru că nu pe toți îi vom putea 
face perfecţi, dar pe mulți. Şi influenţa exterioară, în 
ce-i privește pe tineri, poate fi catastrofală, influența 
care vine din diverse locuri, din diverse medii. Ştiţi, un 
copil ştrengar ia o floricică faină şi să vadă din ce-i 
compusă. Și rupe petală după petală până rămâne un 
băț. Cam aşa se întâmplă şi cu viaţa lor, de multe ori, 
pentru că sunt lucruri pe care trebuie să le facem la 
vremea lor. Dumnezeu ne-a lăsat cu un scop. Vrerea 
este de a fi amabil și de a iubi, și de a fi prieteni, joviali, 
dar nu cred că la adolescenţă este vremea sexului. Vine 
ea pentru că fiecare lucru l-a făcut Dumnezeu cu un 
scop. Adevărul este că Dumnezeu i-a lăsat omului sexul 
ca lumea să meargă înainte. O fi și o plăcere? O fi și o 

plăcere, dar nu aceasta e pe primul loc. Pe primul loc 
e comuniunea dintre soț şi soţie care se concretizează 
în nașteri de prunci şi merge societatea înainte. Părinţii 
petrec din ce în ce mai puţin timp cu copiii lor din 
pricina serviciului sau a serviciilor pe care le au ca să 
facă bani pentru familie și să le ofere copiilor lor ceea 
ce ei nu au avut. lar unii copii cresc cu televizorul. De 
ce credeți că ar trebui să nu uite părinţii când vine 
vorba de copiii lor? Necazul este că se interpune între 
ei şi copii, şi poate și între soți, internetul, televizorul. 
Toate, obiecte reci. Orice descoperire a tehnicii poate fi 
extraordinară, dar poate fi și catastrofală. Şi trebuie să 
alegi, și să alegi bine, să foloseşti ce-i pozitiv. Sfatul meu 
pentru părinţi este să aibă răbdare cu copiii lor, să nu 
piardă din vedere că tinerii lor sunt darul lui Dumnezeu 
şi nu e suficient să le ofere toate cele materiale dacă nu 
le oferă cele spirituale. Să aibă grijă şi de suflețelul lor. 
Asta e. E mare lucru ca, în momente de criză, să ai de 
cine te rezema. 


Avort şi incinerare... 


F. P.: - Să presupunem că vine la dumneavoastră o feme- 
ie care a rămas însărcinată. Nu ştie ce să facă, să păstreze ori 
ba copilul. În mintea ei se dă o luptă, trebuie să aleagă între 
viață şi moarte. Evident că o veți sfătui să nu avorteze, însă 
cum i-ați curma calvarul prin care trece sufletul ei? 

IPS Andrei: - Absolut că o voi sfătui să păstreze 
copilul. Tare m-aş strădui ca să o ajut să depășească 
impasul și să nu ia hotărârea catastrofală atunci pentru 

că nu se mai reveni. Şi după aceea, Dumnezeu îi oferă 
şi şansele de a se preocupa și de cel care vine pe lume. 
În cel mai rău caz, sigur că nu e de dorit, sunt și aceste 
instituţii care au grijă de copii, dar nu e de dorit. De 
dorit e să crească copilul lângă mămică. 

F. P.: - Care ar fi explicația biblică ca să nu alegem inci- 
nerarea? Având în vedere o decizie a Sinodului din 2012 
care acceptă practica cremațiunii în cazuri speciale (când 
mortul a fost incinerat fără voia lui, spre exemplu), credeți 
că în următorii 5-10 de ani, BOR va fi mai permisiv în 
privința incinerării, precum e Biserica din Vest? 

IPS Andrei: - Nu suntem de acord cu incinerarea. 
Omul este chipul lui Dumnezeu și m i se pare că e de- 
grandant să incinerezi pe bunicul sau pe bunicul, pe 
mama sau pe tata, din punct de vedere sentimental. 
Unde vei duce o floare? Unde te vei reculege? La mo- 
mente deosebite unde se va aduna familia? Lângă mor- 
mântul tatălui, al mamei, al bunicului, al bunicii. Acum, 
interpretând pur teologic, e cuvântul Scripturii, în Cartea 
Facerii, citim textual: „Până când te vei întoarce în pă- 
mântul din care ai fost luat, căci pământ ești și în pământ 
te vei întoarce!”. Este cuvântul lui Dumnezeu, cum tre- 
cem noi peste el? Vedeţi, la urma urmei, toate cele trei 
religii monoteiste, n-acceptă incinerarea. Nici noi, creştinii, 
nici evreii, nici musulmanii. Nu locurile de înmormân- 
tare fac ca Biserica Catolică să fie tolerantă în privința 
incinerării, ci secularizarea. Apusul e mai secularizat. La 
noi nu e neapărat o problemă economică, că nu am avea 
unde să ne îngropăm morţii. Spre exemplu, în orașele 
mari, şi birocraţia asta ne omoară. În Someșeni (n.r. un 

cartier din Cluj, în partea de est, cum intri dinspre Bistriţa 
şi Baia Mare), cele două parohii vecine, Sânicoară şi 
Someşeni, vor să deschidă un cimitir de 13 hectare, dar 
până primesc toate aprobările, e aşa de greu. 


Ora de religie 


F. P.: - De câteva săptămâni a fost un scandal legat de ora 
de religie. Dumneavoastră considerați potrivite manualele 
de religie, aşa cum sunt ele acum? 

IPS Andrei: - Manualele de religie sunt perfectibile! 
Tot tândăleală românească, că trebuiau făcute niște 
manuale bune! Dar, vedeţi, nu numai cele de religie 
sunt făcute ca lumea. Oricum s-a schimbat programa 
şi se fac, din nou, manuale. Să dea Dumnezeu să se 
facă manuale bune. Nu ăsta a fost baiul, ăsta a fost 
motivul ca să fie discuţii contradictorii. Mă refeream şi 
la acele exemple nepotrivite din manualele de religie. 
Erau acolo niște exprimări care nu erau potrivite pen- 
tru copii. Altfel trebuie pusă problema pentru copii. 
Sigur că nu poţi schimba Scriptura, dar trebuie inter- 
pretat pozitiv pentru copii. Vă povestesc o întâmplare 
pe care o puteți să o interpretați comic: la mănăstirea 
X, trec într-o zi și îl întreb pe unul dintre călugări: „de 
ce sunteți aşa puțini? Că aveţi condiţii să fiți mulți”. 
Şi-mi răspunde: „Înalt Preasfinţite, ştiţi de ce? N-are 
starețul lipici, în ghilimele”. Acum, și dascălul de reli- 
gie ar trebui să aibă lipici, și profesorul să aibă lipici în 
sensul că să intre la inima copiilor. Și preotul să aibă 
datul acesta ca să-i fascineze pe copii. 

Catedrala Mântuirii Neamului 


F. P.: - Catedrala Mântuirii Neamului, o clădire colosală 
care înghite o grămadă de bani şi care nu se mai termină. 
Este ea necesară? Este ea o prioritate pentru România zilelor 
noastre? 

IPS Andrei: - Este absolut necesară! Ruşinea rușinilor! 
Noi, al doilea popor ortodox după ruşi, numeric, nu 
avem o catedrală. Şi-n sărbătorile mari, sunt întâlnirile 
la care ne înghesuim la bisericuța din Dealul Patriarhi- 
ei. Mai nou, nu încăpem toți episcopii în altar. Parte din 
ei stau împreună cu credincioşii în naos. Avem nevoie 
de o catedrală. Toate popoarele au o catedrală repre- 
zentativă. Ruşii, după căderea comunismului, și-au 
refăcut Catedrala lisus Mântuitorul. Sârbii și-au ridicat 
o catedrală foarte mare, Sfântul Sava. Bulgarii o au, în 
Sofia, catedrala Alexandr Novski, numai noi n-avem. 
Numai noi, românii, nu avem o catedrală. Este o prio- 
ritate din punct de vedere spiritual. E necesară! În Apus 
sunt catedrale. După ce se ridică Catedrala Mântuirii 
Neamului, câteva sute de ani nu mai avem problema 
asta. 

În România, orice ai face, orice nu ai face, tot se co- 
mentează. Știți povestea lui Creangă? E duhovnicească. 
Uite, v-o spun acum! Tata cu băieţelul duc măgărușul 
la târg. Băieţelul duce măgărușul de căpăstru şi tata, în 
spatele măgăruşului, îl îndeamnă cu băţul. Pe drum se 
întâlnesc cu un târgoveţ. Târgoveţul zice: „Ce oameni 
proști! Amândoi pe jos”. Tatăl aude și îi zice băiatului: 
„copile, du-te mai departe, eu mă urc pe măgar!”. Mai 

încolo, alt târgoveţ: „ce tată fără inimă! Copilul pe jos 
şi el pe măgar!”. Aude tatăl și îi zice băiatului: „copile, 
urcă-te pe măgar! Mă duc eu cu căpăstrul.” Mai merg 
ce mai merg. Un alt târgoveţ zice: „Ce copil needucat! 
Bătrânul pe jos şi el pe măgar”. Ş-atunci a zis tatăl: 
„copile, luăm măgarul în spate!”. Și după ce au luat 
măgarul în spate alt târgoveţ a zis: ce oameni proști! 
Nicicum nu-i bine. 


Mesaj final 


F. P.: - Să încheiem cu un mesaj. 

IPS Andrei: - Bucurie generală pentru toţi, iubire 
absolută pentru toţi are Domnul Hristos, dar și noi 
trebuie să avem iubire unii pentru alții. Intotdeauna, 
în mod special acum, de sărbători. Și să dea Dumnezeu 
ca la toate mesele să fie inimi vesele şi lumea să devină 
un pic mai bună. 

plecarea la Domnul a Părintelui Dometie Mano- 
lache. Acest ieromonah a fost cu adevărat omul 
lui Dumnezeu. Nu l-am întâlnit de multe ori, dar a fost 
suficient ca să-mi dau seama de valenţele lui duhovnicești. 
Era în toamna anului 1972. Ca inginer tânăr lucram 
la dublarea căii ferate Teiuş - Vințu de Jos. În ziua de 8 
septembrie, Sărbătoarea Naşterii Maicii Domnului, 
împreună cu un prieten ne-am dus la slujbă la Râmeţ. 
Eu mergeam cu gândul de a mă spovedi. Lucru pe care 
l-am şi făcut. Prietenul meu nu avea intenţia aceasta. 
Când a terminat molitva pentru spovedanie l-a chemat 
pe el primul. Mi-am dat seama că era văzător cu duhul. 
Din păcate, în vara lui 1975, când a plecat la Domnul, 
n-am ştiut. Lucram atunci la dublarea căii ferate Cluj- 
Huedin. Dar, mai târziu, m-am recules de multe ori la 
mormântul lui. Maica lerusalima Ghibu avea un ade- 
vărat cult față de el şi, de fapt, toate maicile. Nu ştiam 
eu pe atunci că voi ajunge preot şi, mai apoi, episcop 
chiar în eparhia unde se găsea mormântul lui. 
Mai bine de douăzeci de ani, la hramul bisericii 
mari de la Râmeţ, când îi sărbătorim pe Sfinţii Apostoli 
Petru şi Pavel, după slujbă făceam parastas la mormân- 


S e împlinesc patruzeci de ani în vara aceasta de la 


* În revista Renașterea, nr. 6, iunie / 2015, p. 1. 

tul său. Ne învăluia pe toți o atmosferă de linişte şi 
pace greu de cuprins în cuvinte. 

De fapt, legăturile duhovniceşti, pe care nu le ghicim 
întotdeauna, nu sunt întâmplătoare. Părintele Dometie 
fusese călugărit la Prislop, împreună cu viitorul Mitro- 
polit Antonie Plămădeală, în 1949. Oficiantul a fost 
părintele Arsenie Boca. Mai apoi, părintele Dometie, 
după o scurtă petrecere la Cioara, a ajuns marele du- 
hovnic de la Râmeţ. Vrednicul de pomenire Mitropo- 
litul Antonie este cel ce m-a hirotonit arhiereu, secondat 
fiind de Înaltpreasfințitul Timotei al Aradului, Înalt- 
preasfinţitul Justinian al Maramureşului şi Preasfinţitul 
loan al Oradiei. Aşa că, în sufletul meu, rămâne o legă- 
tură tainică şi sfântă, atât cu Mitropolitul Antonie, cât 
şi cu părintele Dometie Manolache. 

Pentru cei ce l-am prețuit şi l-am iubit, amintirea sa 
rămâne o icoană smerită şi plină de har. Când ne oprim 
în faţa crucii lui, citim cu duioşie: Arhimandrit Dometie 
Manolache, 1924-1975. Aici odihneşte în pace, în aşteptarea 
Învierii, ctitorul şi duhovnicul obștii monahale de călugărițe 
a Mănăstirii Râmeţ, județul Alba, şi părintele sufletesc al 
multor credincioşi din împrejurimi. 

Multe lucruri minunate povestesc și maicile, dar și 
numeroșii săi fii sufletești, pe care i-a ajutat și i-a mân- 
gâiat, iar faptele sunt vecine cu minunile Bunului Dum- 
nezeu. Și cred că Dumnezeu îl ajuta pentru credința lui 
puternică, dar și pentru nevoinţa aspră pe care o făcea. 

Prietenul său, Mitropolitul Antonie, era și el un om 
cu o puternică credință. Odată, când eram într-o situație 
limită, şi oamenii nu puteau sau nu voiau să mă ajute, 

mi-a dat un îndemn de Pateric: aliază-te cu Dumnezeu! 
M-am aliat și Dumnezeu a rezolvat problema. 

Maica lerusalima povestește cum, în situații limită, la 
îndemnul Părintelui Dometie, se rugau și încercările erau 
depășite. În timpul inundaţiilor din 1975, însă, a mers în 
sat cu câteva maici să aducă câteva pachete de cumpără- 
turi, pentru că mașinile nu circulau, și el a luat pachetele 
cele mai grele. Pe cale le-a povestit că a avut un vis foar- 
te frumos. Când au ajuns la punte, Părintele Dometie s-a 
așezat jos lângă apă şi... nu s-a mai ridicat. L-au dus 
maicile acasă și a fost mare tristețe. La înmormântarea sa 
a slujit Preasfinţitul Emilian cu un sobor de peste o sută 
de preoți, înconjurați de peste patru mii de credincioşi. 

Acum, la patru decenii de la plecarea sa în eternita- 
te, ne aducem aminte de el cu multă evlavie. A avut 
credinţă fierbinte, dragoste față de Dumnezeu și față 
de oameni, smerenie multă şi inimă milostivă. 

Pentru obşte, pentru credincioșii din Munţii Apuseni, 
dar și pentru alte suflete răvășite din toată ţara, întot- 
deauna a fost gata să spovedească, să sfătuiască, să 
ajute şi să mângâie. S-a ostenit ca un bun ostaș al lui 
Hristos, iar acum se veselește împreună cu sfinții întru 
bucuria Stăpânului său. 

Mănăstirea Râmeţ, care-i păstrează mormântul, are 
un odor de mare preț. Maicile și credincioșii care ajung 
acolo se pot reculege la mormântul lui, prind putere și 
se pot gândi în spirit paulin: Aduceţi-vă aminte de mai- 
marii voştri, care v-au grăit vouă cuvântul lui Dumnezeu; 
priviți cu luare aminte cum şi-au încheiat viața și urmaţi-le 
credința (Evrei 13, 7). 

mărturisitorii pentru Hristos din România. Lui 

îi erau foarte limpezi cuvintele Mântuitorului: 
Oricine va mărturisi pentru Mine înaintea oamenilor, măr- 
turisi-voi şi Eu pentru el înaintea Tatălui Meu, Care este în 
ceruri. lar de cel ce se va lepăda de Mine înaintea oamenilor 
şi Eu Mă voi lepăda de el înaintea Tatălui Meu, Care este în 
ceruri (Matei 10, 32-33). 

Şi nu s-a lepădat, ci a mărturisit. După ce s-a instalat 
guvernul comunist în România, în 1948, a fost scoasă 
Religia din școală. „Omul nou” trebuia format fără 
credinţă și fără Dumnezeu. Or, ora de Religie era total- 
mente potrivnică acestui deziderat. Așa că au măturat- 
o din învățământul public. 

În această situație, cei mai conștienți slujitori ai Bise- 
ricii, dându-și seama ce se întâmplă, au căutat mijloace- 
le prin care, măcar în parte, să se facă educaţia religioasă 
a copiilor și a tinerilor. Și mijlocul cel mai potrivit era 
catehizaţia. Această catehizație, atât cât s-a putut, au 
făcut-o preoții mai curajoși și râvnitori, la biserică. 

În Cluj, profesor distins și bun teolog, a fost Părin- 
tele loan Bunea. Pe el l-a solicitat Părintele Vicar, pro- 


p ărintele Profesor loan Bunea a fost unul dintre 


* În revista Renaşterea, nr. 7, iulie / 2015, p. 1. 

fesorul Liviu Galaction Munteanu, să alcătuiască o 
programă de catehizare. Această programă avea meni- 
rea să îi ajute pe preoți să facă în biserică o catehizație 
coerentă, atât cât era posibil. Alcătuirea ei fusese hotă- 
râtă într-o întrunire a Consiliului Eparhial din 1958. 

Urmarea? Părinţii profesori Liviu Galaction Mun- 
teanu și loan Bunea a fost închişi, făcând ani grei de 
temniță, primul dintre ei murind acolo, iar cel de-al 
doilea ieșind în 1964 cu sănătatea zdruncinată. Se de- 
monstra încă o dată perfidia ideologică a sistemului 
care, pe de o parte, clama libertatea religioasă, iar, pe 
de altă parte, restrângea la maximum drepturile oame- 
nilor de a-și educa copiii după propriile lor convingeri. 

Oamenii aceştia care au suferit pentru o cauză me- 
rită toată prețuirea și cinstirea noastră. Acesta este 
motivul pentru care ne-am hotărât ca „Centrul pentru 
Tineret” din Sângeorz-Băi să poarte numele „loan Bu- 
nea”. Peste ani, considerăm că acest lucru va constitui 
o mică reparaţie morală pentru un om mare. 

Rămâi stupefiat cum, după ce România a trecut prin 
această experiență amară, mai sunt oameni care ar 
dori scoasă educaţia religioasă din școală. Pentru aceas- 
tă educaţie au suferit oameni de excepţie ca Părintele 
loan Bunea, iar alţii, ca Părintele Liviu Galaction Mun- 
teanu, au murit în temniță. 

În acele momente grele Părintele Ioan Bunea și fa- 
milia dânsului se considerau părăsiți de toată lumea, 
inclusiv de Arhiepiscopul Teofil. Adevărul este că Ar- 
hiepiscopul Teofil a intervenit la Patriarhul Justinian, 
lucru pe care poate că Părintele loan Bunea nu l-a știut 

niciodată. De aceea, în amintirile sale, găsim și unde 
de reproș. 

Pe data de 30 iulie 1959, în scrisoarea pe care i-o 
trimitea Patriarhului Justinian, cu referire la Părinţii 
Liviu Galaction Munteanu și loan Bunea, Arhiepiscopul 
Teofil scria: Aș fi deosebit de fericit ca odată ajuns acest caz 
la Procuratura Generală, cu sprijinul Preafericirii Voastre, 
să fie înțeles pe deplin faptul că Preoții Munteanu şi Bunea 
au avut intenții curate de servire a Bisericii Ortodoxe Ro- 
mâne care, față de regimul democrat popular din patria 
noastră, se comportă cu loialitate şi ataşament”. 

Ce a făcut Patriarhul Iustinian nu mai ştim, mai mult 
ca sigur că a intervenit, dar stăpânirea avea urechile 
surde când era vorba de glasul Bisericii. Şi cine era 
ascultat atunci când, pentru lucruri neînsemnate care 
nu plăceau puterii, făceai ani de temniță? 

Părintele loan Bunea a fost arestat în 1959, rămânând 
în închisoare cinci ani de zile. A muncit în condiţii in- 
umane la canalul Dunăre — Marea Neagră şi-n alte 
penitenciare. A fost eliberat în 1964, rămânând marcat 
de chinurile din temniţă, dar reluându-şi activitatea 
atât ca preot, cât şi ca dascăl. 

Pe lângă faptul că a fost un dascăl de excepţie, a fost 
şi un mare predicator. Ne-a lăsat predici la duminici şi 
sărbători, la botez, cununie şi înmormântare. lar ca 
teolog în domeniul sistematic ne-a pus la îndemână 
„Din galeria marilor convertiți”, „Fenomenologia con- 
ştiinţei morale”, „Psihologia rugăciunii” şi alte lucrări. 
Şi-a iubit şi țara, mărturie fiind cartea „Frăția credinţei 


1 AAC, Dosar 6/1959, vol. II, nr. 5642/959. 

şi frăţia naţională”. Sunt multe alte lucrări rămase de 
la el. 

A trecut la Domnul pe 6 iulie 1990 şi, iată, că exact 
după 25 de ani se inaugurează „Centrul Misionar pentru 
Tineret loan Bunea”, lângă biserica pe care a ctitorit-o 
cu mulţi ani în urmă. Încă o dată realizăm că lucrurile 
nu sunt întâmplătoare. 

Atunci, în iulie 1990, ca episcop tânăr, participam la 
înmormântarea lui, în Lunca Arieşului. lar acum, ca 
Arhiepiscop şi Mitropolit matur, particip la inaugurarea 
acestui aşezământ foarte important care îi poartă nu- 
mele. Să dea Dumnezeu ca tinerii noştri, privindu-şi cu 
atenţie înaintaşii, să le urmeze credința şi demnitatea! 

Maica Domnului îngrijorată 
de disoluția familiei creştine" 


Mama lui a zis către EI: Fiule, de ce ne-ai făcut nouă una ca asta? 
Iată, tatăl Tău şi eu Te-am căutat îngrijorați. 
(Luca 2,48) 


n de an, familia Domnului Hristos se ducea 

A Paşti în pelerinaj la lerusalim. Într-un rând, 

ând Domnul Hristos era de doisprezece ani, au 

făcut acelaşi lucru. Sfârşindu-se sărbătoarea, pelerinii se 

întorceau spre casele lor. Aşa a făcut şi Familia Sfântă, 

mergând cale de o zi şi crezând că Domnul Hristos este 
în ceata pelerinilor. 

Când au constatat că Domnul Hristos nu este prezent, 
au intrat în mare panică şi îngrijorare. S-au întors înapoi 
şi L-au găsit după trei zile în templu, stând de vorbă cu 
învățătorii de lege. Îngrijorarea şi panica lor fusese fără 
temei. Şi, suflând uşurată, mama Lui a zis către EI: Fiu- 
le, de ce ne-ai făcut nouă una ca asta? lată, tatăl Tău şi eu 
Te-am căutat îngrijorați” (Luca 2, 48). Maica Domnului 
era îngrijorată că i se destramă familia, că-şi pierde Fiul. 

Dacă îngrijorarea Maicii Domnului şi a Dreptului 
Iosif au fost atunci fără temei, astăzi Maica Domnului 
are multe motive de îngrijorare văzând disoluția fami- 
liei creştine. Sfânta Fecioară este Maica noastră, a tutu- 


* În revista Renașterea, nr. 8, august / 2015, pp. 1-2. 

ror. Ne spune Sfânta Evanghelie după Ioan că, atunci 
când Domnul era pe Cruce, văzând pe mama Sa şi pe 
ucenicul pe care îl iubea stând alături, a zis mamei Sale: 
Femeie, iată fiul tău! Apoi a zis ucenicului: lată mama ta! 
(loan 19, 26-27). În felul acesta, prin Sfântul loan, toți 
am devenit fiii Maicii Domnului. 

Şi, privind ce se întâmplă în lume, Maica Domnului 
este îngrijorată şi plânge. Este îngrijorată de multe lu- 
cruri dar, cel mai important, este disoluția familia creş- 
tine. Numărul divorțurilor este alarmant. Numai anul 
trecut în România au fost peste 26.000 de divorțuri. 
Familiile se destramă cu multă uşurinţă, dar drama 
cumplită o simt copiii. Cine-i mai caută pe ei cu înfri- 
gurarea cu care Îl căuta Sfânta Fecioară pe Domnul 
lisus? 

În tradiția şi spiritualitatea noastră românească fa- 
milia este prețuită la modul absolut. Spune loan Ale- 
xandru că locul unde se întemeiază rânduiala unei Patrii 
şi statornicii, în spiritul legilor morale, al jertfei de sine, al 
răbdării, încrederii şi dragostei este acest cuib arhaic şi sacru 
unde doi oameni, un tânăr bărbat şi o fată, se hotărăsc să-şi 
unească viața în cuget şi simtire, prin legământul de aur al 
inelului nunții, care desăvârşeşte cerul pe pământ, în vede- 
rea lucrării şi privegherii, a naşterii de prunci şi împlinirii 
spirituale în lumina moştenirilor părinților. 

Legământul de aur al inelului nunții se rupe pentru 
foarte mulți tineri ai vremurilor noastre, spre durerea 
Maicii Domnului şi spre exasperarea noastră. De ce se 


1 IOAN ALEXANDRU, Iubirea de Patrie, Editura Eminescu, Bucureşti, 
1985, p. 94. 


256 


Mai aproape de Hristos 


rupe? Cauzele sunt multe şi complicate. Le vom subli- 
nia pe cele mai importante. 

Principala cauză este slaba credință în Dumnezeu 
şi-n învățătura pe care El ne-a lăsat-o în Sfânta Scrip- 
tură. Citim în Evanghelia după Matei că, la un moment 
dat, s-au apropiat de Domnul Hristos fariseii şi i-au zis: 
Se cuvine, oare, omului să-şi lase femeia sa, pentru orice 
pricină? (Matei 19, 3). Răspunsul Domnului a fost ne- 
gativ, argumentându-şi poziția pe faptul că Dumnezeu 
i-a făcut bărbat şi femeie şi a zis: Pentru aceasta va lăsa 
omul pe tatăl său şi pe mama sa şi se va lipi de femeia sa şi 
vor fi amândoi un trup... Deci, ce a împreunat Dumnezeu 
omul să nu despartă (Matei 19, 5-6). Venind cu argumen- 
tul că Moise a îngăduit divorțul, au primit de la Hristos 
o replică limpede — Moise a făcut lucrul acesta pentru 
învârtoşarea inimilor, dar de la început nu a fost aşa. Şi 
trage concluzia: lar eu zic vouă că oricine va lăsa pe feme- 
ia Sa, în afară de pricină de desfrânare, şi se va însura cu 
alta, săvârşeşte adulter; şi cine s-a însurat cu cea lăsată să- 
vârşeşte adulter (Matei 19, 9). 

În majoritatea sentințelor de divorţ actuale se spune 
că cei doi se despart prin consens, iar cauzele menționa- 
te sunt diverse, dar nu neapărat de gravitatea de a 
distruge o familie. Părintele Profesor Ilie Moldovan 
vede printre cauze libertinajul unui tineret, băieţi şi fete, 
care şi-au pierdut steaua polară; extinderea prostituţiei, a 
practicilor neomalthusianiste şi a avorturilor; căsătoria pri- 
vită din punct de vedere strict individualist, hedonist... 
Toate aceste practici ruinează familia românească din zilele 
noastre, din interior, prin trădarea iubirii şi a sfințenie, iar, 

din exterior, prin însuşirea unor modele străine?. Căsătoria, 
divorțul, recăsătorirea, făcute cu multă uşurinţă pe 
alte plaiuri, sunt tot mai des întâlnite şi la noi. 

O altă cauză foarte serioasă este slaba viață religioasă 
a unor familii, ruptura cu supranaturalul. Teologul 
Dumitru Popescu ține să precizeze că, datorită acestei 
rupturi dintre natural şi supranatural, familia creştină şi-a 
pierdut sensul profund al comuniunii ei spirituale în Hristos 
şi Biserică, pentru a se transforma într-o instituție naturală, 
care se dezintegrează uşor. Lipsită de suportul ei transcendent, 
familia a rămas, în lumea secularizată, o entitate autonomă, 
care socoteşte că poate exista prin ea însăşi, fără ajutorul lui 
Dumnezeu. 

Mă opresc acum, poate, la cea mai tristă cauză care 
duce la o viață morală aproximativă şi la destrămarea 
familiilor: plecarea a milioane de tineri, căsătoriţi sau ne- 
căsătoriți, la muncă în străinătate. Datorită lipsei locuri- 
lor de muncă şi salariilor mici, tineri sănătoşi şi frumoşi, 
în stare de a realiza lucruri extraordinare, pleacă în 
Italia, în Spania, în Anglia şi-n alte țări unde se pot re- 
aliza profesional. Lucrul acesta trebuie să ne dea de 
gândit nouă tuturor şi, mai ales, celor ce administrează 
această ţară. Ne doare pe toți, şi-n primul rând pe Mai- 
ca Domnului, faptul că ne împuţinăm şi îmbătrânim. 

lar pentru cei ce pleacă, situația specială în care se 
găsesc este cea care îi predispune spre păcat. Unii plea- 
că singuri, alții cu soțiile, condiţiile în care locuiesc sunt 


2 În vol. Congresului Internaţional Familia şi Viața la începutul unui 
nou mileniu creştin, Bucureşti, 25-27 septembrie 2001, p. 152. 
3 Ibidem, p. 227. 

precare şi toate acestea duc, în multe cazuri, la destră- 
marea familiilor. Ce să spunem de copiii rămaşi acasă?... 
Mai fericiți sunt cei care pleacă cu părinții, sau se nasc 
acolo, dar, crescând acolo, vor mai reveni vreodată în 
România? Dar părinţii lor? 

Noi ştim că țelul suprem al căsătoriei este ca soțul 
şi soția să se facă fericiți unul pe altul şi să se ajute re- 
ciproc să intre în împărăţia cerurilor. Prin dragostea lor 
reciprocă şi părtăşia vieții, amândoi — împreună cu 
copiii lor, dacă Dumnezeu le-a dat urmaşi — sunt chemaţi 
a se aduce unul pe altul mai apropare de Hristos şi de 
Maica Domnului. 

Şi dacă este să vorbim de emigrația românească, de 
a cărei traume am amintit, vom spune că Sfântul Sinod 
a decis în anul 2009 ca prima duminică după Adormi- 
rea Maicii Domnului să fie Duminica migranților români. 
Şi s-a hotărât lucrul acesta pentru că, la sfârşit de august, 
atât cei ce lucrează în străinătate, cât şi studenții 
obișnuiesc să vină acasă. 

Familia este locul practicării, înainte de toate, a tuturor 
virtuților, a desăvârşirii morale. Cum eşti în familia ta, cum 
te porți cu cele intime ale tale în gândul şi faptele tale con- 
trolate de conştiinţa ta şi de ochii celor apropiați ție, te vei 
purta şi cu ceilalți semeni ai tăi. Iar copiii vin să ne lumi- 
neze viața, să ne veştejească vanitățile, să transforme fondul 
vieții în bucurie şi bucuriei îi domolesc asperitățile?. Nu în 
zadar spunea Dostoievski că ochii unui copil şi un cer 
senin sunt de ajuns să facă viața întreagă fericită. 


4 IOAN ALEXANDRU, Op.cit., p. 94. 
5 Ibidem, p. 91. 


259 


f Andrei, Arhiepiscop și Mitropolit 


Plecând de la realitatea actuală, când prea multe 
case se destramă şi prea mulți copiii rămân traumatizați 
şi simt acut suferința despărțirii părinților, ne-am în- 
găduit să ne gândim şi la familiile de odinioară, pe 
care le admirăm. Excepţii pozitive vor fi existând şi 
astăzi, iar redresarea societății nu o vedem altfel decât 
prin redresarea familiilor. 

Oare nu spunea Octavian Goga: Din casa noastră, 
unde-n umbră! Plâng doinele şi râde hora, Va străluci oda- 
tă vremii! Norocul nost’, al tuturora“. Aceste familii, în 
care mai este frică de Dumnezeu şi bunăcuviință, am 
dori să fie fermentul care să dospească toată societatea 
omenească. 

Sigur că lucrul acesta nu-l vom putea rezolva singuri. 
De aceea, vă aduc aminte de o situație critică, aproape 
penibilă, pe care ne-o relatează Sfântul loan Evanghe- 
listul în capitolul 2. Era nuntă în Cana Galileii. Maica 
Domnului era acolo. Şi a fost chemat la nuntă şi lisus 
cu ucenicii Lui. La un moment dat s-a sfârşit vinul. 
Maica Domnului l-a adus discret la cunoştinţă Mântu- 
itorului lucrul acesta şi a zis celor ce slujeau: Faceţi 
orice vă va spune (loan 2, 5). 

Ştim ce s-a întâmplat. Domnul lisus le-a spus slugi- 
lor să umple cu apă şase vase de piatră, puse pentru 
curățirea iudeilor. Apoi a transformat apa în vin. La 
intervenția Maicii Sale, Domnul Hristos a făcut prima 
minune, ajutând o familie tânără. 

Credem că Maica Domnului, observând şi astăzi 
situațiile critice în care se găsesc familiile, intervine la 


6 OcravIaN Goca, Poezii, Editura Luceafărul, Budapesta, 1906, p. 8. 

Fiul Său. Necazul e că noi n-o prea rugăm să intervină. 
Şi Maica Domnului e îngrijorată şi suferă pentru toate 
familiile care se destramă şi pentru toți copiii care simt 
tragic despărțirea părinților. 

Chiar dacă a adormit şi a fost luată la cer de către 
Fiul său, ea nu părăseşte această lume necăjită şi încer- 
cată. Ne încredințează de acest lucru troparul sărbăto- 
rii: Întru naştere fecioria ai păzit, întru Adormire lumea nu 
ai părăsit, de Dumnezeu Născătoare; mutatu-te-ai la Viaţă, 
fiind Maica Vieţii şi, cu rugăciunile tale, izbăveşti din moar- 
te sufletele noastre”. 


7 Mineiul pe August, EIBMBOR, Bucureşti, 2003, p. 176. 

ătrâna noastră Europă, maica civilizației, din 

punct de vedere spiritual a intrat în derivă. 

Plămădită la sânul Bisericii, în ce privește viața 
duhovnicească, a devenit foarte anemică. Și nu numai 
în ce priveşte viața duhovnicească, dar și din punct de 
vedere demografic este în regres. 

Cine o va redresa? Tineretul creştin, credem noi. Pen- 
tru că tinerii sunt în plină putere creatoare și au idealuri. 
Pe ei nu i-a blazat viaţa. Sfântul Pavel îi scria tânărului 
său ucenic Timotei: Nimeni să nu disprețuiască tinerețile 
tale, ci fă-te pildă credincioşilor cu cuvântul, cu purtarea, cu 
dragostea, cu duhul, cu credința, cu curăția (1 Timotei 4, 12). 

S-ar putea spune că aceste afirmații s-au făcut în 
alte vremuri și că nu mai sunt actuale. Eu spun contra- 
riul: Iisus Hristos, ieri şi azi şi în veci, este Acelaşi (Evrei 
13, 8). Pe bună dreptate, Părintele Ilarion Felea, mort 
în temniţa de la Aiud, scoate în evidenţă unicitatea 
lucrării pe care o face Domnul Hristos și, implicit, Bi- 
serica Lui creştină: Ceea ce nu a reușit nici un înțelept şi 
nici un întemeietor de religie — zice el —, a reuşit lisus Hris- 
tos. El întruchipează un chip de om nou: chipul omului bun, 
iertător, paşnic, iubitor, blând, credincios, drept, liber, mi- 
lostiv şi sincer. Prin el se naşte şi renaşte umanitatea’. 


* În revista Renașterea, nr. 9, septembrie / 2015, p. 2. 
1 ILARION FELEA, Religia iubirii, Editura Diecezană, Arad, 1946, p. 477. 

În spiritul acestor idei, cu binecuvântarea Preaferi- 
citului Părinte Patriarh Daniel, peste 5000 de tineri 
creștini ortodocși din Europa se întrunesc la Cluj-Na- 
poca, în perioada 4-7 septembrie 2015, sub sloganul 
Tinerii ortodocși, împreună pentru viitorul creştin al Euro- 
pei. Organizăm această întâlnire în contextul în care 
Clujul a fost ales „Capitala europeană a tineretului” 
pentru anul 2015. 

Această întâlnire europeană a tinerilor ortodocși a 
fost precedată anii trecuţi de două întâlniri naționale 
de mare succes la Baia-Mare. Şi nădăjduim noi că şi 
întâlnirea de la Cluj va avea urmări pozitive în viața 
spirituală a tinerilor din Europa și nu numai, pentru că 
avem invitaţi și din Palestina, Iordania, Siria și Congo. 

În organizarea întâlnirii suntem ajutați de Guvernul 
României, de Consiliul Judeţean Cluj, de Primăria Mu- 
nicipiului Cluj-Napoca, de universitățile din Cluj, de 
Inspectoratul Şcolar Judeţean, instituții cărora le rămâ- 
nem recunoscători. E de la sine înţeles că greul organi- 
zării cade pe umerii staffului Arhiepiscopiei Clujului, 
organizaţiilor noastre de tineret, protopopiatelor și 
întregului cler. Sunt și alte instituții bancare şi publice 
care ne sprijină și cărora le mulțumim. 

Considerăm că investiţia în tineri este cea mai im- 
portantă. Nu zadarnic ne spune înțeleptul Solomon: 
Deprinde pe tânăr cu purtarea pe care trebuie să o aibă şi 
chiar când va îmbătrâni nu se va abate de la ea (Pilde 22, 
6). Noi, cei maturi, avem mare răspundere de ceea ce 
punem la temelia vieţii lor, de felul în care plămădim 
ființa lor socială. Felul de a fi şi pilda personală a fiecă- 

ruia dintre noi are mare importanţă. Noi trebuie să-i 
problematizăm cu marile idei spirituale ce frământă 
omenirea astăzi şi să-i încredințăm că integritatea lor 
sufletească şi puritatea vieții sunt cele mai de preț co- 
mori pe care le posedă. 

Sfântul loan Casian, compatriotul nostru, ne spune 
că dacă vrem să ajungem la o adevărată desăvârşire a virtuților, 
trebuie să-i urmăm pe acei dascăli şi îndrumători care le-au 
dobândit și experimentat în mod real, nu imaginându-și-le 
în discuții fără miez; ei vor putea să ne învețe şi să ne călă- 
uzească spre această desăvârşire, indicându-ne şi drumul cel 
mai sigur pe care să ajungem acolo?. 

Dragi tineri, cu vigoarea voastră și cu harul lui Hris- 
tos, noi credem că puteți revigora viața spirituală a 
Europei. Lucrul acesta îl dorim și ÎI rugăm pe Dumne- 
zeu să vă ajute în toate proiectele bune pe care le aveţi 
planificate! 

Vă zicem Bine ați venit! Și dorim să vă simţiți bine 
aici, în capitala Transilvaniei, pentru că noi v-am aşteptat 
cu mult drag; și ne punem mare nădejde în voi. 


? Sfântul Ioan Casian, Despre așezămintele mănăstirești, XXII, 15, PSB 
57, EIBMBOR, Bucureşti, 1990, p. 255. 

rumurile mele m-au dus vineri, 11 septembrie 

2015, prin curatul şi liniştitul orăşel Kufstein 

din Tirolul Austriei. ÎI vizitam pentru a doua 
oară. Prima data n-am avut răgazul necesar să intru 
în teribila fortăreață, astăzi muzeu, situată pe vârful 
dealului şi-n care ani mulţi a funcţionat o sinistră în- 
chisoare medievală. 

De data acesta am intrat. Te cuprind fiorii văzând ce 
mijloace de tortură au putut pune la cale oamenii pen- 
tru alți oameni, creştini fiind. Şi mi s-au perindat prin 
minte nume de mărturisitori pentru Ortodoxie care au 
pătimit aici. În holul mare al celularului, pe pereţi, poți 
vedea plăci cu nume de oameni care au fost închişi aici, 
din toate naționalităţile imperiului, în special unguri. 
N-am observat nume de români. Poate n-a fost nimeni 
interesat să-i pomenească pe Sfinţii Ardeleni, în primul 
rând pe Sfântul Nicolae Oprea, care au pătimit aici. 
Cine ştie, poate în viitor? 

Aşa că, apropiindu-se ziua sărbătorii lor de pe 21 
octombrie, m-am hotărât să scriu acest mic articol, ca 
o ofrandă meritată pentru modul în care L-au măr- 
turisit pe Hristos. Lor le erau clare cuvintele Mântu- 
itorului: „oricine va mărturisi pentru Mine înaintea 


* În revista Renașterea, nr. 10, octombrie / 2015, pp. 1-2. 

oamenilor, mărturisi-voi şi eu pentru el înaintea Ta- 
tălui Meu Care este în ceruri. lar de cel ce se va lepă- 
da de Mine înaintea oamenilor, şi eu mă voi lepăda 
de el înaintea Tatălui Meu, Care este în ceruri” (Ma- 
tei 10, 32-33). 

Ştiu că ceea ce voi afirma nu este în armonie cu di- 
plomaţia oportunistă a celor ce vor să vadă în greco- 
catolicism o poartă deschisă înspre „Apusul civilizat” 
şi o ieşire din „Răsăritul obscurantist”. Este adevărat 
că dezbinarea Bisericii Creştine nu este pe placul lui 
Dumnezeu. Domnul Hristos doreşte „ca toţi să fie una” 
(loan 17, 21), numai că unitatea nu se realizează prin 
greco-catolicism. 

Pe bună dreptate Episcopul loan Stroia de la Alba 
Iulia spunea prin 1926 că „oricât de multă silință îşi dau 
frații greco-catolici din România Mare a se prezenta 
una cu noi, şi aceasta o fac conştient când voiesc să 
câştige favoruri sau prerogative în ochii credincioşilor 
lor, ei sunt şi rămân ce i-a făcut nefericitul act al Unirii 
de la 1700: o frântură schismatică ruptă din sânul Bise- 
ricii Ortodoxe”!. 

Referitor la eşecul pe care l-a constituit greco-cato- 
licismul, în ce priveşte refacerea unităţii Bisericii, co- 
misia mixtă de dialog de la Balamand, alcătuită din 
catolici şi ortodocşi, afirmă că „uniatismul este metodă 
de unire din trecut” şi că actualmente se caută „depli- 
na comuniune”?. 


1 De la suferința despărțirii la bucuria reîntregirii, Editura Arhiepiscopiei 
Ortodoxe Române, Alba Iulia, 1989, p. 3. 
? Documentul de la Balamand, Arhiepiscopia Sibiu, 1993. 

Împotriva „actului nefericit” al uniației şi împotriva 
acestei „metode” false de unire s-au ridicat Sfinţii Ar- 
deleni. Troparul sărbătorii lor de pe 21 octombrie li se 
adresează acestor eroi ai credinţei cu cuvintele: „lup- 
tătorilor pentru ortodoxie, ca nişte trâmbiţe îngereşti, 
ați înviorat în suflete mărturisirea dreptei credințe şi, 
ca nişte înţelepţi propovăduitori, pe credincioşi i-ați 
hrănit cu dreaptă şi luminată învăţătură. Mari au fost 
ostenelile lucrării voastre, mare şi osârdia propovădu- 
irii; mare a fost şi rodul luptei voastre drepte, pururea 
pomeniţilor ostaşi ai lui Hristos”?. 

Sfinții Ardeleni au fost mulți. Pe unii îi cunoaşte numai 
Dumnezeu. Sfântul Sinod, după cercetările cuvenite, s-a 
oprit la numele câtorva dintre ei, pe care i-a canonizat. 
Este vorba de Sfinţii Ierarhi lorest şi Sava, sărbătoriți pe 
24 aprilie; Sfinţii Mărturisitori Visarion, Sofronie de la 
Cioara, loan din Galeş, Moise Măcinic şi Sfântul Muce- 
nic Nicolae Oprea, prăznuiți pe 21 octombrie. 

După ce, prin presiunea curții de la Viena şi prin 
promisiuni de natură socială, Mitropolitul Atanasie, 
dimpreună cu treizeci şi opt de protopopi, au semnat 
în 1700 actul de uniaţie, şaizeci de ani au urmat tulbu- 
rări care au provocat multă durere. Ortodocşii rămaşi 
fără episcop şi fără drepturi, cu bisericile ocupate şi 
mănăstirile dărâmate, băteau drumul la Viena. Unii, ca 
de pildă, Sfântul Nicolae Oprea, au murit în temnițele 
din Austria. Este mişcătoare pledoaria unui țăran în 
fața comisiei alcătuită de împărăteasa Maria Tereza: 
„acest cojoc care-i pe mine acum e al meu. Dar dacă ar 


3 Ceaslov, Bucureşti, 1973, p. 663. 

vrea să mi-l ia Crăiasa, i-l dau. Cu aceste mâini şi pi- 
cioare şi cu tot trupul meu am lucrat zi şi noapte ca să 
plătesc porţia. Ele sunt ale Crăiesei şi de-ar vrea să mi 
le ia nu am ce face. Dar nu am decât un suflet, pe care 
îl păstrez pentru Dumnezeu din cer şi nici o putere 
omenească nu-l poate îndoi”. 

Pe când aceştia călătoreau la Viena „prin Ardeal 
umbla popa Sofronie din Cioara, înconjurat de mii de 
oameni, care îl păzeau şi ascultau cuvântul lui. El cu- 
treiera satele şi arăta o pecete «cât un taler», prin care 
li se făgăduia românilor împlinirea dorinţei de a-şi avea 
episcop de legea lor”. Când autorităţile l-au închis la 
Bobâlna, ţăranii l-au eliberat, la fel şi la Zlatna. Iar „si- 
noadele” ţinute în mai multe locuri, dintre care cel mai 
important la Alba Iulia, au formulat hotărâri şi au în- 
tocmit jalbe. Urmarea pozitivă a fost că împărăteasa a 
tolerat în 1761 un episcop ortodox în Ardeal, venit de 
la Buda. Totuşi, Sfântul Sofronie a fost nevoit să plece 
la Curtea de Argeş. Aceste mişcări ţărăneşti, ne spune 
istoricul David Prodan, „au adus la marginea pieririi 
Unirea, cel puţin în două momente, în mişcarea raco- 
țiană şi în cea a lui Sofronie”?. 

Lucian Blaga, admirându-l pe Sfântul Sofronie, zice: 
„într-un timp când catolicii şi Curtea de la Viena negau 
cu fățărnicie şi rea voinţă existența unor români orto- 
docşi în Transilvania, aceştia, prin omul ridicat chiar 
din rândurile lor, prin călugărul Sofronie, reuşesc să-şi 


t Ioan Luaş, Istoria Bisericească a Românilor Ardeleni, Cluj-Napoca, 
1995, p. 115. 
5 Răscoala lui Horea, Vol. I, Bucureşti, 1984, p. 65. 

dovedească puterea, manifestându-se aproape ca un 
mic stat în stat”€. 

În anul 1955, Sfântul Sinod, ţinând seama de lupta 
dreaptă pentru credinţă a Sfinților Ardeleni, a hotărât 
ca de atunci înainte „Părinţii noştri Ierarhi lorest şi 
Sava, cari au îndurat chinurile Mucenicilor, mărturisind 
dreapta credinţă, împreună cu smeriţii între ieromonahi 
Visarion şi Sofronie, cari au surpat cu virtutea şi cu 
pătimirile lor puterea vrăjmaşilor Ortodoxiei, şi împre- 
ună cu dreptcredinciosul creştin Oprea, care a pecetlu- 
it cu moartea statornicia lui în credința părinţilor noştri, 
să se numere cu sfinţii şi să se cinstească după toată 
pravila ca sfinți Mărturisitori şi Mucenici”. 

S-ar putea spune că acestea sunt file de istorie şi că 
lumea de astăzi are alte preocupări. Este adevărat! 
Numai că „lisus Hristos, ieri şi azi şi în veci, este acelaşi” 
(Evrei 13, 8). Sfinţii Ardeleni L-au mărturisit în modul 
în care li se părea eficient atunci. 

Noi, astăzi, trebuie să-L mărturisim în Uniunea Eu- 
ropeană, într-un mod potrivit acum. Să le spunem tu- 
turor oamenilor că „viaţa fără Hristos nu este viață. 
Dacă nu-L vedem pe Hristos în toate faptele şi gându- 
rile noastre, noi trăim fără Hristos”?. lar capătul unei 
vieți fără de Hristos este neantul şi haosul. 


6 LucrAN BLAGA, Gândirea românească în Transilvania în secolul XVIII, 
Bucureşti, 1966, p. 60. 

7 BOR , 11-12 (1955), p. 1047. 

8 Dionysie TArsIs, Cuvintele Bătrînilor, Alba Iulia, 2004, p. 14. 

a începutul Postului Crăciunului, pe 21 no- 
iembrie, sărbătorim „Intrarea Maicii Domnu- 
lui în Biserică”. Este o legătură directă între 
cele două lucruri: Maica Domnului intră în templul 
din lerusalim pentru a se pregăti să-L primească în 
pântecele ei pe Domnul Hristos, noi, creştinii, postim 
şase săptămâni înainte de praznic pentru a-L primi 
pe Mântuitorul în peştera sufletului nostru. Dar, pe 
cât de lesne este de făcut o legătură între cele două, 
pe atât de mult ne dăm seama de sfințenia Maicii 
Domnului şi de mizeria lăuntrică în care ne găsim noi. 
Viaţa Maicii Domnului este taină şi minune. Maica 
Domnului este „rai de taină”, este „laudă a toată lumea”, 
este „năstrapă de aur”, este „casa Domnului”. Conda- 
cul sărbătorii ne spune că „Preacurata, Biserica Mân- 
tuitorului, cămara cea de mult preţ şi Fecioara, sfințită 
vistierie a slavei lui Dumnezeu, astăzi se aduce în casa 
Domnului, împreună aducând harul Duhului lui Dum- 
nezeu, pe care o laudă îngerii lui Dumnezeu: Acesta 
este cortul cel ceresc”!. 
Noi spunem într-o cântare din postul acesta, adre- 
sându-ne lui Dumnezeu: „Pe mine, cel ce am ajuns 


* În revista Renaşterea, nr. 11, noiembrie / 2015, p. 1. 
1 Mineiul pe noiembrie, EIBMBOR, Bucureşti, 2005, p. 339. 

peşteră de tâlhari, arată-mă, Doamne, Cel ce în peşteră 
Te-ai născut, locaş al Tău şi al Tatălui şi al dumnezeies- 
cului Tău Duh, ca să Te slăvesc în toți vecii”?. 

Şi, dacă suntem realişti, în faţa tainei unirii cu Hris- 
tos, ne folosim de rugăciunea de la Împărtășanie: „Mă 
cutremur, primind focul, să nu mă aprind ca ceara şi ca 
iarba. O înfricoşătoare taină. O, milostivire a lui Dum- 
nezeu. Cum eu, tină fiind, mă împărtăşesc cu dumne- 
zeiescul Trup şi Sânge şi mă fac fără stricăciune”?. 

Maica Domnului se pregăteşte în templu pentru mo- 
mentul unic din istoria universului când, întrupându-se 
în sânul ei Hristos şi frate făcându-se cu oamenii, lumea 
va fi salvată. Datorită acestui fapt, că L-a născut pe „Po- 
mul vieţii”, Preasfânta Fecioară este numită „rai de taină”. 

„Umbritu-te-a pe tine, Fecioară, spune cântarea, 
puterea Celui dintru înălțime, şi te-a făcut rai de des- 
fătare, având în mijloc lemnul vieții, pe Mijlocitorul şi 
Domnul”*. Edenul cel închis pe vremea lui Adam de- 
vine accesibil pentru toți oamenii. Într-un dialog reto- 
ric cu locul naşterii spunem: „Găteşte-te Betleeme că 
s-a deschis Edenul pentru toți, înfrumuseţează-te Efra- 
ta, că Pomul vieţii a înflorit în peşteră din Fecioară. 
Pentru că pântecele aceleia s-a arătat rai înțelegător, 
întru care este dumnezeiescul pom, din care mâncând 
vom fi vii şi nu vom muri ca Adam. Hristos se naşte ca 
să ridice chipul cel căzut mai înainte”. 


2 Mineiul pe decembrie, EIBMBOR, Bucureşti, 2005, p. 339. 
 Liturghier, EIBMBOR, Bucureşti, 2012, p. 339. 

4 Mineiul pe iulie, EIBMBOR, Bucureşti, 1928, p. 99. 

5 Mineiul pe decembrie, EIBMBOR, Bucureşti, 2005, p. 312. 

Contemplând splendoarea Maicii Domnului şi ad- 
mirându-i puritatea, ne dăm seama de ce a fost vred- 
nică să-L nască pe Hristos. Şi, întorcându-ne înspre noi, 
ne dăm seama cât de mizerabili suntem pentru a-L 
putea primi. Din încurcătură ne scoate postul Crăciu- 
nului. Spune Sfântul Simeon Noul Teolog: „Crezând 
din suflet şi căindu-ne cu căldură, zămislim pe Cuvân- 
tul lui Dumnezeu în inimile noastre ca şi Fecioara, 
dacă avem sufletele noastre fecioare curate”€. 

Fecioria şi curăţia sufletului încercăm să le regăsim 
în acest post. Două virtuţi pe cât de mari pe atât de 
neglijate. Şi nu numai că nu le căutăm, ci le socotim 
desuete şi demodate. 

Mai ales în inima tinerilor încearcă duhul anticrist 
şi secular să dărâme convingerile creştine şi dorul du- 
pă puritate. Pe cei ce încă au mai rămas nepătați, acest 
duh îi persiflează şi-i marginalizează. 

Uitându-ne cu speranţă la Maica Domnului, o rugăm 
să ne ajute prin rugăciunile ei: pe cei mai în vârstă să 
ne ajute să ne recâştigăm sfințenia vieţii, pe cei tineri 
să-i păstreze curați şi nepătați. 

În această stare fiind, vom avea bucuria de a-L 
primi şi noi pe Hristos în inima noastră. 


6 Sfântul Simeon Nou TEOLOG, Întâia cuvântare monahală, Filocalia 6, 
Bucureşti, 1977, p. 157. 

Apropiați-vă de Dumnezeu 
şi se va apropia şi El de voi. 
(Iacov 4, 8) 


irul vieţii noastre se toarce din caierul vremii... şi 

se toarce repede. Anii noştri s-au socotit ca pânza 

unui păianjen; zilele anilor noştri sunt şaptezeci de 
ani, iar de vor fi în putere, optzeci de ani; şi ce este mai mult 
decât aceştia, osteneală şi durere! (Psalmul 89, 10-12). Dacă 
în ceasurile noastre de meditaţie realizăm acest lucru, 
mai mult ca oricând îl realizăm la Anul Nou. Lucian 
Blaga, în acest sens, se adresează lui Dumnezeu: Opreşte 
trecerea. Ştiu că unde nu este moarte, nu este nici iubire. 
Şi totuşi, te rog: opreşte, Doamne, ceasornicul cu care ne 
măsori destrămarea! 

În desfăşurarea firului vieții noastre ne putem folosi 
de următoarea asemănare: urcuşul şi pogorâşul unui 
deal frumos. Până la zenitul vieții, adică până la cul- 
mea însorită şi învăluită de vraja maturității, urcuşul 
este mai anevoios, anii par mai lungi. Aceasta din prici- 
na nerăbdării de care suntem cuprinşi întru aşteptarea 
împlinirii idealurilor ce ne frământă. Îndată însă ce am 


* În revista Renașterea, nr. 1, ianuarie / 2016, pp. 1-2. 
1 Lucian BLAGA, Poezii, Editura pentru Literatură, 1966, p. 77. 

ajuns în vârf, paşii vieţii noastre coboară grăbiţi spre 
sfârşitul călătoriei, care se încheie — pentru toţi murito- 
rii — la mormânt. 

Nu-i prilej mai potrivit pentru meditarea la trecere 
decât Anul Nou. Chiar dacă este momentul urărilor de 
„ani mulţi”, nu trebuie să uităm că, odată cu sfârşitul 
oricărui an, firul existenței noastre se scurtează. Îmbă- 
taţi de ispitele ademenitoare ale plăcerilor efemere, ne 
face o deosebită plăcere ca tocmai noaptea dintre ani 
s-o petrecem în excese de mâncare şi băutură. Ne urăm 
viață lungă, belşug şi fericire, şi nu-i rău! Rău este fap- 
tul că bucuria curată este împreunată cu chefuri nesă- 
buite şi petreceri cu beţii, datorită iluziei că veselia din 
noaptea Anului Nou este o chezăşie că tot anul care 
vine va fi plin de momente de veselie şi fericire. 

La urma urmei, ce-i anul? Este o unitate de măsură 
a timpului , alcătuită din 365 de zile. În acest răstimp 
pământul face o mişcare de revoluţie în jurul soarelui. 
Făcând această mişcare de revoluţie, în răstimp de 24 
de ore se roteşte în jurul axei, dând naştere zilelor şi 
nopților. Când la noi e ziuă, pe partea cealaltă a globu- 
lui e noapte. Dar e foarte important de subliniat faptul 
că mişcarea de revoluţie nu se face pe un cerc perfect, 
ci pe o traiectorie elipsoidală. Aşa se face că, în peri- 
oada în care emisfera (noastră) nordică e mai expusă 
spre soare, vine primăvara, vara, şi toate înfloresc şi 
rodesc. E cald, e luminat, e bine şi ne bucurăm de viaţă 
din belşug. Când emisfera noastră e mai puţin expu- 
să spre soare, vine toamna, iarna, şi toate îngheaţă şi 
mor. 

Am făcut acest mic excurs nu pentru a preda o lec- 
ţie de astronomie, ci pentru a sublinia faptul că succe- 
siunea fenomenelor naturale are un tâlc duhovnicesc 
adânc. Pe plan spiritual, Hristos este soarele, iar noi, 
cu toții, nişte mici planete. Oare nu aşa am cântat la 
Crăciun? Naşterea Ta, Hristoase, Dumnezeul nostru, ră- 
sărit-a lumii lumina cunoștinței; că întru dânsa, cei ce slu- 
jeau stelelor de la stea s-au învățat să se închine Tie, Soare- 
lui dreptății, şi să Te cunoască pe Tine, Răsăritul cel de Sus, 
Doamne, slavă Tie! 

Pe măsură ce traiectoria vieții noastre se apropie de 
Hristos, în suflet e primăvară, e vară, toate virtuțile în- 
floresc şi rodesc. Sufletul iradiază lumină şi căldură din 
căldura primită de la Hristos. Dimpotrivă, dacă ne în- 
depărtăm de Hristos, în suflet vine iarna şi frigul. Sufle- 
tul moare, iar omul nu poate face nimănui vreo bucurie, 
nici chiar lui însuşi. 

Aceasta-i tragedia lumii contemporane: îndepărta- 
rea de Hristos! Bătrânul Porfirie spune că viața fără 
Hristos nu-i viață. Hristos este prietenul nostru, fratele 
nostru, El este tot binele şi toată frumusețea. El este totul. 
În Hristos nu există nici tristețe, nici melancolie, atunci 
când omul este copleşit de gândurile şi împrejurările care 
l-au apăsat şi rănit. 

Unul dintre marii scriitori ai veacului XX, Giovanni 
Papini, când L-a aflat pe Hristos a scris aceste rânduri: 
Toţi au nevoie de Tine, chiar cei ce nu ştiu: cei ce nu ştiu 


2? Ceaslov, EIBMBOR, Bucureşti, 1973, p. 676 
3 Dronisvos Tarsıs, Cuvintele Bătrânilor, Editura Reîntregirea, Alba 
Iulia, 2004, p. 14. 

mai amarnic decât cei ce ştiu. Flămândul îşi închipuie că 
umblă după pâine, dar îi este foame de Tine; însetatul crede 
că vrea să bea apă, dar îi este sete de Tine; bolnavul râvneş- 
te sănătatea, dar boala lui nu-i decât lipsa Ta. Cine caută 
frumusețea, Te caută, fără să-şi dea seama, pe Tine... Cine 
urmăreşte cu gândul adevărul, te doreşte — fără voia lui — pe 
Tine, cel ce eşti singurul adevăr. 

Domnul Hristos, de fapt, ne caută El pe noi, mai mult 
decât ÎI căutăm noi pe EL. Dacă Sfântul Iacov ne îndeam- 
nă: Apropiați-vă de Dumnezeu şi se va apropia şi El de voi 
(Iacov 4, 8), Mântuitorul ne spune: Iată, stau la uşă şi bat; 
de va auzi cineva glasul Meu şi va deschide, voi intra la el şi 
voi cina cu el şi el cu Mine (Apocalipsa 3, 20). 

Apropiindu-ne de Hristos ne apropiem şi de seme- 
nii noştri. Părintele Stăniloae îşi imaginează un cerc 
imens pe circumferința căruia fiecare om are un loc. De 
la fiecare om pleacă o rază spre centrul cercului, unde 
este Hristos. Dacă oamenii pleacă pe rază, apropiindu- 
se de centru, de Hristos, se apropie şi unii de alții. Sau, 
invers, îndepărtându-se de Hristos, se îndepărtează şi 
unii de alţii. 

Noi, aşa cum afirmam, suntem nişte călători. Tim- 
pul călătoriei noastre se împuţinează de la an la an. De 
aceea, trebuie să fim foarte zgârciți cu timpul. Ne spu- 
ne Sfântul Pavel: Luaţi seamă cu grijă cum umblați, nu ca 
nişte neînțelepți, ci ca cei înţelepţi, răscumpărând vremea, 
căci zilele rele sunt (Efeseni 5, 15-16). 

Şi nu numai că trebuie să fim zgârciți cu vremea, ci 
trebuie să fim atenţi la direcţia călătoriei noastre. Ea 
trebuie să fie neapărat înspre Hristos. Un simplu uma- 

nism cu o morală rezonabilă care, în virtutea multicul- 
turalismului, consideră că toate religiile şi toate confe- 
siunile sunt la fel de bune, nu duce nicăieri. Mântuito- 
rul spune: Cel ce nu este cu Mine, este împotriva Mea, şi 
cel ce nu adună cu Mine risipește! (Luca 11, 23) 

Apropiindu-ne de E], tristeţea lăsată de trecerea tim- 
pului dispare ştiind că porunca Lui este viață veşnică (loan 
12, 50). Rănile sufleteşti pe care le-am suferit în anul 
2015 se cicatrizează. lar în ceea ce priveşte anul 2016 
care începe, ne adresăm lui Dumnezeu dimpreună cu 
David, şi-l spunem: Vei binecuvânta cununa anului bună- 
tătii Tale şi câmpiile Tale se vor umple de roade grase (Psal- 
mul 64, 12). 

Omul providenţial pentru Eparhia 
Vadului, Feleacului şi Clujului” 


plecarea la Domnul a marelui episcop Nicolae 
Ivan. Viaţa spirituală şi edilitară a Arhiepisco- 
piei Clujului este marcată de misiunea extraordinară 
a acestui om trimis de Dumnezeu după Marea Unire. 

Catedrala Mitropolitană a fost ridicată de el, reşe- 
dința Arhiepiscopală a fost procurată de el, Facultatea 
de Teologie a fost înființată de el, biserica Sfântul Ni- 
colae a fost ctitorită de el, foaia eparhială „Renaşterea” 
a fost întemeiată de el şi multe mănăstiri şi biserici îşi 
au obârşia pe vremea lui. Ce să mai spunem de spiritul 
gospodăresc ce l-a caracterizat, de baza materială pe 
care ne-a lăsat-o şi de multe altele? 

Este adevărat că oamenii luaţi de grijile zilei îşi aduc 
şi nu-şi aduc aminte de el. Mai ales într-o lume marca- 
tă de spiritul secularizării. Dar noi n-avem voie să-l 
uităm. Nu ne lasă sufletul şi, apoi, nu uităm de sfatul 
Sfântului Apostol Pavel: „Aduceţi-vă aminte de mai- 
marii voştri, care v-au grăit vouă cuvântul lui Dumne- 
zeu, priviți cu luare-aminte cum şi-au încheiat viața şi 
urmaţi-le credinţa” (Evrei 13, 7). 

Este o mare virtute recunoştinţa. Ne zice acelaşi 
Apostol „să fim mulțumitori” (Evrei 12, 28), pentru că 


p e 3 februarie 2016 se împlinesc 80 de ani de la 


* În revista Renașterea, nr. 2, februarie / 2016, pp. 1-2. 

nerecunoştința îl caracterizează pe omul ingrat, care 
crede că lumea începe şi se sfârşeşte cu el. Mihai Emi- 
nescu, obiectiv fiind, a scris câteva versuri de un realism 
trist: „Poţi zidi o lume-ntreagă, poţi s-o sfărâmi: ori 
ce-ai spune, / Peste toate o lopată de țărână se depune./ 
Mâna care-au dorit sceptrul universului, şi gânduri/ 
Ce-au cuprins tot universul, încap bine-n patru scân- 
duri./ Or să vie pe-a ta urmă, în convoi de-nmormân- 
tare/ Splendid ca o ironie, cu priviri nepăsătoare;/ lar 
deasupra tuturora va vorbi vr-un mititel,/ Nu slăvindu- 
te pe tine, — lustruindu-se pe el”. 

Iar în „Urmarea lui Hristos”, referitor la uitarea 
celor din viitor, ni se spune: „Nu te încrede în prieteni 
şi în cunoscuți şi nu amâna pe viitor mântuirea ta: oa- 
menii te vor uita mai repede de cum socoți tu”?. lar de 
multe ori realizările tale le vor pune pe seama lor, uitând 
faptul că, scoțând în evidenţă faptele măreţe ale înain- 
taşilor, dai dovadă de caracter. 

În ceea ce ne priveşte, nu dorim ca înaintaşii noştri 
să fie trecuţi în uitare, pentru că efectiv aşa ne spune 
sufletul. Dacă noi vom tăcea, referitor la realizările 
episcopului Nicolae Ivan, „pietrele vor striga” (Luca 19, 
40), mai ales cele din zidurile Catedralei din Cluj. La 
tot pasul şi în tot locul din Eparhia noastră ne izbim de 
realizările acestui mare ctitor. 

La acest soroc rotund am considerat că e necesar să 
reedităm monografia scoasă cu prilejul împlinirii a 50 


1 Mimar EMINESCU, Poezii, Bucureşti, 1884, p. 241. 
2 Toma DE Kempis, Urmarea lui Hristos, Editura Mitropoliei Banatului, 
Timişoara, 1991, p. 49. 

de ani de la mutarea în eternitate a Episcopului Nicolae 
Ivan. Atunci monografia se tipărea cu binecuvântarea 
Arhiepiscopului Teofil, ostenindu-se cu alcătuirea ei 
fostul protopop al Clujului, Nicolae Vasiu, şi Părintele 
Profesor loan Bunea. Se mai adăugau materialele alcă- 
tuite de către IPS Arhiepiscop Justinian Chira, pe atunci 
Episcop Vicar la Cluj, Părintele Profesor Dr. Isidor 
Todoran şi Părintele Profesor Dr. loan Zăgrean. Din 
colegiul de redacție mai făceau parte Pr. Simion Coman, 
Pr. Octavian Picu, Pr. Conf. Dr. loan Bizău şi Părintele 
Vicar lustin Tira. 

Când a venit în Cluj, Episcopul Nicolae Ivan avea 
66 de ani şi o experiență imensă. Misiunea desfăşurată 
la Sibiu, inclusiv cea de la ridicarea Catedralei, la Alba 
Tulia, la Aiud, la Orăştie, îl recomanda ca cel mai potri- 
vit reîntemeietor de eparhie. Şi încrederea pe care lumea 
şi-a pus-o în el s-a dovedit de bun augur. 

Înainte de Marea Unire, ortodocşii din Cluj aveau o 
singură bisericuţă, Sfânta Treime, în afara zidurilor 
cetăţii. Aici a şi fost întronizat, bisericuța Sfânta Treime 
fiind catedrala oraşului până când s-a construit actua- 
la Catedrală. 

Erau ani de revigorare spirituală şi națională, Uni- 
versitatea devenind românească, în fața Catedralei con- 
struindu-se Teatrul Naţional şi Opera, la care se adăugau 
şi multe alte instituții de mare importanță pentru cultu- 
ra românească. Aşa cum se vede şi din monografie, 
Monarhia şi Guvernul erau foarte receptive la toate 
aceste ctitorii. lar Universitatea, numită o vreme Ferdi- 
nand I, a adunat în Cluj crema intelectualității româneşti. 


280 


Mai aproape de Hristos 


Nu vom aminti în acest cuvânt înainte tot ce a făcut 
Episcopul Nicolae Ivan pentru Cluj, lucrul acesta îl 
face monografia de față, dar vom afirma cu tărie că 
oraşul a fost marcat de personalitatea lui. Şi, actualmen- 
te, cu îngăduința lui Dumnezeu orașul este în mare 
procent românesc şi ortodox. 

Episcopul Nicolae Ivan a fost înmormântat în necro- 
pola de sub altarul Catedralei unde, alături, îşi dorm 
somnul de veci Arhiepiscopul Teofil şi Mitropolitul 
Bartolomeu. Arhiepiscopul Teofil, omul rugăciunii şi 
al milosteniei, iar Mitropolitul Bartolomeu, vajnic om 
de cultură, care s-a împotrivit unui sistem ateu, făcând 
ani grei de temniţă. 

Ca semn al deosebitei preţuiri ce i-o purtăm, minu- 
natul complex studenţesc pe care l-am ridicat şi-n mij- 
locul căruia tronează o Facultate de Teologie Ortodoxă 
modernă, l-am denumit: „Campusul Universitar Nico- 
lae Ivan”. lar paraclisul generos din Facultate are hra- 
mul Sfântul Ierarh Nicolae. 

I-a fost greu Episcopului Nicolae Ivan. Nu ne este uşor 
nici nouă, dar privind la el cu luare aminte, ne încurajăm. 
Pentru că şi el s-a uitat cu nădejde la înaintaşii lui şi, mai 
ales, la Domnul Hristos care ne zice: „În lume necazuri 
veți avea; dar îndrăzniți. Eu am biruit lumea” (loan 16, 33). 

l-a fost greu luând totul de la zero. Domnea însă 
spiritul euforic de după Marea Unire. Ne este greu şi 
nouă, dorind să ctitorim atât pe tărâm eclesiastic, cât şi 
pe tărâm filantropic tot ceea ce lipseşte, dar nu este 
acelaşi spirit de euforie. Sunt şi acum oameni entuziaşti, 
însă e prezent şi duhul secularizant al veacului. 

Nu este prezent numai în Cluj, ci se iveşte îndrăzneţ 
peste tot. Ori noi ştim foarte bine ce a însemnat şi ce 
înseamnă Biserica Ortodoxă: este coloana vertebrală a 
neamului. Pe aceasta ar vrea vrăjmaşul să o frângă. Însă 
ea n-o să se frângă pentru că zice Mântuitorul: „Biserica 
Mea porţile iadului nu o vor birui” (Matei 16, 18). 

Acum, la 80 de ani de la mutarea la Domnul a Epi- 
scopului Nicolae Ivan, privim cu admiraţie şi recunoş- 
tinţă la statura-i spirituală imensă şi încercăm să-i păşim 
pe urme. 

Mitropolitul Bartolomeu Anania, 
„omul fără vicleşug”” 


2011 şi a lăsat un mare gol şi multă tristețe în 

sufletele celor care l-au prețuit şi l-au iubit. Cu 
harisma scriitoricească pe care a avut-o, aceste rânduri 
le-ar fi redactat altfel. Dar sper ca „în duhul” lor, aşa 
mai simple cum sunt, ele vor reuşi să transmită ceea 
ce aş dori. 

Eram student laic la Bucureşti, prin anii '70, iar sora 
mea, care era la şcoală în Sighetul Marmaţiei, mi-a 
povestit că s-a jucat acolo o piesă de teatru minunată: 
„Steaua zimbrului”. Pe deasupra, autorul ei era cleric, şi 
nu orice cleric, ci un arhimandrit care, pe vremea aceea, 
făcea misiune în America. Mi-a rămas numele în min- 
te şi, când am avut prilejul, mi-am procurat câteva 
dintre cărțile lui. 

Când am devenit preot, lectura scrierilor lui Valeriu 
Anania îmi oferea o adevărată desfătare duhovniceas- 
că. În primăvara anului 1990, la prima mea sfințire de 
biserică, preotul paroh, loan Petraş din Târnăveni, l-a 
invitat şi pe arhimandritul Bartolomeu Anania. Mare 
mi-a fost bucuria şi, de atunci, am rămas într-o priete- 
nie duhovnicească specială. 


S -a mutat la Dumnezeu în seara zilei de 31 ianuarie 


* În revista Tabor, nr. 1, aprilie / 2011, pp. 8-9. 

Ajungând Arhiepiscop la Cluj în 1993, l-am simţit 
aproape în tot zbuciumul pe care ni-l provoca o lume 
în plină tranziţie şi pe care o doream mai bună. Când 
a fost instalat ca Mitropolit al Clujului, Albei, Crişanei 
şi Maramureşului, pe 25 martie 2006, a ţinut o cuvân- 
tare care se termina cu o frază de-o bucurie tristă: „ Tră- 
iesc şi eu bucuria zilei de astăzi, iar bucuria mea nu este 
altceva decât bucuria unei lebede care, înainte de a merge 
printre trestii să se culce, este de pe acum încredințată că un 
lung şir de aripi albe vor luneca în urma ei, gata de zbor, sub 
cerul istoriei Transilvaniei”. 

Acum „cântecul lebedei” a încetat. Preafericitul Pă- 
rinte Patriarh Daniel, la slujba de înmormântare, l-a 
numit „un misionar printre intelectuali”. Noi realizăm că 
un mare bărbat al credinţei, al culturii şi al spirituali- 
tăţii româneşti se mută în eternitate şi nu suntem în 
stare să subliniem îndeajuns complexa lui personalita- 
te de teolog, dramaturg, poet, scriitor, traducător, ora- 
tor de seamă, dar mai ales, de ierarh energic şi categoric. 
În administraţia bisericească ne cerea să fim „cu frică de 
Dumnezeu, cu obiectivitate şi cu transparență”. 

Când Mitropolitul Bartolomeu împlinea optzeci de 
ani, am scris un „cuvânt” şi l-am intitulat: „Om trimis 
de Dumnezeu”. Acum, când s-a mutat la Domnul, m-am 
întrebat: ce-aş putea scrie? Mai ales ştiind faptul că 
Înaltpreasfinţia Sa a fost un om al condeiului prin ex- 
celenţă. Şi m-am gândit să plec de la numele pe care l-a 
purtat. 

Numele de mirean a fost Valeriu, nume latin, care 
vine de la verbul „valere”. Tradus în română ar însem- 

na „A fi puternic, a fi sănătos”. Numele de călugăr a fost 
Bartolomeu, adică fiul lui Tolmay, nume patronimic al 
apostolului numit şi Natanael. În româneşte s-ar tra- 
duce prin „darul lui Dumnezeu”. 

Cred că, în mod providenţial, numele pe care l-a 
purtat Mitropolitul Bartolomeu spune câte ceva despre 
puternica-i personalitate. De aceea mă voi opri, pornind 
de la nume, la câteva dintre trăsăturile Înaltpreasfinți- 
ei Sale. 

Pe parcursul vieţii, aşa cum îi spune şi numele, Mi- 
tropolitul Bartolomeu a fost un om puternic. Cine l-a 
cunoscut sau i-a citit memoriile realizează că a putut 
trece prin toate necazurile fiindcă a fost un bărbat pu- 
ternic. În timpul grevei studenţilor din Cluj (cărora 
le-a fost lider) din anul 1946, sau mai târziu, în temni- 
tele comuniste, a dat dovadă de mult curaj. 

Dar nu numai atunci, ci şi acum când, de douăzeci 
de ani, societatea românească se chinuie să se însănăto- 
şească, în multe împrejurări a fost nevoie de fermitate; 
iar Vlădica Bartolomeu a avut-o! Chiar şi-n cazurile când 
opiniile îi erau singulare, şi le-a apărat cu tenacitate. 

Ne dăm bine seama, apoi, că-n lupta pentru recupe- 
rarea poziţiei pe care Biserica o merită în societatea 
românească, vocea Mitropolitului Bartolomeu a fost 
una auzită. Chiar dacă nu întotdeauna „ascultată”, dar 
totuşi „auzită”, pentru că era sonoră. Nu zadarnic l-au 
poreclit unii „Leul Ardealului”. De aceea, putem consi- 
dera, tot cum îi spune numele, că a fost „darul lui Dum- 
nezeu”. Ceea ce mulți n-am cutezat să spunem, a spus 
dânsul. 

Când Filip l-a dus pe Natanael (Bartolomeu) la Hris- 
tos, Domnul a spus un lucru mare: „Iată, cu adevărat, 
israelit în care nu este vicleşug” (loan 1, 47). Noi, oamenii, 
suntem tentaţi să ne ascundem cu viclenie gândurile şi 
slăbiciunile. Mitropolitul Bartolomeu n-a făcut acest 
lucru. Din memoriile sale vedem cu câtă sinceritate şi- 
a recunoscut scăderile şi slăbiciunile. De aceea, îl putem 
numi, ca şi pe ocrotitorul său, un „om fără vicleşug”. 

În lupta pentru „mai bine” de multe ori a rămas 
singur, fie pentru că cei din jur nu se puteau ridica la 
înălțimea lui, fie pentru că le era frică. lar în ceea ce 
priveşte binele neamului nostru, cum afirmă în Pledoa- 
rie pentru Biserica Neamului, acesta constă în „unitatea 
morală, de credință, de limbă, de conştiinţă patriotică şi de 
teritoriu național”. 

Suntem convinşi că acum, când s-a mutat în eterni- 
tate, poate spune cu Sfântul Apostol Pavel: „Lupta cea 
bună m-am luptat, călătoria am săvârşit, credința am păzit. 
De aceea mi s-a gătit cununa dreptății, pe care Domnul îmi 
va da-o în ziua aceea, El, Dreptul Judecător, şi nu numai mie, 
ci şi tuturor celor ce au iubit arătarea Lui” (2 Timotei 4, 7-8). 

lar, în tristul şi melodiosul grai transilvănean, îi 
cântăm: 

„Veşnica lui pomenire, 

Sus în cer, la nemurire, 

Unde somnu-i dulce, lin, 

Odihnească-n veci! Amin”. 

religioasă" 


1. Noțiunea de „criză” 


Cuvântul „criză” a devenit un laitmotiv în discuții- 
le cotidiene. Este mult discutată — o simțim pe pielea 
noastră — criza economică. Dar nu putem neglija nici 
criza spirituală. Profetul Amos ne avertiza: „Iată, vin 
zile — zice Domnul — când voi trimite foame pe pământ: nu 
foamete de pâine, nici sete după apă, ci foamea de a auzi 
cuvântul Domnului” (Amos 8, 11). 

Înainte de a ne opri la criza spirituală care generea- 
ză şi criza economică, este nevoie să zăbovim puţin la 
noţiunea de „criză”. Pentru că şi înțelesurile etimolo- 
gice ale cuvântului pot lămuri o sumedenie de lucruri. 

Dicţionarul DEX, oprindu-se la cuvântul „criză”, 
spune că acesta înseamnă: „1. manifestarea ascuțită a unor 
neconcordante sau contradicții economice, politice sau soci- 
ale; perioadă de tensiune, de tulburare, de încercări, în care 
se manifestă acut neconcordanţele sau contradicţiile; lipsă 
acută de mărfuri, de timp sau de forță de muncă. 2. moment 
critic, culminant, în evoluția care precede vindecarea sau 


* În revista Tabor, nr. 5, august / 2011, pp. 5-11. Textul conferinţei a fost 
prezentat, pe data de 7 iunie 2011, în sala „Multimedia” a Universității 
de Medicină şi Farmacie din Cluj-Napoca în cadrul celei de-a doua 
întâlniri a Forumului Napocensis. 

agravarea unei boli; declanşarea bruscă a unei boli sau apa- 
riția unui acces brusc în cursul unei boli cronice; tensiune, 
moment de mare depresiune sufletească, zbucium”. 

Din această paletă largă de sensuri, în atenţia lumii, 
în ultima vreme, pentru că şi-a făcut acut simțită pre- 
zenta, este lipsa de bunuri, de bani, de valori materia- 
le. Dar nu înseamnă că celelalte conotaţii ale crizei nu 
sunt prezente. Nu înseamnă că nu sunt oameni bolnavi 
sau alţii în criză spirituală. 

Dicţionarul Bailly, atunci când se opreşte la cuvântul 
1] Koios îl înțelege astfel: „facultate de a distinge; acțiune 
de a căuta, de a găsi, de a alege; acțiune de a separa; decizie, 
judecată asupra unei nelămuriri sau îndoieli; judecata unei 
lupte, a unui concurs...”. 

Dacă ne oprim la înţelesul de judecată a unei lupte, 
spirituale zicem noi, poate fi vorba de judecarea celui 
lipsit de înțelepciune. El nu stăruieşte în lucrarea vir- 
tuţilor, este sărac de fapte, a ajuns în lipsă şi în criză. În 
acest sens, Sfântul Maxim Mărturisitorul ne spune că 
„acela care iubeşte lucrurile bune şi frumoase tinde de bu- 
năvoie spre harul îndumnezeirii, fiind călăuzit de Providen- 
tă prin rațiunile înțelepciunii”?. 

Cel ce nu iubeşte lucrurile bune, cel sărac în virtuţi, 
cel ajuns în criză „e tras de la păcat împotriva voii lui şi 
lucrul acesta îl face Judecata (pios) cea dreaptă prin di- 
feritele moduri de pedepse. Cel dintâi, adică iubitorul de 
Dumnezeu, e îndumnezeit prin Providență, cel de al doilea, 


1 DEX, Bucureşti, 1975, p. 211. 
2 Sfântul MAxIrM MĂRTURISITORUL, Răspunsuri către Talasie, Filocalia 
3, Sibiu, 1948, p. 252. 

adică iubitorul de materie, e oprit de Judecată să ajungă la 
osândă'>. 

Realizăm din această consideraţie duhovnicească a 
Sfântului Maxim că judecata - criza o îngăduie, pe 
bună dreptate, Dumnezeu într-o lume lipsită de preo- 
cupări duhovniceşti tocmai pentru a o duce, împotriva 
voii ei, acolo unde trebuie. 

Necazul este că oamenii nu pot interpreta mesajul 
crizei şi consecinţa este că nu-i pot nici găsi o rezolvare 
pozitivă. Rezolvarea ne-o dă însă Mântuitorul în Pre- 
dica de pe Munte: „Nu duceți grijă, spunând: «Ce vom 
mânca?», ori «Ce vom bea?», ori «Cu ce ne vom îmbrăca ?», 
Căci după toate acestea se străduiesc neamurile; ştie doar 
Tatăl vostru Cel ceresc că aveți nevoie de ele. Căutați mai 
întâi împărăția Lui Dumnezeu şi dreptatea Lui şi toate aces- 
tea se vor adăuga vouă!” (Matei 6, 31-33). 

Oamenii, din păcate, au intrat într-un cerc vicios. Le 
caută pe toate, toate facilitățile materiale, considerând 
că acestea le vor aduce şi liniştea sufletească. Or acestea, 
în primul rând, nu numai că nu le pot aduce pacea 
sufletului, dar nici nu le pot dobândi, pentru că au 
început cu sfârşitul. Oamenii zilelor noastre au intrat, 
din toate punctele de vedere, într-o criză. Şi soluţia 
ieşirii din această stare de criză nu poate consta decât 
în întoarcerea la starea lor firească. Iar starea firească a 
oamenilor este cea care îi defineşte ca oameni adevăraţi, 
oameni ai iubirii şi ai comuniunii cu Dumnezeu şi cu 
semenii. Starea firească e cea a stăruirii în bine şi a 
împotrivirii față de păcat. 


3 Ibidem. 

Starea firească presupune preocuparea de lucrurile 
superioare, duhovniceşti, asumarea responsabilităților 
față de sine însuşi şi față de semeni. Starea firească e 
cea a deplinătăţii harului, izvorâtă din conlucrarea li- 
beră cu Dumnezeu. Or, cum proorocise Sfântul Pavel, 
oamenii au ajuns „iubitori de sine, iubitori de arginți, lă- 
udăroşi, trufaşi, hulitori, neascultători de părinți, nemultu- 
mitori, fără cucernicie, lipsiți de dragoste, neînduplecați, 
clevetitori, neînfrânați, cruzi, neiubitori de bine, trădători, 
necuviincioşi, îngâmfați, iubitori de desfătări, mai mult 
decât iubitori de Dumnezeu, având înfăţişarea adevăratei 
credințe, dar tăgăduind puterea ei” (2 Timotei 3, 2-5). 

Aceasta este o stare teribilă de criză şi, din neferici- 
re, oamenii nu-şi dau seama că se găsesc în ea. „Va 
veni vremea, spune Sfântul Antonie cel Mare, ca oamenii să 
înnebunească, şi când vor vedea pe cineva că nu înnebuneş- 
te, se vor scula asupra lui, zicându-i că el este nebun pentru 
că nu este asemenea lor”. 

Omul ajuns în această stare de criză cu greu face 
față stresului, împrăştierii şi fricii față de ziua de mâine. 
Şi, mergând pe firul cauzelor, la obârşia acestei stări, 
vom ajunge la lipsa credinţei. Cu cât credinţa e mai 
slabă, cu atât omul este mai neliniștit cu privire la vii- 
torul său şi al familiei sale. Bietul om e tot mai grăbit să 
adune bunuri materiale pentru a depăşi starea de criză 
şi calea e greşită. Soluţia e în altă parte. E la Dumnezeu. 

De fapt, pentru a ne putea exprima nemulțumirea 
față de o stare spirituală trebuie să existe un nivel me- 


+ Patericul, Alba Iulia, 1990, p. 12. 

diu prestabilit, al spiritualităţii, un barem acceptabil. 
Ne punem întrebarea: care-i aceasta? Cum ajunge ha- 
osul, incertitudinea şi dezorientarea societății la o cotă 
alarmantă? Care-i cota aceasta? 

Aceste probleme şi le punea, în perioada interbelică, 
şi filosoful creştin Mircea Vulcănescu şi se întreba dacă 
„putem face o analogie pentru stabilirea înțelesului cuvân- 
tului criză — în spiritualitate — cu înțelesul ce-l are în eco- 
nomie sau pe care-l are în medicină?”” 

Problema este destul de dificilă şi de grea pentru că ea 
presupune să ai o anume concepție despre lume şi viaţă. 
„Nu poți spune că un criminal ordinar sau, mai bine-zis, un 
om de nimic, trece printr-o criză spirituală, căci lui chestiunea 
nu i se pune, cum nu i se pune nici pitecantropului istoric”. 

Din nefericire, lucrurile nu stau „pe roze” nici cu o 
anume parte a intelectualității care se consideră eman- 
cipată din „chingile” spiritualității creştine şi profesea- 
ză o „spiritualitate” ambiguă, fără spirit. Pentru că 
nouă ne este limpede: izvorul spiritualității este Spiri- 
tul întrupat. El ne-a spus direct: „Dacă însetează cineva, 
să vină la Mine şi să bea. Cel ce crede în Mine, precum a zis 
Scriptura: râuri de apă vie vor curge din pântecele lui. Şi 
aceasta a zis-o despre Duhul pe care aveau să-L primească 
acei ce cred în EI” (loan 7, 37-39). 

Faptul că nu s-a acceptat în proiectata Constituţie 
europeană afirmația că Europa are rădăcini creştine îţi 
pune mari semne de întrebare. Şi te poate determina 


5 MIRCEA VULCĂNESCU, Bunul Dumnezeu cotidian, Humanitas, Bucureşti, 
2004, p. 105. 
6 Ibidem, p. 108. 

să crezi că, într-adevăr, există o gravă criză spirituală. 
Cei ce au avut experiențe spirituale serioase afirmă 
faptul că o viaţă spirituală fără Hristos este imposibilă: 
„Viața fără Hristos, zice Bătrânul Porfirie, nu este viață. 
Dacă nu-L vezi pe Hristos în toate faptele şi gândurile tale, 
tu trăieşti fără Hristos”. 

Aşa că dacă atunci, în perioada interbelică, Mircea 
Vulcănescu spunea că „problema care ni se pune este 
extrem de gravă şi de grea”, că ea necesită... „spre a fi 
dezlegată în chip satisfăcător o întreagă concepție despre 
lume şi viață”*, cu atât mai gravă şi mai grea este astăzi. 
Atunci Vulcănescu le creionase ascoriştilor un plan de 
cercetare în legătură cu subiectul ce ne interesează 
şi-i sfătuia să definească ideea de „criză spirituală” 
degajând-o de noțiunile particulare întrebuințate în 
medicină şi economie. 

Înainte de a lămuri ideea de „criză” a făcut un excurs 
în istorie. „De crize istorice, auzim adesea, atunci când se 
vorbeşte despre raporturile creştinismului cu Imperiul Roman; 
se spune, apoi, că Renaşterea e o criză a spiritului Veacului 
de Mijloc; că Reforma e o criză a catolicismului, sau că, pe 
timpul Frondelor, regalitatea franceză trecea prin criză”. 

In context cu cele afirmate mai sus, noțiunea de „cri- 
ză” se referă la o stare dinamică, la o devenire. Criza 
înseamnă „o schimbare, o trecere, un moment de schimbare, 
de răsturnare de tendinţe, o tulburare mai mult sau mai 


7 Dionysios TArsIs, Cuvintele Bătrânilor, Editura Reîntregirea, Alba 
Iulia, 2004, p. 14. 

8 Op, cit., p. 107. 

? Op. cit., p. 115. 

puțin bruscă, însă întotdeauna simțită”. Numai că starea 
de criză apare „în momentul în care un proces normal 
de devenire se găseşte în stare de abatere, sau de schim- 
bare de direcţie, sau de tendinţă”!!. 

Care e procesul normal de devenire? Este cel de spi- 
ritualizare în Hristos. Lucrarea Bisericii în lume nu se 
sfârşeşte „până vom ajunge toți la unitatea credinței şi a cu- 
noaşterii Fiului lui Dumnezeu, la starea bărbatului desăvârşit, 
la măsura vârstei deplinătății lui Hristos” (Efeseni 4, 13). 

Încercarea unora, oricine ar fi ei, de a deturna ome- 
nirea de la acest proces normal de devenire duce la 
criză spirituală. Idei ca cea de etică laică, de spirituali- 
tate laică, de new age-ism, camuflează o nedeclarată 
tendinţă anticristică. 

Aproprierea de Hristos ne apropie şi de semeni. Cu 
cât eşti un om mai duhovnicesc, cu cât eşti mai aproa- 
pe de Hristos, ai o relaţie vie cu oamenii. „Nu trebuie să 
uităm o clipă că centrul este Hristos — zice Părintele Stă- 
niloae —. Cu toții tindem spre El, şi comuniunea noastră nu 
poate fi decât în El. «Ca toți să fie una cu Mine» — spune 
lisus. Dacă nu suntem «una» în noi, nu putem fi «una» nici 
în El. Hristos a venit să refacă unitatea. Unde nu e unitate, 
unde e egoism, acolo e păcat. Păcatul este dezbinare, despăr- 
Hire, produsă de mândrie, de lăcomie, de slavă deşartă” ?. 

Starea de răutate ce domneşte în lume se datorează 
îndepărtării de Hristos şi este dovada unei crize spiri- 


10 Ibidem. 
11 Ibidem. 


12 SoRiN DUMITRESCU, 7 Dimineţi cu Părintele Stăniloae, Anastasia, 
Bucureşti, 1992, p. 14. 

tuale. Faptul că omul de astăzi este robul celor două 
patimi, erotismul şi iubirea de bani, sunt semne ale 
egoismului exacerbat care îl face să vadă în semenul său 
un mijloc de câştig bănesc sau un obiect de a-şi satisfa- 
ce plăcerile senzuale. Şi de aici se declanşează lupta. 
Spune Sfântul Maxim Mărturisitorul că „aşa s-a tăiat firea 
cea unică în nenumărate părticele şi noi cei ce suntem de 
aceeaşi fire ne mâncăm unii pe alții ca reptilele şi fiarele” ”®. 

Care ar fi starea normală de devenire? Cea propusă 
de Evanghelie, „în sensul unei adeziuni personale la invitația 
care ne propune Calea, Adevărul şi Viața (loan 14, 6), adică 
Sensul divin al realității perceput din interiorul comuniunii de 
iubire temporală şi veşnică a omului cu Dumnezeu. Dar pe 
măsură ce Cuvântul Evangheliei lui Hristos cu sensul şi căl- 
dura lui printr-o sălăşluire a Sa în noi (loan 14, 23), adică 
devine pentru noi adevăr existențial, experimentabil, asimilabil 
pentru că este asimilator al vieții noastre, atunci adeziunea la 
Evanghelie se descoperă şi se realizează din ce în ce mai mult 
ca ataşament față de Persoana lui Hristos, ca dăruire de Sine 
lui Dumnezeu, a Cărui prezență iubitoare devine centrul, iz- 
vorul şi suportul vieții noastre. Iubirea Lui dă întregii vieți şi 
întregii realități o semnificație nouă, şi anume: pentru noi, 
adevărata existență se înrădăcinează şi se împlineşte «în» şi 
«cu» Dumnezeu”. Altfel nu putem scăpa de criză, pentru 
că ne abatem de la procesul normal de devenire. 

Criza spirituală, pe tărâm religios, este evidenţiată 
de puzderia de religii şi confesiuni ce apar şi de slabul 


13 Răspunsuri către Talasie, Filocalia 3, Sibiu, 1948, p. 10. 
144 DANIEL, Patriarhul Bisericii Ortodoxe Române, Teologie şi Spiritualitate, 
Basilica, Bucureşti, 2009, p. 203. 

progres al mişcării ecumenice în cadrul creştinismului. 
Noi ştim că Ortodoxia ne oferă viață nouă «în» Hristos 
şi «cu» Hristos, condusă de Duhul Sfânt, că Ortodoxia 
păstrează adevărul de credinţă nealterat, dar putem fi 
indiferenți la viața spirituală a celorlalți? 

Biserica Ortodoxă, al cărei Cap este Hristos, nu intră 
într-o criză spirituală. Dar unii dintre credincioşii ei? 
Din moment ce nu mai merg cu regularitate la Sfânta 
Liturghie, nu se spovedesc, nu se împărtăşesc, n-au o 
viață de rugăciune, oare acestea nu sunt semne de 
criză spirituală? Am fi ipocriți dacă n-am recunoaşte 
că există o criză spirituală ale cărei proporții le ştie 
numai Dumnezeu. 


2. Legătura dintre criza spirituală şi criza 
economică 


Marile imperii cunoscute în istorie s-au prăbuşit 
atunci când din punct de vedere moral au fost putrede. 
Încă din cuvântul revelat al Vechiului Testament aflăm 
că între bunăstarea materială şi viața spirituală este o 
legătură directă. „De vei asculta de Domnul Dumnezeul 
tău, vor veni asupra ta toate binecuvântările acestea şi se vor 
împlini asupra ta: binecuvântat să fii în cetate şi binecuvân- 
tat să fii în țarină; binecuvântat să fie rodul pântecelui tău, 
rodul pământului tău, rodul dobitoacelor tale; binecuvânta- 
te să fie hambarele tale şi cămările tale. lar de nu vei asculta 
glasul Domnului Dumnezeului tău, blestemat să fii tu în 
cetate, blestemat să fii tu în țarină, blestemate să fie grâna- 
rele tale şi cămările tale” (Deuteronom 28, 2-17). 

N-au ascultat evreii şi au ajuns sub stăpânire roma- 
nă, iar romanii, datorită decăderii morale, s-au dezin- 
tegrat. Imperiul Roman de Apus a căzut sub barbari, 
iar Imperiul Bizantin de Răsărit, imperiu creştin, dato- 
rită slăbiciunilor lui, a căzut sub otomani. Steven Run- 
ciman ne spune că, după căderea Constantinopolului, 
oamenii „Îşi aduceau aminte de bocetele alcătuite când 
a sosit vestea căderii Constantinopolului, care fusese 
pedepsit de Dumnezeu pentru desfrâu, trufie, părăsirea 
adevăratei credinţe” ”. 

În vremurile noastre, încercate de criza economică, 
care este urmarea crizei morale, cel mai bun diagnostic 
îl pune Sfântul Apostol Pavel: „vor fi oameni iubitori de 
sine, iubitori de argint, lăudăroşi, trufaşi, blasfemiatori, ne- 
ascultători de părinţi, nerecunoscători, pângăritori, fără ini- 
mă, neînduplecați, clevetitori, neînfrânaţi, cruzi, duşmani ai 
binelui, trădători, obraznici, orbiți de trufie, iubitori mai mult 
de plăceri decât de Dumnezeu, având înfăţişarea credinței 
celei bune, dar tăgăduindu-i puterea” (2 Timotei 3, 2-5). 

Această iubire de sine exagerată şi lăcomia de avere 
a oamenilor din țările dezvoltate economic a dus la 
prăbuşirea economiei mondiale. Şi n-o spune doar 
Sfântul Pavel, ci o constata şi un politolog inteligent. 
„Inechitățile sistemului internațional, spunea el, au o sem- 
nificație uriaşă. Ele au dat naştere, în esență, la două lumi 
şi decalajele dintre acestea cresc neîncetat. Una este lumea 
bogaților, cealaltă este lumea săracilor, uniți prin moştenirea 


15 Streven RUNCIMAN, Căderea Constantinopolului, Editura Enciclopedică, 
1991, p. 200. 

suferinței comune. O cortină a sărăciei împarte cele două 
lumi, atât din punct de vedere material, cât şi din punct de 
vedere filosofic. O lume este învățată, cealaltă, în cea mai 
mare parte, analțabetă; una este industrială şi urbană, cea- 
altă predominant agrară şi rurală; una este orientată spre 
consum, cealaltă luptă pentru supraviețuire”. 

Lipsa de atitudine creştină, precum şi lăcomia de 
avere şi egoismul exacerbat au dus la această situație. 
Sfântul Vasile cel Mare făcea un aspru rechizitoriu 
bogaţilor din vremea lui, care-şi imaginau că sunt 
proprietarii absoluţi ai averilor lor când, de fapt, erau 
doar administratori: „Oare nu eşti lacom, nu eşti hoţ, când 
îți însuşeşti cele ce ti-au fost date în administrarea ta? Cel 
ce dezbracă pe cel îmbrăcat se numeşte borfaş. Merită oare 
alt nume cel care nu îmbracă pe cel gol; odată ce poate asta? 
Pâinea pe care o ţii tu, este a celui flămând; haina pe care o 
păstrezi în lăzile tale, este a celui dezbrăcat; încălțămintea 
care se strică în casele tale, este a celui descult; argintul pe 
care-l ţii îngropat, este al celui nevoiaş. Deci, pe atâția oameni 
nedreptățeşti, câtora ai putere să le dai din avuțiile tale” ”. 

Cu adaptările terminologice necesare, tot acest re- 
chizitoriu se potriveşte cu vremurile noastre bolnave 
de consumism, inechitate şi de lipsa valorilor autentice. 
După expresia lui Marin Preda „timpul nu mai prea are 
răbdare cu noi”. Ar trebui să ne revenim în fire până când 
nu-i prea târziu. Unul dintre intelectualii noştri de 


16 JAN TINBERGEN, Restructurarea Ordinii Internaţionale, Editura Politică, 
Bucureşti, 1978, p. 67. 
17 Sfântul Vasine CEL MARE, Scrieri, PSB, 17, Bucureşti, 1986, p. 407. 

astăzi face următoarea remarcă: „Din motive pe care îmi 
este greu să le lămuresc acum, cred că națiunile au momen- 
te de la care începând timpul încetează să mai aibă răbdare 
cu ele. Nu ştiu dacă gelozia zeilor este cea care decide răs- 
turnarea norocului sau, mai degrabă, lucrează aici irespon- 
sabilitatea, prostia, îngâmfarea, egoismul celor care se 
întâmplă să fie în fruntea lucrurilor” *8. 

Trăim într-o lume bolnavă, în care bogații şi săracii s-au 
îndepărtat de Dumnezeu. Ori, fără Dumnezeu, nu-şi pot 
rezolva problemele. Politologul pe care-l aminteam zice: 
„Atât lumea bogată, cât şi cea săracă au de rezolvat probleme 
presante, fără precedent. Ele nu sunt separate şi nu pot fi rezol- 
vate independent. Situația grea a omenirii îşi are originea în 
trecutul ei, în structurile economice şi sociale care au apărut în 
cadrul națiunilor şi între ele. Criza actuală din economia mon- 
dială şi din relațiile între națiuni este o criză a structurilor in- 
ternaționale. Ambele lumi trebuie să lupte, în esență, împotriva 
unui sistem bolnav... Soluția este o nouă ordine internațională, 
în cadrul căreia, toți să beneficieze de pe urma schimbării” ”. 
lar o nouă ordine internaţională nu este posibilă fără o 
spiritualizare a oamenilor şi a relaţiei dintre ei. 


3. leşirea din criză 


O altă ieşire din criza spirituală nu există decât în- 
toarcerea la Dumnezeu. lar această întoarcere nu este 
teoretică, filosofică, ci una practică: păzirea poruncilor 
evanghelice şi o viață religioasă activă. Spune Mântu- 


15 H.-R. Pararievici, Politice, Humanitas, Bucureşti, 1996, p. 95. 
19 JAN TINBERGEN, 0p. cit., p. 72. 


300 


Mai aproape de Hristos 


itorul: „Cel ce are poruncile Mele şi le păzeşte, acela este 
care Mă iubeşte; iar cel ce Mă iubeşte pe Mine va fi iubit de 
Tatăl Meu şi-l voi iubi şi Eu şi Mă voi arăta lui” (loan 14, 
21). Prezenţa lui Hristos este adevărata viață spirituală. 
Părinţii au experimentat acest lucru. „Domnul e ascuns 
în poruncile Sale, spune Sfântul Marcu Ascetul, şi cei 
ce-L caută pe El, ÎI găsesc pe măsura împlinirii lor””. 

Un teolog din perioada interbelică îşi imagina, lucru 
imposibil deocamdată, în lumea aceasta decăzută, care 
ar fi ambianța dacă într-o zi oamenii şi-ar propune să 
respecte poruncile, „În noaptea aceasta oamenii au hotărât 
ca, de mâine începând, să respecte cu exactitate cele zece po- 
runci. Ce s-ar întâmpla oare? Se face ziuă... şi ici, şi colo oame- 
nii se scoală după liniştita odihnă a nopții şi, nu-ți vine să crezi: 
astăzi nu strigă mai întâi după cafeaua de dimineață, ci înge- 
nunchează cu toții înaintea patului şi, cu o rugăciune scurtă, 
afectuoasă, înviorătoare, ÎI salută pe Dumnezeu. Fiecare îşi 
face rugăciunea, căci astăzi se respectă cele zece porunci! 

Vine cafeaua şi împreună cu ea se aduc şi ziarele de dimi- 
neață. Dar ciudat! Cafeaua nu a fost niciodată atât de gus- 
toasă; iar pe paginile ziarului se află porțiuni mari goale, mai 
ales în locurile unde, altădată, erau aşternute bârfele şi scan- 
dalurile de familie... Se termină dejunul. Toată lumea se 
grăbeşte la muncă. Mulțimea de elevi se duce la şcoală şi toți 
sunt extraordinar de bine dispuşi, căci nu se frământă ce să 
mintă înaintea învățătorului, că nu au învăţat lecţia, azi nu 
e voie să mintim... 

Părinții se duc la serviciu. Interesant! Astăzi la ora opt 
fiecare este deja la locul său... Ce s-a întâmplat cu oamenii 


% Despre legea duhovnicească, Filocalia 1, Sibiu, 1947, p. 247. 

aceştia?... Să mai continui? După-masă este o mare aduna- 
re populară, însă vorbitorii care altădată, cu fețe încruntate 
de ură, țineau discursuri de ore întregi, abia că pot vorbi 
câteva minute: astăzi nu se poate spune decât adevărul... 

De pe stradă dispare polițistul — nu are de lucru: azi nu 
există delicvenți. De pe panourile de afişaj sunt retrase ima- 
ginile scandaloase şi tinerii se pot plimba în tihnă pe străzile 
capitalei: astăzi nu este permis ca cineva să fie tras la păcat... 
Aşa ar arăta o zi în care ar fi respectat decalogul cu seriozitate”. 

Ficţiunea ar putea fi aplicată şi zilelor noastre... dar 
rămâne tot ficțiune. 

Dorinţa noastră fierbinte este să se iasă din criza 
spirituală. Şi lucrul acesta este posibil cu ajutorul Dom- 
nului Hristos. El este pururea cu noi, după cum ne-a 
promis: „Iată Eu cu voi sunt în toate zilele, până la sfârşitul 
veacului” (Matei 28, 20). Necazul este că nu mai dorim 
noi să fim cu El. De aceea, când Mântuitorul era în 
lumea aceasta se întreba: „Dar Fiul Omului când va veni 
va găsi, oare, credință pe pământ?” (Luca 18, 8). 

Nostalgia sufletului sănătos este să ducă o viață spi- 
rituală îmbelşugată care are ca apogeu, încă aici pe pă- 
mânt, îndumnezeirea. Îndumnezeirea care presupune 
belşug de har, revărsat în Biserică de Hristos, după ce 
ne-am curățit de păcate. Experienţa luminii celei necre- 
ate de care i-a făcut Dumnezeu părtaşi pe aleşii Săi. 

Omul nu se simte bine nici acasă, chiar dacă locu- 
ieşte în edificiul propriu, dacă este singur şi fără fiin- 
tele iubite. „Un sentiment analog, dar infinit mai deplin, 
de regăsire, de odihnă, de fericire, de revenire «acasă», 


21 Tóru TiHAMĂR, Cele zece porunci, Editura Presa Bună, Iaşi, 2006, p. 8. 

trebuie să structureze şi experienţa vederii luminii 
dumnezeieşti, sau a intrării în cortul ceresc, care adună 
toate la Părintele Suprem. Cel intrat în acea lumină 
simte sălăşluirea intimă şi iubitoare în Hristos. În ace- 
laşi timp, îşi dă seama că nu e singur cu Hristos, ci că 
toți sunt acolo, şi deci, o infinită dragoste, de toți şi de 
toate, îi umple sufletul”?. 

Teribila suferință a omului postmodern, intrat în 
criză spirituală, este sentimentul de singurătate pe 
care vrea să o alunge căutând plăcerea în compania 
oamenilor împătimiți de rele. Şi, din nefericire, nu re- 
uşeşte. Spune Sfântul Maxim Mărturisitorul că „dato- 
rită plăcerii potrivnice rațiunii, care a pătruns în fire, vine 
ca un antidot durerea conformă cu rațiunea” >. 

Doar o viață spirituală normală i-ar putea aduce bu- 
curie sufletului şi linişte. Doar apropierea de Hristos i-ar 
încălzi inima şi l-ar scoate din teribila singurătate în 
care-l împinge păcatul. Sfântul Simeon Noul Teolog 
striga către Mântuitorul: „Reaprinde, Hristoase al meu, 
căldura inimii mele / Pe care au stins-o tihna trupului meu 
păcătos, Somnul, săturarea pântecelui şi băutura de vin mult". 

Cum să se apropie de Hristos omul secularizat şi 
robit de patimi? Prin exemplul şi propovăduirea celor 
ce au o viaţă spirituală aleasă. „Credinţa este din auzire, 
spune Sfântul Pavel, iar auzirea prin cuvântul lui Hristos” 
(Romani 10, 17). „Alternativa la neghiobia modernității, 


22 Preot Prof. Dr. DumirRu STĂNILOAE, Teologia Morală Ortodoxă, vol. 
3, Bucureşti, 1981, p. 302. 

23 Răspunsurile către Talasie, 61, Filocalia 3, Sibiu, 1948, p. 334. 

* Apud Pr. Prof. Dr. DUMITRU STĂNILOAE, op. cit., p. 307. 

spune acelaşi intelectual contemporan nouă, nu poate fi, 
de îndată ce am apucat să devenim moderni, decât bu- 
nătatea modernității. lar bunătatea modernității ține de 
încadrarea mijloacelor puse la dispoziție de ea prin sco- 
puri şi idealuri care o depăşesc şi care îi vin din vechimea 
noastră cea mai adâncă. Care sunt aceste idealuri? Sunt 
idealurile de totdeauna ale vieţii pure şi simple: curățe- 
nia sufletească, arsura păcatului, setea de aequanimitas, 
discernământul binelui şi discriminarea răului, deosebi- 
rea ticăloşiei de noblețe şi prețuirea fără invidie a lucru- 
rilor înalte, speranţa în viața de după moarte, ierarhia 
stărilor, gândurilor şi emoțiilor, viața în acord cu prezen- 
ţa vie a lui Dumnezeu, simplitatea viețuirii fireşti”?. 

Cei ce ne pretindem că reprezentăm bogata spiritu- 
alitate ortodoxă să nu uităm îndemnul lui Hristos: „Aşa 
să lumineze lumina voastră înaintea oamenilor, aşa încât să 
vadă faptele voastre cele bune şi să slăvească pe Tatăl vostru 
Cel din ceruri” (Matei 5, 16). Din păcate, adesea, suntem 
ca nişte tăciuni stinşi care nu mai aprind pe nimeni. Or, 
Mântuitorul zice: „Foc am venit să arunc pe pământ şi cât 
aş vrea să fie acum aprins!” (Luca 12, 49). 

Metaforic vorbind, căutăm „bomba spirituală” pe 
care n-am găsit-o încă, a cărei declanşare să dea „foc” 
la toată planeta. Dumnezeu, Cel ce ne „plimbă” viața 
printre flăcări de har ca să ne aprindem, nu ne mai 
poate suporta în starea de inerție spirituală în care ne 
găsim. El ne vrea râvnitori şi înflăcărați. 


23 H.-R. PATAPIEVICI, Omul Recent, Humanitas, Bucureşti, 2001, p. 13. 

Episcopul, supraveghetor, păstor şi cârmuitor al 
Eparhiei 


Cuvântul episcop vine din grecescul erioxonoc şi 
înseamnă „supraveghetor”. El este supraveghetorul, 
păstorul şi cârmuitorul Bisericii locale, al Eparhiei, având 
în grijă clerul şi credincioşii unui ținut, mănăstirile, 
bisericile şi aşezămintele bisericeşti dintr-o regiune. 

Episcopul este „slujitorul din treapta superioară a ierar- 
hiei bisericeşti, ales şi trimis prin hirotonie să exercite rolul de 
arhiereu al adunării euharistice, de învățător al Evangheliei şi 
de coordonator al slujirilor şi harismelor în Biserica locală”!. 

Denumirea era dată la început şi preoților care con- 
duceau câte o comunitate sau parohie, cea mai mică 
unitate organizată a Bisericii. De fapt, preotul este 
episcopul parohiei sale, reprezentându-l pe episcopul 
care l-a hirotonit şi i-a încredinţat conducerea parohiei 
în care l-a trimis?. 

Domnul Hristos, ca unicul Preot deplin, este izvorul 
întregii preoții văzute. „Episcopul, după Părintele Stăni- 


* În revista Tabor, nr. 8, noiembrie / 2011, pp. 19-23. 

1 Pr. Prof. Dr. Ion Bria, Dicționar de teologie ortodoxă, E.L.B.M.B.O.R., 
Bucureşti, 1981, p. 148. 

2 Pr. Dr. IOAN MIRCEA, Dicționar al Noului Testament, E.L.B.M.B.O.R., 
Bucureşti, 1984, p. 137. 

loae, este reprezentantul deplin al lui Hristos, Arhiereul unic 
şi unificator”?. El este capul Bisericii locale. Şi, continu- 
ându-şi gândul, părintele ne spune că „întrucât Biserica 
este în chip nevăzut în Hristos, ea este în chip văzut în episcop, 
organul Lui plenar”?. Fără episcop nu poate exista Bise- 
rica. „Episcopus in Ecclesia et Ecclesia in Episcopus”. 

Sfântul Ignatie Teoforul, gândindu-se la rolul imens 
al episcopului în Biserică, îi îndemna pe credincioși: 
„Cu toții urmați pe episcop, după cum urmează Iisus Hris- 
tos pe Tatăl ... Unde se vede episcopul, acolo să fie şi mulțimea 
credincioşilor, după cum unde este lisus Hristos, acolo este 
Biserica universală”€. 

Şi cum, de obicei, oamenii sunt pragmatici, motiva 
aşa ascultarea față de episcop: „Ascultați pe episcop ca şi 
Dumnezeu să vă asculte pe voi. Sufletul meu îmi pun pentru 
cei care se supun episcopului, preoților, diaconilor”. 

Comunitatea locală nu se poate recunoaşte ca Bise- 
rică fără episcop, care este chipul lui Hristos. Autorita- 
tea episcopului în conducerea Bisericii locale este una 
de natură harismatică (Efeseni 4, 11). Slujirea episcopu- 
lui are un rol eclezial, el fiind obligat să se ocupe în 
întreita lui misiune de sacerdot, păstor şi învăţător, atât 
de tineri, cât şi de bătrâni. 

„Prin episcop curg toate harurile tainelor într-o eparhie 
şi el supraveghează propovăduirea învățăturii corecte în 


3 Teologia Dogmatică Ortodoxă, 3, E.L.B.M.B.O.R., Bucureşti, 1978, p. 149. 
4 Ibidem, p. 150. 

5 Sfântul CIPRIAN, Ep. 66, 8. 

* PS.B., 1, E.L.B.M.B.O.R,, Bucureşti, 1979, p. 184. 

7 Ibidem, p. 189. 

eparhia sa. Preoții primesc de la el, prin hirotonie, puterea 
de a săvârşi Tainele rezervate lor şi pe aceea de a propovădui 
şi de a conduce sufletele spre mântuire”S. 

Grija episcopului pentru toată turma şi, în special, 
pentru tineri o exprimă cu litere de foc Sfântul Apostol 
Pavel: „Luaţi aminte de voi înşivă şi de toată turma, întru 
care Duhul Sfânt v-a pus pe voi episcopi, ca să păstoriți 
Biserica lui Dumnezeu, pe care a câştigat-o cu scump sân- 
gele Său” (Fapte 20, 28). 

El trebuie să fie conştient de responsabilitatea extra- 
ordinară a misiunii lui. „El trebuie să fie copleşit mai mult 
decât orice om de faptul că fiind prin sine om pieritor ca 
oricare altul, sau poate mai slab ca mulți alții, prin el se 
săvârşeşte cea mai deplină lucrare mântuitoare a lui Hristos. 
EI trebuie să fie copleşit de răspunderea ce apasă pe umerii 
lui pentru Biserică”?. 

Pe tânărul episcop Timotei, Sfântul Apostol Pavel îl 
sfătuia cu părintească dragoste: „Pe cel bătrân să nu-l 
înfrunți, ci să-l îndemni ca un părinte; pe cei tineri, ca pe 
frați; pe femeile bătrâne îndeamnă-le ca pe nişte mame, pe 
cele tinere ca pe surori” (1 Timotei 5, 1-2). 

Ioannis Zizioulas consideră că „misiunea esenţială a 
episcopului în Biserica Ortodoxă este de a prezida adu- 
narea euharistică. Toate elementele liturgice şi canonice 
ale hirotoniei lui presupun situaţia din primele veacuri, 
când în fiecare adunare euharistică se afla un episcop” ”. 


5 Teologia Dogmatică şi Simbolică, vol. 2, Renaşterea, Cluj-Napoca, 
2005, p. 170. 
? Pr. Prof. Dr. DUMITRU STĂNILOAE, op. cit., p. 151. 


1 Ioannis ZiziouLAs, Ființa Eclesială, Editura Bizantină, Bucureşti, 
1996, p. 254. 

Episcopul are grijă de toate categoriile de vârstă, 
fără a ține seama de starea materială sau de 
pregătirea intelectuală 


Încă din Biserica primară episcopii purtau de grijă 
tuturor categoriilor de oameni. Sfântul Ignatie Teoforul 
îl sfătuia pe Policarp, episcopul Smirnei, să aibă grijă 
de tineri şi nu numai de cei cuminţi, ci şi de cei zvăpă- 
iați. „Dacă iubeşti pe ucenicii cei buni, n-ai niciun merit; 
mai mult supuneți-i cu blândețe pe cei mai molipsiți. Nu 
orice rană se vindecă cu acelaşi plasture”. 

Apoi îl îndemna să aibă grijă de văduve şi de sclavi. 
„Să nu fie neglijate văduvele! După Domnul, fii tu îngriji- 
torul lor! ... nu disprețuiți pe sclavi şi pe sclave, dar nici ei 
să nu se mândrească”?. 

Sfântul Grigore cel Mare, în „Cartea regulei pastorale” 
pe care a scris-o pentru loan, episcopul de Ravenna, 
sublinia cu tărie faptul că întâistătătorul, care e dator 
să înveţe şi să povăţuiască, prin viaţa lui, trebuie să fie 
exemplu: „Josniciile lucrărilor pământeşti nu mai sunt 
parte pentru acela care se dăruieşte predicării lucrurilor ce- 
reşti. Căci acela care se foloseşte de predicarea celor cereşti, e 
ca şi cum ar sta pe culmile cele mai înalte, atrăgând în felul 
acesta cu atât mai uşor la desăvârşire pe supuşii săi, cu cât 
le va da o dovadă concretă că el se află în culmea desăvârşirii >. 

Episcopul trebuie să ştie cum să se adreseze săraci- 
lor şi cum bogaţilor: „Este un fel de predică pentru cei 


11 PSB. nr. 1, E.L.B.M.B.O.R., Bucureşti, 1979, p. 187. 
12 Ibidem, p. 188. 
15 Sfântul GRIGORE CEL MARE, Cartea regulei pastorale, Sibiu, 1987, p. 51. 

bogați şi alta pentru cei săraci. Săracilor trebuie să le găsim 
limbajul de a le vărsa mângâiere în suferință. Bogaților, în 
schimb, le va fi mai de folos un cuvânt de temere împotriva 
mândriei celei primejdioase”. 

Sfântul Grigore cel Mare nu s-a sfiit să abordeze şi 
un subiect sensibil, şi anume: păstorirea celor care sunt 
la conducere. „Conducătorii trebuie să ştie, spune Sfântul 
Grigore cel Mare, că ori de câte ori săvârşesc ceea ce este 
rău, prin neorânduială, de atâtea ori se fac vinovați morții, 
fiindcă dau pildă de pierzanie şi sminteală celor supuși” ®. 
Parcă intuia că vor veni vremuri, cum spune avva Pam- 
vo, când „episcopii se vor sfii de feţele celor puternici, jude- 
când judecăți cu daruri, nepărtinind pe cel sărac la judecată, 
necăjind pe văduve şi pe sărmani chinuindu-i”!S. 

Afirmația aceasta este spusă pe un ton patetic, du- 
cându-ne cu gândul la Proorocul lezechiel: „De voi 
aduce sabie asupra unei țări şi poporul țării aceleia va lua 
din mijlocul său un om şi îl va pune străjer şi el, văzând 
sabia venind împotriva țării, va trâmbita din trâmbiță şi va 
vesti poporul; de va auzi cineva sunetul trâmbiței, dar nu se 
va păzi, când va veni sabia şi-l va prinde, sângele aceluia va 
fi asupra capului său. Pentru că a auzit glasul trâmbiței şi 
nu s-a păzit, sângele lui va fi asupra lui; iar cel ce se va păzi 
îşi va scăpa viața sa. Dacă însă străjerul a văzut sabia venind 
şi nu a sunat din trâmbiță şi poporul n-a fost vestit şi va 
veni sabia şi va ridica viața cuiva, acela a fost răpit pentru 


14 Ibidem. 
15 Ibidem. 


16 IBROMONAH Timon, Arhiereul, Editura Marineasa, Timişoara, 2004, 
p. 204. 

păcatele lui, dar sângele lui îl voi cere din mâna străjerului” 
(lezechiel 33, 2-6). 

Se tipărea la Timişoara, în anul 2004, un roman tradus 
din rusă şi care se intitula Arhiereul. Nu rezum conţinutul 
lui, spun doar că este vorba de un episcop ortodox râv- 
nitor pentru mântuirea turmei lui. Concluzia cărții este 
că „lupta trebuie să fie dusă neîncetat. Duhul pământului îl 
cheamă pe om mereu înapoi, în jos. Pământul i-a servit odată 
leagăn omului ... Şi dorm mulți dintre noi, oploşindu-se cât mai 
comod. Dorm de dimineața până seara şi decuseară până dimi- 
neata. E nevoie să-i trezeşti neîncetat şi nu trebuie să te intimi- 
dezi, dacă cineva, somnoros îţi va flutura pumnul sub nas”. 

Nu-i deloc uşoară misiunea episcopului în vremu- 
rile noastre. În meditaţiile sale, Profesorul Tudor Po- 
pescu, referindu-se la anul 1957, şi cu atât mai mult 
astăzi, scria că „în clipele acestea în care noi stăm aici, 
într-un locaş sfânt şi vorbim lucruri duhovnicești, se întâm- 
plă chiar acum fapte nelegiute sau nefericite, se săvârşesc 
păcate grele, se moare, se pierd şi se osândesc suflete omeneşti 
şi aceasta trebuie să ne doară”. Şi ne doare de toți şi de 
toate, dar mai ales de tineri. 


Cu gândul la viitorul Bisericii, episcopul are o grijă 
specială față de tineri, în general, şi față de tinerii 
teologi, în special 


Nu este nevoie de o mare analiză a felului în care 
omul vremurilor noastre îşi trăieşte viaţa pentru a-ți 


17 Ibidem. 


18 Tupor Popescu, „îndrumări pentru preoți”, în Îndrumătorul Pastoral 
XVII, Alba Iulia, 1993, p. 44. 

da seama că acesta este din ce în ce mai secularizat şi 
lipsit de înalte preocupări spirituale. Şi, în special, ti- 
neretul „creşte fără îngrijirea cuvenită, ca şi copacii sălbatici, 
pe care nimeni nu-i plantează, nu-i udă, nu-i altoieşte şi 
nu-i face să crească drepți. Moravurile şi obiceiurile sălbati- 
ce şi nestăpânite cuceresc lumea, oraşele mari şi mici; toate 
casele şi pe toți oamenii ale căror trupuri şi suflete se irosesc 
într-o totală zăpăceală”*. În faţa acestei situaţii, chiar 
dacă sunt şi excepții pozitive, episcopul este chemat să 
acţioneze. Fiind conştient că tinerii aceştia, cuminţi sau 
zvăpăiaţi, constituie Biserica de mâine, se va ocupa de 
ei. „A educa tineretul cu prevedere, spune Jan Amos Co- 
menius, înseamnă a îngriji dinainte ca sufletele lor să fie 
ferite de stricăciunile lumii şi ca semințele împlântate în ei 
să ajungă să încolțească fericit, prin neîncetate îndemnuri 
şi exemple, apoi ca mințile să fie pătrunse de cunoaşterea 
adevărată a lui Dumnezeu şi a feluritelor sale zămisliri şi 
astfel să se obişnuiască să vadă lumea prin lumina lui Dum- 
nezeu, să iubească şi să cinstească pe Părintele luminilor, 
mai presus de orice””. 

De fapt, încă Înțeleptul Solomon ne îndeamnă: „De- 
prinde pe tânăr cu purtarea pe care trebuie s-o aibă; chiar 
când va îmbătrâni nu se va abate de la ea” (Pilde 21,6). În 
virtutea acestei convingeri, Preafericitul Părinte Patriarh 
Daniel, Sfântul Sinod al Bisericii Ortodoxe, au pus în 
lucrare proiectele „Hristos împărtăşit copiilor”, „Alege 
şcoala” şi multe alte programe educative. Dacă e să ne 


19 JAN Amos COMENIUS, Didactica Magna, Editura Didactică şi Pedagogică, 
Bucureşti, 1970, p. 15. 
20 Ibidem, p. 14. 


311 


f Andrei, Arhiepiscop și Mitropolit 


gândim la competiţiile dintre tineri pe diverse teme 
religioase, la taberele pentru tineret, la grija față de 
„Liga tinerilor ortodocşi”, față de „Asociaţia tinerilor stu- 
denți ortodocşi”, la organizarea orei de religie în şcolile 
publice, la şcolile confesionale, la centrele catehetice şi 
la multe altele. 

Trebuie să recunoaştem însă că o implicare şi mai 
mare ar fi necesară. Altfel, un procent mare de tineri 
botezați rămân pe dinafară. Şi rezultatul nu poate fi 
unul pozitiv. Întrebându-se retoric acelaşi autor clasic 
îşi dă şi răspunsul: „Ce sunt cei bogați fără înțelepciune, 
decât nişte porci îngrăşați cu tărâțe? Şi ce sunt cei săraci 
fără înțelegerea lucrurilor, decât nişte măşăruşi condamnaţi 
să ducă poveri? Ce este cel frumos care n-a învățat nimic, 
decât un papagal împodobit cu pene, sau după cum a mai 
spus cineva — o sabie de plumb într-o teacă de aur?”"! 

Dacă la începutul secolului XX Octavian Goga, cu 
sufletul plin de amărăciune, îşi punea întrebarea: care- 
i educaţia religioasă a inteligenţei româneşti ce-i for- 
mează pe tineri? Cu atât mai mult trebuie s-o facem noi 
acum: „Și acum, iartă-mă şi nu te supăra pe mine, dacă 
fără a-ți cere un răspuns stau şi mă întreb, care-i credința 
dumneatale, mult lăudat intelectual al nației mele? Când ai 
pornit de acolo, din căsuţa de la țară, şi te-ai dus la şcoală 
mai ziceai «Tatăl nostru», seara şi visai cu iele şi pricolici. 
Duceai în suflet moştenirea din bătrâni: o candelă care lică- 
rea în taină şi-ţi lumina drumul. Dar ți s-a risipit moşteni- 
rea asta. S-a spulberat zi de zi şi s-a fărâmițat în calea ta. Şi 
fără să vreau, îmi vine în minte o problemă atât de mare şi 


21 Ibidem, p. 34. 

atât de nebăgată în seamă a vremii noastre frământată de 
patimi mici: educația religioasă a cărturimii noastre. Nu 
găsiți că ar trebui făcut ceva pentru a ne salva tineretul, 
dându-i dascăli luminaţi, cari în şcolile secundare să-l înve- 
te credința lui Dumnezeu, şi preoți cu guri de auri cari să 
cuvinteze acolo în centrele studențimii noastre universitare? 
Fiindcă, aşa cum suntem astăzi, noi nu ştim ce vrem şi nu 
ştim unde mergem..."? 

Omul ca să devină „om” trebuie format; trebuie 
format duhovniceşte şi educat civic. Pentru că „lucru- 
rile pe care copiii mici şi mari încep să le mişte, să le vadă, 
să le audă, să vorbească despre ele şi să le facă, constituie 
temelia pentru tot ceea ce urmează în întreaga viată”. 

Pe tinerii noştri nu-i putem scoate din lumea post- 
modernă în care trăim, ci trebuie să-i învăţăm ca folo- 
sindu-se de toate facilitățile veacului să fie selectivi. 
Aşa-i educa Sfântul Vasile cel Mare pe tineri să fie ca 
albina care culege doar ce-i bun din flori: „Acelea nici 
nu se duc fără nici o alegere la toate florile, nici nu încearcă 
să aducă tot ce găsesc în florile peste care se aşează ci inu cât 
le trebuie pentru lucrul lor, iar restul îl lasă cu plăcere”*. 

Orice generație se configurează în jurul unui ideal. 
Generaţiile trecute au fost animate de câte un ideal. În 
vremurile acestea, în care tranziția parcă nu se mai 
termină, ne punem întrebarea dacă tinerele generații 


22 OcravIaN Goca, Pe urmele unui trecător, Arad, 1901, p. 32. 

% JAN Amos COMENIUS, Pampaedia, Editura Didactică şi Pedagogică, 
Bucureşti, 1977, p. 12. 

” Sfântul Vasie CEL MARE, Către tineri, P. S. B. 17, E.1.B.M.O.B.O.R, 
Bucureşti, 1986, p. 569. 

mai au un ideal? Dacă nu-l pot desluşi, ci orbecăiesc 
prin ceaţă cine li-l poate arăta? Firesc ar fi ca noi. Dar 
noi îl ştim? Nu mă refer la idealul ultim, care-i mântu- 
irea, ci la idealul terestru al tinerelor generaţii; genera- 
ţii cărora nu li se poate oferi loc de muncă şi se risipesc 
pe toate meridianele globului. Din fericire şi în diaspo- 
ra avem vlădici şi preoţi care să se ocupe de tineri. 

Iar în ceea ce priveşte formarea tinerilor teologi, cred 
că grija episcopilor trebuie să fie mult mai mare. În 
perioada interbelică, Părintele Toma Chiricuţă îşi în- 
drepta ruga către Sfântul Sinod: „Preasfințiților Episcopi, 
conducători ai Bisericii! Daţi-ne, cu orice preț, preoții care 
îi trebuie cazului de faţă! Îndreptați-vă toată luarea aminte 
spre pepinierele de preoți: Seminariile şi Facultățile de Teo- 
logie! Faceţi, cu orice jertfă, ca acolo să pătrundă un duh nou 
şi o orientare nouă! Pentru ca să se nască, din acest duh şi 
din această orientare, preoțimea care ne trebuie: preoțimea 
cea nouă” >. 

Şi cu toată grija noastră realismul ne cere să recu- 
noaştem că mulți dintre tinerii noii generații deşi sunt 
creştini „au cugetarea păgână. Simţirea robită de porniri, 
care adesea te înspăimântă. lar conținutul acțiunilor, al celor 
ce se consumă Ziua, şi mai ales al celor de noapte, evoluează 
spre păcat”. 

Ce-i de făcut? Cu tot efortul ce se cere să-i aducem 
pe tineri la Biserică şi la Dumnezeu. Să le stârnim inte- 
resul pentru o viață morală. Cât putem să contracarăm 


% Pr. Toma CHIRICUȚĂ, „Chemare către episcopi”, Fântâna darurilor, 
anul VI, nr. 7, p. 180. 
% Ibidem, anul I, nr. 8, octombrie 1929, p. 318. 

influența distrugătoare ce o au asupra lor site-urile 
imorale. Să-i reconectăm la tradiţiile sănătoase ale tre- 
cutului nostru creştin. 

Să le sădim în suflet, ținând seama de entuziasmul 
vârstei lor, dorinţa de a trăi cu eroism idealul creştin. 
Să-i facem să-şi însuşească dorinţa de a nu-şi trăda 
obârşia. Să-i facem să realizeze faptul că Dumnezeu le 
plimbă viaţa printre flăcări, iar „Biserica reazemă dru- 
murile pe troițe”? tocmai pentru a-i molipsi de viața 
eroică a Celui ce atârnă pe ele. 

Şi, mulţi dintre ei, vor înțelege că Dumnezeu îi chea- 
mă la o viaţă eroică, vrednică de numele lor de creştini 
şi de români. 


7 Toan Suciu, Eroism, Alba Iulia, 2002, p.10. 

Un luminător din perioada „marelui 
întuneric” — Sofian Boghiu” 


iubitori de spiritualitate. S-a scris despre ei, 
însă nu suficient. Eu mă voi limita acum doar 
la unul: Părintele Sofian Boghiu. De ce l-am ales? Pentru 
că chipul lui de om blând şi bun inspira multă sfințenie. 
Vedeai în făptura lui pus în practică îndemnul Mântu- 
itorului: „Învățati-vă de la Mine, că sunt blând şi smerit cu 
inima şi veţi găsi odihnă sufletelor voastre” (Matei 11, 29). 
Mişcarea duhovnicească „Rugul Aprins” a fost orga- 
nizată de Părintele Daniil Tudor. Legală între anii 1946- 
1948, mişcarea va uni şi fascina o parte din 
intelectualitatea Bucureştilor. Pe vremea aceea, pe la 
Mănăstirea Antim din Bucureşti, căci acolo se va de- 
clanşa mişcarea, va trece şi Mitropolitul Nicolae al 
Rostovului cu ucenicul său vestit loan Kulâghin. Aces- 
ta trăise înainte de revoluţia bolşevică la Mănăstirea 
Valaam de pe lacul Ladoga şi aducea cu el manuscrisul 
„Sbornicului” de la Valaam. Mitropolitul Nicolae al 
Rostovului va muri la Mănăstirea Cernica, iar loan 
Kulâghin va fi arestat, judecat pentru înaltă trădare şi 
trimis în Siberia. S-ar putea spune că „Părintele loan 
Kulâghin a fost întemeietorul Rugului Aprins. Părintele 


D in mişcarea „Rugul Aprins” au făcut parte mulți 


* În revista Tabor, nr. 3, martie / 2013, pp. 5-8. 

Sandu Tudor, pe vremea aceea doar frate, era în fond tot un 
căutător”!. 

După anul 1948 mişcarea întră în ilegalitate. Adep- 
ţii ei credincioşi se vor întruni clandestin dar, din ne- 
fericire, vor înfunda temnițele comuniste. 

Mitropolitul Antonie Plămădeală va numi mişcarea 
„fenomenul Rugul Aprins". Îi va dedica şi o carte, intitu- 
lată chiar aşa: Rugul Aprins?. În această lucrare ne spu- 
ne că „Rugul Aprins” 

„era o grupare creştin-ortodoxă, care avea la origini 
câteva încercări ale scriitorului Sandu Tudor, de a aduna la 
un loc o grupă de oameni cu care să inițieze, şi ideea părea 
originală, să inițieze un grup de rugăciune. Poate că ideea ar 
fi putut avea la origine un grup, care se organizase înainte 
de revoluție, în Rusia, în jurul Mânăstirii Optina. Acolo 
marii scriitori se duceau pentru sfat”. 


Mitropolitul Antonie avea şi un motiv de suflet pen- 
tru a scrie această carte, Sandu Tudor, mai târziu Pă- 
rintele Daniil, fiindu-i naş de călugărie. „Aş vrea să-l fac 
înțeles, mărturiseşte autorul, cât mai multor oameni din 
generația acesta crescândă, cu tot ce a însemnat el pentru 
generația mea şi a celor de vârsta mea, şi văd din ceea ce se 
scrie acum despre el, despre mişcarea «Rugul Aprins», că 
a însemnat foarte mult”*. 

Mişcarea „Rugul Aprins” s-a declanşat îndată după 
al II-lea război mondial. Ea este considerată de către 


1 Dinu CRUGA, Trepte duhovniceşti — Interviu cu Părintele Roman Braga, 
Reîntregirea, Alba Iulia, 1998, p. 39. 

2 ANTONIE PLĂMĂDEALĂ, Rugul Aprins, Sibiu, 2002. 

3 Ibidem p. 75 

* Ibidem p. 101. 

Mitropolitul Antonie „pregătirea pentru intrarea în ma- 
rele întuneric”. E vorba de marele întuneric care a venit 
asupra României, când toate raporturile sociale, poli- 
tice, culturale au fost falsificate şi întoarse pe dos. 

S-au mai ocupat şi alți autori de mişcarea „Rugul 
Aprins” şi am putea să-l amintim doar pe Părintele 
Andrei Scrima, care i-a dedicat grupării o lucrare inte- 
resantă?. Andrei Scrima făcea parte şi el din mişcarea 
„Rugul Aprins”. 

Părintele loan Kulâghin, când l-a văzut pe Andrei 
Scrima, „care era foarte fin, rafinat şi imediat pricepându-i 
inteligența i-a spus: Dumneata ai nevoie de mine!”* 

Au fost mulți cei ce s-au asociat mişcării „Rugul 
Aprins”. Nu voi fi exhaustiv ci voi aminti în treacăt 
câteva nume: Daniil Tudor, Dumitru Stăniloae, Ale- 
xandru Mironescu, Antonie Plămădeală, Andrei Scrima, 
Bartolomeu Anania, Roman Braga, Benedict Ghiuş, Ion 
Marin Sadoveanu, Paul Sterian, Vasile Voiculescu, 
Gheorghe Dabija, Constantin Joja, Arsenie Papacioc, 
Felix Dubneac, Adrian Făgeţeanu, Şerban Mironescu 
şi alții. 

Câtorva dintre ei le-am dedicat câte un eseu, într-o 
carte apărută cu ani în urmă”, gândindu-mă atunci că 
voi continua. Implicarea în misiunea pastorală şi timpul 
puţin nu mi-au mai îngăduit să fac acest lucru. Mi-am 
plecat de data aceasta, din nou, atenția asupra unuia 
dintre ei: Părintele Sofian Boghiu. 


5 ANDRE SCRIMA, Timpul Rugului Aprins, Humanitas, 1996. 
6 Dinu CRUGA, op. cit., p. 39. 
7 Mărturisitori pentru Hristos, Reîntregirea, Alba Iulia, 2005. 

Prin 1967, fiind student în Bucureşti, am ajuns la 
Mănăstirea Plumbuita. O bătrânică simpatică şi credin- 
cioasă a ţinut să-mi spună că „în urmă cu ani buni 
acolo era stareţ Părintele Sofian şi acum este la Mănăs- 
tirea Antim”. 

M-am dus la Antim şi l-am văzut: era „blând şi sme- 
rit cu inima” aşa cum ne-ar dori Domnul Hristos pe 
toți (Matei 11, 29). L-am întâlnit apoi de multe ori pe 
când eram laic, preot, doctorand şi episcop. Cu vremea, 
am aflat că Părintele Sofian a trecut şi el prin calvarul 
temniţelor comuniste, mărturisindu-L pe Hrisos. 

Părintele s-a născut la 7 octombrie 1912 pe plaiurile 
pline de frumuseţe şi credinţă ale Basarabiei, în comu- 
na Cuconeştii-Vechi, județul Bălți, din părinţii loan şi 
Alexandra Boghiu. Era al treilea dintre cei şase frați, 
iar la botez a primit numele de Serghei. 

După şcoala primară, dovedind o reală vocaţie pen- 
tru studiu şi viață duhovnicească, ajunge frate de mă- 
năstire la Rughi. Avea pe atunci 14 ani. Se înscrie apoi 
la şcoala de Cântăreți Bisericeşti din Mănăstirea Do- 
bruşa. În anul 1932, după absolvirea acestei şcoli, este 
trimis la Seminarul Monahal de la Cernica, unde va sta 
8 ani. 

În anul 1937, încă fiind seminarist, va fi tuns în mo- 
nahism la Dobruşa, primind numele de Sofian. La 6 
august 1939, Tit Simedrea, episcopul Hotinului, îl hi- 
rotoneşte ierodiacon la Catedrala din Bălţi. După ab- 
solvirea seminarului, în 1940, s-a reîntors la Dobruşa. 
Evenimentele triste ce au urmat, Basarabia fiind ocu- 
pată, l-au obligat ca împreună cu starețul şi cu alți su- 

praviețuitori să se refugieze în România, la Mănăstirea 
Căldăruşani. 

În 1940 se va înscrie la Academia de Belle Arte din 
Bucureşti, pe care o va termina în 1945. În 1942 se înscrie 
şi la Facultatea de Teologie, pe care o absolvă în 1946. 
Transferat la Mănăstirea Antim, este hirotonit ieromo- 
nah în anul 1945 de către arhiereul Atanasie Dincă. Doi 
ani de zile va fi profesor de pictură la Seminarul Mo- 
nahal de la Neamţ (1950-1952), iar apoi revine preot la 
Mănăstirea Antim. Între anii 1954-1958 este stareț la 
Mănăstirea Plumbuita. 

Acum, în 1958, începe calvarul. Activitatea Părinte- 
lui Sofian, ca şi a altor oameni dăruiți total slujirii lui 
Hristos, nu era pe placul stăpânirii. Pe 14 iunie 1958 se 
emite Mandatul de arestare nr. 23/B „împotriva numitu- 
lui Boghiu Serghie Sofian” şi se ordona „tuturor organelor 
forțelor publice ca, conformându-se legii, să aresteze şi să 
conducă la arestul M.A.I. Bucureşti pe numitul Boghiu 
Serghie Sofian”. 

Era ridicat, anchetat şi judecat, la fel ca ceilalți mem- 
bri ai mişcării „Rugului Aprins”. Ancheta lungă şi grea 
începe atunci, pe 14 iunie 1958, la orele 10% şi se va 
termina la orele 14%. Apoi va continua zile la rând. Se 
căuta o vină care să convingă şi să fie puternic cap de 
acuzare. Ori vina cea mai la îndemână, şi cea mai 
gravă, era să fii acuzat că ai făcut parte din Mişcarea 
Legionară. 

La întrunirile Mişcării „Rugului Aprins” preocupări- 
le erau, în primul rând, de natură spirituală. Că se ajun- 
gea uneori şi la afirmaţii cu caracter politic era firesc. Ce 

om cu suflet mare putea fi indiferent în momentul în 
care se instala un sistem ateu şi tiranic? Se ştie că aceste 
întruniri, după 1948, aveau un caracter conspirativ. 

Marele merit al celor de la „Rugul Aprins” era acela 
că se gândeau şi la viitor. Ca atare, se preocupau de 
tineri. În dosarul Părintelui Sofian Boghiu se spune că 
acesta 


„a primit instrucțiuni de la co-inculpatul Teodorescu 
Alexandru (Sandu Tudor) să se ocupe de educarea unui 
grup de studenți care veneau la biserica «Plumbuita» al cărei 
stareț era. In acest scop inculpatul Boghiu Sofian a organizat 
o întrunire clandestină în incinta mănăstirii, la care a luat 
parte un grup de cinci studenți, care participaseră la slujba 
religioasă în frunte cu Văsâi Gheorghe, cărora le-a vorbit în 
afară de problemele mistic-religioase şi despre problemele 
de ordin politic, căutând să sădească în ei neîncrederea în 
cele învățate de ei în facultate şi să-i instige pentru a nu lua 
parte la viața politico-culturală ce se desfăşoară în facultate”. 


Vrednică de toată lauda această preocupare a pă- 
rintelui. 

La anchetă, Părintele va recunoaşte că „acestor studenți 
le-am spus că în afară de preocupările lor din facultate este 
bine să se ocupe şi de pregătirea lor sufletească, studiind 
anumite cărți şi materiale cu caracter religios, care în facul- 
tate şi în general în şcoli, nu sunt permise”. 

Incomod pentru oficialii puterii era şi faptul că la 
„Rugul Aprins” se schimbau, pe lângă opinii, şi cărți şi 
manuscrise. Cele mai multe religioase, dar în contra- 
dicţie cu doctrina marxistă ce se dorea impusă. În dosar 
se menționează că „în anul 1957 inculpatul Boghiu Sofian 
a primit un caiet cu poezii legionare de la inculpatul Dubne- 

ac Felix pe care, după ce l-a citit, l-a predat legionarului 
Zamfiroiu Grigorie”. Erau poezii scrise de Radu Gyr în 
închisoare. 

Cu obstinaţie anchetatorii întrebau despre acest 
caiet şi despre Zamfiroiu Grigorie. Ori acesta, executând 
lucrări la Mănăstirea Plumbuita, în mod normal ajungea 
în legătură cu starețul. Părintele declara că 


„după procurarea materialelor respective, Zamfiroiu 
Grigorie a fost angajat în continuare să monteze aceste plăci 
în biserică, lucrare ce a durat circa două săptămâni şi care a 
fost efectuată în cursul lunii noiembrie 1957”. 


Erau interesați securiştii şi de relaţiile pe care Părin- 
tele Sofian le-a avut cu Sandu Tudor (în călugărie, Pă- 
rintele Daniil). Părintele relatează: 


„Începând din anul 1947 — data când Sandu Tudor s-a 
stabilit la Mănăstirea Antim, până în 1948 — când a plecat 
din Bucureşti, au existat între noi relații de conviețuire în 
aceeaşi obşte, luând parte împreună la slujbele religioase ce 
se țineau. Tot în această perioadă am activat împreună în 
asociația «Rugul Aprins al Maicii Domnului», asociație 
care fusese înființată în anul 1946 şi care era condusă de 
Sandu Tudor”. 


Activitatea de la „Rugul Aprins” s-a continuat clan- 
destin după 1948. Părintele Sofian relatează: 


„Începând din anul 1956, călugărul Sandu Tudor, când 
venea în Bucureşti, venea şi pe la Mănăstirea Plumbuita, unde 
făcea slujbe religioase. In intervalul 1956-1958 am venit în 
contact cu Sandu Tudor de circa cinci-şase ori în Bucureşti 
şi o dată la Mănăstirea Slatina în 1956, cu ocazia intrării în 
monahism a călugărului Andrei Scrima, în prezent în India”. 

Părintele, pe lângă faptul că găzduia la „Plumbuita” 
întruniri ale celor de la „Rugul Aprins”, participa şi el 
la adunările din casa lui Alexandru Mironescu. Pe 
acesta îl vizita şi cu alte ocazii: „o dată îmi amintesc că 
m-am dus de am cerut adresa preotului Scrima din India de 
i-am scris şi trimis un calendar bisericesc acolo”. 

Anchetele s-au sfârşit cu găsirea ca „vinovat” a Pă- 
rintelui Sofian Boghiu. Tribunalul Militar, prin sentin- 
ţa nr. 125, din 8 noiembrie 1958, „în numele Poporului”, 
condamnă pe: „Boghiu Serghie Sofian la 16 (şasesprezece) 
ani muncă silnică şi 10 (zece) ani degradare civică, pentru 
infracțiunea p.p. de art. 209 pct.1 C.P. şi art. 58, pct. 2-5 
C.P. Se dispune confiscarea totală a averii personale ...” 

Urmează ispăşirea pedepsei în trei penitenciare: Ji- 
lava, Aiud şi Salcia. În Adeverința-Caracterizare de la 
Salcia se spune că „a prestat muncă în sectorul vegetal cu 
un procent mediu de îndeplinire a normei de 80-100% ... nu 
a avut sustrageri de la muncă, precum nici alte abateri de la 
ordinea interioară... Comportarea în această formațiune a 
avut-o satisfăcătoare”. 

În 1964, în urma decretului general de grațiere, Pă- 
rintele Sofian devine liber. Va lucra ca şi pictor la Insti- 
tutul Biblic, între anii 1965-1967, fiind îmbisericit la 
Mănăstirea Plumbuita. Din 1968 revine ca şi stareţ la 
Mănăstirea Antim, până pe data de 14 septembrie 2002 
când Dumnezeu l-a mutat de pe pământ. 

Părintele a pictat biserici şi a scris. Dar, mai ales, a 
format duhovniceşte şi a mângâiat. Întrebat fiind care 
sunt principalele însuşiri ale ortodoxiei, a răspuns: 

„Smerenia şi dragostea! Cele pe care le recomandă Mân- 
tuitorul: «Invăţati-vă de la Mine, că sunt blând şi smerit cu 
inima şi veți găsi odihnă sufletelor voastre». Domnul nostru 
Iisus Hristos ne îndeamnă aici să încercăm să dobândim 
smerenia şi dragostea, care sunt atributele lui Dumnezeu. 
De aceea cred că cu aceste două virtuţi se poate începe de- 
scrierea ortodoxiei”, 


Părintele Sofian era smerit şi plin de dragoste. Cât 
de bine ar fi de l-am putea imita! Şi, mai presus, ardea 
sufletul lui de râvnă pentru Hristos. Pentru el, cuvântul 
lui Hristos se împlinea aievea: „Foc am venit să arunc pe 
pământ şi cât aş vrea să fie acum aprins!” (Luca 12,49). 

Cei de la „Rugul Aprins” au ars pentru Hristos. Şi 
nu numai ei, ci o pleiadă întreagă de intelectuali din 
perioada interbelică. Acum? Numai Dumnezeu ştie câți 
dintre cărturari mai au asemenea preocupări. Totuşi, 
mai există. Onoare lor! 


8 Părintele SoFIAN BOGHIU, Smerenia şi dragostea, însuşirile trăirii ortodoxe, 
Bucureşti, 2003, p. 158. 

mice”, m-am întrebat ce le apropie pe cele două 

instituții, Academia şi Biserica, în frământările 
lor de-a ajunge la ţel? Sau, dacă nu cumva, țelul uneia 
e foarte diferit de a celeilalte? 

Voi relata o întâmplare care, poate, în mare măsură, 
va răspunde problemei. Mai anii trecuţi i s-a pus Părin- 
telui Rafail Noica, isihastul de la Lăzeşti, întrebarea: ce 
legătură este între dumneavoastră şi filosoful Constan- 
tin Noica; în ce priveşte preocuparea personală? Răs- 
punsul a fost următorul: eu cu tata suntem ca doi oameni 
ce mărşăluim pe lângă un râu. Unul pe un mal, celălalt 
pe malul opus. Dar, la capătul râului, ne întâlnim. 

Eu cred că Biserica cu Academia, în ce priveşte pre- 
ocuparea lor esenţială, se întâlnesc la capătul drumului. 
Academia cultivă spiritul, iar Biserica sfințește viaţa. 
Academia perfecționează condiţiile de viață pământeşti, 
pentru ca omul să se poată preocupa de viața duhov- 
nicească, de îmbunătăţire lăuntrică. 

Oamenii de ştiinţă au încercat să-şi explice apariția 
vieții şi cum toate teoriile evoluționiste cad în absurd, 


A cum, când la Cluj se desfăşoară „Zilele Acade- 


* În revista Tabor, nr. 7, iulie / 2014, pp. 5-7. Alocuţiune rostită în data 
de 3 iunie 2014 în cadrul „Zilelor Academice clujene”. 

în onestitatea lor recunosc miracolul. Căci, din foc şi 
piatră, nu poate să iasă viață, iar feluritele procese fizico- 
chimice ale materiei nu fac însăşi viața, ci-i slujesc doar drept 
mijloace de manifestare. Astfel, singura explicație rămâne 
miracolul, actul creator al Fiinţei Supreme!. 

Cu toată ingineria genetică, discutabilă din punct 
de vedere moral, Biologia nu poate spune mai mult 
decât spune Teologia. Şi, totuşi, nu rămâne mai puţin 
ştiinţă, dacă recunoaşte adevărul că numai actul creator 
al lui Dumnezeu constituie începutul vieții, iar menţi- 
nerea ei se datorează aceleiaşi puteri supreme. 

Proorocul David extaziat, privind creaţia, zice: Când 
privesc cerurile, lucrul mâinilor Tale, luna şi stelele pe care 
Tu le-ai făcut, îmi zic: ce este omul că-Ţi aminteşti de el? Sau 
fiul omului, că-l cercetezi pe el? Micşoratu-l-ai pe dânsul cu 
puțin față de îngeri, cu mărire şi cu cinste l-ai încununat pe 
el (Psalmul 8, 3-5). 

Creat după chipul lui Dumnezeu, omul este o ființă 
ireductibilă şi incomparabilă. În planul lui Dumnezeu, 
omul are un rol superior unic în lume şi un destin suprana- 
tural. Omul este creat de Dumnezeu pentru Dumnezeu. 
Dumnezeu a creat lumea pentru om, spre a fi oferită ca un 
dar lui Dumnezeu. Vocaţia omului este de a stăpâni lumea 
şi de a-L adora pe Dumnezeu’. 

Modul inteligent în care omul poate stăpâni lumea 
îl cultivă Academia, iar felul în care trebuie să-L adore 


1 Pr, GHEORGHE BUTNARU, Coborâri în adânc, Tipografia Cărţilor bisericeşti, 
Bucureşti, 1943, p. 49. 

? Pr. Prof. Dr. Ion Bria, Dicţionar de Teologie Ortodoxă, EIBMBOR, 
Bucureşti, 1981, p. 273. 

pe Dumnezeu i-l arată Biserica. Academia îi cultivă 
omului inteligența, iar Biserica are grijă de viaţa lui 
duhovnicească şi de destinul său veşnic. 

Lumea şi omul au fost create de Dumnezeu. De aici 
vine în limba greacă şi noțiunea de „om”, ávðgwnos, 
adică fiinţa cu privirea îndreptată în sus, spre cer, spre 
Creator, spre deosebire de animale, care au privirea 
îndreptată în jos, spre pământ. Prin „chipul” lui Dum- 
nezeu, care se oglindeşte în om, trebuie să înțelegem 
darurile şi puterile cu care a fost înzestrat sufletul omului: 
conştiinţa de sine, mintea sănătoasă, rațiunea logică, imagi- 
nația creatoare, memoria, sentimentul, voința şi nemurirea’. 
Toate aceste daruri le cultivă Academia, iar Biserica se 
ocupă de sufletul nemuritor. 

Ne aducem aminte că, în veacul al XIX-lea, şi nu 
numai, capetele înfierbântate doreau neapărat să gă- 
sească o contradicţie între materie şi spirit, între ştiinţă 
şi religie, între cunoaşterea academică şi cunoaşterea 
religioasă. Fără să fie proclamat acest lucru, este foarte 
clar că se petrecea în virtutea unei ideologii antireligi- 
oase şi seculare, care n-a dispărut nici astăzi. În nume- 
le acestei ideologii se aclama ieşirea dintr-o ațipire a 
spiritului şi dintr-o beznă a cunoaşterii. Se propunea cu 
obstinație un evoluţionism, care presupunea neapărat 
trecerea speciei umane printr-o îndelungată evoluție 
animalică, aşa cum se bâlbâie şi pseudoştiinţificii de 
astăzi. 

Adevărul este că există două moduri de abordare a 
problemei existenţiale, şi ar fi păcat să se marşeze pe 


3 ILARION FELEA, Religia Iubirii, Editura Diecezană, Arad, 1946, p. 194. 

unul care, pe deasupra, zicem noi, este degradant pentru 
ființa umană. La începutul anilor 70, între Konrad Lorenz, 
laureat al premiului Nobel, şi Viktor Frankl, supravie- 
țuitor al lagărelor de concentrare, a avut loc o discuţie. 
Cel din urmă ţinea să precizeze următoarele: Dacă atât 
de mulți spun că toată evoluția nu este decât o întâmplare, că 
este în exclusivitate un rezultat al unor evenimente întâm- 
plătoare, fără nici o legătură logică, cum ar fi mutațiile, că nu 
este vorba de nici o ideologie, atunci totuşi trebuie să ne în- 
trebăm dacă acest nivel al biologiei este obligatoriu singurul 
nivel la care avem voie să vedem realitatea? Nu este posibil ca 
acest nivel al concepției biologice să fie doar un nivel şi că mai 
există un altul - de exemplu vertical — față de acesta?* 

Eu cred, totuşi, că este vorba despre o ideologie. Că 
există şi un alt nivel, că există o forță de altă natură şi 
de altă origine decât forța materiei, care a creat toate 
valorile de sorginte spirituală cu care se mândreşte 
neamul omenesc şi care constituie cultura şi civilizaţia 
sa. Această forță creatoare a lui Dumnezeu o propovă- 
duieşte Biserica, iar Academia potenţează cultura şi 
civilizaţia. 

Plecând de la acest mod de a gândi existența, omul 
intuieşte că obârşia sa este divină. Că menirea şi ținta 
lui este Împărăţia lui Dumnezeu. Îşi dă seama că nu 
este un copil orfan, rodul întâmplător al unei naturi 
oarbe. Omul ştie că e copilul lui Dumnezeu, zămislit 
din țărâna binecuvântată şi însuflețită de energia şi 
suflarea divină. 


* Cardinal CuRISTOPH SCHÖNBORN, „Creaţie şi Evoluție”, în Verso, 100 
(2011), Cluj-Napoca, p. 7. 

Pe bună dreptate, Iustin Popovici spune că spiritul 
omenesc doreşte neîncetat cunoaşterea infinită, viața infini- 
tă, existența lui infinită. lar prin toate acestea el urmăreşte 
un singur lucru: să învingă, pe de o parte, ce este trecător, 
limitat, mărginit, iar, pe de altă parte, să facă posibil, să-şi 
asigure, ce este veşnic, infinit şi nelimitat. În toate culturile 
şi-n toate civilizațiile, eforturile spiritului omenesc se con- 
centrează, în cele din urmă, într-o gigantică strădanie de a 
birui moartea şi de a-şi asigura nemurirea şi viața veşnică. 

Cunoaşterea infinită este o preocupare a Academiei, 
iar biruinţa asupra morții şi viața veşnică o binevesteşte 
Biserica, prin apropierea oamenilor de Hristos, Izvorul 
vieții. Nichifor Crainic spune că nostalgia paradisului e 
sentimentul că suntem din această lume şi totuşi nu-i apar- 
ținem; că lumea din spiritul nostru nu e identică cu lumea 
care ne înconjoară; că suntem în mijlocul ei ca nişte rămaşi 
pe dinafară... şi că, în sfârşit, tot ceea ce în ființa noastră ri- 
mează în chip tainic cu veşnicia ne împinge la depăşirea mo- 
dului actual de existență şi la cucerirea unui mod superior şi 
desăvârşit, conceput în antinomie cu cel de acum şi de aici. 

Şi, la urma urmei, nostalgia paradisului nu o au doar 
academicienii, care sunt în stare să filosofeze asupra 
vieții, ci o au toți oamenii. Zice filosoful Petre Ţuţea 
despre religie, de care au nevoie toți oamenii, că prima 
funcție a unei religii reale este consolatoare, fiindcă, fără 
religie, am lătra precum câinii. Ne naştem, trăim, ne îmbol- 


5 Arhimandrit Iustin Popovici, Omul şi Dumnezeul-Om, Deisis, Sibiu, 
1997, p. 116. 
6 NICHIFOR CRAINIC, Nostalgia Paradisului, Editura Moldova, laşi, 
1994, p. 243. 

năvim, îmbătrânim şi murim. Şi întreg peisajul speciei ome- 
neşti culminează în cimitir. Destinul uman nu e o invitație 
la fericirea de-a trăi. Singurul mod de a evita neliniştea 
metafizică a cimitirelor este religia”. Apoi adaugă: Fără 
Dumnezeu, fără credință, omul devine un animal rațional 
care vine de nicăieri şi merge spre nicăieri. 

Pregătirea academică îl poate face pe om conştient 
de sine, îi oferă cunoştinţele necesare pentru a se desă- 
vârşi intelectual şi pentru a fi de folos lumii. Experien- 
ţa spirituală intensă, însă, şi sfințenia vieţii, care îl fac 
cetățean al Împărăției lui Dumnezeu, i le oferă Biserica. 
Pentru că Biserica îi oferă harul, energia necreată ce se 
revarsă din Hristos, prin Sfintele Taine. 

Dacă viaţa fizică nu poate exista fără lumina şi căl- 
dura soarelui tot astfel viața duhovnicească nu se poate 
concepe fără har, care e un dar tot atât de gratuit, cum e 
lumina pentru plante. Viaţa spirituală angajată culmi- 
nează cu sfințenia. Sfântul Petru ne spune că putem 
ajunge părtaşi dumnezeieştii firi, punând şi din partea 
noastră toată sârguința şi adăugând la credința noastră 
fapta bună, iar la fapta bună: cunoştinţa, la cunoştinţă: în- 
frânarea; iar la înfrânare răbdarea; la răbdare evlavia; la 
evlavie: iubirea frățească; iar la iubirea frățească: dragostea. 
Căci dacă aceste lucruri sunt în noi şi tot sporesc, ele nu ne 
vor lăsa nici trândavi, nici fără roade în cunoaşterea Dom- 
nului nostru lisus Hristos (II Petru 1, 5-8). 


7 PETRE ȚUȚEA, Între Dumnezeu şi neamul meu, Editura Anastasia, 
Bucureşti, 1992, p. 390. 
8 Ibidem, p. 64. 


? NICHIFOR CRAINIC, Sfinţenia — împlinirea umanului, laşi, 1995, p. 182. 

Aceste lucruri am dorit să le subliniez acum când 
Academia Română organizează „Zilele academice clu- 
jene”, în capitala Transilvaniei, dându-ne posibilitatea 
să medităm la lucruri serioase şi sperând că activitatea 
Bisericii şi a Academiei va aduce în sânul societăţii 
contemporane, învrăjbită de patimi mici, pacificarea, 
de care e atât de mare nevoie. 

pia Ortodoxă Română a Vadului, Feleacului şi 

Clujului şi Biserica Evanghelică Luterană din 
Wurttemberg, s-a realizat un parteneriat de ecumenism 
practic. 

Ne bucurăm că, la acest popas aniversar, Excelența 
Sa, Episcopul Dr.h.c. Frank Otfried July, a organizat 
această întâlnire duhovnicească ce se desfăşoară la 
Stuttgart, între 29-31 iulie 2014, dându-ne posibilitatea 
să-l dăm slavă lui Dumnezeu pentru tot ce s-a realizat. 

Cred că mai întâi este potrivit să ne aducem aminte 
că, pe plan mai larg, între Biserica Ortodoxă Română 
şi Biserica Evanghelică Luterană din Germania (EKD) 
s-a statornicit un dialog încă din 1979. Că la întâlnirile 
bilaterale ce au avut loc, atât în Germania, cât şi în 
România, peste 12 la număr, au participat prelați im- 
portanti şi distingi profesori de Teologie. Dintre episco- 
pii români participanţi îi amintim pe PS Vasile Coman 
al Oradiei, pe IPS Nicolae al Timişoarei, pe IPS Serafim 
al Germaniei şi alţii. lar dintre profesori îi amintim pe 
PC Prof. Dr. loan Ică, PC Prof. Dr. Dumitru Popescu, 


S e împlinesc 20 de ani de când, între Arhiepisco- 


“În revista Tabor, nr. 8, august / 2014, pp. 5-6. Discurs rostit la Stuttgart, în 
data de 30 iulie 2014, cu ocazia împlinirii a 20 de ani de parteneriatîntre 
Arhiepiscopia Vadului, Feleacului şi Clujului şi Biserica Evanghelică 
Luterană din Württemberg. 


332 


Mai aproape de Hristos 


PC Prof. Dr. Ilie Moldovan, PC Prof. Dr. Viorel Ioniță, 
PC Prof. Dr. Stelian Tofană, PC Prof. Dr. Daniel Benga, 
PC Prof. Dr. loan Tulcan, PC Prof. Dr. Constantin Pă- 
tuleanu şi alții. 

Întâlnirile au avut ca urmare schimbul de burse, de 
cadre didactice, promovarea unor relaţii de parteneri- 
at între comunități din Germania şi România, coopera- 
rea social-pastorală şi diferite alte schimburi, precum 
şi întâlniri spirituale comune şi de rugăciune. 

În primăvara acestui an, la Patriarhia Română, a 
avut loc întrunirea Comisiei de evaluare a Dialogului 
teologic dintre Biserica Ortodoxă Română şi Biseri- 
ca Evanghelică din Germania (29 aprilie-2 mai). Co- 
misia s-a întâlnit tocmai pentru a da urmare unei 
dorinţe exprimate la ultima întrunire de dialog de la 
Drubeck, din anul 2013, aceea de a se face cunoscut 
conducerii celor două Biserici bilanţul întrunirilor şi 
stadiul actual al dialogului teologic. Din partea Bise- 
ricii Evanghelice din Germania au participat Dr. Mar- 
tin Illert, Consilier bisericesc superior, Dekanin Birgit 
Schlegel, Prof. Dr. Reinhard Thăle, Pastorul Johannes 
Toaspern. Din partea Bisericii Ortodoxe Române au 
participat Pr. Prof. Dr. Viorel Ioniță, Consilier patri- 
arhal, Pr. Prof. Dr. Daniel Benga, Pr. Prof. Dr. Constan- 
tin Pătuleanu şi Pr. Prof. Dr. loan Tulcan. La audiența 
din 30 aprilie 2014, Preafericitul Părinte Patriarh Da- 
niel a mulțumit Bisericii Evanghelice din Germania 
pentru dialogul dintre cele două Biserici, pentru spri- 
jinirea bursierilor români şi pentru cooperarea pe plan 
diaconic-caritativ. 

Dacă acest lucru s-a petrecut la nivelul cel mai înalt, 
şi noi astăzi mulțumim la nivelul nostru pentru rezul- 
tatele parteneriatului dintre Biserica Evanghelică Lu- 
terană din Wurttemberg şi Arhiepiscopia Ortodoxă a 
Vadului, Feleacului şi Clujului. Rezultatele au fost mult 
mai importante pe tărâmul ecumenismului practic şi 
mai puţin pe plan teologic. 

Comunitatea din Wurttemberg, cum bine se ştie, 
ne-a ajutat să deschidem postul de Radio Renaşterea, 
a sprijinit activitățile organizațiilor de tineret, Centrul 
de Îngrijiri Paliative „Sfântul Nectarie”, lucrările edili- 
tare de la Mănăstirea Piatra Fântânele, Organizaţia 
Femeilor Ortodoxe din Cluj-Napoca şi alte proiecte 
filantropice susținute de asociaţiile „Christiana” şi 
„Filantropia Ortodoxă”. 

Credem că, la rândul nostru, le-am oferit fraților 
germani posibilitatea de a lua act de spiritualitatea or- 
todoxă, de a participa la viaţa noastră liturgică şi duhov- 
nicească, de a realiza că pe primul plan „este Împărăţia 
lui Dumnezeu şi că toate celelalte se vor adăuga nouă”. 
Este foarte importantă implicarea socială, dar primează 
viaţa spirituală, care dă consistenţă slujirii caritative. 

Spuneam că parteneriatul nostru s-a axat mai mult 
pe ecumenismul practic, dar nu putem uita, totuşi, 
dorința Mântuitorului din Rugăciunea Arhierească: „ca 
toți să fie una, după cum Tu, Părinte, întru Mine şi Eu 
întru Tine, aşa şi aceştia în Noi să fie una, ca lumea să 
creadă că Tu M-ai trimis” (loan 17, 21). 

Noi, cei antrenați în acest parteneriat, suntem con- 
vinşi că Mântuitorul doreşte unitatea. De aceea, vă voi 

relata o povestire care ilustrează acest lucru. Fericitul 
Ieronim a fondat în veacul al IV-lea o mănăstire la 
Betleem. Acolo era preocupat de traducerea Sfintei 
Scripturi şi de rugăciune. La un moment dat, are o vi- 
ziune. Vede ieslea din Betleem cu Pruncul Mântuitor 
în ea. Îi vede pe păstori cum vin în peştera din Betleem 
cu darurile lor şi se închină Noului-născut, îi vede pe 
cei trei magi purtând cu ei aur, smirnă şi tămâie Prun- 
cului lisus, îi vede pe îngeri cântând imn de slavă. Toţi 
erau cuprinşi de bucurie şi într-o unitate deplină, iar 
Pruncul Sfânt îi privea cu multă dragoste şi duioşie. De 
ce? Pentru că erau una în credință. Au trecut 2000 de 
ani. În veacul XX nu mai încap toți cei ce cred în Hris- 
tos în peştera din Betleem. De aceea îşi trimit reprezen- 
tanţii: unul pentru catolici, un altul pentru ortodocşi şi 
un al treilea pentru protestanți. Toţi vin cu daruri şi se 
închină Pruncului Mântuitor. De data aceasta, Pruncul 
Sfânt nu îi mai priveşte cu bucurie, fața Lui este tristă. 
Ei rămân contrariați şi Acesta le spune: „Nu vă mai pot 
privi cu bucurie pentru că nu mai sunteţi una. Când 
iarăşi veți fi una, vă voi privi din nou cu drag”. 
Aceasta este povestirea, iar noi încercăm să facem 
câte ceva pentru a netezi calea înspre unitatea tuturor. 
Aşa se face că suntem aici şi dorim ca Domnul să ne 
privească cu drag. Suntem într-o comunitate creştină 
care-şi pune problema credinţei lucrătoare prin iubire, 
ştiind bine afirmaţia: „Ce folos, fraţii mei, dacă zice 
cineva că are credinţă, iar fapte nu are? Oare credința 
poate să-l mântuiască? Dacă un frate sau o soră sunt 
goi şi lipsiţi de hrana cea de toate zilele şi cineva dintre 

voi le-ar zice: mergeţi în pace. Încălziţi-vă şi vă săturaţi, 
dar nu le daţi cele trebuincioase trupului, care ar fi 
folosul? Aşa şi credința: dacă nu are fapte e moartă în 
ea însăşi” (Iacov 2, 14-17). 

Şi noi am mai adăuga un text patristic: „Întrebat-a 
fratele: ce este credința? Zis-a bătrânul: credinţa este a 
petrece cu smerită cugetare şi a face milostenie”!. Într- 
o lume în care cei bine situați material sunt plini de 
mândrie şi-i desconsideră pe cei nevoiaşi, iată că sunt 
şi oameni care ştiu să se smerească şi să facă filantropie. 

Noi le mulțumim partenerilor noştri şi-L rugăm pe 
Dumnezeu să le dea sănătate, iar acest parteneriat să 
dureze înspre folosul ambelor părți. 


1 Patericul egiptean, Alba Iulia, 1990, p. 175. 

interioară, academicianul Virgil Cândea putea 
fi văzut la întrunirile Academiei, ale Adunării 

Naţionale Bisericeşti şi ale multor foruri naţionale şi 
internaționale preocupate de spiritualitate şi cultură. 

Nu pot pretinde că am făcut parte din cercul priete- 
nilor lui intimi, dar, de câte ori îl vedeam şi-l ascultam, 
emana din făptura lui un duh blând şi liniştit, de pace 
şi bunăvoire. Era o desfătare să-l asculți spunându-şi 
părerea în probleme de duhovnicie şi de cultură. 

Ceea ce m-a impresionat în mod deosebit era dragos- 
tea lui faţă de literatura filocalică şi, implicit, de trăirea 
în duh filocalic. Lucrul acesta l-am constatat şi din scur- 
tele noastre convorbiri dar, mai ales, din studiul intro- 
ductiv pe care l-a făcut Filocaliei de la Schitul Românesc 
Prodromu din Muntele Athos. Versiunea aceasta a Filo- 
caliei pe care a scos-o la Editura Universalia, în 2001, 
dimpreună cu Doina Uricariu, este un tezaur de limbă 
şi spiritualitate redat în expresia vechilor cazanii. Este 
o desfătare s-o citeşti şi să-ţi hrăneşti sufletul din ea. 

Se vede din studiul introductiv că editorul nu e un 
simplu tehnician, ci un trăitor care a trecut prin filtrul 
sufletului său toate textele pe care le-a cuprins în două 


P rezenţă discretă, impunătoare şi plină de pace 


* În revista Tabor, nr. 5, mai / 2015, pp. 25-27. 


337 


f Andrei, Arhiepiscop și Mitropolit 


volume mari. Mai mult, a realizat că împlinirea supremă 
făgăduită omului este îndumnezeirea, unirea lui cu Dum- 
nezeu prin energiile divine necreate!. 

Academicianul Virgil Cândea apreciază traducerea 
modernă a părintelui Stăniloae, dar ne pune la îndem- 
nă această antologie, care a fost opera colectivă a căr- 
turarilor din mănăstiri. Ancorarea ei scripturistică o 
face în textul de la 2 Petru 1, 4: Să vă faceți părtaşi ai 
dumnezeieştii firi. 

Din preocupările lui, din dragul cum ne relatează 
despre cei ce au avut aplecare înspre trezvie, înspre 
păstrarea minții limpezi şi ferită de cugetările pătima- 
şe, tragem concluzia că el însuşi a fost preocupat de 
isihie. L-a ajutat la acest lucru şi marea sa erudiție, 
precum şi puternica convingere ortodoxă, prezentându- 
ne ca nimeni altul frumuseţile spirituale ale Răsăritului 
Creştin. Manuscrisele de care ne povesteşte le-a mân- 
gâiat el personal, iar locurile sfinte prezentate le-a bătut 
cu piciorul. 

Punându-ne la îndemână Filocalia sfinților trezvitori, 
adunată de la Sfinţii şi de Dumnezeu purtătorii Părinți, în 
care se arată cum, prin lucrare şi contemplare potrivit filo- 
sofiei etice, mintea este curățită, luminată şi desăvârşită”, ne 
dăm seama că el însuşi îşi avea inima atinsă de aripa 
Duhului şi era un isihast. Aşa îl percepeau şi ucenicii 
lui. Atunci când, în februarie 2007, se muta la Domnul, 
Liana Tugearu îşi aminteşte cum, într-un moment de 
mare cumpănă, a primit-o în vasta sa bibliotecă, s-au 


1 Filocalia 1, Editura Universalia, 2001, p. 11. 
? Ibidem, p. 12. 

plimbat prin colecţia de icoane, a încurajat-o şi au făcut 
un periplu din Orientul arab creştin până la soarta cerce- 
tării româneşti de acum, dar şi în timpul neprielnic al tre- 
cutului nostru regim. Nu numai ca trăitor, dar şi ca 
savant şi cercetător, era un om fără egal. 

Preocupările lui cărturăreşti s-au răsfrânt şi asupra 
altora. Nicolae Steinhardt, de exemplu, va spune în 
Jurnalul fericirii că de la el mi-au venit lecturi consacrate 
ortodoxiei sudice: icoanele bizantine, loan Scărarul, loan 
Damaschin, Maxim Mărturisitorul, Grigorie Palama, Ni- 
colae Cabasila; mă îndemna totodată spre istoria Imperiului 
româno-bulgar, spre Getica lui Pârvan, ba şi proverbele lui 
Zane. Dar, mai presus de orice, ținea la Vieţile Sfinților, 
care figurau în numeroase ediții printre cărțile lui; pe acestea 
îmi cerea să le adâncesc*. Ne dăm seama din recomandă- 
rile bibliografice pe care i le dădea Părintelui Nicolae 
Steinhardt ce preocupări duhovniceşti avea el însuşi. 

Şi acest mare convertit va consemna faptul că Virgil 
Cândea avea o bibliotecă imensă şi duhovnicească: 
Virgil avea în camera lui din strada Popa- latu o bibliotecă 
vastă şi prețioasă şi-mi îngăduia să inu ce vroiam dintr-însa. 
Totul îmi era permis, dar nu totul îmi era de folos, aşa încât 
mă călăuzea cu zâmbetul lui de intelectual erudit şi rafinat, 
surprins şi niţel jenat de preferințele mele vag-mundane şi 
mondene, căci mă duceam la el nu numai atras de ortodoxie, 
ci şi ahtiat de lecturi, ca la o bibliotecă de împrumut. 


3 Lrana TUGEARU, „La moartea lui Virgil Cândea”, România Literară, 
nr. 14, 2007. 


4 N. STEINHARDT, Jurnalul fericirii, Dacia, Cluj-Napoca, 1991, p. 195. 
5 Ibidem. 

Virgil Cândea era un fel de „duhovnic” pentru in- 
telectualii doritori de viață duhovnicească. Aşa l-a re- 
cepționat Steinhardt: Virgil dovedea şi o fermitate ca de 
duhovnic, luată, poate, şi de la numeroşii lui prieteni călu- 
gări; peste unii (se furişau discret) dădeam când sosea timpul 
schimbării volumelor’. Faptul că era văzut aşa de un alt 
mare cărturar, convertit şi călugărit, mă încredințează 
că nu am greşit atunci când l-am numit „un academi- 
cian isihast”. 

Şi Părintele Steinhardt a fost o somitate, simțindu-se 
minunat printre cărțile Mănăstirii Rohia, pe care le-a 
aranjat, dar, în acelaşi timp, iubea slujbele şi era un om 
al rugăciunii. Suntem ispitiți să considerăm că mileniul 
al treilea, la începutul lui, este mai sărac în asemenea 
oameni. Poate că observaţia nu este întru totul obiecti- 
vă, pentru că numai Dumnezeu îşi cunoaşte slujitorii şi 
intelectualii de rasă care trăiesc Evanghelia lui Hristos. 

În veacul al XX-lea şi Octavian Goga avea o părere 
pesimistă la adresa intelectualilor rafinați: Şi acum, 
iartă-mă şi nu te supăra pe mine dacă, fără a-ți cere un răs- 
puns, stau şi mă întreb, care este credința dumneatale, mult 
lăudat intelectual al naţiei mele? Când ai pornit de acolo, 
din căsuţa de la țară, şi te-ai dus la şcoală, mai ziceai „Tatăl 
nostru” seara şi visai cu iele şi pricolici. Duceai în suflet 
moştenirea din bătrâni: o candelă care licărea în taină şi-ţi 
lumina drumul. Dar ți s-a risipit moştenirea asta. S-a spul- 
berat zi de zi şi s-a fărâmițat în calea ta. 


6 Ibidem. 
7 OcravIaN Goca, Pe urmele unui trecător, Arad, 1901, p. 32. 

Şi totuşi, în veacul al XX-lea au trăit mulți intelectu- 
ali mari care aveau o viață spirituală intensă, inclusiv 
academicianul Virgil Cândea. De data aceasta nu mi-am 
propus să fac un inventar al lor, ci, în câteva fraze, am 
dorit să-l scot în evidenţă pe unul dintre ei. Şi-mi măr- 
turisesc sincer gândul, fără a dori să fiu didacticist, că 
m-aş bucura ca mulți bărbaţi din Academia Română 
să-i păşească pe urme în ce priveşte credința. Spre 
sfârşitul veacului al XX-lea, filosoful Petre Ţuţea men- 
ționa: Fără Dumnezeu, fără credință, omul devine un animal 
rațional care vine de nicăieri şi merge spre nicăieri’. 

Nădăjduiesc că şi în veacul al XXI-lea un număr 
apreciabil de academicieni vor lua în mână steagul 
preocupărilor spirituale serioase, fiind pentru mulți- 
mile dezorientate, din punctul de vedere al convinge- 
rilor, repere sigure şi călăuzitoare. Cleric fiind, nici nu 
m-aş putea gândi altfel pentru că Magistrul nostru 
absolut, Domnul lisus Hristos, zice: Cel ce va face şi va 
învăța, aceasta mare se va chema în Împărăția Cerurilor 
(Matei 5, 19). 


5 PETRE ȚUȚEA, Între Dumnezeu şi Neamul meu, editura Arta Grafică, 
Bucureşti, 1992, p. 64. 

Altarul ca să fie şi pietrele să ţie, cer 
inima şi viața zidite-n temelie” 


al Bisericii Ortodoxe Române drept Anul mi- 

iunii parohiei şi mănăstirii astăzi, precum şi 

Anul Sfântului loan Gură de Aur şi al marilor păstori 

de suflete din Eparhii. Căutând un titlu pentru această 

comunicare, care să rezume cât mai bine problematica 

anunțată, gândindu-mă la faptul că misionarul este cel 

ce declanşează toată acțiunea, am ales două versuri din 

Tudor Arghezi: Altarul ca să fie şi pietrele să ție/ Cer inima 
şi viața zidite-n temelie!. 

Cele patru puncte pe care le voi aborda sunt urmă- 
toarele: 

1. Parohia care nu este misionară, în frunte cu preotul 
ei, are toate şansele să devină o epavă; 2. Mănăstirea care 
nu este un centru de spiritualitate, capabilă să influențe- 
ze duhovniceşte zona, şi-a ratat menirea; 3. Ca parohia şi 
mănăstirea să-şi facă bine astăzi misiunea, preotul şi 
stareţul trebuie să ardă; 4. Începutul entuziast, atât preo- 
tul cât şi starețul, şi-l fac în şcolile de Teologie. 


A nul 2015 a fost declarat de către Sfântul Sinod 


* În revista Tabor, nr. 6, iunie / 2015, pp. 5-12. Comunicare susținută la 
Alba Iulia în data de 5 ami 2015, cu ocazia decernării Înaltpreasfinţitului 
Arhiepiscop şi Mitropolit Andrei a titlului de Doctor Honoris Causa 
al Universităţii „1 Decembrie 1918” din Alba Iulia. 


1 Tupor ARGHEZI, Poetul Necunoscut. 

1. Parohia care nu este misionară, în frunte cu 
preotul ei, are toate şansele să devină o epavă 


După Înviere, înainte de a se înălța la cer, Domnul 
Hristos i-a trimis pe ucenici să propovăduiască, făcân- 
du-i misionari: Mergând, învățați toate neamurile, bote- 
zându-le în numele Tatălui şi al Fiului şi al Sfântului Duh, 
învățându-le să păzească toate câte v-am poruncit vouă 
(Matei 28, 19-20). Acest mandat Apostolii l-au împlinit 
cu străşnicie, transmițându-l atât păstorilor Bisericii, 
cât şi credincioşilor. 

Ceea ce făceau ei, şi ce fac misionarii din trecut şi de 
astăzi, se cheamă misiune. Termenul vine de la latines- 
cul mittere care înseamnă a trimite. Misiunea este voca- 
tia apostolică a Bisericii de a propovădui Evanghelia lui 
Hristos la toate neamurile, chemându-le la reconciliere, în 
numele lui Hristos, prin pocăință şi botez?. Misiunea este 
un act de trimitere: precum M-a trimis pe Mine Tatăl, 
aşa vă trimit şi Eu pe voi (loan 20, 21); de mărturie a 
Învierii lui Hristos: voi sunteți martorii acestora (Luca 
24, 48); şi de evocare a evenimentelor care constituie 
istoria mântuirii: Şi venind şi adunând Biserica, au 
vestit câte a făcut Dumnezeu cu ei şi că a deschis pă- 
gânilor uşa credinței (Fapte 14, 27). Misiunea este un 
criteriu fundamental al Bisericii, nu numai în sensul că 
Biserica este instrumentul misiunii, ci şi că ea, Biserica, 
este scopul sau realizarea misiunii”. 


? Pr. Prof. Dr. Ion Bria, Dicţionar de Teologie Ortodoxă, EIBMBOR 
1981, p. 9. 
3 Ibidem. 

În istoria Bisericii, misiunea bine făcută s-a finalizat 
prin înființarea de noi comunități în care domnea dra- 
gostea lui Hristos. Chemarea misionară a Bisericii ține 
de natura ei apostolică. Misiunea este un act de fideli- 
tate a Bisericii față de Domnul Hristos. 

Biserica este deschisă pentru toate neamurile şi cul- 
turile, aşa cum arată prezența mulțimii de neamuri la 
Cincizecime?. Imaginea Bisericii la Cincizecime este 
reversul turnului Babel, de aceea proiectul ei apostolic 
este «zidirea» Trupului lui Hristos”. Datoria de a pro- 
povădui Evanghelia se datorează faptului că învățătura 
lui Hristos trebuie pusă în practică, şi, pusă în practică, 
ea schimbă lumea. Şi schimbă, de fapt, persoane con- 
crete care devin mădulare active ale Trupului lui Hristos, 
a Bisericii. 

Sfântul Grigorie Sinaitul subliniază importanţa pe 
care o are cuvântul lui Hristos pentru noi: Cuvântul s-a 
dat spre bucuria fiecărei firi raţionale, asemenea unor 
mâncăruri felurite, sufletul simte plăcerea cuvintelor, 
primindu-le în chip felurit. Cuvântul cunoștinței îl are 
ca pe un pedagog, care-i modelează purtările, pe al 
citirii, ca pe unul care-l adapă ca pe o apă a odihnei; pe 
al faptei, ca pe un loc de verdeață care-l îngraşă; pe al 
harului, ca pe un pahar care-l îmbată şi-l veseleşte; iar 
bucuria negrăită a harului, ca pe un untdelemn care 
veseleşte faţa şi o face strălucitoare€. 


4 Ibidem. 
5 Ibidem. 
6 Filocalia 7, EIBMBOR, Bucureşti, 1977, p. 123. 

Creştinul născut din nou în Hristos are purtări care 
grăiesc chiar fără cuvinte. Oare nu spune Mântuitorul 
în Predica de pe Munte: Aşa să lumineze lumina voas- 
tră înaintea oamenilor, aşa încât să vadă faptele voastre 
cele bune şi să slăvească pe Tatăl vostru cel din ceruri? 
(Matei 5, 16). lar Avva Isidor Pelusiotul face o remarcă 
de o înțelepciune absolută: Viaţa fără de cuvânt mai 
mult foloseşte decât cuvântul fără viață. Căci viaţa şi 
tăcând foloseşte, iar cuvântul şi strigând supără. Dar 
dacă şi cuvântul şi viaţa se vor întâlni, fac o icoană a 
toată filosofia”. 

Ştim bine că în prima perioadă creştină viaţa credin- 
cioşilor era contaminantă pentru lumea din jur. Dragos- 
tea lor, modul lor de a trăi, era un argument covârşitor 
pentru ca alţii să vină la Hristos. Ce este sufletul în trup, 
aceea sunt creştinii în lume. Sufletul este răspândit în 
toate mădularele trupului, iar creştinii în toate oraşele 
lumii. Sufletul locuieşte în trup, dar nu este din trup; 
creştinii locuiesc în lume, dar nu sunt din lume. Sufle- 
tul nevăzut este închis în trup văzut; şi creştinii sunt 
văzuţi, pentru că sunt în lume, dar credinţa lor în Dum- 
nezeu rămâne nevăzută... Sufletul iubeşte trupul, deşi 
trupul urăşte sufletul; sufletul iubeşte şi mădularele; şi 
creştinii iubesc şi pe vrăjmaşii lor. 

De-a lungul veacurilor, până astăzi, creştinii de vo- 
cație sunt misionari pentru ceilalți, atât cu cuvântul, 
cât, mai ales, cu fapta. Viaţa duhovnicească nu e doar 
o problemă particulară, cum ar vrea să o considere 


7 Patericul, Alba Iulia, 1990, p. 107. 
` Epistola către Diognet, PSB 1, EIBMBOR, București, 1979, p. 341. 

lumea post-modernă, ci e un lucru esenţial pentru toți. 
Creştinii trebuie să fie misionari. Sfântul Pavel ne spu- 
ne: Cine nu poartă grijă de ai săi şi, mai ales, de casni- 
cii săi, s-a lepădat de credinţă şi este mai rău decât un 
necredincios (1 Timotei 5, 8). 

Şi dacă lucrul acesta s-a întâmplat peste tot în lume, 
în mod special s-a întâmplat în România. Destinul nea- 
mului s-a împletit cu cel al Bisericii Ortodoxe. Misiona- 
rismul l-a făcut preotul dar, în acelaşi timp, şi 
credincioşii. Întâi de toate Biserica s-a preocupat de cele 
spirituale, dar a fost imens rolul ei şi în cele culturale şi 
naționale. Noi credem că rugăciunile Bisericii ne-au 
ajutat să trecem prin toate încercările care au fost şi mai 
sunt. Cine nu crede în puterea rugăciunii de a pogori 
cerul pe pământ şi de a-l ridica pe om, prin strădania 
îndumnezeirii, la modelul suprem, care este Mântuitorul 
lisus Hristos, acela se găseşte la antipolul ortodoxiei. Şi 
nimeni nu trebuie să creadă mai cu putere în lucrarea 
îndumnezeitoare a rugăciunii decât preotul ortodox. 

Pentru adevăratul preot ortodox suprema preocu- 
pare a vieții, prin care poate lucra el la mântuirea lumii, 
este misiunea însoțită de rugăciune. Misiunea secon- 
dată de rugăciune constituie viața preotului ortodox. 
Dar nu numai a preotului, ci şi a credinciosului ortodox. 
A parohiei întregi, a consiliului şi comitetului parohial, 
a activităților catehetice şi filantropice şi a tuturor acţi- 
unilor ce trebuiesc orientate în duh misionar şi în spi- 
ritul rugăciunii către apropierea oamenilor de Hristos. 

Întrebuinţarea eficientă a timpului scurt pe care-l 
trăim presupune rugăciune şi acțiune, ora et labora. 


346 


Mai aproape de Hristos 


Aşa s-a întâmplat în vremurile normale în ortodoxie. 
Aşa s-a petrecut şi la noi, cu excepția perioadei comu- 
niste, când am făcut ce s-a putut, dar când tot ortodoxia 
a ținut dreaptă coloana vertebrală a neamului. 

Din nefericire, din acea perioadă au rămas nişte se- 
chele pe care cu greutate le putem surmonta. Dacă atunci 
convenea sistemului să se facă cât mai puțin pe tărâm 
spiritual, după căderea sistemului, unii dintre preoții şi 
credincioşii noştri au rămas într-un imobilism păgubos. 
O seamă de parohii au consilii parohiale mai mult fic- 
tive şi nelucrative. Este trist să constați, pentru aceste 
excepții negative, că preotul este un simplu funcționar 
care prestează servicii religioase, iar parohia este inertă. 

Sunt tendinţe în societatea post-modernă de a con- 
sidera preocupările duhovniceşti ca potrivite pentru 
spaţiul privat şi nu pentru cel public. Noi nu suntem 
de acord cu acest lucru. Nu suntem de acord că doar în 
vremurile trecute ortodoxia avea un rol public şi astăzi 
nu. Ortodoxia este o realitate veşnică: lisus Hristos, ieri 
şi azi şi în veci, este acelaşi (Evrei 13, 8) iar Biserica Lui 
nici porțile iadului nu o vor birui (Matei 16, 18). 

Nu putem degrada Biserica, ar fi o blasfemie, la 
măsura unei simple instituţii istorice, care s-a născut 
în istorie şi ar muri odată cu timpul. Ea are o dimensi- 
une eshatologică... Comunitatea de creştini într-un loc 
dat, adică Biserica pământească, este nedespărțită de 
Biserica cerească sau comunitatea sfinților, fiind astfel 
un semn profetic al Împărăției”. 


? Pr. Prof. Dr. Ion Bria, Dicţionar de Teologie Ortodoxă, EIBMBOR, 
Bucureşti, 1981, p. 62. 

Parohia care nu-i activă şi misionară are toate şanse- 
le să ajungă o epavă. În zadar ne lăudăm cu credința 
înaintaşilor şi voievozilor, dacă nu trăim asemenea lor. 
Era o meteahnă pe care o aveau iudeii şi pe care Sfântul 
Pavel o înfierează aspru. Şi ei se lăudau cu înaintaşii. 
De aceea vom interpreta duhovniceşte câteva versete 
din Epistola către Romani, înlocuind cuvântul iudeu cu 
cel de creştin. Şi apoi vom trage concluziile necesare. 

Întâi textul neparafrazat: Dacă tu te numeşti iudeu 
şi te reazimi pe lege şi te lauzi cu Dumnezeu şi cunoşti 
voia Lui şi ştii să încuviinţezi cele bune, fiind învăţat 
din lege, şi eşti încredinţat că tu eşti călăuză orbilor, 
lumină celor ce sunt în întuneric, povăţuitor celor fără 
minte, învăţător celor nevârstnici, având în lege drepta- 
rul conştiinţei şi al adevărului, deci tu, cel care înveţi 
pe altul, pe tine însuţi nu te înveţi? Tu, cel ce propovă- 
duieşti: să nu furi, şi tu furi? Tu, cel care zici: Să nu 
săvârşeşti adulter, şi tu săvârşeşti adulter? Tu, cel care 
urăşti idolii, furi cele sfinte? Tu, care te lauzi cu legea: 
ÎI necinsteşti pe Dumnezeu prin călcarea legii? Căci 
numele lui Dumnezeu, din pricina voastră este hulit 
între neamuri. (Romani 2, 17-24) 

Şi acum parafrazarea: Dacă tu te numeşti creştin şi 
te reazimi pe tradiţie şi te lauzi cu Dumnezeu, şi cunoşti 
voia Lui şi ştii să încuviinţezi cele bune, fiind învăţat 
din tradiţia sfântă... Tu, care înveţi pe altul, pe tine nu 
te înveți? Tu, care propovăduieşti să fii corect, eşti in- 
corect?... Căci numele lui Hristos din pricina voastră 
este hulit printre necredincioşi. Aceasta este o atitudi- 
ne totalmente antimisionară. 

2. Mănăstirea care nu este un centru 
de spiritualitate şi nu influențează duhovniceşte 
zona şi-a ratat menirea 


Ne spune Statutul pentru Organizarea şi Funcţiona- 
rea Bisericii Ortodoxe Române că Mănăstirea este o 
comunitate de călugări sau călugărițe care s-au hotărât 
în mod liber să-şi ducă viaţa în înfrânare, sărăcie de 
bună voie şi ascultare!. 

În lumea noastră sunt multe patimi care-i robesc pe 
oameni. Dintre ele, cele mai importante, sunt aminti- 
te de către Sfântul loan Teologul: pentru că tot ce este 
în lume, adică pofta trupului şi pofta ochilor şi trufia 
vieţii, nu sunt de la Tatăl, ci sunt din lume (1 loan 2, 
16). Sau, exprimat altfel: pofta de plăcere, pofta de 
avere şi pofta de mărire. Împotriva celor trei patimi 
luptăm cu ajutorul celor trei virtuți: castitate, sărăcie 
şi ascultare. Tot creştinul trebuie să-şi păstreze fideli- 
tatea conjugală, să se mulțumească cu o viață cumpă- 
tată din punct de vedere material şi să nu-şi dorească 
cu orice preţ să fie şeful altora. Însă călugării, în mod 
special, depun voturile de feciorie, sărăcie şi ascultare. 

Lupta lor nu-i uşoară într-o lume obsedată de erotism 
şi de bani. Lupta e spirituală şi pericopa scripturistică 
ce se citeşte la tunderea în călugărie subliniază acest 
lucru: Căci lupta noastră nu este împotriva trupului şi 
a sângelui, ci împotriva începătoriilor, împotriva stă- 
pânitorilor întunericului acestui veac, împotriva duhu- 


10 Statutul pentru Organizarea şi Funcționarea Bisericii Ortodoxe Române, 
art. 74 (1). 

rilor răutăţii, care sunt în văzduhuri (Efeseni 6, 12). 
Apostolul menţionează apoi şi echipamentul de luptă, 
fiecare veşmânt călugăresc simbolizând o armă spiri- 
tuală, începând cu adevărul, continuând cu dreptatea, 
cu râvna misionară pentru Evanghelie, cu credința şi, 
mai ales, cu rugăciunea. Să nu uităm îndemnul impe- 
rativ: încălțați picioarele voastre, gata fiind pentru 
Evanghelia păcii (Efeseni 6, 15). 

De ce să nu uităm? Pentru că se consideră, în ge- 
neral, faptul că monahii, având o viaţă contemplati- 
vă, ajută lumea prin rugăciunile lor şi nu-i nevoie să 
aibă un stil misionar. E adevărat că regimul lor de 
viață e unul specific şi nu sunt datori să activeze în 
genul în care activează preotul de mir. Dar, tocmai 
prin rugăciunea şi contemplaţia lor, ei trebuie să fie 
contaminanţi pentru lumea ce cercetează mănăstirea 
şi doreşte să-şi găsească soluții pentru problemele ce 
o frământă. 

Şi ca fie contaminanti trebuie să ducă o viaţă duhov- 
nicească aparte. Într-o lume în care omul a devenit 
foarte posesiv şi doritor de plăceri, complăcându-se 
într-un egoism exacerbat, călugărul ne demonstrează 
că nu e musai să-i dai trupului tot ce-şi doreşte şi că te 
poți preocupa de rugăciune, de meditaţie, de studiu, 
de alinarea durerilor altora, de asistența socială, de 
propovăduire. 

Călugărul, aşa cum spune pericopa din Efeseni de 
la ceremonia tunderii în monahism, este luptătorul cel 
mai hotărât în slujba Duhului, este cavalerul eminent 
al spiritului. Şi-n luptă se cere bărbăţie, iar călugărul, 

este un bărbat al tăriei. Nu s-a închis în mănăstire 
pentru că i-a fost teamă să se lupte cu greutățile vieții, 
ci a intrat în monahism tocmai pentru a se lupta cu 
răul. 

În luptă se cere bărbăţie, iar expresia bărbăţiei călu- 
gărului este asceza. Asceza, după cum spune Sfântul 
Maxim Mărturisitorul, nu omoară viaţa din noi, ci slă- 
biciunea din noi”. Asceza este omorârea morții din noi, 
ea nu slăbeşte firea, ci o fortifică. Slăbiciunea firii se 
arată în lipsa ei de fermitate, în uşurinţa cu care este 
atrasă de plăcere şi respinsă de durere. Această omorâ- 
re a morții din noi, această fortificare a firii, a devenit 
posibilă prin moartea de viață făcătoare a Mântuitoru- 
lui. Aşa cântăm în slujba Învierii: Ieri m-am îngropat 
împreună cu Tine, Hristoase; astăzi mă ridic împreună 
cu Tine, Cel ce ai înviat. Răstignitu-m-am ieri împreună 
cu Tine; Însuţi împreună mă preamăreşte, Mântuitoru- 
le, întru Împărăţia Ta”. 

Toţi, dar în special călugării, ne răstignim împreună 
cu Hristos şi încercăm să omorâm moartea din noi. 
Călugărul este omul ce se transcende necontenit, ce se 
lansează deasupra graniţei sale omeneşti, spune Părin- 
tele Dumitru Stăniloae”, şi trăieşte în contact cu trans- 
cendenţa divină. Călugărul se lasă scris cu condeiul 
Duhului. 


11 Sfântul Maxım MĂRTURISITORUL, Răspunsuri către Talasie 61, Filocalia 
3, Sibiu, 1948, p. 339. 

12 Slujba Învierii, EIBMBOR, Bucureşti, 2010, p. 27. 

15 Pr. Prof. Dr. DUMITRU STĂNILOAE, Sensul ascezei monahale, Reîntregirea, 
Alba Iulia, 2005, p. 7. 

Realizăm, spunând aceste lucruri, de ce modelul 
călugărului este îngerul, iar modelul mirenilor, în ale 
duhovniciei, este călugărul. De aceea, şi slujba tunderii 
în monahism se cheamă slujba îmbrăcării îngerescului 
chip. Mănăstirile de peste tot şi dintotdeauna inclusiv 
cele din România, prin marii lor trăitori au influențat 
duhovniceşte foarte mulți oameni. 

Cu nostalgie ne aducem aminte cum Părintele Paisie 
Olaru, Părintele Ilie Cleopa, Părintele Arsenie Papacioc, 
Părintele Teofil Părăianu şi mulți alţii constituiau inima 
adevăratelor centre de spiritualitate din care oamenii 
plecau spovediţi, îndrumați, încurajați şi întăriți în 
credință. Când Părintele Paisie Olaru a fost întrebat 
cum trebuie să fie un bun duhovnic, a răspuns: să fie 
mai întâi om de rugăciune, să iubească Biserica şi pe 
toți oamenii, să fie smerit şi blând... să nu fie iubitor de 
laudă şi cinste, iar cununa tuturor, să fie gata la nevoie 
a-şi pune şi viaţa şi sufletul pentru Biserica lui Hristos 
şi pentru fiii săi sufletești". 

Un loc special, în ce priveşte monahismul, îl con- 
stituie Sfântul Munte Athos. Pelerinii care ajung acolo 
întâlnesc oameni consacrați rugăciunii, dar care, po- 
trivit statutului lor, fac şi o misiune duhovnicească de 
excepție. Părintele Prof. loan Ică jr., prefaţând cartea 
lui Teoclit Dionisiatul, Dialoguri la Athos, spune câteva 
lucruri foarte importante în acest sens: Superioritatea 
Ortodoxiei față de celelalte confesiuni creştine şi ide- 
ologii rezidă tocmai în consecvenţa cu care a cultivat 


14 Arhimandrit IOANICHIE BĂLAN, Părintele Paisie Duhovnicul, Editura 
Mitropoliei Moldovei şi Bucovinei, laşi, 1993, p. 52. 

şi transmis de veacuri în forme personale vii această 
tradiție duhovnicească unică. Şi ea ar putea fi, azi ca 
şi înainte, şansa regăsirii spirituale de sine a omului 
modern şi a Europei actuale. O spune şi un mare isto- 
ric occidental al filosofiei antice în urma unei vizite la 
Athos: Socotim Ortodoxia printre ultimele şanse ale 
occidentului şi drept şansa creştinismului însuşi: un 
Occident aflat în moarte clinică, din punct de vedere 
spiritual, iar, de cealaltă parte, o Ortodoxie cu atât mai 
nouă cu cât nu e grevată de nici una din polemicile 
occidentale, nici de războaiele religioase şi care, ma- 
turizată prin cumplite persecuții, ne aduce intact me- 
sajul Dumnezeului Celui viu şi iubitor de oameni. În 
sfârşit, un creştinism care nu e nici fad, nici plictisitor, 
nici minimalist, nici demagogic, necontaminat nici de 
raționalismul reducționist şi nivelator, nici de dualism, 
nici de psihologism sau clericalism. Adică de tot ceea 
ce Occidentul încearcă încă să justifice sau să se deba- 
raseze. Aici circulă încă o sevă, o putere, un adevăr, 
care are, într-adevăr, aerul să fie adevărul însuși”. 

Aşa sunt privite de către un optimist mănăstirile, 
în general, şi cele de la Athos, în special, locuri în 
care viața duhovnicească pulsează şi se revarsă în 
toată lumea. Dacă ele, însă, sunt nişte locuri unde pe 
primul plan stau activitățile gospodăreşti, necesare şi 
acestea, iar viața spirituală este lamentabilă, şi-au 
ratat menirea. 


15 TeocLIr DINONISIATUL, Dialoguri la Athos, Editura Deisis, Alba 
Iulia, 1994, p. XXX. 

3. Ca parohia şi mănăstirea să-şi facă bine astăzi 
misiunea, preotul şi starețul trebuie să ardă 


Adesea ne lăudăm cu realizările edilitare ale preoților 
şi stareților. Acestea sunt necesare, dar nu suficiente. Cu 
ani în urmă m-a vizitat regretatul Mitropolit Nectarie 
din Kalymnos. Mă bucuram de finalizarea unei biserici 
frumoase şi mari. Ca să ne determine să privim duhov- 
niceşte lucrurile, ne-a relatat o poveste: un celebru pele- 
rin soseşte într-o zi în mijlocul unei mari păduri, foarte 
frumoase. Era acolo o poiană minunată, iar în mijlocul 
poienii o mănăstire impunătoare. Mănăstirea avea o 
biserică măreaţă. A intrat în biserică şi-a găsit o ceată de 
călugări care cântau ca îngerii. N-ar mai fi plecat de la 
slujbă dar, condiţia lui de pelerin, l-a făcut să-şi continue 
drumul. Peste câţiva ani s-a reîntors la mănăstirea mi- 
nunată. Era nerăbdător să-i vadă pe acei călugări ce 
cântau ca îngerii. Când a ajuns în poiană a rămas stupe- 
fiat. Mănăstirea era demolată, acoperişul bisericii căzut, 
iar înăuntru se zbenguiau câteva sălbăticiuni. Pe sfânta 
masă chițăiau câteva hiene. A căzut în genunchi şi a 
exclamat: „Doamne, de ce ai îngăduit ca, în locul acelor 
monahi minunati, sălbăticiunile să locuiască în casa Ta?” 
Domnul i-a răspuns: „Chiţăitul acestor animale lipsite 
de răutate îmi este mai plăcut decât cântările acelor că- 
lugări lipsiți de sinceritate şi fără viață duhovnicească”. 

Ca să poţi aprinde pe alţii trebuie să arzi tu. Mântu- 
itorul ne spune limpede: Foc am venit să arunc pe 
pământ şi cât aş vrea să fie acum aprins (Luca 12, 49). 
Sfântul loan Gură de Aur se întreabă: Ce fel de om 
trebuie să fie cel ce se roagă pentru tot oraşul — dar 

pentru ce spun tot oraşul — pentru toată lumea, care se 
roagă să facă pe Dumnezeu îndurător față de păcatul 
tuturora, nu numai a celor vii, dar şi a celor morţi? 
Socot că nu-i de-ajuns pentru o rugăciune atât de mare 
nici îndrăznirea lui Moise şi Ilie". 

Ce fel de om trebuie să fie, ne spune Sfântul Simeon 
Noul Teolog: Eu nu sunt vrednic să fiu preot. Dar am 
cunoscut, fără îndoială, cât de vrednic trebuie să fie cel 
ce va avea să slujească tainele lui Dumnezeu. În primul 
rând, să fie curat nu numai cu trupul, ci şi cu sufletul; 
pe lângă acestea, trebuie să nu fie părtaş la nici un pă- 
cat. În al doilea rând, să fie smerit, atât în purtarea din 
afară, cât şi în simţirea dinlăuntru a sufletului. Apoi, 
când stă înaintea sfintei şi sfinţitei Mese, trebuie să 
vadă, fără îndoială, cu mintea pe Dumnezeu, iar cu 
simţurile, Sfintele aşezate înainte”. 

Profesorul Mărturisitor Teodor Popescu, meditând 
la misiunea preotului, şi de ce nu, a starețului, ne spune 
că preotul trebuie să simtă prin lisus Hristos şi împreu- 
nă cu lisus Hristos durere pentru tot răul moral şi ma- 
terial ce se săvârşeşte în lume: căci dacă nu ajung peste 
tot ochii şi urechile sale trupeşti, ajunge inima lui Hristos, 
cu dragostea şi rugăciunea Lui, care aduc între oamenii 
de aproape sau de departe, mila, ajutorul şi iertarea'S. 


16 Sfântul Ioan GURĂ DE Aur, Despre Preoţie, EIBMBOR, Bucureşti, 
1987, p. 126. 

17 Sfântul Srmeon Nou Toros, Capetele Morale, Filocalia 6, EIBMBOR, 
Bucureşti, 1977, p. 117. 

18 Tkopor M. PoPEscU, Îndrumări pentru preoți, Editura Renaşterea, 
Cluj-Napoca, 2014, p. 29. 

Şi ce-l dor pe Mântuitorul? ÎI dor orbii, paraliticii şi 
leproşii, ÎI dor flămânzi, bolnavii şi întemnițați, ÎI dor 
fariseii Şi cărturarii, ÎI dor păgânii şi vameşii. Pe lisus 
Hristos Îl dor bordeiele şi cocioabele pline de întuneric, 
de frig şi de boală... ÎI dor învrăjbirea şi dezbinarea 
Bisericii, sfâşierea trupului Lui mistic în confesiuni 
rivale... ÎI dor ignoranţa şi indiferența religios-morală, 
lipsa de grijă pentru suflet a multora”, 

În iubirea lui, preotul şi stareţul trebuie să-i cuprin- 
dă pe toți. Preotul trebuie să-şi iubească credincioşii. 
Ei sunt fiii lui sufleteşti, lor le este datoare inima sa, 
râvna sa, devotamentul său. El trebuie să-i mântuiască 
şi oamenii nu se pot mântui fără iubirea pilduitoare a 
preotului. Preotul trebuie să-i iubească pe toți oamenii, 
şi pe cei ce nu sunt credincioşii săi”. 

În slujirea preoțească e nevoie de râvnă, de dăruire, 
de dragoste şi răbdare, e nevoie să te faci tuturor toate. 
Altfel, preoţia nu dă roade, sufletele se pierd, iar pre- 
otul fără dăruire şi-a ratat misiunea. Ca preot şi ca 
stareț trebuie să arzi. 


4, Începutul entuziast, atât preotul cât şi starețul, 

şi-l fac în şcolile teologice 

Sfântul Vasile cel Mare a observat că un patrician 
venea des la slujbele de la mănăstire. Îi plăcea atmosfe- 
ra şi-l fascinau slujbele. La un moment dat, s-a hotărât 
să se călugărească, şi s-a călugărit. Numai că nu s-a 


I Ibidem, p. 31. 
20 Ibidem, p. 73. 

regăsit în statura de călugăr. Peste o vreme l-a întâlnit 
din nou Sfântul Vasile şi i-a spus: Boierule, şi pe patri- 
cian l-ai pierdut şi nici pe călugăr nu l-ai aflat! 

E teribil să descoperi că ai luat-o pe o linie moartă. 
Şi, mă refer la tinerii noştri teologi, băieți şi fete, care 
aveau în față multe alternative şi au ales Teologia. Atunci 
trebuie să facem totul ca în Teologie să se regăsească şi 
aici să fie performanti. 

Atât preoții, cât şi călugării începutul entuziast şi-l 
fac în şcolile teologice. De acestea trebuie să avem grijă. 
Toţi cei ce se gândesc cu seriozitate la misiunea Biseri- 
cii noastre spun lucrul acesta. În perioada interbelică 
un foarte bun şi misionar preot, Toma Chiricuţă, făcea 
acest apel sfâşietor: Daţi-ne fără de întârziere şcoala 
misionară, care ne trebuie. Seminariile, şi Facultăţile 
zicem noi, trebuiesc pătrunse, cu orice preţ, de duhul 
misionar al Bisericii, căci altfel ele se exclud din corpul 
cel viu şi roditor al Bisericii Domnului. Nici un sacrifi- 
ciu şi nici un fel de efort, în această direcție, nu este 
prea scump, pentru a-l face?!. 

Acelaşi minunat preot, gândindu-se la calitatea şco- 
lilor teologice, se adresează cu reverență episcopilor: 
Preasfinţilor Episcopi, conducători ai Bisericii! Daţi-ne, 
cu orice preţ, preoții care îi trebuiesc ceasului de față! 
Îndreptaţi-Vă toată luarea aminte spre pepinierele de 
preoți: Seminariile şi Facultăţile de Teologie! Faceţi, cu 
orice jertfă, ca acolo să pătrundă un duh nou şi o ori- 
entare nouă! Pentru ca să se nască din acest duh şi din 


21 Pr, Toma CHIRICUȚĂ, Iarăşi misionarismul, în „Fântâna Darurilor”, 
Bucureşti, noiembrie 1933, p. 256. 

această orientare preoțimea care ne trebuie: preoțimea 
cea nouă. Şi atunci veți binemerita de la Dumnezeu şi 
de la oameni acum şi pentru veşnicie, o infinită recu- 
noştință?. 

Afirmațiile sunt valabile şi astăzi. Şcolile teologice 
pot face mult, atât pentru viitorii preoți, cât şi pentru 
viitorii profesori de Religie, pentru asistenții sociali şi 
pentru cei ce sunt preocupați de arta sacră. Toţi, deo- 
potrivă, trebuiesc formaţi în duhul misionar al Bisericii 
lui Hristos. 

Acest gând ne-a călăuzit atunci când, după ce Dum- 
nezeu ne-a dat libertate, ne-am implicat în deschiderea 
celor două şcoli de la Alba Iulia: Seminarul Sfântul 
Mitropolit Simion Ştefan, în 1991, şi Facultatea de Te- 
ologie, în 1992. Ne aducem aminte cu nostalgie şi cu 
recunoştinţă de oamenii ce ne-au ajutat. Nu o să-i putem 
aminti pe toți. Dar pe unii, cu o implicare deosebită, îi 
vom aminti. Clădirea de pe strada Vasile Goldiş, în 
care a funcționat o vreme Seminarul, precum şi căminul 
teologic am primit-o prin bunăvoința domnului Avocat 
Ioan Rus, care pe vremea aceea era prefect. Terenul 
generos pe care s-a construit noua clădire a Seminaru- 
lui şi Biserica se datorează Domului Ministru Teodor 
Meleşcanu. 

Când a început construirea clădirii Facultăţii, de pe 
Bulevardul „1 Decembrie 1918” primar era domnul 
loan Radu, şi s-a continuat lucrarea pe vremea prima- 
rilor loan Timiş şi a actualului primar Mircea Hava. În 


22 Pr, Toma CHIRICUȚĂ, Chemare către Episcopi, în „Fântâna Darurilor”, 
Bucureşti, septembrie, 1933, p. 180. 

efortul ctitoricesc, aşa cum spune Pisania, ne-au ajutat 
mai mulți oameni deosebiți: Cu ajutorul lui Dumnezeu, 
s-a ridicat acest aşezământ teologic între anii 1994-2004. 
Pomeneşte, Doamne, pe ctitori şi binefăcători: Prim 
Ministru Adrian Năstase, Prim Ministru Nicolae Văcă- 
roiu, Prim Ministru Radu Vasile, Ministru Decebal 
Traian Remeş, Ministru Octav Cosmâncă, Prefect loan 
Rus şi Primar Mircea Hava. 

Proiectantă a fost firma SC Arhis, a arhitectului Flo- 
rin Voica, iar calculele de rezistenţă le-a făcut firma SC 
Vasa Impex. Constructorul a fost SC Alba Cons, cu 
inginerii Iustin Furdui şi Gheorghe Crişan, instalaţiile 
le-a făcut SC Instalatorul, avându-l Inginer pe domnul 
Vasile Gheberta. Ostenitorii din partea Arhiepiscopiei 
sunt: Pr. loan Galaţă, consilier economic; Pr. Dumitru 
Vanca, consilier economic, Arhid. loan Roşca, consilier 
economic şi Ing. Gheorghe Avram. 

În foarte multe lucruri am fost ajutaţi de inimosul 
Ing. lon Dumitrel, Preşedintele Consiliului Judeţean. 
Iar în paralel cu lucrările edilitare s-a format un bun 
colectiv de cadre didactice, conduse pe rând de decanii: 
Pr. Prof. Dr. Ilie Moldovan, Arhid. Prof. Dr. Constantin 
Voicu, Arhiepiscop Prof. Dr. Andrei Andreicuţ şi Pr. 
Prof. Dr. Emil Jurcan. Cum Facultatea face parte din 
Universitatea „1 Decembrie 1918” ne-am bucurat de 
bunăvoința rectorilor: Prof. Dr. Iuliu Paul, Prof. Dr. 
Iacob Mârza, Prof. Dr. Ing. Moise loan Achim şi Prof. 
Dr. Daniel Breaz. 

Şi tot în lumina acestui gând, după ce în martie 2011 
am devenit Arhiepiscop şi Mitropolit al Clujului, ne-a 

preocupat ridicarea unei clădiri funcționale şi moderne 
pentru Facultatea de Teologie din Cluj. Înființată în 
anul 1924 de omul providenţial, Episcopul Nicolae Ivan, 
funcţiona în aceeaşi clădire cu Seminarul Teologic. Era 
imperios necesară ridicarea unei clădiri corespunză- 
toare. Ne-a ajutat Dumnezeu şi-n timp record, între anii 
2011-2013, am văzut terminată cea mai modernă Facul- 
tate de Teologie din România. Situată în zonă centrală, 
lângă Consiliul Judeţean, este o podoabă arhitecturală 
pentru Cluj. Lângă ea ridicăm acum un cămin studen- 
tesc, la anul vom ridica altul, şi, împreună cu clădirea 
Facultăţii, vor alcătui Campusul Teologic „Nicolae 
Ivan”. 

Placa comemorativă, pe care am intitulat-o Pro me- 
moria, are următorul conţinut: Cu vrerea Tatălui, cu 
ajutorul Fiului şi prin împreună lucrarea Duhului Sfânt, 
s-a ctitorit Campusul Teologic - Nicolae Ivan - între 
anii 2011-2013. Ne-au sprijinit mai mulți oameni jert- 
felnici, dintre care amintim: Victor Ponta, Prim Ministru; 
Ioan Rus, Ministru; Alin Tişe, Preşedintele Consiliului 
Judeţean; Horia Uioreanu, Preşedintele Consiliului 
Judeţean; loan Aurel Pop, Rector; loan Chirilă, Preşe- 
dintele Senatului; Vasile Stanciu, Decan; Sorin Apostu, 
Primar; Emil Boc, Primar; Marian Muntean, Proiectant; 
Vasile Bercan, Constructor; Sorin Câlea, Director eco- 
nomic. Înscrie, Doamne, în Cartea Vieții pe ctitorii şi 
binefăcătorii acestui Aşezământ Teologic! 

Ne-a ajutat Atotputernicul şi Preabunul Dumnezeu 
ca toate acestea să fie realizate. Am ezitat mult dacă să 
le amintim sau nu, ca să nu fie socotite ca o laudă. Ştim 

cuvântul Scripturii: Când veţi face toate cele poruncite 
vouă, să ziceţi: Suntem slugi netrebnice, pentru că am 
făcut ceea ce eram datori să facem (Luca 17, 10). 

Dar, uşor n-a fost. Orice ctitorie cere implicare şi 
dăruire. De aceea, am socotit că versurile lui Arghezi, 
pe care le-am şi aşezat ca titlu al comunicării, redau cel 
mai bine ceea ce s-a întâmplat: Altarul ca să fie şi pietre- 
le să ție/ Cer inima şi viața zidite-n temelie”. 

Să dea Dumnezeu ca aceste ctitorii să ne pregăteas- 
că tineri misionari, care să-L poată propovădui pe Hris- 
tos într-o lume ce se secularizează! 


23 TupoR ARGHEZI, Poetul Necunoscut. 

Într-o lume în continuă schimbare, 
Biserica trebuie să-şi concentreze atenţia, 
cu predilecție, asupra credincioşilor 
de mâine: elevii şi studenții” 


1. Educaţia religioasă este determinantă 
pentru viitorul societății 


„Misiunii parohiei şi mănăstirii astăzi precum şi 

fântului loan Gură de Aur şi marilor păstori de 

suflete din eparhii”. Toţi marii păstori de suflete, marii 

părinţi duhovniceşti, au realizat cât de importantă este 
educaţia religioasă pentru tineri. 

Înțeleptul Solomon ne îndeamnă să-l deprindem pe 
tânăr cu purtarea pe care trebuie să o aibă şi chiar când va 
îmbătrâni nu se va abate de la ea (Pilde 22, 6). Ce să mai 
spunem de Mântuitorul, Dascălul absolut? Pe contem- 
poranii Săi, şi pe noi, pe toţi, îi învăța ca Unul care are 
putere, iar nu cum îi învățau cărturarii lor (Matei 7, 29). 

Sfântul loan Gură de Aur, pomenit în mod deosebit 
anul acesta, constata existența pe vremea lui a unei me- 
tehne care este mult mai prezentă astăzi. Părinţii se pre- 
ocupau de viitorul material al copiilor lor, dar le neglijau 
totalmente sufletul. Mulţi părinți ca să dăruiască fiului lor 


A nul 2015 a fost dedicat de către Sfântul Sinod 


* În revista Tabor, nr. 12, decembrie / 2015, pp. 5-11. 

un cal frumos, o casă luxoasă, o moşie bogată, fac orice şi pun 
toate în lucrare. Dar ca sufletul să fie virtuos şi să fie aplecați 
spre pietate, la acestea nu dau nici o însemnătate... La ceea ce 
trebuie, aşadar, să ținem noi, nu-i a face pe copiii noştri bogați 
în bani, în aur, în prisosințe de acest soi, ci trebuie aşa să facem 
ca ei să fie bogați mai presus de toate în pietate, în înțelepciu- 
ne şi-n comori de virtute!. Potentaţii de astăzi în locul ca- 
lului le cumpără o maşină, dar celelalte rămân identice. 

Marele pedagog clasic, Jan Amos Comenius, citându- 
l pe Melanchton, scrie că a forma corect tineretul valorea- 
ză mai mult decât a cuceri Troia?. El este şi pragmatic: ce 
dar mai mare şi mai bun putem aduce societății decât să 
învăţăm şi să cultivăm tineretul? Mai ales când, față de 
moravurile timpului nostru, el a decăzut într-atâta încât 
trebuie frânat şi constrâns prin acțiunile tuturor”. El va şi 
menționa ce înțelege prin educarea tineretului: a educa 
tineretul cu prevedere înseamnă a te îngriji dinainte ca su- 
fletele lor să fie ferite de stricăciunea lumii şi ca semințele 
onestității împlântate în ei să ajungă să încolțească fericit, 
prin neîncetate îndemnuri şi exemple, apoi ca mințile lor să 
fie pătrunse de cunoaşterea adevărată a lui Dumnezeu şi a 
feluritelor Sale zămisliri şi astfel să se obişnuiască să vadă 
lumea prin lumina lui Dumnezeu, să iubească şi să cinsteas- 
că pe Părintele luminilor, mai presus de orice“. 


1 Ar. LAscAROv MOLDOVEANU, Tălmăciri alese din Sf. loan Gură de Aur, 
Tipografia Cugetarea, Bucureşti, 1937, p. 18. 

? JAN Amos COMENIUS, Didactica Magna, Editura Didactică şi Pedagogică, 
Bucureşti, 1970, p. 7. 

3 Ibidem. 

* Ibidem, p. 14. 

Dacă cei responsabili cu formarea tinerilor nu-şi fac 
această nobilă misiune rezultatele se văd peste tot. Ti- 
neretul creşte fără îngrijirea cuvenită, ca şi copacii sălbatici 
pe care nimeni nu-i plantează, nu-i udă, nu-i altoieşte şi 
nu-i face să crească drept. lată cum moravurile şi obiceiuri- 
le sălbatice şi nestăpânite cuceresc lumea, oraşele mari şi 
mici, toate casele şi pe toți oamenii ale căror trupuri şi sufle- 
te se irosesc într-o totală zăpăceală. 

Concluzia pe care o trage este că omul ca să fie om 
trebuie format. Şi ca să fie convingător, foloseşte câteva 
metafore tari: ce sunt cei bogați fără înțelepciune, decât 
nişte porci îngrăşați cu tărâțe? Şi ce sunt cei săraci fără 
înțelegerea lucrurilor, decât nişte măgăruşi, condamnați să 
ducă poveri? Ce este cel frumos care n-a învățat nimic, decât 
un papagal împodobit cu pene, sau după cum a mai spus 
cineva, o sabie de plumb într-o teacă de aurs. 

În vremurile moderne şi postmoderne au apărut voci 
care nu sunt de acord cu educaţia religioasă a tinerilor. 
O motivaţie a acestora este că n-ar fi respectată liberta- 
tea de conştiinţă a copiilor. Nemaipomenind de faptul 
că educaţia religioasă a copiilor le oferă acestora premi- 
sa de a avea o viață spirituală normală şi de a se apropia 
de Dumnezeu, care nu este un mit, ci cea mai evidentă 
realitate, subliniem faptul că, la maturitate, aceştia pot 
liber să opteze pentru o viață religioasă sau nu. 

Se ştie că-n majoritatea țărilor europene se face edu- 
cație religioasă în şcolile publice. La noi doar perioada 
comunistă a produs o sincopă şi, spre marea noastră 


5 Ibidem, p. 15. 
6 Ibidem, p. 34 

uimire, acum, în această libertate, s-au ridicat câteva 
voci care au sesizat Curtea Constituţională că n-ar fi 
constituțional articolul 18, aliniatul 2 din Legea nr. 
1/2011, care prevedea că cei ce nu vor să facă Religie 
trebuie să facă cerere. Emil Moise, că acesta este nume- 
le contestatarului, pretinde ca cei ce vor să facă Religie 
trebuie să solicite acest lucru în scris. 

Spre marea noastră bucurie, părinții din România, 
într-o majoritate covârşitoare, au optat pentru ora de 
Religie. O seamă de părinți râvnitori s-au asociat în 
organizația „Părinţi pentru ora de Religie”, făcând 
lobby pentru această modalitate de a-i educa pe tineri. 
Educaţia religioasă, pe lângă faptul că-i ajută pe copii 
să se formeze integral, îi face conştienţi de spiritualita- 
tea acestui neam. 

Nu numai copiii din România se formează deplin 
studiind Religia, ci şi copiii din întreaga Europă care-şi 
are rădăcini creştine. Şi excepţiile superlaicizate, credem 
noi, că regretă această hotărâre de a renunţa la ora de 
Religie. Franţa, de exemplu. Filozoful, pedagogul şi ese- 
istul Vasile Băncilă, militează pentru „Formaţia religioa- 
să a învăţătorului””, nu numai a profesorului de Religie. 
Şi dă ca exemplu negativ tocmai Franţa. Era în Paris şi a 
asistat la sărbătoarea de Crăciun a unei şcoli: Spirit lumesc, 
spirit de salon, în programul serbării, atitudine strict regle- 
mentară, rece, din partea învăţătorilor. Sutele de copilaşi, ca o 
brazdă de floricele umane, aşteptau o grijă mai intimă, mai 
părintească, publicul aştepta cu tremur o emoție mai înaltă. 
Nimic din toate acestea, căci în şcoala de acolo nu e Religie, 


7 În revista „Fântâna Darurilor”, Bucureşti, anul II, Nr. 3, 1930, p. 100. 

căci învățătorii de pe acele strălucite meleaguri se mediocrizea- 
ză în lipsa lui Dumnezeu. În schimb, când, la aceea serbare, a 
intrat preotul de la biserica din apropiere, preotul cu care unii 
dintre copii învățau catehismul, a fost o animație subită, o 
bucurie care satură sufletul, o ciripeală bogată de fericire din 
partea poporului de omuleți, care înduioşa şi dădea de gândit. 

Făcând un arc peste timp şi observând astăzi civili- 
zația europeană confruntându-se cu fundamentalisme 
şi extremisme pe care nu le merită, realizăm cât de 
importantă ar fi educaţia spirituală a europenilor şi ce 
valoare colosală au rădăcinile lor creştine. Pornind de 
la această realitate, Vasile Băncilă va argumenta, în 
fața unora ce doresc scoaterea Religiei din şcoală, ma- 
rea ei necesitate. Unul din fundamentele educaţiei, mai ales 
în şcoala primară, este învățământul religios. Sub acest raport, 
necesitatea formaţiei religioase a învățătorului e mai mult 
decât elocventă. Copilului trebuie să i se dea religie. Aceasta 
e o datorie capitală față de sufletul lui şi față de sufletul 
adultului care va fi. E o grozavă încălcare a drepturilor fiin- 
tei omeneşti din partea acelora care țin copiii departe de 
Dumnezeu, fie că fac acesta în familie, fie că scot religia din 
şcoala primară. Să zicem că sunt liberi adulții să creadă ce 
vor: dar n-au dreptul să distrugă în copil posibilitățile de a 
trăi, acum şi mai târziu, religia. Aceasta e o tiranie, care le 
întrece pe toate celelalte. Trebuie să i se lase copilului însuşi 
posibilitatea să hotărască mai târziu ce atitudine va avea 
față de Dumnezeu, dacă e vorba să discutăm în logica liber- 
tară. Dar tocmai aici e punctul cel mai interesant: Vorbind 
în general, un copil ce a primit educație religioasă, poate 


8 Ibidem. 

deveni mai târziu necredincios; dar unul ce n-a primit aceas- 
tă educație religioasă, nu mai poate deveni, în vârsta matură 
un om religios. Numai în cazul vocațiilor religioase excepti- 
onale se întâmplă convertiri?. 

Apoi, Vasile Băncilă subliniază că ora de Religie, pe 
lângă faptul că-l educă religios pe copil, îi oferă o edu- 
cație generală sănătoasă. Fără studiul Religiei tânărul 
n-are o cultură generală temeinică. Afară de aceasta, 
zice autorul, copiilor le mai trebuie educație religioasă şi 
fiindcă religia e o pârghie de neînlocuit pentru a face educa- 
tia în general a unui om. Educaţia morală şi socială a copi- 
lului găsesc în religie cel mai prețios sprijin”. 

Un alt filozof foarte cunoscut, Petre Ţuţea, spune că 
omul needucat religios, fără credinţă, este un handica- 
pat. Fără Dumnezeu, fără credință, omul devine un animal 
rațional care vine de nicăieri şi merge spre nicăieri!!. 

S-ar putea aduce multe alte exemple din care reiese 
că educația religioasă este necesară pentru formarea 
integrală a omului de mâine, creştinului Bisericii noas- 
tre din vremurile viitoare. 


2. Trei instituţii îi formează pe tineri: familia, 

Biserica şi şcoala 

Totul începe în familie. Aici e mediul în care se for- 
mează viitorul om. Părinţii au o responsabilitate deose- 


9 În Fântâna Darurilor, anul II, nr. 4, Aprilie, 1930, p. 152. 
10 Ibidem, p. 153 


1! Perre Ţuţea, Între Dumnezeu şi neamul meu, Editura Anastasia, 
Bucureşti, 1992, p. 64. 


367 


f Andrei, Arhiepiscop şi Mitropolit 


bită în ce priveşte devenirea copiilor lor. Sfântul Apostol 
Pavel e clar în acest sens: Dacă cineva nu poartă grijă de ai 
săi şi mai ales de casnicii săi, s-a lepădat de credință şi este 
mai rău decât un necredincios (1 Timotei 5, 8). 

Vestitul pedagog Johann Heinrich Pestalozzi scrie o 
carte întreagă, intitulată: Cum îşi învaţă Gertruda copiii. 
Rolul mamei în formarea copiilor este esenţial. Şi o 
spune din propria-i experiență. Mama l-a învățat la 
sânul ei să gângurească numele lui Dumnezeu”. Mama are 
credibilitate pentru copilul ei. Am crezut în mama mea; 
inima ei mi-a arătat pe Dumnezeu. Dumnezeu este Dumne- 
zeul inimii mele, Dumnezeul inimii ei. Nu cunosc alt Dum- 
nezeu. Dumnezeul creierului meu e o himeră; nu cunosc alt 
Dumnezeu decât pe Dumnezeul inimii mele şi mă simt om 
numai în credința pe care o am în Dumnezeul inimii mele. 
Dumnezeul minţii mele este un Dumnezeu fals, mă pierd 
adorându-L; Dumnezeul inimii mele este Dumnezeul meu, 
mă încred în dragostea Lui. Mamă, mamă, tu mi-ai arătat 
pe Dumnezeu în învățăturile tale şi eu L-am găsit în supu- 
nerea mea faţă de tine”. 

În beletristica noastră clasică foarte mulţi autori 
subliniază rolul pe care părinții, în special mamele, îl 
au în formarea copiilor. Îl auzim pe Creangă, cu neîn- 
trecutul talent de povestitor: Aşa era mama în vremea 
copilăriei mele, plină de minunății, pe cât mi-aduc aminte, 
şi-mi aduc bine aminte, căci braţele ei m-au legănat când îi 
sugeam țâța cea dulce şi mă alintam la sânu-i, gângurind şi 


121, H. PesrALozzi, Cum îşi învață Gertruda copii, Editura Didactică şi 
Pedagogică, Bucureşti, 1977, p. 13 
13 Ibidem, p. 133 

uitându-mă în ochi-i cu drag! Şi sânge din sângele ei şi 
carne din carnea ei am împrumutat şi a vorbi de la dânsa am 
învățat. lar înțelepciunea de la Dumnezeu, când vine vremea 
de a pricepe omul ce-i bine şi ce-i rău“. 

Nu numai mamele, ci şi taţii, familia întreagă, au 
mare responsabilitate față de copiii lor, față de viitorul 
societăţii. Unul dintre entuziaştii acestui neam, loan 
Alexandru, de la a cărui moarte se împlinesc 15 ani, 
spunea: Familia, iată un loc al practicării înainte de toate a 
tuturor virtuților, a desăvârşirii morale. Cum eşti în familia 
ta, cum te porți cu cele intime ale tale în gândul şi faptele 
tale controlate de conştiinţa ta şi de ochii celor apropiați ție, 
te vei purta şi cu ceilalți semeni ai tăi... Acolo unde nu-i 
rânduială, unde nu-i armonia iubirii şi a sacrificiului de 
sine nu-i este dat unui copil să viețuiască”. 

Familia creştină este temelia unei Patrii, pentru că 
aici se nasc şi se educă prunci. Şi lucrarea aceasta no- 
bilă n-o face numai mama, ci şi tata. Mi-e gândul acum 
la casele pline de copiii din toată țara, la ceasul sfânt de 
seară când tatăl, întors ostenit de la lucru din câmp sau din 
fabrică, împarte la lumina lămpii, pâine pruncilor, pâine 
însoțită de cuvânt rar, plin de iubire şi nădăjduire pe acest 
pământ românesc al părinților noştri'*. 

loan Alexandru având şi darul poeziei, realizând 
rolul esenţial pe care-l au părinţii în educaţie, va sub- 


14 Ton CREANGĂ, Poveşti, amintiri, povestiri, Editura Eminescu, Bucureşti, 
1980, p. 171. 

15 IOAN ALEXANDRU, Iubirea de Patrie, Editura Eminescu, Bucureşti, 
1985,p. 94. 

16 Ibidem. 

linia lucrul acesta în poemul „Casa părintească”: Sfânt 
obicei, părinții din părinți/O mână sapă alta se închină! Şi 
Domnul picură din mila lui/Ulei în graiul lămpii pe colină”. 

Din nefericire, în lumea noastră postmodernă, foar- 
te mulţi oameni nu mai văd aşa familia. Preafericitul 
Părinte Patriarh Daniel în 2001 sublinia faptul că tot- 
deauna au existat crize în familie. Astăzi, însă, familia na- 
turală, tradițională, se află în criză, în mutație spre un viitor 
confuz şi încet, în toată Europa, astfel încât criza familiei 
este percepută ca simptom al civilizației occidentale, o criză 
a societății contemporane însăşi!5.Nu lasă însă problema 
nerezolvată, pentru că noi, creştinii, nu ne putem pier- 
de optimismul, ci vede ieşirea din criză printr-o cola- 
borare a familiei cu Biserica. Trebuie cultivată sfințenia 
familiei. Trebuie cultivată legătura între taina familiei şi 
taina Bisericii, între taina copilului şi taina persoanei, de 
vreme ce, pentru a fi Om adevărat, Dumnezeu-Fiul S-a 
născut din femeie şi a intrat în istorie ca şi copil”. 

Iar Biserica trebuie să vină în întâmpinarea familiei, 
conlucrând la educarea copiilor. E de mare importanță 
catehizarea acestora, începând de la grădiniţă şi până 
la nivelul studiilor superioare. Şcoala îşi va face şi ea 
misiunea ei, dar, cu gândul că în şcoală se face ora de 
Religie, nu se poate renunţa de la catehizarea de la 
biserică. Şi, să nu uităm, participarea la Liturghie şi 


17 TOAN ALEXANDRU, Pământ Transfigurat, Editura Minerva, Bucureşti, 
1982, p. 165. 


18 Familia şi Viața la începutul unui nou mileniu creştin, Bucureşti, 2001, 
p. 33. 


19 Ibidem, p. 37. 

împărtăşirea cu Sfintele Taine este un mijloc important 
de formare a tinerilor. 

Şcoala este un mijloc esenţial de formare a tinerilor. 
Dar şcoala la noi şi-n alte părţi s-a organizat pe lângă 
biserică. Faptul că mai târziu, uneori, fiica şi-a renegat 
mama este un gest de neînțeles. În 1854, de exemplu, 
s-a deschis şcoala domnească din Târgu Neamţ. Era 
prezent şi domnitorul, care i-a privit pe tineri cu drag 
şi le-a zis: Iată, copii, şcoala şi Sfânta Biserică, izvoarele 
mângâierii şi ale fericirii sufleteşti: folosiți-vă de ele şi vă 
luminați şi pe Domnul lăudați!”. 

Şcoala şi Biserica au mers mână în mână când a fost 
vorba de formarea tinerei generații. Să ne gândim cât 
de importante au fost în istorie şcolile confesionale de 
peste tot în spațiul românesc, mai ales în Transilvania. 
Dascălul şi preotul au modelat sufletele copiilor şi ti- 
nerilor de-a lungul anilor. E adevărat că nu întotdeau- 
na au ştiut s-o facă la modul absolut al cuvântului. De 
aceea, Părintele Toma Chiricuţă se întreba retoric: 
Suntem suficient aprovizionaţi, noi, născătorii şi educatorii 
copilului, adolescentului şi a tânărului, cu înțelegere, iubi- 
re şi jertfă, pentru a-i călăuzi? Avem noi, părinții şi învă- 
țătorii, îndestulătoare bogăție de adevăr, de bine şi de frumos 
în fagurul sufletului nostru, spre a hrăni cu mierea lui 
sufletul generaţiei care se ridică, în aşa fel încât, atunci când 
se va plini vremea, să-i putem încredința ei lucrarea şi ro- 
direa de mâine a stupului Patriei noastre? lată, gânduri, 
iată, griji şi întrebări, pe care este bine ca să ni le punem cu 
seriozitate şi cu putere, în această vreme, noi, oamenii ma- 


2 ION CREANGĂ, op. cit, p. 193. 

turi ai generației actuale, prin care gândeşte şi trăieşte 
neamul”. 

Dacă suntem obiectivi, vom recunoaşte că nici părin- 
ţii, nici preoții, nici dascălii nu se pot mulțumi cu rezul- 
tatul misiunii lor. În ce-i priveşte pe părinți, nu toți au o 
viață religioasă profundă; preoții, nu toți sunt râvnitori; 
iar dascălii, nu toți au o harismă pedagogică specială. Ne 
încurajează faptul că, totuşi, mulți tineri sunt binecrescuți. 
Dar sunt şi mulți care nu au o viață de creştini practicanți. 

Octavian Goga, la timpul său, constata că mulți in- 
telectuali nu mai au o viață spirituală normală. Şi lucrul 
acesta se întâmplă şi astăzi. lată, ce zice el: Şi acum, 
iartă-mă şi nu te supăra pe mine, dacă, fără a-ți cere un semn, 
stau şi mă întreb care este credința dumitale, mult lăudat 
intelectual al nației mele? Când ai pornit de acolo, din căsu- 
ta de la țară, şi te-ai dus la şcoală, mai ziceai «Tatăl nostru» 
seara şi visai cu iele şi pricolici. Duceai în suflet moştenirea 
din bătrâni: o candelă care licărea în taină şi-ţi lumina dru- 
mul. Dar ți s-a risipit moştenirea asta. S-a spulberat zi de zi 
şi s-a fărâmițat în calea ta. Şi, fără să vreau, îmi vine în 
minte o problemă atât de mare şi atât de nebăgată în seamă 
a vremii noastre frământate de patimi mici: educația religi- 
oasă a cărturărimii noastre. Nu găsiți că ar trebui făcut ceva 
pentru a ne salva tineretul, dându-i dascăli luminaţi, cari în 
şcolile secundare să-l înveţe credința în Dumnezeu, şi preoți 
cu guri de aur cari să cuvânteze acolo, în centrele studenți- 
mii noastre universitare? Fiindcă, aşa cum suntem astăzi, 
noi nu ştim ce vrem şi nu ştim unde mergem”. 


21 Fântâna Darurilor, nr. 6, Aprilie, 1933, p. 176. 
22 Ocravian Goca, Pe urmele unui trecător, Arad, 1901, p. 32. 

Aşadar, e nevoie de dascăli de Religie luminaţi şi 
preoți cu guri de aur, care să îndrepte această stare de 
lucruri. 


3. Succesul stă în buna conlucrare a celor trei 

instituții 

Pentru a ajunge la buna formare a tinerilor, familia, 
Biserica şi şcoala trebuie să-şi armonizeze eforturile. 
Familia, numită de Sfântul loan Gură de Aur „Biserica 
mică”*, face începutul. Biserica îl acompaniază, iar 
şcoala îl desăvârşeşte. Comuniunea dintre soţi, care 
nasc şi cresc copii, este icoana comuniunii dintre Hris- 
tos şi Biserică. 

Vorbind despre normala comuniune dintre soți, 
care creează un cadru potrivit pentru educarea copiilor, 
nu înseamnă că am şi realizat-o. lar slujitorii Bisericii, 
care-i încreştinează pe prunci şi-i catehizează, nu întot- 
deauna sunt consecvenți cu misiunea lor. Ce să zicem 
de şcoală şi de dascălul de Religie? Şi şcoala îşi are 
sincopele ei. 

În ce priveşte familia, observăm cum în jurul nostru 
comuniunea familială se deteriorează pe zi ce trece. În 
pofida mulțimii de cărți scrise, a seminariilor şi întru- 
nirilor de specialitate, soţii continuă să se înstrăineze 
unul de celălalt, părinţii să se îndepărteze de copii şi 
copiii de părinți. Şi, de fapt, mulți nu-şi dau seama că 
nu numai familia „modernă” este o problemă, ci modul 
de viață „modern”*. 


2 Cf. Paur Evpoxmov, Taina iubirii, București, 1994, p. 159. 
24 Thidem. 

Se cheltuiesc bani mulți pentru programe şi întruniri, 
dar problema reală nu este atinsă. Problema reală este 
aceea că în familii nu se mai trăieşte o viaţă creştină. 
Viaţa creştină presupune ca familia să aibă un părinte 
duhovnic. Un dascăl care s-o povăţuiască pe calea mân- 
tuirii. Un duhovnic în faţa căruia soții şi copiii să-şi 
dezlege baierele sufletului. Viaţa creştină presupune ca 
membrii familiei să facă patru lucruri împreună: să se 
roage împreună acasă, să stea la masă împreună, să 
participe duminica la Sfânta Liturghie împreună şi să 
iasă la o destindere agreabilă împreună. 

La începutul anului şcolar 2015-2016, Preafericitul 
Părinte Patriarh Daniel a trimis un mesaj care sublinia 
tocmai nevoia cooperării dintre familie, şcoală şi Bi- 
serică în educarea copiilor. Spicuim câteva idei im- 
portante din acest mesaj: Întrucât bazele educației se 
pun în familie, zice Preafericirea Sa, este esențial ca 
părinții, bunicii şi rudele elevilor să conştientizeze rolul 
major pe care îl au în formarea personalității acestora şi, 
mai precis, în formarea caracterelor, în promovarea valo- 
rilor perene sau permanente şi în protejarea copiilor de 
anturajele nocive şi de unele influențe negative ale inter- 
netului?. 

Urmează apoi şcoala: Dacă bazele educației se pun în 
familie, şcoala are rolul de a continua actul educativ, atât 
prin oferirea unui bagaj informațional riguros, cât mai ales 
prin formarea personalității depline e elevului, dornic să 
participe la viața comunității, prin calități reale şi spirit 
creator, deoarece informarea, fără o formare spirituală a 


% Cf. Cuvânt bun, nr. 9, Tulcea, p. 3. 

omului, nu dezvoltă persoana ca ființă comunională şi rela- 
tonală”. 

Iar Biserica, prin rolul ei educațional şi călăuzitor de 
veacuri, doreşte să vină în întâmpinarea nevoilor societății, 
constituindu-se într-un reper spiritual şi un sprijin moral 
atât în vremuri bune, cât şi în situații de criză”. 

Conştientă că omul ca să fie om trebuie format, Bi- 
serica îşi dă seama cât de important este îndemnul 
Înțeleptului Solomon: Deprinde pe tânăr cu purtarea pe 
care trebuie s-o aibă; chiar când va îmbătrâni nu se va abate 
de la ea (Pilde 22, 6). Şi încearcă să-l pună în practică. 


26 Jbidem. 
2 Ibidem. 

